
O LUMINĂ MAI PUŢIN 


Apăsătoare poveri mi s-au aşezat pe suflet în acest an neprielnic. 
Şi-au făcut loc una după alta, fără a-mi lăsa vreo clipă de răgaz, 
confirmând parcă spusele bătrânilor: „Nu-i pune, Doamne, omului în 
spate cât poate duce!” Când cineva în floarea vârstei părăseşte această 
lume avem sentimentul unei ursite fără milă. Ordinea firii se tulbură, iar 
pierderea ne înfioară. Foarfecele neînduplecatei Athropos scrâşneşte 
încă o dată, lăsându-ne impresia că se întâmplă ceea ce fusese scris 
undeva. Poate, dar tot nedrept este. 

Nu-i firesc să se petreacă, atât de devreme, cineva care învăluia 
în lumină existenţa celor din jur; care oferea un sprijin, o mângâiere, o 
vorbă bună sau chiar întreaga raţiune de a fi multora dintre confraţi. 
L-am cunoscut bine pe Vasile Munteanu. Mi-a fost dat să petrecem 
împreună momente de neuitat. L-am cunoscut îndeaproape şi l-am 
preţuit, fiind unul dintre cei mai buni studenţi cu care am lucrat 
vreodată. Seriozitatea, omenia, discreţia şi altruismul erau calităţi care 
nu l-au părăsit nicicând. Cultiva prietenia în chipul cel mai desăvârşit şi 
nu precupeţea nimic din ceea ce ştia că le-ar fi fost de folos altora. Aşa 
era ca student, la fel a rămas şi mai târziu, iar dacă soarta nu i-ar fi fost 
atât de potrivnică ar fi continuat să dăruiască. 

Felul său de a fi purta pecetea unui bun simţ funciar, cu care îl 
înzestraseră străbunii de pe acele binecuvântate meleaguri fălticenene. 
A îndrăgit locurile copilăriei şi adolescenţei, care i-au ocrotit cei mai 
frumoşi ani ai vieţii, şi a vibrat la sentimentul infinit al armoniei 
cosmice. Dar mai cu seamă oamenii i-au fost dragi. Oamenii aceia 
simpli, truditori ai pământului, ale căror gânduri nu a contenit să le 
desluşească. Lumea satului îl fascina. Continuu să-l văd printre 
bucovinenii din împrejurimile Obcinei Mari sau alături de ţăranii 
istoviţi de muncă din satele de câmpie ale Neamţului. Se apropia de ei 
atât de firesc şi tăifăsuiau de parcă ar fi fost un om al locului, 
îi învăluia cu un zâmbet cald, le descreţea frunţile cu o vorbă de duh, 
pentru ca încet-încet să-i călăuzească spre istorisirile esenţiale. 

Avea vocaţia cercetătorului de teren autentic şi capacitatea de a se 
orienta, cu subtilitate şi discernământ spre temele etnografice majore ori 
spre subiecte puţin investigate. Avea proiecte îndrăzneţe şi visa mereu la 
clipa când va putea să le închine toată priceperea şi dăruirea lui sufletească. 



Obiceiurile calendaristice, Meşteşugurile tradiţionale. Muzeul în aer 
liber, Implicaţiile etnologice ale patrimoniului muzeal ieşean sunt doar 
câteva dintre acestea. Era la vârsta maturităţii ştiinţifice, când toate 
aceste planuri puteau deveni realitate. 

Grijile vieţii l-au îndepărtat vremelnic de Muzeul Etnografic al 
Moldovei, dar biroul lui din Palatul Culturii continua să-l regrete, ceea 
ce îl făcea să mărturisească adesea că abia aştepta să se întoarcă acasă. 
Dar şi din funcţia administrativă, pe care a ilustrat-o la modul exemplar, 
a continuat să vegheze la promovarea domeniului pe care îl îndrăgea. 
A susţinut, moral şi material, manifestări etnoculturale de prestigiu şi a 
editat preţioase lucrări de etnologie, la loc de frunte situându-se 
restituirile din opera postumă a savantului Petru Caraman. 

într-unul din articolele sale ( Umbra pământului), Dan Botta - un 
alt dispărut înainte de vreme - vorbeşte despre faptul că românul nu face 
din această lume o vale tristă: „Ci el contemplă uimit spectacolul ei. 
Pentru el, lumea e universul luminos. El identifică lumea luminii; lume 
derivă din latinescul lumea”. Şi pentru Vasile, bucuria vieţii - lumina era 
tot ceea ce conta. Preţuia petrecerile şi sfaturile de taină, plimbările 
prin păduri, livezi şi uliţe de sat. Se simţea bine în mijlocul mulţimii şi 
alături de prieteni. Ar mai fi avut multe de spus şi de îndreptat. Nu-i 
plăceau căderile melancolice, aceste uşi prin care moartea ne dă 
târcoale. A încercat (şi de multe ori a reuşit) să îndrepte corabia acestei 
lumi către orizonturi optimiste, să rezolve nedreptăţi şi erori meschine. 
Celui plecat pe drumul fără întoarcere - „Dintr-o lume-ntr-alta,/ Dintr-o 
ţară-ntr-alta,/ Din ţara cu dor/ în cea fără dor,/ Din ţara cu milă/ în cea 
fără milă” - să-i păstrăm amintirea vie şi să-i pomenim toate faptele bune. 

Sunt oameni care ne stau la îndemână întotdeauna pentru un 
ajutor, pentru o confesiune sau un cuvânt de îmbărbătare. De cele mai 
multe ori aproape că nu observăm cât de mult contează aceştia pentru 
noi, cât de mult ne susţin eşafodajul vieţii cotidiene. O glumă, un 
zâmbet, o mână întinsă, o ridicare din greu, gesturi discrete, pline de 
firesc, petrecute parcă de la sine. Când corabia acestora naufragiază 
lângă stânca morţii, totul se înnegurează în jurul nostru. Abia atunci 
preţuim cu adevărat acel prieten constant şi fidel. 

La ora când sufletul său zbuciumat se pregătea să treacă, din 
vamă în vamă, în marea Liturghie a firii, faţa i se înnegrise, ca şi cum ar 
fi vrut să ia cu sine toată amărăciunea celor dragi şi să-i absolve de 
suferinţă. A plecat, lăsându-ne lumea mai săracă şi mai tristă. 


Ion H. CIUBOTARU 



Reunim în acest volum 
crâmpeie din publicistica 
de specialitate a lui Vasile 
Munteanu, întru pioasă 
aducere aminte , 


Angelica Olaru 
Victor Munteanu 
Cornel Ciucanu 



REPERE BIOGRAFICE 


• S-a născut în localitatea Oniceni din judeţul Suceava (2 ianuarie 1966). 

• A absolvit Facultatea de Istorie a Universităţii „Al-1. Cuza” din Iaşi (iunie 1996). 

• Muzeograf ( august 1996 - aprilie 2007) şi apoi cercetător ştiinţific ( aprilie 
2007 - octombrie 2012) la Muzeul Etnografic al Moldovei. 

• Conducătorul Muzeului Etnografic al Moldovei ( august 1999 - noiembrie 2005). 

• Director al Direcţiei pentru Cultură şi Patrimoniu Naţional Iaşi (decembrie 2005 - 
octombrie 2012). 

• Profesor asociat la Facultatea de Istorie a Universităţii „Al. I. Cuza” din Iaşi, 
specialitatea Etnologie (2007-2012). 

• Iniţiatorul şi coordonatorul publicaţiei ştiinţifice „Anuarul Muzeului Etnografic al 
Moldovei”, volumele I-XII, Iaşi, 2001-2012. 

• Iniţiatorul şi coordonatorul restituirii unei preţioase colecţii de documente 
etnologice - ediţia anastatică a revistei de limbă, literatură şi artă populară „Ion 
Creangă” (2004-2008). 

• Fondator, prin demersuri teoretice şi metodologice, al Muzeului Viei şi Vinului din 
Hârlău, inaugurat în iulie 2006. 

• Iniţiatorul şi organizatorul manifestărilor etnoculturale Târgul Meşterilor 
Populari (2000-2012), Târgul de Armindeni, Hârlău (2005-2006), Datini de iarnă 
(1997-2001), Ouă încondeiate (2001-2005) precum şi al unor expoziţii tematice 
interactive, dezbateri ştiinţifice etc. 

• Coorganizator al Târgului de ceramică tradiţională „Cucuteni 5000”, Expoziţiei 
Naţionale de Artă Naivă, Festivalului de cântece şi jocuri bătrâneşti „Trandafir de la 
Moldova”, Simpozionului Naţional Monumentul - tradiţie şi viitor (2006-2012), 
Expoziţiei Brăfările dacice la Iaşi (octombrie 2007), al Simpozionului Internaţional de 
Heraldică şi Genealogie (mai 2007), Simpozionului Internaţional de Bizantinologie 
(mai 2008), Sesiunii Naţională de Rapoarte Arheologice (mai 2008) ş.a. 

• Proiecte iniţiate, coordonate şi consiliate: Modalităţi de organizare a timpului 
liber la tineretul din zona rurală. Judeţul Iaşi (1997); Târguri şi iarmaroace din 
Moldova (1998-2000); Ghidul tradiţiilor din judeţul Iaşi (1998); Bucătăria 
tradiţională moldovenească (2001); Arta populară meşteşugărească - cartea de vizită 
a Moldovei (2004); Muzee şi colecţii săteşti şi şcolare din judeţul Iaşi (2005-2007); 
Memoria patrimoniului tehnic. Iaşi, Vaslui, Suceava (2006-2008); Case şi conace 
boiereşti din zona Iaşilor (2006-2007); Meşteşuguri populare din Vaslui - România, 
Leova şi Hănceşti - Republica Moldova (2008); Cartografierea siturilor arheologice 
şi monumentelor istorice (2006-2008). 

• Cercetări etnografice de teren : Straja, Putna, Nisipitu (1993); Voitinel, Brodina 
(1994); Gherăeşti (1995); Fălticeni, Roman (1997); Poiana Deleni - Hârlău (1998); 
Valea Moldovei - coordonator al echipei de cercetare (1999); Roşia Montană (august 
2001); Cucuteni - coordonator al echipei de cercetare (iulie - august 2002); Valea 
Telejnei - coordonator al echipei de cercetare (iulie 2003); Huşi - coordonator al 
echipei de cercetare (iulie 2004); Crasna - Vaslui, coordonator al echipei de cercetare 
(iulie 2005); Valea Bistriţei, Bicazul Ardelean, (noiembrie - decembrie 2006); Vaslui, 
Leova şi Hânceşti - Republica Moldova (2008). 

• Doctorand în istorie, specialitatea Etnografie, la Facultatea de Istorie a 
Universităţii „Al. I. Cuza” din Iaşi. 



PARTICULARITĂŢI ETNO-FOLCLORICE ÎN 
OBICEIURILE DE IARNĂ DIN ZONA FĂLTICENILOR 


INTRODUCERE 

Cu multă vreme înainte ca Fernand Braudel să afirme în 
discursul său de recepţie la 
Academie că „adevărata substanţă a 
istoriei constă, dincolo de 
evenimente, în elemente ale vieţii 
cotidiene, în cutume şi activităţi de 
tot felul...”, istoriografia manifesta 
tendinţa de întregire a imaginii 
asupra trecutului cu rezultatele 
oferite de alte ştiinţe de frontieră 
(sociologie, psihologie, etnologie), 
în 1913, la Congresul de istorie de 
la Berlin, Nicolae Iorga propunea o 
nouă viziune a Evului Mediu, de 
recuperare a omului, căzut în uitare 
în faţa evenimentelor. 

Documentele etnografice pot 
oferi în unele situaţii răspunsuri privitoare la mişcări de populaţie, la 
existenţa unor practici cutumiare cu valoare magică sau juridică. 
Selectate cu discernământ, pot suplini lipsa ori exprimarea laconică a 
unor izvoare istorice. Folosirea lor dă posibilitatea reconstituirii 
nuanţate a unui trecut în care, nu apar doar fapte şi gesturi exemplare, ci 
şi umanitatea, aşa cum se manifestă în fiecare zi, cu practicile, 
obiceiurile şi sentimentele ei. 

Apelând la creaţia folclorică, istoricul trebuie să ia însă în 
considerare mecanismele circulaţiei orale şi ale transformărilor care 
apar de aici, faptul că, dacă folclorul consemnează atmosfera şi 
evenimentele istorice, o face într-un mod specific, reflectând realitatea 
prin intermediul imaginilor artistice, selectând esenţialul şi 
amplificându-1, exagerând şi ajungând adeseori la imagini fantastice. 

Lucrare de licenţă. Coordonator prof. univ. dr. Ion H. Ciubotarii, Facultatea de 
Istorie, Universitatea „Al. I. Cuza”, Iaşi, 1996. 

Faptul istoric nu-şi păstrează coordonatele care îl individualizează decât 
circa 5-6 generaţii, după care se dezistoricizează în memoria colectivă. 
Personalităţile istorice au un destin asemănător. Ele devin impersonale 
după un număr de ani, atribuindu-li-se, pe lângă faptele proprii şi altele, 
aparţinând diferitelor personaje. 

Deosebit de tenace se dovedesc unele credinţe şi practici cu 
substrat magic, care s-au perpetuat până azi. Deşi înţelesul lor iniţial s-a 
pierdut ori s-a alterat cu timpul, teama neîndeplinirii actelor rituale şi 
tradiţia stau la baza acestor prezenţe anacronice. 

Lucrarea de faţă are ca obiectiv cercetarea unor astfel de 
permanenţe, a configuraţiei lor în vremuri trecute sau prezente. Ne-am 
oprit asupra practicilor şi obiceiurilor din cadrul sărbătorilor de iarnă 
deoarece această perioadă se caracterizează printr-o mare densitate de 
manifestări arhaice, întrecând cu mult orice alte asemenea prilejuri de 
peste an. 

Pentru o mai bună sistematizare, am împărţit materialul în trei 
capitole. Intr-o primă parte, destinată prezentării zonei, am apelat cu 
predilecţie la izvoare şi scrieri istorice. Scopul nu a fost acela de a 
întocmi tabloul complet al trecutului acestui perimetru, ci, prin 
selectarea unor infonnaţii, de a aduce şi argumente de ordin istoric unor 
aspecte evidenţiate de cercetarea etnologică: vechimea şi stabilitatea 
locuirii; ocupaţiile; interferarea dintre autohtoni şi emigranţii de peste 
munţi, cauză a unor particularităţi actuale în folclorul din zonă; 
efervescenţa culturală fălticeneană, cu deosebit impact asupra 
împrejurimilor. Toate aceste elemente sunt esenţiale pentru înţelegerea 
fenomenelor populare la care ne referim. 

Al doilea capitol este destinat unei reprezentări cuprinzătoare a 
obiceiurilor de iarnă. Plecând de la semnificaţia acestora, am intenţionat 
şi o descriere a principalelor practici, în formă „clasică”, aşa cum apar 
în mărturiile vechilor culegători de folclor. Nu am ocolit nici 
comparaţiile între formele de manifestare din spaţiul abordat şi alte zone 
folclorice, în vederea sublinierii unor particularităţi. 

în ultima parte a lucrării, atenţia s-a îndreptat asupra stadiului în 
care se află astăzi elementele care intră în componenţa sărbătorilor de 
sfârşit de an, insistând asupra degenerării, pierderii de înţeles sau 
inovaţiilor ce marchează unele obiceiuri, dar în acelaşi timp şi asupra 
dăinuirii şi varietăţii vechilor manifestări, semn al vitalităţii şi 
importanţei pe care încă o mai au în viaţa satelor. 

Sursele pe care le-am folosit sunt diverse, dar atenţia ni s-a 
îndreptat cu precădere asupra scrierilor care, prin conţinutul lor, au o 
valoare asemănătoare cu aceea a volumelor de documente pentru 
istorici, transmiţând rezultatele cercetării pe teren din perioade diferite. 
O prezentare a celor mai reprezentative dintre ele se regăseşte în 
cuprinsul lucrării. La toate acestea se adaugă şi materialul obţinut din 
investigaţiile personale pe care le-am întreprins în unele din satele 
zonei. Unele date au fost obţinute prin observaţie directă, iar pentru 
elucidarea sau întărirea unor aspecte am apelat la o serie de informatori. 
Convorbirile se păstrează imprimate pe casete audio sau chestionare 
scrise. Cercetarea pe cont propriu nu a dus nici pe departe la epuizarea 
subiectului pe care l-am urmărit, din lipsa experienţei, timpului, dar mai 
ales datorită spaţiului care trebuia acoperit. Se evidenţiază o dată în plus 
necesitatea şi avantajele lucrului în echipă. 

Harta localităţilor din sud-estul judeţului Suceava, investigate 
în anii 1995-1996, pentru teza de licenţă 

CAPITOLUL I 

ZONA FĂLTICENILOR. 

REPERE ISTORICE, DEMOGRAFICE, 
ECONOMICE ŞI CULTURALE 

Alegerea zonei spre care se concentrează atenţia lucrării de faţă 
nu este aleatorie, deşi datinile şi obiceiurile sărbătorilor de iarnă sunt 
relativ bine păstrate şi perpetuate în Moldova întreagă. Perimetrul 
cunoscut şi numele de „Zona Fălticenilor” se evidenţiază însă în ochii 
etnologului ca un spaţiu al particularităţilor, dictate de o veche şi 
neîntreruptă locuire, de interferenţele culturale rezultate prin stabilirea 
unor numeroase grupuri de români ardeleni în acest perimetru. 
Totodată, este locul în care cultura populară a preluat şi adaptat modele 
culte, această îngemănare nefiind efemeră şi rareori situată în zona 
kitsh-ului, neobişnuit de mare fiind în acest sens influenţa micului târg 
de la care zona îşi trage numele. în opinia specialiştilor, această regiune 
face parte din cel mai fertil perimetru de răspândire a jocurilor 
dramatice cu măşti de pe teritoriul românesc 1 2 . 

Corespunzând colţului sud-estic al judeţului Suceava, teritoriul care 

o 

face obiectul cercetării are localităţile dispuse „ca nişte salbe”" de-a lungul 
văilor Moldovei şi Şomuzului Mare, precum şi a afluenţilor acestora. 
Partea superioară a zonei, care se întinde pe direcţia nord-vest - sud-est, 
este delimitată cu aproximaţie de satele Buneşti, Rotopăneşti, Şasea 
Nouă şi Baia. Ca linie de referinţă pentru latura dreaptă a perimetrului 
este râul Moldova, până în dreptul Drăguşenilor, dar fără a fi excluse 
aşezările situate pe cealaltă parte a cursului de apă, unele aflate la o 
distanţă apreciabilă, ca urmare a lărgimii depresiunii Băii (Râşca, 
Bogdăneşti, Moişa). în cealaltă extremitate se situează localităţile din 
stânga Şomuzului Mare, până la vărsarea acestuia în Şiret. Relieful este 
variat, pornind de la şirul muntos care se întinde în partea de vest a 
râului Moldova şi alternând apoi spre est cu o fâşie de câmpie, cu lanţul 
deluros şi apoi din nou şes pe valea Şomuzului Mare. Sunt aşadar 
reprezentate „toate terenurile capabile să satisfacă nevoile economice 


1 Vasile Adăscaliţei, Ion H. Ciubotarii, Teatru folcloric din judeţul Iaşi, Iaşi, Casa 
Judeţeană a Creaţiei Populare, 1969, p. 6. 

2 Ana Niculăiasa, Mihai Niculăiasa, Zona Fălticenilor, Bucureşti, Editura Litera, 
1981, p. 16. 

curente” . Pădurile ocupau în trecut suprafeţe însemnate, încă din 
secolul al XlV-lea documentele pomenind mereu despre curături, 
poieniri, arsuri şi lazuri. Unele sate chiar poartă nume ca: Poiana, 
Dumbrăviţa etc. Dealurile au versanţii favorabili practicării agriculturii, 
iar reţeaua hidrografică este abundentă, în acele două importante râuri 
adăugându-se o multitudine de afluenţi. 

Fiind apărată natural, beneficiind de un cadru geografic 
favorabil, regiunea se înscrie, în opinia unor cercetători care adaugă în 
sprijinul afirmaţiilor şi dovezi arheologice, „în rândul zonelor cu locuire 
neîntreruptă” 3 4 de pe teritoriul României. Mărturiile scrise nu provin 
decât de la începutul secolului al XV-lea, excepţie făcând doar oraşul 
medieval Baia, atestat în secolul anterior. Este interesant de observat că 
în lipsa acestei excepţii, satul ar fi reprezentat „în exclusivitate forma de 
organizare a societăţii” 5 din cuprinsul acestei unităţi geografice. 

Documentele medievale nu relatează despre existenţa unor 
locuri „de pustie” în care ar urma să se întemeieze sate, nici despre 
vreun proces de formare a acestora. Ele pomenesc localităţi deja 
existente. în schimb, printr-o simplă repertorizare a aşezărilor 
nominalizate, remarcăm marea densitate pe cursul superior şi mijlociu al 
râului Moldova; din 59 de localităţi menţionate în perioada secolelor 
XV-XVII doar 8 fiind situate pe cursul superior, deci în afara sferei 
noastre de interes. Asemănătoare este situaţia şi pe valea Şomuzului 
Mare, unde apar consemnate 64 de sate intr-un interval de circa două 
veacuri 6 . Aceste date devin şi mai relevante dacă ţinem seama că ele se 
referă la un spaţiu de aproximativ 1500 km , relevând o desime a 
localităţilor cu totul neobişnuită pentru realităţile medievale româneşti. 

O altă trăsătură a habitatului din zona pe care o avem în vedere 
este aceea a stabilităţii. Frământările politice, invazia, nenorocirile care 
s-au succedat secole la rând nu au detenninat exoduri semnificative şi 
nici măcar schimbări importante în amplasarea vetrelor de sat. Chiar 
vechile denumiri pledează în acest sens, în cele mai multe cazuri ele 
păstrându-şi forma până astăzi sau cu modificări neesenţiale. Pentru o 


3 Mircea D. Matei, Emil I. Emandi, Habitatul medieval rural din Valea Moldovei şi din 
bazinul Şomuzului Mare. Secolele XI-XVII, Bucureşti, Editura Academiei, 1982, p. 27. 

4 Ibidem, p. 18. 

5 Ibidem, p. 34. 

6 Ion H. Ciubotarii, Valea Şomuzului Mare. Monografie folclorică. Cu un capitol de 
etnomuzicologie de Florin Bucescu şi Viorel Bârleanu, Iaşi, Caietele Arhivei de 
Folclor, X l5 1991, p. 9. 

însemnată parte a satelor ale căror nume nu se mai regăsesc în 
toponimia actuală, explicaţia nu constă în abandonarea sau disoluţia lor, 
ci în înglobarea în cadrul unor localităţi vecine, datorită fireştilor 
acumulări demografice survenite în timp. Nici aceste nume nu au 
dispărut, perpetuându-se în memoria colectivă, desemnând şi acum 
străzi, cartiere, uliţe, imaşuri etc., ca de pildă în cazul fostelor aşezări: 
Bârgăiani (acum în componenţa Drăguşenilor); Buciumeni, Coteşti, 
Pădureni, Oprişeni, Tâmpeşti (toate la Fălticeni); Buciumeni, 
Ciorsăceşti (Hârtop), Medeeşti (Oniceni) etc. 

în obiceiurile calendaristice ale locului, este evidentă desimea 
riturilor cu caracter agrar, având rosturi de stimulare a vegetaţiei, 
fertilităţii şi sănătăţii animalelor. Este firesc, deoarece agricultura şi 
creşterea animalelor au constituit din trecut principalele îndeletniciri ale 
locuitorilor. Lărgimea văilor râurilor înlesnea cultivarea pământurilor. 
Se foloseau în acelaşi scop şi poienile, iar defrişările s-au produs practic 
necontenit din dorinţa oamenilor de a spori suprafaţa de teren cultivabil. 
Pentru fertilizare se întrebuinţa atât sistemul tehnicii bienale cât şi cel al 
moinelor 7 . Cu predilecţie era semănat grâul, nelipsind nici meiul, orzul, 
secara 8 . Marco Bandini remarca „rodnicia ogoarelor şi câmpia şi 
dealurile aflate la două stadii depărtare de Baia” 9 , dar asupra acestui 
aspect ne putem face o imagine corespunzătoare şi din actele emise de 
cancelaria Moldovei. Atrage atenţia mulţimea morilor hidraulice care 
funcţionau pe cele două râuri sau pe afluenţi, mori care sunt un rezultat 
indubitabil al unei intense activităţi agricole. 

La 31 octombrie 1402, Alexandru cel Bun dăruia mănăstirii 
Moldo viţa două mori şi o jumătate dintr-o moară de sladniţă, aflate la 
Baia 10 , iar câteva decenii mai târziu, în 1448, Petru voievod pomeneşte şi 
el despre „locul unde au fost vechile mori domneşti ale părinţilor noştri” 
de la Baia, dăruindu-le pentru „mori noi sau şteze sau pive” 11 . Cu 
siguranţă, instalaţiile au fost construite în aceste locuri deoarece, potrivit 
unor estimări care se referă la anul 1453, se măcinau în oraş circa 38.000 


7 Mircea D. Matei, Emil I. Emandi, op. cit., p. 73. 

8 Ibidem, p. 74. 

9 Călători străini despre Ţările Române, voi. V. Ediţia Maria Holban, M. M. 
Alexandrescu-Dersca Bulgaru şi Paul Cernovodeanu, Bucureşti, Editura Ştiinţifică, 
1973, p. 325. 

10 Constantin Cihodaru, Ion Caproşu, Leon Şimanschi, Documenta Romaniae 
Historica. A. Moldova, voi. I (1384-1448), Bucureşti, Editura Academiei, 1975, 
documentul 16 (Sigla D.R.H., A I). 

11 Ibidem, documentul 279. 

litri de orz şi 13.000 litri de grâu . Tot pe valea Moldovei, Oană postelnic 
primea întărirea de la domnie pentru satul Stroieşti „cu două cuturi şi o 
moară” , iar la 16 decembrie 1490, Ştefan cel Mare dădea hrisov lui pan 
Avram diac de vistirie pentru „a şasea parte din sat din Oniceani, care sunt 
pe Şumuzul rece... şi cu moara care este pe Şumuz.. ,” 14 

Asemănătoare sunt şi consemnările pentru valea Şomuzului 
Mare: „La 11 aprilie 1465, Giurgea Rotompan vindea mitropolitului 
Teoctist al Sucevei satul Mihăieşti, pe apa Brădăţelului „cu moara şi cu 
ştezele” 15 ; tot de la Ştefan cel Mare, Giurca Pântece şi verii săi, primeau 
întărire pentru „jumătate din satul Horodniceani şi jumătate din 
moară” 1 . Neputând trece în revistă toate referirile de acest fel, trebuie 
amintită aprecierea după care în această zonă funcţiona „cel puţin o 
moară la trei aşezări” 17 . 

Folosind pentru documentare şi hărţile alcătuite în secolul al 
XVIII-lea, constatăm că terenurile destinate grădinilor sau ogoarelor, 
erau situate în imediata apropiere a vetrelor de sat şi în comparaţie cu 
suprafeţele defrişate pentru păşuni sau fâneţe erau mai reduse . 
Creşterea animalelor nu aducea cu sine deplasări care să depăşească 
hotarul satului, aceasta reprezentând o îndeletnicire sedentară 19 . 

Nu pot fi ignorate nici alte ocupaţii, socotite sedentare, dar deloc 
neglijabile pentru aportul la înmulţirea şi diversificarea resurselor de 
trai: pomicultura, pescuitul, albinăritul. Dacă astăzi zona din jurul 
Fălticenilor este vestită pentru întinderea şi productivitatea livezilor 
sale, aceeaşi notorietate pare să o fi avut şi în trecut, izvoarele 
menţionând aici „câmpul perilor” , iar călători străini ca B andini sau 


12 Mircea D. Matei, Emil I. Emandi, op. cit., p. 73. 

13 Leon Şimanschi, Gerogeta Ignat, Dumitru Agapi, Documenta Romanice Historica. 
A. Moldova, voi. II, (1449-1486), Bucureşti, Editura Academiei, 1976, documentul 27 
(Sigla D.R.H., A II). 

14 Constatin Cihodaru, Ion Caproşu, Nicolae Ciocan, Documenta Romanice Historica. 
A. Moldova, voi. III (1487-1504), Bucureşti, Editura Academiei, 1980, doc. 83 (Sigla 
D.R.H, A III). 

15 D.R.H„ AII, doc. 128. 

16 D.R.H., A III, doc. 186. 

17 Documente privind istoria României, A. Moldova, veacul XVI, voi. I, Bucureşti, 
Editura Academiei, 1953, doc. 291. 

18 Mircea D. Matei, Emil I. Emandi, op. cit., p. 73. 

19 Ibidem, p. 76. 

20 Documente privind istoria României, A. Moldova, veacul XV, voi. II, Bucureşti, 
Editura Academiei, 1954, p. 100. 

21 Călători străini..., p. 325-326. 

Bakcsici" scriind despre livezi de meri, peri, pruni cu roade de o 
deosebită calitate. 

Pe lângă morile despre care am amintit, precum şi alte instalaţii 
tehnice pe care le vom aminti la locul cuvenit, bogata reţea hidrografică 
a fost şi o importantă sursă alimentară, pescuitul reprezentând o 
activitate bine organizată. Se mai întrebuinţează încă procedee ca 
răstocitul şi unelte ca: leasa, crâsnicul, ostia, volocul, vârşa. Uneltele 
enumerate se foloseau în trecut cu mult folos deoarece, după martori ai 
timpului, în apa Moldovei se găsea din belşug peşte „ca păstrăvi şi alte 
soiuri”' , care ajungea chiar şi pe masa voievodului de la Iaşi' . Adesea 
apele erau zăgăzuite, fonnându-se iazuri. Aproape că erau nelipsite din 
hotarele satului, zona Şomuzului Mare având cele mai multe. Dar tot 
aici erau numeroase proprietăţile mănăstirilor Moldoviţa, Humor şi 
Probota care au prohibit pescuitul: „în bălţile de la gura Şomuzului... să 
nu cuteze să pescuiască până la hotarul care este Hetca”' . 

Cum s-a văzut şi din documentele deja citate, încă din prima 
jumătate a secolului al XV-lea se pomenesc alături de mori şi alte 
instalaţii tehnice arhaice, ca pivele şi ştezele. Prezenţa lor s-a perpetuat 
în timp, intrând în declin şi apoi dispărând în anii de după al doilea 
război mondial . A mai rămas doar renumele piuarilor şi sumănarilor 
de pe Şomuz, al căror meşteşug ajunsese la maximă înflorire la 
începutul secolului al XlX-lea şi mai ales după împroprietărirea din 
1864, când numărul pivelor era de peste 20' . Abundenţa produselor de 
serie, variate şi cu un cost redus, a făcut ca acest meşteşug transmis 
atâta vreme din generaţie în generaţie să mai fie reprezentat doar într-un 

singur loc (Dolheştii Mici) prin deceniul şapte al secolului nostru . 

* 

* * 

Exodul ardelenilor spre celelalte două state româneşti a fost un 
fenomen pennanent întâlnit în perioada medievală şi în cea modernă. A 
diferit doar intensitatea cu care acesta s-a deslaşurat într-o perioadă sau alta. 


22 Ibidem, p. 325. 

23 Ibidem, p. 240. 

24 Ibidem, p. 326. 

25 D.R.H,AI, doc. 37. 

26 Ion H. Ciubotarii, op. cit., p. 5. 

27 Melania Ostap, Victoria Semendeaev, Pivele de bătut sumani pe Valea Şomuzului, 

în volumul „Cibinium. Studii şi materiale privind Muzeul tehnicii populare din 
Dumbrava Sibiului”, Sibiu, Muzeul Bruckenthal, 1967-1969, p. 185-186. 

28 Ion H. Ciubotarii, op. cit., p. 6. 

Spaţiul la care ne referim se numără printre locurile preferate 
de bejenarii care treceau hotarele în căutarea libertăţii şi a unui trai 
mai lesnicios. Dacă adăugăm şi neîntreruptele contacte politice, 
economice, culturale ale Moldovei cu Ardealul, vom înţelege mai bine 
de ce în zona amintită cultura populară pune probleme deosebite şi are 
atâtea particularităţi. 

Interferenţele sunt cu atât mai interesante cu cât aşezarea masivă 
a populaţiei transilvănene a survenit când „elementele definitorii ale 
culturii populare locale erau deja cristalizate” 29 . Afirmaţia este susţinută 
şi de istorici, care evidenţiază existenţa, în chiar acest perimetru, a unei 
formaţiuni teritoriale premergătoare statului medieval întemeiat în urma 
acţiunilor lui Dragoş şi Bogdan, formaţiune „născută pe valea râului 
Moldova şi având ca punct central Civitas Moldaviensis, care a fost 

TA 

matricea viitorului principat” . 

Primele grupuri de emigranţi au părăsit Transilvania în secolul al 
XlII-lea, pe măsură ce cnezii şi voievozii de sub Carpaţi - unde rezistenţa a 
fost mai îndelungată - erau tot mai supuşi presiunilor sau învinşi, iar 
colonizarea saşilor şi secuilor se lacea după planuri bine întocmite. De 
altfel, saşii vor pătrunde tot în acest secol şi în Moldova, stabilindu-se la 
Baia în număr mare, dar în secolul al XVII-lea deja nu mai erau acolo . 

Secolul al XlV-lea, în cuprinsul căruia a continuat şi s-a 
intensificat deposedarea românilor din Transilvania de privilegiile şi 
drepturile lor, este şi cel la jumătatea căruia, potrivit tradiţiei 
descălecatului şi datelor istorice, a fost întemeiat statul medieval 
Moldova. Departe de a contesta contribuţia românilor maramureşeni la 
înfăptuirea acestui act, ne raliem părerii potrivit căreia descălecătorii nu 
au găsit la trecerea peste munţi un teritoriu pustiu, pe care de altfel ar fi 
fost în imposibilitate de a-1 acoperi un voievod cu oamenii din cele 
câteva sate ale sale. Elementul maramureşean a constituit segmentul 
politic organizat, care a devenit dominant şi a grăbit procesul de făurire 

•32 

a statului . Aşadar, deşi consemnate de timpuriu, emigrările nu au avut 
în primele secole de la producerea lor, tăria de a transforma sau 
influenţa cultura populară din unele zone ale Moldovei. 


29 Ibidem, p. 10. 

30 Grigorie Ilisei, Ştefan S. Gorovei, Fălticeni, Bucureşti, Editura Sport-Turism, 1987, 
p. 14; Mircea D. Matei, Emil 1. Emandi, op. cit., p. 36. 

31 Ana Niculăiasa, Mihai Niculăiasa, op. cit, p. 25. 

32 Petre P. Panaitescu, Interpretări româneşti. Bucureşti, Editura Enciclopedică, 1994, 

p. 100. 

Cauzele abandonării locurilor de baştină sunt multiple. Pe plan 
politic, românii sunt reprezentaţi la Turda, în 1355, pentru ultima dată la 
Congregaţiile Transilvaniei. Pentru dizolvarea nobilimii autohtone, 
chiar curtea regală coordona un adevărat program de catolicizare şi 
maghiarizare. înfăptuind şi dorinţele papale, regatul apostolic începuse 
încă din secolul al XlII-lea o îndârjită ofensivă împotriva schismaticilor, 
continuată şi sub dinastia de Anjou, ai cărei regi au hotărât fie 
expulzarea preoţilor necatolici (Ludovic), fie confiscarea averilor 
cnezilor care ar fi primit pe domeniile lor preoţi ortodocşi 33 . Această 
atitudine a continuat cu o amploare tot mai mare, având ca finalitate 
scoaterea românilor din rândul „naţiunilor privilegiate” şi a Bisericii 
Ortodoxe din rândul celor recepte. Toate acestea, la care se adaugă 
pauperizarea populaţiei autohtone, au constituit temeiuri constante 
pentru exod. 

în condiţiile amintite, nu mai surprinde conţinutul unor 
documente de felul celui emis sub domnia regelui Sigismund, în 
Comisia Aliată de Control, 1404, prin care acesta dăruia unele sate din 
părţile Zarandului „care erau părăsite de locuitori” 34 . Lui Iancu de 
Hunedoara nobilii i se plângeau adesea despre fuga ţăranilor de pe 
moşii . Abia anul 1514, cu decizia legării de pământ, prin care românii 
erau reduşi la condiţia de „glabae adscripti”, a adus o vremelnică oprire 
a emigraţiei. Nu însă şi a contactelor, prin intense relaţii de schimb şi 
prin stăpânirea de către domnii moldoveni a unor însemnate domenii 
(Ciceul, Unguraşul, Cetatea de Baltă, Rodna). 

Dinăuntrul arcului carpatic se privea spre Ţara Românească şi 
Moldova ca la pământuri ale făgăduinţei, miraj mult întreţinut şi 
amplificat de acţiunile curţilor de la Iaşi şi Bucureşti. în Moldova 
medievală, slaba densitate a populaţiei a fost o constantă care a şi 
depăşit graniţele epocii. De aceea, Alexandru Lăpuşneanu îi ruga în 
1553 pe bistriţeni să permită ţăranilor ardeleni trecerea munţilor 
pentru lucrul pământului 36 . Alexandru Iliaş îşi propunea aducerea în 
Moldova a tuturor românilor din Ardeal , iar Antioh Cantemir ordona 


33 Ştefan Meteş, Emigrări româneşti din Transilvania în secolele XIII-XX, Bucureşti, 
Editura Ştiinţifică şi Enciclopedică, 1977, p. 15. 

34 Ion Nistor, Emigrările de peste munţi, extras din „Analele Academiei Române”, 
seria a Il-a, tom. XXXVII, Istorie, Bucureşti, 1915, p. 7. 

35 Ibidem, p. 8. 

36 Ibidem, p. 11. 

37 Ştefan Meteş, op. cit., p. 90. 

scutirea de bir a ungurenilor . Perspectivele au devenit şi mai 
promiţătoare după reformele lui Constantin Mavrocordat, prin care 
şerbia era desfiinţată, în timp ce Constantin Racoviţă, sfidând orice 
incident diplomatic, scutea şase luni de orice dare pe ardeleni, 
punându-i sub directa sa protecţie 39 împotriva oricărui abuz. Pe acest 
fond a fost adresată la Iaşi, în 1765, o somaţie a guvernului 
Transilvaniei prin care se cerea domniei să înceteze „ademenirea” 
populaţiei de peste munţi 40 . 

Situaţia era cronică şi nu putea fi soluţionată doar pe cale 
diplomatică sau prin simple măsuri administrative. Stăpânirea austriacă, 
instalată la sfârşitul secolului al XVII-lea, reconfirma vechile discriminări 
şi chiar introducea o rigurozitate sporită în domeniul fiscalităţii. Peste 
toate s-a suprapus dorinţa imperiului de a recuceri din terenul pierdut de 
catolicism în favoarea protestantismului. în vederile „strategilor” 
contrareformei au intrat şi românii, atraşi cu promisiuni de obţinere a unui 
statut asemănător celorlalte confesiuni. Mulţi ani, tulburările prilejuite de 
„Unirea cu Roma” au marcat spaţiul transilvănean, fiind şi ele un 
stimulent pentru migraţie, mai cu seamă după acţiunile lui Visarion Sarai 
şi Sofronie din Cioara, sau după intervenţia brutală a generalului Buccow, 
care a distrus schiturile şi mănăstirile ardeleneşti. De fapt, secolul al 
XVIII-lea, mai ales din a doua jumătate, reprezintă apogeul trecerii 
ardelenilor în celelalte provincii româneşti. în 1763 s-au înregistrat şi 
lupte la trecerea graniţei, 23 de sate plecând în Moldova 41 . Pentru 1764, 
Ştefan Halmagyi consemnează mulţi fugari în Moldova „îndeosebi din 
judeţele Turda, Cluj, Dăbâca...” 42 iar acelaşi autor scrie despre fuga 
grănicerilor „cu grămada”, în 1766. 

Dacă bejenirea transilvănenilor a căpătat proporţii de masă de la 
mijlocul veacului al XVII-lea, în locurile noi de aşezare ei au găsit bine 
constituite componentele de bază ale culturii populare, iar în ceea ce 
priveşte zona dintre Moldova şi Şomozul Mare, aceasta era încă de la 
sfârşitul secolului al XV-lea populată aproape în întregime. De aceea 
noii veniţi, importanţi numeric de acum, îşi aduc o contribuţie vizibilă la 
creaţia folclorică abia „după o perioadă de convieţuire îndelungată” 43 . 


38 Ibidem, p. 92. 

39 Ion Nistor, op. cit., p. 27. 

40 Ibidem, p. 29. 

41 Ibidem, p. 41. 

42 Ştefan Meteş, op. cit., p. 99. 

43 Ion H. Ciubotarii, op. cit., p. 10. 



22 


Vasile MUNTEANU 


La sosirea pe noile meleaguri, bejenarii au fost numiţi în diferite feluri: 
„mocani” sau „bârsani” - cei veniţi din împrejurimile Braşovului; 
„ţuţuieni” sau „mărgineni” - cei din zona Sibiului; dar mai ales ei au 
fost desemnaţi ca „ungureni” 44 . în multe din cazuri şi-au asumat, ori le-a 
fost acordat drept nume de familie, chiar denumirea locului de origine şi 
astăzi este rar satul din zona Fălticenilor unde să nu fie întâlnite familii 
cu numele Bârsan, Crişan, Ardeleanu etc. 

Localităţile situate în interiorul zonei de ocupaţie habsburgică 
asupra Bucovinei au beneficiat de două conscripţii, ambele efectuate în 
1778, din ordinul generalului baron Carol de Enzenberg, guvernator al 
Bucovinei. între datele înregistrate sunt amintiţi şi românii veniţi din 
Bistriţa-Năsăud, Maramureş, Cluj, Satu Mare, Mureş, Bihor, Sălaj, 
Alba, Harghita, Sibiu, Covasna 45 . Pentru zona necuprinsă de stăpânirea 
austriacă, acestea sunt mai succinte. Sunt date despre aşezarea lor la 
Dolheştii Mari 46 , la Gulia-Dolhasca, Tătăruşi, Preoţeşti, Roşiori, 
Râşca 47 . De asemenea, comparând datele unui recensământ din jurul 
anului 1775 - când o serie de localităţi aveau: Zahareşti şase case, 
Vomiceni nouă, Stroieşti 17 etc., - cu rezultatele constricţiilor de la 
1778, vom întâlni 35 de familii de ardeleni la Zahareşti, 43 la Stupea 
etc., ceea ce înseamnă că în multe sate de la izvoarele Şomuzului Mare 
ei devin majoritari, determinând în timp „impunerea unor particularităţi 
lingvistice şi etnofolclorice” . 

Pentru restul spaţiului nu avem indicii precise, dar ele pot fi 
întrevăzute atât prin multe nume ce trimit cu gândul la zone din Ardeal 
cât şi prin particularităţi lingvistice şi folclorice care „au corespondenţă 

ce merge adesea până la identitate, în satele de dincolo de munţi...” 49 

* 

* * 

Este de notorietate faptul că în mai toate referirile la târgul 
Fălticenilor se apelează pentru caracterizare la un celebru titlu sadovenian 
ori, dimpotrivă, la o apreciere aparţinând lui George Călinescu, potrivit 
căreia aşezarea s-ar situa printre cele mai bogate tezaure spirituale ale 


44 Ştefan Meteş, op. cit., p. 148. 

45 Ion H. Ciubotarii, op. cit., p. 11. 

46 Ştefan Meteş, op. cit., p. 149. 

4 j Ibidem, p. 169. 

48 Ion H. Ciubotarii, op. cit., p. 12. 

49 Ibidem, p. 1-2. 

noastre. între a defini acest oraş ca pe un loc unde nu se întâmplă nimic şi 
totodată ca pe un prolific izvor de personalităţi culturale, este doar la 
prima vedere o incompatibilitate. Particularităţile cele mai evidente ale 
urbei, care nu poate fi nicidecum ruptă de zona care o înconjoară, sunt 
date tocmai de intersectarea acestor coordonate: pe de o parte, un loc 
suficient de conservator, în cuprinsul căruia vechile rânduieli sunt încă 
bine ancorate; în acelaşi timp o remarcabila efervescenţă a culturii livreşti 
care însă nu s-a manifestat doar în mediile căreia i s-a adresat, ci a intrat 
în rezonanţă şi cu celălalt segment, al culturii populare. 

Impactul dintre arhaic şi modern nu a dus, ca în atâtea alte 
locuri, la dispariţia vechilor tradiţii. Aici obiceiurile au suferit inovaţii, 
adaptări, au fost puse în acord cu noile realităţi, căpătând astfel vigoare. 
Insolita coabitare paşnică între vechi şi nou îşi are explicaţie în tinereţea 
oraşului, în modul total nefiresc în care a avut loc fundarea lui, în unele 
situaţii care i-au marcat destinul, în rolul administrativ pentru care nu s-a 
impus, ci i-a fost impus să-l joace şi nu în cele din urmă, graţie 
acţiunilor dinamice ale unor personalităţi. 

„Fălticenii sunt o transfonnare în oraş a unor sate care existau 
bine întemeiate de pe la 1400 şi încă mai înainte” 50 . Afirmaţia, făcută de 
Artur Gorovei, în 1938, este exactă, dar lasă impresia constituirii unui 
târg în urma evoluţiei fireşti a unor sate care s-au contopit şi au căpătat 
treptat fizionomia unei aşezări urbane. Dimpotrivă, apariţia târgului a fost 
bruscă, asemenea oraşelor antice sau coloniale. Printr-un hrisov domnesc, 
iscălit de Constantin Moruzi în 1779, se trăgea brazda închipuind locul 
unde avea să fie prima stradă, pe moşia încă nedesţelenită a stolnicului 
Ioniţă Başotă 51 . Un târg apărut peste noapte, dar dictat de clare raţiuni de 
stat! La Baia se stinsese de mult orice licărire de urbanism, Suceava era 
intrată sub stăpânirea austriacă, iar pentru ţinutul care sugestiv rămăsese 
botezat tot Suceava, nu exista un centru administrativ. Noua aşezare va 
primi aceste atribuţii, având şansa de a prelua şi funcţiile negustoreşti ale 
Sucevei. într-un timp scurt, sate din preajmă ca: Broşteni, Coteşti, 
Pădureni, aveau să-şi păstreze numele doar prin desemnarea ca atare a 
unor uliţe. Din 1924 şi altele precum: Şoldăneşti, Buciumeni, Oprişeni, 
Rădăşeni sunt considerate ca făcând parte din oraş . 


50 Artur Gorovei, Fălticenii. Cercetări istorice asupra oraşului. Fălticeni, Institutul de 
Arte Grafice „M. Saidman”, 1938, p. 12. 

51 Grigore Ilisei, Ştefan S. Gorovei, op. cit., p. 13. 

52 Ibidem. 

Evenimentul care avea să propulseze tânărul şi obscurul târg ca 
important centru de schimb, avea să fie hotărârea din 10 septembrie 
1814, prin care domnitorul Scarlat Calimah stabilea ţinerea la Fălticeni 
a patru iarmaroace pe an: la Miezul Păresimii, Sfântul Gheorghe, 
Sfântul Ilie şi Sfântul Dumitru' . Cu timpul s-a impus şi a rămas doar 
cel de la 20 iulie - Sfântul Ilie, care a devenit vestit în tot spaţiul 
românesc, atrăgând totodată negustori din diverse părţi ale Europei. Pe 
durata unei luni întregi, se încheiau aici tranzacţii spectaculoase între 
comercianţi de la Lipsea, Bucureşti, Braşov sau Constantinopol. Era 
„vremea de aur a oraşului Fălticeni” 54 , o întreprindere cu folos pentru 
negustorii locali, dar deopotrivă pentru târgoveţii obişnuiţi care 
câştigau din închirierea spaţiilor. Mai mult, „negustorii de blănuri de la 
Fălticeni ţineau la un moment dat în mâinile lor comerţul european cu 
aceste mărfuri de lux” 55 . Acest succes nu putea scăpa unui domnitor 
arghilofil ca Mihail Strudza, care încearcă mutarea bâlciului intr-un 
oraş care-i purta numele - Mihăileni. S-a revenit asupra deciziei 
datorită opoziţiei negustorilor care „n-au vrut să-şi schimbe 
obiceiurile”, Fălticenii rămânând „un al doilea Galaţi, portul de uscat 
al Moldovei” 56 . 

Paradoxal, tocmai procesul de modernizare în care a intrat 
ţara după 1859 avea să se dovedească fatidic pentru poziţia 
comercială a târgului. Prima mare lovitură dată rolului de 
intermediere a afacerilor prin iarmaroc avea să fie construirea căilor 
ferate (în 1887 se inaugura linia Dolhasca - Fălticeni). Noile 
facilităţi de transport şi deplasare pentru negustori, nu mai luceau 
necesar un punct de întâlnire la egală distanţă. Sfârşitul „Marelui 
Război”, desfiinţarea graniţelor cu Transilvania şi Bucovina, avea să 
accentueze decăderea iarmarocului. El continua să se desfăşoare însă 
„pentru distracţia orăşenilor şi judeţenilor” 57 . 

Am insistat asupra amplorii şi ponderii economice pe care le-a 
deţinut iarmarocul, tocmai datorită disproporţiei dintre importanţa 
acestuia şi statura măruntă a târgului Fălticenilor. Sunt uşor de 
imaginat impresiile pe care bâlciul le provoca asupra locuitorilor 


53 Artur Gorovei, op. cit., p. 190. 

54 Vasile Costăchescu, Istoria oraşului Fălticeni. Cu un scurt istoric al judeţului Baia 
(1340-1941), Fălticeni, Tipografia Românească, 1941, p. 96. 

55 Grigore Ilisei, Ştefan S. Gorovei, op. cit., p. 7. 

56 Artur Gorovei, op. cit., p. 192. 

57 Vasile Costăchescu, op. cit., p. 97. 




PARTICULARITĂŢI ETNO-FOLCLORICE ÎN OBICEIURILE DE IARNĂ ... 25 


zonei. Pentru un spaţiu liniştit, relativ închis, căruia aproape că-i lipsea 
imaginea străinului, prezenţa anuală a mii de negustori de toate 
graiurile, cu vestimentaţie, gesturi şi deprinderi diferite, nu puteau 
rămâne fără urmări. Aşa cum vom exemplifica intr-un capitol special, 
aceste personaje, şocante pentru locuitorii zonei Fălticenilor, şi-au 
găsit un loc permanent în alaiurile de mascaţi din cadrul sărbătorilor 
de iarnă. 

Bâlciul avea, în paralel cu funcţiile de schimb, şi o menire 
distractivă. Peste încrâncenările negocierilor se suprapuneau strigătele 
saltimbancilor, ursarilor, ghicitoarelor. Crainicii trupelor de comedii 
invitau, ca şi astăzi, de mai multe ori pe zi la reprezentaţii un public 
alcătuit mai ales din ţăranii satelor din jur. Cu predilecţie satisfăcea 
gusturile locale ex-şomuzeanul Matei Millo cu trupa sa. începând cu 

r o 

1868, acesta era nelipsit din târg pe timpul iarmarocului , ridicând 
pentru acest scop chiar un local special din scânduri şi „cât ţinea bâlciul, 
teatrul lui Millo dădea reprezentaţii în fiecare seară şi sala era totdeauna 
plină” 59 . Dar Matei Millo nu este evocat aici pentru locul pe care îl 
ocupă în istoria teatrului românesc, ci pentru marele impuls pe care l-a 
dat teatrului folcloric. împreună cu Ion Anestin, a scris şi jucat piesa 
„Iancu Jianu, căpitan de haiduci” 60 , oferind astfel ca model tinerilor din 
satele din jur un scenariu, un joc scenic şi vestimentaţia care au fost 
preluate aproape în întregime. 

Preocupările pentru arta dramatică erau mai vechi în aceste 
locuri. Era abia anul 1835, când în curtea Cantacuzinilor de la 
Horodniceni se juca „Piatra Craiului”. Un sfert de secol mai târziu un 
mecenat - Nicolae Istrati - va înfiinţa la Rotopăneşti o „Şcoală de 
muzică şi declamaţiune” 61 , pentru ai cărei elevi va scrie el însuşi un 
manual, angajând în acelaşi timp şi profesori de specialitate: Petru 
Mezetti, pentru muzică şi actorul ieşean Mihai Galino, pentru 
declamaţiune . Au avut loc şi spectacole, atât la Rotopăneşti cât şi la 

/ro 

Fălticeni, unde s-a jucat piesa lui Millo, „Baba Hârca” . 

58 Ana Niculăiasa, Mihai Niculăiasa, op. cit, p. 61. 

59 Artur Gorovei, op. cit., p. 204. 

60 Vasile Adăscăliţei, Aspecte din dramaturgia populară. Teatrul popular de haiduci, 
extras din „Limbă şi Literatură”, voi. II, Iaşi, 1956, p. 30. 

61 Artur Gorovei, op. cit., p. 203. 

62 Ibidem. 

63 Ana Niculăiasa, Mihai Niculăiasa, op. cit., p. 50. 

Absolut remarcabilă este şi fervoarea editorială care se 
manifesta în târg. Drumul a fost deschis de instalarea tipografiei 
fraţilor Tăutu, în 1873, urmată apoi de tipografiile „Saidman” (1879), 
„Gutenberg” (1906), „Tipografia românească” (1934). în afara cărţilor 
şi broşurilor, pot fi numărate nu mai puţin de 24 de publicaţii 
cotidiene, săptămânale sau lunare, apărute până în anul 1944. Desigur 
că multe dintre ele au avut o existenţă efemeră, intr-un tiraj redus, sau 
cu o destinaţie care nu face obiectul interesului nostru. Dar un loc cu 
totul aparte pentru cultura românească avea să-l ocupe revista 
proiectată, încă din 1891, de Artur Gorovei, în odaia din Broşteni a 
învăţătorului Mihai Lupescu 64 . „Şezătoarea” a fost prima revistă de la 
noi care s-a hotărât să publice numai literatură populară, având un 
nucleu de neobosiţi culegători de folclor în satele din jur şi 
corespondenţi în toate zonele locuite de români. Departe de a accepta 
statutul de publicaţie provincială, colectivul redacţional şi-a asumat, 
mai ales prin A. Gorovei, sarcina rezolvării unor importante probleme 
teoretice, cum ar fi fixarea domeniului disciplinei, fiind adoptate cu 
precădere sugestiile franceze 65 . 

Mult discutată şi disputată a fost în primele decenii de după 
1859, problema asincroniei dintre sat şi oraş. Depăşind stadiul oratoriei 
de tribună, intelectualii locali au dus o activitate neobosită în localităţile 
de pe valea Şomozului Mare şi Moldovei. Aşa au apărut „Case pentru 
sfat şi citire”, Ateneuri populare (Mălini), coruri, iar cercul „Deşteptarea 
sătenilor” edita chiar un ziar - „Vestitorul satelor” - care era conceput 
mai întâi la Baia apoi la Bogdăneşti. Pentru tinerii înzestraţi erau 
deschise porţile renumitului liceu „Nicu Gane”. Peste regiune bătea un 
aer înnoitor. 


64 Ion D. Lăudat, Rolul revistei „Şezătoarea” în cunoaşterea folclorului românesc şi 
ecourile ei peste hotare, extras din „Actele simpozionului dedicat reciprocităţilor 
iugoslavo-române în domeniul literaturii populare”, Pancevo, 1972, p. 301. 

65 Petru Ursache, „Şezătoarea” în contextul folcloristicii , Bucureşti, Editura Minerva, 
1972, p. 76. 

Localităţi din judeţul Fălticeni (Baia) de unde s-a cules folclor publicat în revista „Şezătoarea” (1 martie 1892) 

CAPITOLUL II 

SĂRBĂTORILE DE IARNĂ. 

CONŢINUT ŞI SEMNIFICAŢIE 

întotdeauna şi pretutindeni, fenomenele constante ale mediului 
pământesc şi cosmic au servit ca reper pentru activităţile oamenilor. 

Indiferent cât de arhaic era stadiul de organizare al unei 

societăţi, existenţa şi activitatea nu era percepută ca o eternă 

succesiune de zile şi nopţi, ci măsurată în ani, „figuri circulare”, 

„perioade repetabile şi egale ca număr de zile” 1 2 . Deşi era calculat 

diferit, anul era imaginat ca un ciclu, cu început şi sfârşit. După 

perfecţiunea geometrică pe care o întruchipează cercul, orice moment 

al „anului cerc” ar fi putut deveni punct de plecare al acestuia. Erau 

•2 

însă momente prea importante pentru a fi lăsate la voia întâmplării", 
fiind stabilite în „funcţie de echinocţii, solstiţii, de începutul şi 
sfârşitul ciclului vegetal etc.” 3 

Cu precădere civilizaţiilor agricole le-a fost suscitată 
creativitatea religioasă, nu atât „de fenomenul empiric al agriculturii, ci 
de misterul naşterii, morţii şi al renaşterii identificat în ritmul 
vegetaţiei” 4 . în faţa crizelor care pun în pericol recoltele, odată cu 
abdicarea treptată a luminii în favoarea întunericului, spaimele 
eschatologice nu cunoşteau limite. Pentru a le putea explica şi chiar 
stăpâni, toate aceste stări critice au fost reprezentate în diferite mitologii 
sau scenarii rituale a căror existenţă se întinde din paleolitic şi până 
astăzi. Segmentul temporal în care erau comemorate divinităţile era 
perceput ca „timp sacru” în care se petrecuseră faptele acestora, dar 
totodată, ca un „timp mitic primordial devenit prezent” 5 , reversibil şi 
recuperabil, permiţând profanului integrarea şi participarea simbolică la 
distrugerea şi regenerarea lui. 

Prezenţa în miezul iernii a atâtor date şi obiceiuri agrare este 
desigur anacronică. Un ceremonial magic precede întotdeauna începutul 


1 Ion Ghinoiu, Vârstele timpului , Bucureşti, Editura Meridiane, 1988, p. 119. 

2 Ibidem, p. 120. 

3 Ibidem. 

4 Mircea Eliade, Istoria credinţelor şi ideilor religioase, voi. I, Bucureşti, Editura 
Ştiinţifică, 1992, p. 50. 

5 Idem, Sacrul şi profanul. Bucureşti, Editura Humanitas, 1992, p. 64-65. 

unei munci, a unei acţiuni importante, având scopul asigurării 
succesului. Cum lucrările de primăvară sunt încă îndepărtate, explicaţia 
cea mai plauzibilă a abundenţei acestora intr-un anotimp atât de 
nepotrivit, ar consta în faptul că, odată cu trecerea de la sărbătorirea 
Anului nou primăvara în luna ianuarie, au fost preluate şi o parte din 
atributele acestor sărbători 6 . Chiar la romani iniţial Anul nou începea la 
1 martie şi abia de la jumătatea secolului al II-lea î.Chr. şi-au modificat 
calendarul, transferându-1 la 1 ianuarie 7 . Şi pentru spaţiul românesc au 
fost depistate, până acum, trei începuturi de an: la 1 ianuarie, 1 martie şi 
1 septembrie, considerându-se că au mai existat de-a lungul vremii şi 
altele în calendarul popular 8 . 

Momentul trecerii de la Anul vechi la Anul nou nu era marcat 
doar prin clipa de la miezul nopţii. Pentru înnoirea, regenerarea 
timpului, se desfăşura un ritual pentru a cărui împlinire erau necesare un 
anumit număr de „zile cosmogonice” 9 , în calendarul contemporan 
reprezentând cele 12 zile dintre Crăciun şi Bobotează. Simbolic, fiecare 
dintre aceste zile întruchipa o lună a anului următor. în cuprinsul 
ciclului, densitatea şi varietatea obiceiurilor este extraordinară, fără 
corespondent într-o altă perioadă a anului. Dar, contaminarea 
elementelor precreştine cu cele creştine, ca şi schimbările survenite în 
calendarul creştin au creat confuzie în privinţa ordinei şi datei exacte ale 
practicilor care astăzi sunt întâlnite fie la Crăciun, fie la Anul nou sau 
Bobotează, într-o „caleidoscopie regională” 10 . 

Din primele secole ale existenţei lui, creştinismul a purtat o luptă 
acerbă împotriva cultelor păgâne pentru supremaţie, apoi, după ce 
biserica a devenit unica instituţie religioasă în Europa, ofensiva a fost 
dirijată asupra reminiscenţelor vechilor practici. Succesul nu a fost cel 
scontat, elementele precreştine au supravieţuit, datorită vechimii lor 
considerabile şi importanţei pe care unele dintre ele le aveau în viaţa 
oamenilor. în timp, componente precreştine şi creştine, vor ajunge „la o 
sinteză atât de organică, încât cele două elemente se vor influenţa 
reciproc, mărind în felul acesta confuzia dintre ele” 11 . 


6 Petru Caraman, Colindatul la români, slavi şi la alte popoare. Studiu de folclor 
comparat , Bucureşti, Editura Minerva, 1983, p. 355. 

7 Ibidem, p. 356-357. 

s Ion Ghinoiu, op. cit., p. 121. 

9 Ibidem, p. 122. 

10 Ovidiu Bârlea, Folclorul românesc, voi. 1, Bucureşti, Editura Minerva, 1981, p. 269. 

11 Ibidem, p. 267. 

Cercetătorii obiceiurilor sărbătorilor de iarnă concordă în ideea 
că la baza acestora se află o interpătrundere a moştenirii vechilor 
sărbători romane, cultului lui Sol Invictus şi practicilor indo-europene, 
precum şi a creştinismului. Diferă doar ponderea care este acordată 
fiecăreia din aceste surse la configuraţia obiceiurilor actuale. In unele 
cazuri, este susţinută marea importanţă a ciclului de sărbători romane, 
preluate în întreg imperiul, suprapunându-se peste obiceiurile pe care 
le avea fiecare popor în parte şi făcând azi aproape imposibilă 
disjungerea între contribuţia împrumutului şi fondul autohton. După 
alte păreri, nu este neapărată o filiaţie romană căci, trăsăturile 
definitorii ale ciclului erau şi la alte popoare . Poate şi datorită 
exagerărilor latiniste de la sfârşitul secolului trecut, unele lucrări de 
referinţă sunt circumspecte în a acorda un rol important obiceiurilor 
romane sau cultului mithraic, susţinând contribuţia substanţială a 
străvechilor credinţe indo-europene 13 . 

La Roma şi în toată lumea romană, Calendae Ianuarii 
reprezentau serbările începutului de an, dar ele nu erau decât „o verigă 
intr-un lanţ de sărbători” 14 . Ciclul era deschis de Brumalia, care se 
întindea pe decursul a 24 de zile (între 24 noiembrie şi 17 decembrie), 
câte litere număra şi alfabetul grecesc. Interesant pentru noi este că în 
Tracia, această sărbătoare era dedicată lui Dionis Tracicul, preluând din 
datinile „Micilor Dionisiace” specifice terminării culesului viilor şi 
caracterizată prin procesiuni euforice cu personaje mascate 13 . 

Satumaliile, desfăşurate între 17 şi 23 decembrie, erau dedicate 
lui Saturn, iniţial zeu al semănăturilor şi soţiei acestuia, Ops, zeiţa care 
simboliza rodnicia pământului. Era o sărbătoare agrară, dar sunt şi alte 
elemente care o fac izbitor de asemănătoare cu fizionomia actuală a 
acestei perioade: tăierea porcului, căderea în desuetudine a legilor şi 
nonnelor morale, dezlănţuirea vulcanică a patimilor, dispariţia oricăror 
diferenţe de clasă. După altă părere, toate aceste aspecte sunt generale şi 
nu constituie argumente sigure pentru o filiaţie între saturnalii şi 
Crăciunul sau Anul nou contemporan 16 . 


12 Ibidem, p. 269. 

13 Traian Herseni, Forme străvechi de cultură poporană românească. Studiu de 
paleoetnografie a cetelor de feciori din Ţara Oltului, Cluj-Napoca, Editura Dacia, 
1977, p. 89-91. 

14 Petru Caraman, op. cit., p. 335. 

15 Ibidem, p. 335-336; Traian Herseni, op. cit., p. 88. 

16 Traian Herseni, op. cit., p. 88-89. 




PARTICULARITĂŢI ETNO-FOLCLORICE ÎN OBICEIURILE DE IARNĂ. ..31 

_î_ 


Totul culmina cu zilele Calendaelor, sărbătoarea cea mai 
aşteptată şi venerată, presărată cu petreceri şi ospeţe, cu urări adresate 
apropiaţilor şi superiorilor. Primele 12 zile prevesteau şi la romani 
anul, iar toate întâmplările din prima zi aveau valoare de omen. 
Multele trăsături comune ale acestor sărbători, ca şi apropierea lor 
calendaristică, a făcut ca spre sfârşitul clasicităţii romane, să se unească 
şi treptat să se confunde cu totul 17 . 

Legiunile romane din Orient au fost foarte receptive la 
promisiunile într-o viată de după moarte pe care le ofereau divinităţile 
de acolo. în primele secole ale mileniului I, mulţi zei şi zeiţe orientale 
erau veneraţi la Roma şi treptat în tot imperiul. Un destin de excepţie l-a 
avut Mithra (Dies Natalis Solis Invictus), divinitate iranică cu rădăcini 
vedice. Cultul lui s-a extins în aşa măsură încât, în secolul al treilea, a 
fost declarat religie de stat, iar diverşi împăraţi şi înalţi demnitari i-au 
închinat temple. Sărbătoarea lui era la 25 decembrie, odată cu solstiţiul 
de iarnă şi coincidea cu alte vechi credinţe de luptă a întunericului cu 
lumina. Potrivit unor mai vechi obiceiuri, pe care religia mithraică şi 
le-a ataşat, în acele momente de maximă întindere a nopţii, oamenii 
asistau neliniştiţi şi chiar interveneau ajutând zeul luminii în lupta cu 
tenebrele. în toată Europa, de la Baltica la Urali, se ardeau butuci, obicei 
păstrat pentru noaptea Crăciunului; se rostogoleau de pe dealuri roţi 
aprinse 18 sau, datorită vremii rele, se participa din casă, scormonind cu 
beţe în focul din sobă 19 . 

Desigur, decizia bisericii creştine de a fixa data naşterii lui Isus 
la 25 decembrie nu este străină de vigoarea pe care continuau să o 
manifeste în timp practicile păgâne de cinstire a lui Sol Invictus şi 
sărbătorile romane. Ipoteza este cu atât mai plauzibilă cu cât, până în 
secolul al patrulea, creştinii au sărbătorit Crăciunul la 6 ianuarie, odată 
cu Bobotează. Romanii vor fi primii, în 336, care vor impune data de 
25 decembrie dar vor trebui încă două secole până ca ea să se 
generalizeze şi în Răsărit' . Schimbarea nu a rămas fără urmări şi 
explică în parte de ce aceleaşi datini şi obiceiuri cu centrul la Crăciun, 
se întâlnesc în toată perioada până la Bobotează. în paralel cu aceste 
schimbări, atitudinea ierarhilor şi a clerului de rând era necruţătoare 


17 Petru Caraman, op. cit., p. 388. 

18 Ibidem, p. 344. 

19 Ion Ghinoiu, op. cit., p. 133. 

20 Pantelimon Miloşescu, Datini strămoşeşti. Bucureşti, Editura pentru turism, 1990, 
p. 21-23. 



32 


Vasile MUNTEANU 


faţă de toate datinile păgâne, combătându-le cu fermitate. Insuccesul 
lor este evident: în prima jumătate a mileniului I, Tertulian definea 
aceste datini ca fiind „zămislite din eresuri şi idolatrie, închinate 

..91 

desfrâului şi plăcerii” . După o mie de ani, ca un indiciu că situaţia 
era neschimbată, G. Heltai (un pastor sas din Ardeal) se plângea de 
începerea marelui praznic al diavolului, imediat după Crăciun . 
Situaţia era identică şi în Scandinavia, unde Odin continua să fie 
sărbătorit cu ruguri, strigăte, ospeţe şi snopi de grâu legaţi pe 
acoperişurile caselor 23 , sau în Germania, unde se perpetuau spaimele 
despre călătoriile lui Votan şi Brechta în aceste zile prin ţară, 
binecuvântând şi pedepsind 24 . 

Tot în cursul celor 12 zile de renovare a timpului, când ordinea 
firească a lucrurilor se anulează, „iar timpul şi spaţiul se degradează până la 

9S 

starea primară de haos” , cerurile se deschid şi pennit întoarcerea 
sufletelor defuncţilor. Aceste sărbătoriri intime ale strămoşilor sunt 
frecvente la toate popoarele şi se practică în diverse perioade ale anului. 
Dar cele de la sărbătorile de iarnă au un caracter special. Nu Compitalia şi 
Larentalia romane stau la originea lor, ci probabil ele au constituit „micul 
cristal” care a concentrat credinţe asemănătoare aflate la alte popoare 26 . Nu 
toate sufletele care profitau de această criză a timpului, pentru a petrece în 
compania pământenilor, erau bune. Atenţia oamenilor era atrasă de o 
prezenţă masivă a spiritelor malefice. în consecinţă, s-au căutat şi s-au găsit 
antidoturi care se întrevăd în practicile apotropaice (zgomot intens, râs 
paroxistic, bătăi în tobe şi tinichele etc.), destinate neutralizării lor la Anul 
nou şi apoi, spre bobotează, alungării definitive" . Tot în rândul obiceiurilor 
de iarnă care nu implică participarea întregii colectivităţi se numără şi cele 
privind previziunile meteorologice pentru noul an, sau diferite divinaţii 
vizând aflarea ursitului felelor mari, sau al destinului oamenilor şi 
familiilor peste an. Acestea sunt practicate de o singură persoană, sau în 
grupuri mici, în dosul ferestrelor bine camuflate. 


21 Dimitrie C. Ollănescu, Teatrul la români, Bucureşti, Editura Eminescu, 1981, p. 39. 

22 Ovidiu Bârlea, op. cit., p. 267. 

23 Adolphe Bitard, Sărbătoarea Crăciunului. La diferite popoare. Bucureşti, Editura 
Luceafărul, 1913, p. 12. 

24 Davide Caselli, Crăciunul la diferite popoare, Bucureşti, Editura Minerva, 1915, p. 61. 

25 Ion Ghinoiu, op. cit., p. 128. 

26 Petru Caraman, op. cit., p. 349. 

27 Ion Ghinoiu, op. cit., p. 144; Simion Florea-Marian, Sărbătorile la romani, voi. I, 
Bucureşti, Editura Fundaţiei Culturale Române, 1994, p. 157-158; Traian Flerseni, 
op. cit., p. 16. 

Rezultat al interpătrunderilor şi sintezei, datinile şi obiceiurile 
sărbătorilor de iarnă solicită participarea întregii colectivităţi. Nici un 
segment social sau categorie de vârstă nu rămâne în afară. Colindători 
sau colindaţi, de la copiii cei mai mici până la cei mai venerabili 
membri ai obştii, îşi au rostul şi partea de distracţie. Ca şi în vremurile 
lui Tertulian sau Heltai, nici omul modern nu rezumă aceste sărbători la 
intonarea de cântece creştine. 

* 

* * 

în perioada de suferinţă a timpului, omul devine oarecum 
stăpânul cosmosului, putând dirija, prin anumite procedee, desfăşurarea 
fenomenelor naturii, făcându-le favorabile lui. Aceasta se realizează mai 
ales prin cuvânt, fiind suficientă simpla rostire a termenilor „ce 
denumeau lucrurile şi stările dorite” . Fiind deci timpul când cuvântul 
devine faptă, la baza tuturor practicilor este situată urarea, care îmbracă 
diferite forme, de la simple acte de propiţiere (urare directă), până la 
rostirea în versuri, cântată sau integrată scenariilor populare ce se 
desfăşoară în curtea sau casa gazdei. De la Crăciun şi până la Bobotează 
urările abundă, iar pentru transmiterea lor sunt rânduieli bine ştiute şi 
păstrate. Adresarea lor nu este întâmplătoare, ci organizată temeinic, 
găsindu-şi împlinirea în datina colindatului. 

Colindatul se practică la diferite popoare, sub fonne diverse, aşa 
cum sunt foarte variate şi aspectele sub care este cunoscut la români, de la 
o regiune la alta sau chiar de la o localitate la alta. Având în vedere 
multitudinea elementelor care stau la originea datinilor, este aproape 
imposibilă depistarea exactă a fiecărei influenţe în parte, a diferenţierii 
componentelor creştine de cele precreştine, cu excepţia fonnelor 
extreme de colindat: jocurile cu măşti şi colindele religioase" . 

Pentru sistematizarea materiei este necesar să apelăm la o 
clasificare a colindelor româneşti , după care, datina are în genere 
două forme distincte: profană şi religioasă. în prima categorie se 
înscriu: Colindatul propriu-zis - serios, al flăcăilor şi adulţilor 
organizaţi în cete; colindatul copiilor - diferit de primul prin lipsă de 
organizare, scurtimea şi simplitatea repertoriului; Pluguşorul - un 
colindat cu caracter agrar; Umblatul măştilor - independent sau ataşat 
Pluguşorului ori colindătorilor; Vasilca - o formă de colindat specifică 


28 Ovidiu Bârlea, op. cit., p. 269. 

29 Ibidem, p. 267. 

30 Petru Caraman, op. cit., p. 8. 

ţiganilor; Sorcova - apanajul copiilor în a doua zi de Anul nou. A doua 
formă conţine Steaua şi Vicleimul. Am adăuga la prima categorie 
diferitele variante ale teatrului folcloric precum şi Semănatul. 

Conţinutul unor lucrări importante privind datina colindatului este 
rezervat în cea mai parte Colindatului propriu-zis , invocându-se că 
„locul proeminent în sărbătorile de iarnă îl deţine colindatul cetei de 
flăcăi (şi maturi), intr-un cadru mult mai complex, cu ierarhizări 

'X') 

tradiţionale...” De asemenea, este reliefat rolul Crăciunului în Ardeal, 
unde nu reprezintă (fiind prima zi a ciclului celor 12 zile) doar luna 
ianuarie, ci întreg anul. Anul nou este şters, cu nimic deosebit . Cetele 
impresionează prin organizarea riguroasă, regulamentul lor, ca şi prin 
marea bogăţie a repertoriului. Cu toate acestea, nu se justifică reproşul pe 
care Traian Herseni îl aduce cărţii lui Simion Florea Marian, Sărbătorile 
la români. După Herseni, clericul bucovinean a greşit fundamental 
începând studiul său cu sărbătoarea Anului nou oficial şi nu cu cea 
populară, tăind astfel arbitrar perioada de renovare a anului 34 . 
Considerăm că Simion Florea Marian şi-a clasificat materialul în modul 
cel mai potrivit, consemnând în primul rând realităţile de la Est de 
Carpaţi, deşi are în vedere şi obiceiuri din alte zone ale ţării. în Moldova, 
sărbătorile de iarnă au altă configuraţie. Aici, „repertoriul Crăciunului e 
adesea sărac şi nesemnificativ, reprezentativ pentru această parte a ţării 
fiind Ajunul şi ziua Anului nou, caracterizate de practica uratului cu 

o c 

Pluguşorul, de jocurile cu măşti şi a travestirilor de tot felul” . Raportul 
dintre Crăciun şi Anul nou este inversat de multă vreme, dar prima 
atestare a acestei realităţi ne provine abia de la Dimitrie Cantemir . 

Pentru a avea o bază de comparaţie între formele de colindat din 
Moldova şi în special din Zona Fălticenilor, devine necesară o succintă 
radiografiere a cetelor de flăcăi ardeleni. Constituirea acestora are loc de 
timpuriu, din a doua jumătate a lunii noiembrie. Primul act este alegerea 
conducătorului (primar, vătaf, jude, birău). în unele cazuri acesta îşi 

. ... ,'XH 

cumpără funcţia în cadrul unei licitaţii . Mai erau şi alte demnităţi: 


31 Ovidiu Bârlea, op. cit., p. 283-382; Traian Herseni, op. cit., p. 5-385. 

32 Ovidiu Bâriea, op. cit., p. 283. 

33 Traian Herseni, op. cit., p. 16. 

34 Ibidem, p. 22. 

35 Nicolae Jula, Vasile Mănăstireanu, Tradiţii şi obiceiuri româneşti. Anul nou în 
Moldova şi Bucovina, Bucureşti, Editura Pentru Literatură, 1968, p. 5. 

36 Traian Herseni, op. cit., p. 58. 

37 Ovidiu Bârlea, op. cit., p. 286; Traian Herseni, op. cit., p. 6. 

responsabil cu alimentele (colcer), cu băutura (crâşmar), cu organizarea 
jocului (pristav, fetelar, armaş), cu primirea şi căratul darurilor (iapă, 
săcar, desăgar). Astfel ierarhizată, ceata putea întreprinde primele 
demersuri în vederea atingerii scopurilor propuse, de organizare a 
dansurilor pe întreaga perioadă a sărbătorilor şi de îndeplinire a diferite 
rituri şi ceremonii. O principală atribuţie era organizarea colindatului. 

Participarea la ceată presupunea respectarea unei discipline 
stricte. Locuinţa proprie era schimbată, pentru traiul în comun, la o 
gazdă dinainte aleasă. Flăcăi de vârsta însurătorii sau flăcăi şi maturi 
conveneau în a nu părăsi gazda fără aprobarea vătafului, asumându-şi o 
anumită conduită: să nu se îmbete, să nu provoace scandal, să nu poarte 
pălăria în casă, să nu lase fetele nejucate. Aceste interdicţii nu 
reprezentau doar un simplu acord verbal al membrilor, existând şi 
mijloace de coerciţie, precum şi sancţiuni: amenzi, legarea de stâlpul 
porţii, purtarea prin sat, culminând cu excluderea. Regulamentul avea o 
importanţă deosebită, dovadă şi faptul că pe la începutul secolului 
circula în broşuri 38 . Din citirea lui reiese cu uşurinţă că multe din 
reglementări au fost introduse la sugestia autorităţilor religioase sau 
administrative, din dorinţa de a controla tot mai mult manifestările unui 
segment temporal în care orice idee de autoritate devenea caducă. 

în esenţă, programul cotidian al cetei se rezuma la diferite munci 
în curtea gazdei şi la repetiţii îndelungate pentru însuşirea repertoriului. în 
seara Ajunului începea colindatul, temeinic, după un traseu ştiut şi fără a 
fi ocolită vreo casă. Paradoxal, chiar cetele cu un număr mai mare de 
membri (60-100) şi cu o coeziune redusă stăpânesc cele mai multe 
colinde (până la 90) . Este situaţia frecvent întâlnită în sud-vestul 
Transilvaniei, care îşi are explicaţia în micimea satelor feudale unde se 
cuvenea ca fiecare familie să-şi trimită un membru în ceată. Mai mic este 
numărul colindelor cântate de cetele exclusiviste, alcătuite doar din tineri, 
specifice ţinutului dintre Someş şi Mureş. Dar indiferent de întinderea 
programului, colindele se structurează după: timpul colindatului (colinde 
pentru ajunul Crăciunului, dimineaţa de Crăciun etc.); starea socială a 
celui colindat (notabilităţi, crâşmari, preoţi, văduve, fete de măritat), 
precum şi în funcţie de fazele colindatului (colinde pentru începutul 
colindatului, pentru drum, pentru intrarea în casă) 40 . Sfârşitul colindatului 
nu coincide cu destrămarea cetei, aceasta continuându-şi existenta până la 


38 Traian Herseni, op. cit., p. 31. 

39 Ovidiu Bârlea op. cit., p. 285. 

40 Ibidem, p. 304. 

Bobotează, iar în unele cazuri asumându-şi obligaţii şi peste an. 
Nu lipseşte ospăţul final al flăcăilor, Vergelul - un ospăţ al cetei la care 
participă şi fetele cu părinţii lor -, ritualul „îngropării” Crăciunului, 
gesturile apotropaice de la Bobotează prin care duhurile rele erau 
izgonite definitiv. 

într-o carte din 1930 41 , Ion Muşlea, analizând obiceiul Junilor 
Braşoveni, considera că deşi la originea lor stă o ceată obişnuită şi nu o 
formă veche de organizare militară, rigoarea şi interdicţiile de tot felul 
îşi au sorgintea în modelul oferit de întovărăşirile saşilor 42 . 

Invocând „Malanca” bucovineană, un alt autor 43 surprinde 
asemănările între organizarea acesteia şi a cetelor ardeleneşti, 
diferenţa constând în faptul că timpul de colindat al bucovinenilor 
este Anul nou, ca şi în prezenţa masivă a mascaţilor. Mergând mai 
departe, cercetătorul constată, pentru sudul Bucovinei şi regiunea 
care o continuă, o întovărăşire a feciorilor mai puţin strictă. Este 
vorba de forma primară, originară, a cetelor, „o întovărăşire şi o 
căpetenie” 44 . Acest ultim tip a stat iniţial şi la baza celor din 
Transilvania înainte de orice influenţă a saşilor, care au oferit treptat 
un model pentru organizare mai elevată. Şi în Zona Fălticenilor, aşa 
cum am mai arătat, s-au aşezat bejenari, dar inegal, numărul 
descrescând dinspre Bucovina în sensul de vărsare a Şomuzului Mare 
şi Moldovei. Asta explică de ce rolul ardelenilor este mai puţin 
însemnat în organizarea cetelor. Dar, în unele localităţi situate tocmai 
în extremitatea sud-estică a zonelor, ele poartă chiar numele de 
Malanca. Pe valea Şomuzului Mare, un loc de seamă îl ocupă 
Berea 45 , termen similar cu unul din numele pe care-1 poartă cetele din 
Transilvania, iar câteva colinde, între care se distinge Cerbuşorul, au 
asemănări „ce merg uneori până la identitate” 46 cu texte care au fost 
culese în Maramureş, Bistriţa-Năsăud, Sălaj. Cum vom detalia în 
următorul capitol, şi în acest perimetru, cetele îşi asumă o seamă de 
obligaţii în afara datinii colindatului. Cu toate că, spre deosebire de 


41 Ion Muşlea, Obiceiul Junilor Braşoveni. Studiu de folclor, în „Lucrările Institutului 
de Geografie al Universităţii din Cluj", extras, Cluj, 1930, 74 p. 

42 Ibidem, p. 61. 

43 Traian Herseni, op. cit., p. 59. 

44 Ibidem, p. 58. 

45 Ion H. Ciubotarii, Valea Şomuzului Mare. Monografie folclorică. Cu un capitol de 
etnomuzicologie de Florin Bucescu şi Viorel Bârleanu, Iaşi, Caietele Arhivei de 
Folclor, X l5 1991, p. 

46 Ibidem, p. 88. 

Ardeal, colindatul se face într-o mare varietate de forme, în fiecare 
sat se detaşează o ceată sau două (în raport cu mărimea localităţii), 
considerate ca reprezentative, emanaţie a colectivităţii şi mandatate 
în a săvârşi colindatul pe întreg teritoriul aşezării. Liderii acestor 
grupuri sunt şi cei care răspund de jocul de la Crăciun până la 
Bobotează. Este încă evident vechiul rol iniţiatic pe care aceste 
întovărăşiri l-au avut pentru flăcăii satului, reduse astăzi la funcţii 
distractive. Mai persistă de asemenea funcţia iniţiatică în cazul 

fetelor scoase la dans cu ocazia acestor petreceri săteşti. 

* 

* * 

Indiscutabil, apogeul manifestărilor populare din Moldova şi mai 
cu seamă dintr-un perimetru în care un loc distinct îl ocupă şi Zona 
Fălticenilor, este reprezentat de apariţia alaiurilor cu mascaţi. In cete 
organizate sau constituite ad-hoc, incluzând doar măşti zoomorfe sau 
doar antropomorfe, ori cu compoziţie eclectică, suscită în cel mai înalt 
grad interesul comunităţii. 

în genere, s-a căzut de acord că apariţia mascaţilor trebuie pusă în 
relaţie cu degenerarea timpului. Doar asupra rolului mascării s-au emis 
păreri diferite. După unele, măştile „reprezintă în mentalitatea arhaică 
spiritele moşilor şi strămoşilor care ar transmite prin dialog, gesturi, 
jocuri, principiul fertilităţii în noul an” 47 . O altă ipoteză, referindu-se la 
deghizările prilejuite de Bobotează, susţine doar rostul apotropaic al 
fenomenului 48 , în timp ce un alt cercetător 49 vede în deghizare o 
modalitate de refulare a tensiunilor sufleteşti acumulate peste an, masca 
oferind garanţia deplinului anonimat şi deci posibilitatea înlăptuirii unor 
gesturi pe care nimeni nu şi le-ar permite în viaţă cotidiană. Noi 
considerăm ca verosimile toate aceste variante. Dar forma străveche a 
mascării trebuie căutată în cortegiile cu măşti animaliere, izvorâte în 
sud-estul Europei dintr-un substrat totemic sau magico-religios, 
concurând la asigurarea fertilităţii şi fecundităţii, sănătăţii şi bunului mers 
al lucrurilor, morţii şi învierii naturii 50 . Apărut la un vulnerabil şi 
înspăimântat om primitiv, căruia îi asigura schimbarea unor aspecte fizice 
şi comportamentale, obiceiul deghizării a continuat în decursul vremii, 


47 Ion Ghinoiu, op. cit., p. 135. 

48 Traians Herseni, op. cit., p. 106. 

49 Mihai Pop, Anul nou. Lectura unui discurs ceremonial, în „Calendarul 
Maramureşului”, Baia Mare, 1976, p. 8. 

50 Romulus Vulcănescu, Măştile populare. Bucureşti, Editura Ştiinţifică, 1970, p. 106. 

măştile au fost preluate şi îmbogăţite, unele succedând până azi pe cele 
vechi, cu majore restructurări în Evul Mediu, apărând şi altele, dictate de 
„noile preocupări materiale şi spirituale” 51 . 

Zeii societăţii străvechi apăreau substituiţi unui animal la jertfe 
festive, la care se urma un scenariu aproape global: sacrificarea 
animalului zeu; jelirea cât mai expresivă şi cât mai dramatică; învierea 
lui în bucuria paroxistică a participanţilor , căci lumea îşi găsise 
salvarea prin sacrificarea divinităţii, jertfa oferind noi puteri soarelui în 
disputa cu întunericul. Intr-un alt înţeles animalul sacrificat reprezenta 
un demon al vegetaţiei (ca în cazul măştilor fitomorfe dar tot de 
configuraţie zoomorfă), moartea şi învierea lui sugerând totodată 
moartea şi învierea naturii. Zeităţile antropomorfe se vor insinua mult 
mai târziu ca întruchipare a sacrului. 

Cu valoare de simboluri mitice, dar şi de transsimboluri artistice, 
o parte a măştilor au supravieţuit încât este indispensabilă prezentarea 
lor, a rolului şi poziţiei pe care o deţin în cadrul sărbătorilor de iarnă în 
zona de care ne ocupăm. Deşi imaginaţia colindătorilor este practic 
nelimitată iar varietatea măştilor foarte mare, câteva dintre măşti nu 
lipsesc niciodată, asigurându-şi prin vechime, popularitate şi 
spectaculozitate, un loc distinct în orice alai. 

Cea mai importantă mască, peste tot răspândită, este cea a 
Caprei. Cu apariţii distincte sau încadrată cortegiilor lărgite, ea este 
vedeta de necontestat a sfârşitului de an. Originea trebuie căutată în 
importantul rol economic al acestui animal din cele mai vechi timpuri, 
mai ales în Balcani, împreună cu ţapul, fiind văzuţi ca „personificări 
demonice ale prolificităţii zoologice şi fertilităţii telurice” . Tragedia şi 
coregrafia greacă şi-au găsit primele modele în cântecul şi dansul ritual 
al sacrificării ţapului, iar Dionissos se metamorfoza luând chipul acestei 
fiinţe. Pentru Biserică însă, Capra şi Ţapul au reprezentat mereu 
personificarea diavolului. Coarnele, barba, copitele, coada lor nu lipsesc 
din nici o pictură murală, miniatură sau gravură religioasă ce oferă spre 
luare aminte şi înfricoşare credincioşilor imaginea lui Satan 54 . între 
credinţele populare este şi aceea după care, la trecerea Sfântului Ilie cu 
căruţa (provocând tunete, trăsnete), dracii se strecoară pe lângă câini, 


51 

52 

53 

54 


Ibidem, p. 93. 

Ovidiu Bârlea, op. cit., p. 271. 
Romulus Vulcănescu, op. cit., p. 131. 
Ibidem, p. 131-132. 

intrând în capre 55 . Bucovinenii cred că se poate cauza moartea cuiva 
punându-i-se păr de capră sălbatică în mâncare, iar ciobanii aromâni din 
munţii Pindului ofereau vizitatorilor nepoftiţi lapte cu fir tocat de capră 
albă 56 . întreg arealul balcanic şi de la nord de Dunăre foloseşte frecvent 
expresia „ţap ispăşitor”, cu sensul originar de vină colectivă sau 
personală aruncată simbolic pe capră sau pe ţap 57 . 

în pofida acestei imagini, la sfârşitul anului, Capra şi variantele 
ei se joacă, fiind considerată de bun augur. Este sugestivă anecdota 
transmisă de către Dem G. Teodorescu, în care femeia îşi dojenea 
bărbatul pentru că ar fi adus în casă „pustia de stea, pe când ea vorbise 

58 

să vie Sfânta Brezaie” . 

în Moldova, jocul Caprei are loc cu precădere la Anul nou, 
apariţia clasică fiind o însoţire de capră, moşneag, fluieraş, dar foarte 
adesea sunt văzute grupuri de mai multe capre, sau alaiuri mari de măşti 
diferite, subordonate toate acesteia. Reprezentaţia care are loc cere celui 
deghizat dexteritate şi multă prezenţă de spirit. El mânuieşte un cap de 
lemn având falca de sus imobilă, pe ea prinzându-se coarnele, ochii, 
urechile, nările. Tot această parte serveşte drept suport pentru pânza sau 
covorul menite a-1 acoperi pe executant. întregul costum este abundent 
împodobit cu mărgele, cioburi de oglindă, panglici, batiste, hârtie 
colorată etc. Falca de jos este mobilă şi acţionată în timpul jocului 
scoate clămpănituri puternice şi cadenţate, după ritmul muzicii. 
Mişcările sunt ample şi imprevizibile, cu întoarceri şi salturi 
spectaculoase, cu ruperi de ritm şi dese schimbări de direcţie înspre 
asistenţă, provocând sentimente amestecate de teamă şi ilaritate. 

Din aceeaşi familie face parte şi Ţurca. Dimitrie Cantemir a 
întâlnit-o în Moldova la începutul secolului al XVIII-lea, scriind că „la 
Crăciun i se pune cuiva o căpăţână de cerb cu coarne, mari, de care se 
leagă o mască făcută din fâşii de pânză colorată şi atât de lungi încât 
acoperă şi picioarele celui care o poartă. Peste acesta se aşează altul, 
care se face un bătrân ghebos, şi aşa străbat toate uliţele şi casele, 
jucând şi cântând, cu o mulţime de lume după ei” 59 . Timpurile 
moderne nu o mai găsesc decât în Transilvania, mai ales în Ţara 


55 Tache Papahagi, Mic dicţionar folcloric , Bucureşti, Editura Minerva, 1979, p. 119. 

56 Ibidem, p. 121. 

57 Romulus Vulcănescu, op. cit., p. 132. 

58 Dem G. Teodorescu, încercări critice asupra unor credinţe, datine şi moravuri ale 
poporului român. Bucureşti, Tipografia Petrescu-Conduratu, 1874, p. 25. 

59 Dimitrie Cantemir, Descrierea Moldovei, Bucureşti, Editura Minerva, 1981, p. 236. 

Oltului, atrăgând în jurul ei un număr mare de flăcăi organizaţi după 
principiul cetelor de colindători 60 . 

Amintim aici - lipsind o altă posibilitate de încadrare - Brezaia, 
care cu siguranţă este masca zoomorfă cea mai nedefinită din România. 
Capul ei ar putea fi în acelaşi timp: barză, vultur, lup, vulpe etc., corpul 
neputând da vreun indiciu precis, deoarece este alcătuit dintr-un simplu 
ţol, ca la capră. Este atât de stranie încât s-a ajuns să se considere că este 
„negreşit o fiinţă răzleţită din străvechile coruri bachice şi cel dintâi 
obraz de teatru ce s-a ivit în datinile noastre populare” 61 . Masca 
auxiliară - moşul de Brezaie - este la fel de neobişnuită, stârneşte 
reacţii contradictorii la gesturile obscene pe care le face. Biserica a 
intervenit în acest caz, foarte ferm, anatemizând, neprimind în biserică 
timp de 7 ani, sau considerând impuri pe purtătorii acestei măşti . 
în aria de răspândire a Brezaiei nu intră deloc Moldova, fiind pomenită 
doar în Ţara Românească şi uneori în Ardeal, cu numele de Boriţă. 

Un alt joc important, care îşi limitează influenţa cu predilecţie la 
Moldova subcarpatică, este Ursul. Constituie o permanenţă viguroasă şi 
în ciuda suprafeţei relativ reduse pe care o acoperă, s-a făcut de 
neînlocuit. Se dovedeşte a fi chiar un serios concurent al Caprei şi aşa 
cum vom vedea, în zona noastră de investigaţie, reuşeşte pe alocuri să-şi 
impună întâietatea. 

Interesant, dacă într-o bună parte a Moldovei şi în celelalte 
provincii româneşti jocul Ursului nu este cunoscut, el are atestări vechi 
în Rusia şi la poloni, care îl practică „cu valori mimice şi groteşti, între 
Crăciun şi Paşti” 63 . Faptul aminteşte de persistenţa vechiului cult al 
ursului care mai dăinuia la populaţiile siberiene la sfârşitul secolului 
trecut. Cele mai multe păreri înclină să-i vadă originea în mitologia 
geto-dacă, transsimbolizată apoi la români. Dispariţia (pentru hibernare) 
şi apariţia primăvara, se pune în deplină concordanţă cu ciclurile naturii. 
Zahnoxis, după unele ipoteze, a fost un cult evoluat din totemism, 
divinitatea geto-dacă fiind văzută ca una ursulină. Pentru argumentare 
se pot invoca: numele zeului provenit din cuvintele trace zalmo - piele 
şi oxis - urs; dispariţia lui Zahnoxis într-o încăpere subpământeană timp 


60 Teodor T. Burada, Istoria teatrului la români, Bucureşti, Editura Minerva, 1975, 
p. 51-54. 

61 Dimitrie C. Ollănescu, op. cit., p. 36. 

62 Romulus Vulcănescu, op. cit., p. 140. 

63 Vasile Adăscăliţei, Jocul ursului de Anul nou în Moldova, în „Analele Ştiinţifice ale 
Universităţii «A 1.1. Cuza» - Iaşi”, secţiunea III, tom. 16, 1970, p. 21. 

de 4 ani; comunicarea credincioşilor cu el prin mesageri ucişi, cu 
analogii şi în alte părţi ale lumii 64 . Intensitatea mai mică a romanizării în 
Moldova, supravieţuirea aici a dacilor liberi, explică, în parte, dăinuirea 
în acest loc a rămăşiţelor cultului 65 . 

Cel puţin curios, Capra - animal domestic, prolific şi folositor - a 
fost asociată cu tot ceea ce era mai detestabil, în timp ce Ursului - fiară 
sălbatecă, periculoasă şi des provocatoare de daune şi victime - i s-a arătat 
în mod constant simpatie, fiind considerat animal benefic, aducător de 
noroc şi sănătate în casă. Superstiţiile acordă pielii jivinei puteri 
supranaturale şi vindecătoare; moaşele ung noii născuţi cu untură de urs 66 . 
Se crede, ca o reminiscenţă a magiei prin contact, că o grabnică ameliorare 
a durerilor de spate s-ar realiza prin călcatul bolnavului de către urs. 

In cea mai veche variantă a sa, jocul Ursului era liber. 
Subordonarea de către ursar a dus la pierderea vechilor simboluri iar 
realităţile bâlciurilor medievale, unde erau nelipsiţi urşii dresaţi ai 
ţiganilor, s-au reflectat şi pe plan ludic. In majoritatea cazurilor, 
costumul ce înfăţişează ursul poartă eufemistic denumirea de „blană de 
urs”, înlocuitorul cel mai frecvent fiind cojocul de oaie întors pe dos. 
Sunt şi cazuri când se folosesc piei veritabile de urs, purtătorii intrând 
cu totul în ele, aşa cum se poate încă vedea în unele locuri de pe Valea 
Trotuşului. Cel mai arhaic dintre costume, cel din funii de paie sau puf 
de stuf, este şi cel mai rar întâlnit. Arderea lui la sfârşitul festivităţilor se 
datora unor vechi reflecţii ale simbolului uciderii şi învierii anuale a 
demonului teluric al vegetaţiei. 

în marea varietate a măştilor animaliere sunt cuprinse şi alte 
reprezentări, unele cu un grad scăzut de răspândire. Deşi aproape 
nelipsite, nu au reuşit să se impună ca prezenţe de prim rang, cu un dans 
specific, cu o muzică proprie, iar dacă au aceste elemente, nu au reuşit 
să-şi subordoneze alte personaje ale alaiurilor. Este şi cazul Calului, 
cunoscut atât sub forma unei mari măşti-costum, pentru purtarea căreia 
sunt necesari doi oameni (un al treilea se află călare), cât şi prin maschete 
şi mascoide diverse. în primul caz, peste scheletul constituit dintr-o scară, 
se aplică un covor sau o pânză. Un băţ cu o oală în vârf se situează în 
locul capului, iar la spate se atârnă o mătură sugerând coada. Acest joc 
este întâlnit la toate popoarele de origine romanică, fiind în directă 

64 Ovidiu Bârlea, Folclor şi istorie, extras din „Revista de etnografie şi folclor”, 1, 
tom. 11, Bucureşti, 1966, p. 14. 

65 Ovidiu Bârlea, Folclorul românesc, p. 273. 

66 Tache Papahagi, op. cit., p. 191-192. 

legătură cu adoraţia pe care o aveau indo-europenii faţă de aceste 
animale. în spaţiul românesc aceeaşi mască este atestată şi la jocurile de 
priveghi. Cu mult mai spectaculos este jocul Căiuţilor, care beneficiază 
de o melodie proprie şi execută dansuri de grup spectaculoase, cu mişcări 

/V t t Z"7 

întrunite. In unele locuri au chiar o ceată anume . 

Apariţii mai modeste au o serie de reprezentări animale cum ar 
fi: Berbecul, Cocoşul, Cocostârcul, Balaurul etc. Uneori, prin talentul 
făuritorului măştii, acestea pot intr-un an sau altul să-şi depăşească 
vechea condiţie. 

De cele mai multe ori, în grupurile de mascaţi, reprezentările 
animale coabitează cu cele antropomorfe. Deghizarea, implică 
pregătiri intense, cheltuieli şi muncă migăloasă pentru a deveni 
spectaculoasă sau pentru a imita cu precizie anumiţi subiecţi. Există 
însă şi modalităţi mai directe, în care accentul cade în primul rând pe 
dorinţa participantului de a-şi şterge individualitatea, de a se 
depersonaliza, lucru obţinut prin simpla întoarcere a hainelor pe dos, 
prin aplicarea unui strat de funingine pe faţă etc. Anonimatul astfel 
obţinut face posibilă participarea în alai. Uneori, cu puţine semne 
distinctive (un ciocan, o tinichea) este marcată încadrarea măştii: 
ţigan, evreu, negustor, vechil etc. 

De o importanţă aparte sunt „măştile epopeii mitice” 68 , 
întruchipând urâţi, moşi, babe - reminiscenţe ale zeităţilor chtoniene 
din mitologia tracă. Fără îndoială că în măştile de moşi trebuie să 
vedem o perpetuare al vechiului cult al strămoşilor. Iniţial ele 
reprezentau în conştiinţa oamenilor pe înaintaşul mitic, primul 
întemeietor al comunităţii, primul care a întreprins unele fapte şi 
gesturi. La obârşia personajului poate fi şi vechiul cult al morţilor 
sau, pur şi simplu, marele respect care era acordat în trecut 
bătrânilor. Din aceeaşi categorie, dar de sorginte uranică, sunt: Anul 
nou, Anul vechi, şi alte personaje, toate având o vechime mai mare 
decât a creştinismului. 

* 

* * 

Prin filieră cultă, au fost preluate, de către mediile folclorice, 
unele sugestii care s-au dovedit viabile. în felul acesta, tabloul 
manifestărilor artistice populare de la sfârşit de an, a căpătat noi 


67 

68 


Dimtrie C. Ollănescu, op. cit , p. 36; Romulus Vulcănescu, op. cit , p. 146. 
Romulus Vulcănescu, op. cit., p. 159-164. 

contururi, fără de care imaginea nu ar fi completă. Cu o vechime mai 
mică, dar cu o rapidă răspândire, având scenarii foarte asemănătoare de 
la un loc la altul, anual se prezintă în curţile sau casele gospodarilor cele 
două specii de teatru folcloric: laic şi religios. 

în mare măsură, conţinutul teatrului laic este asigurat de 
nenumăratele variante în care se joacă piesele cu subiect haiducesc. 
Cel mai răspândit titlu este cel de „Banda lui Jianu” sau „Jienii”. 
în unele cazuri, termenul de „jian” l-a substituit pe cel de „haiduc”. 
Din dorinţa de a localiza acţiunea, sau de a-i conferi credibilitate, 
acelaşi scenariu (cu diferenţe minore dintr-un loc în altul) poartă nume 
diferite, de regulă pe cele ale lotrilor locali (Darie, Bujor, Pantilimon 
etc.). Ni se pare forţată şi inexactă opinia potrivit căreia „lupta de 
clasă” stă la baza acestui spectacol 69 ; teatrul de haiduci nu este o 
creaţie a celor obidiţi (deşi ei l-au preluat cu entuziasm), ci una 
cărturărească; cu toate că personajele care evoluează sunt împărţite în 
organizaţii antagonice, sfârşitul piesei găseşte cele două tabere ajunse 
la compromis. „Clasa exploatatoare” nu apare deloc, acţiunea 
rezumându-se la un conflict între reprezentanţii legii şi cei ce au ales o 
viaţă în afara acesteia. 

Elementele artificiale de decor lipsesc cu desăvârşire. Este 
folosit cadrul pe care-1 oferă strada sau curţile gazdelor. Singurele 
elemente de recuzită le constituie îmbrăcămintea, care facilitează 
distincţia între personaje, şi armele pe care actorii le poartă. 

Frecvenţa cea mai mare a reprezentaţiilor de acest fel este 
înregistrată tot în Moldova. Apariţii sporadice s-au semnalat şi în unele 
locuri ale Transilvaniei dar, paradoxal, chiar în Oltenia, „patria lui Iancu 
Jianu” acest teatru era necunoscut . 

Printr-o analiză a personajelor care apar în „scenă” (poteră 
formată din roşiori, nu din arnăuţi), s-a ajuns la concluzia că acest tip de 
teatru nu este mai vechi de mijlocul secolului trecut, având la bază mult 
răspândita creaţie a lui Matei Millo şi Ion Anestin, şi nicidecum una 
aparţinând lui V. Alecsandri, aşa cum susţine un autor ieşean 71 . 

Succesul pieselor cu haiduci a încurajat şi alte iniţiative 
asemănătoare. Dând frâu liber imaginaţiei, tineri din diverse localităţi au 
scris şi jucat piese cu diferite subiecte istorice („Predarea lui Osman 

69 Vasile Adăscăliţei, Aspecte din dramaturgia populară. Teatrul popular de haiduci, 
extras din „Limbă şi Literatură”, voi. II, Iaşi, 1956, p. 8. 

70 Ibidem, p. 20. 

71 Ibidem, p. 27. 

Paşa”, „Căderea Plevnei” - inspirate de evenimentele anului 1877; 
„Masa verde”, „Pacea generală” - de sfârşitul primului război; „Căderea 
lui Hitler” - o piesă postbelică etc.) care, în marea lor majoritate, s-au 
dovedit a fi efemere. 

Celălalt gen de teatru popular care se joacă iarna, cu predilecţie 
la Crăciun, este cel religios, apărut şi dezvoltat sub supravegherea şi 
oblăduirea Bisericii. Dacă la începuturile creştinismului Biserica a 
condamnat şi teatrul, ca pe o creaţie păgână, cu timpul a acceptat 
scrierea şi punerea în scenă a unor subiecte din ciclul cristologic. 
Primele „rampe” erau situate în chiar interiorul lăcaşurilor de cult, 
actorii fiind recrutaţi din preoţi şi călugări . 

Majoritatea părerilor converg în a fixa locul de origine al 
„Irozilor” („Vicleimul”) în Galia , de unde, prin filiera saşilor a ajuns 
la noi, cel mai devreme în secolul al XVIII-lea (Cantemir nu-1 
pomeneşte). Cert este că „Irozii” s-au impus repede, M. Kogălniceanu 
consemnând marea onoare în care erau ţinuţi aceştia pe la începutul 
secolului XIX. 

Regulile de joc erau foarte precise şi circulau în scris, un 
asemenea text, datând din 1860 şi intitulându-se „Regula pentru Irod,” 
precizând care trebuie să fie personajele: un împărat, doi îngeri, un 
stratiot, trei crai, un harap, doi ostaşi cu lănci, doi ostaşi cu săbii. Mai 
erau şi alte versiuni 74 . O situaţie aparte se înregistrează în Transilvania, 
unde, pe lângă personajele de mai sus, mai apar: Sfânta Fecioară şi 
Sfântul Iosif, îngerul Gavriil, Sarsailă, un fariseu 75 . 

Pentru că în spaţiul moldovean lipseşte concurenţa altor 
manifestări de masă, în zilele Crăciunului trupele de Irozi erau apariţia 
cea mai importantă. Dar, pentru ca ei să controleze în întregime orice 
formă de colindat, „între Irodari şi copiii de la stea a fost şi este o mare 
neînţelegere şi luptă asupra întâietăţii lor. Irozii pretind că având un 
«împărat» cu ei şi pe cei trei Crai de la Răsărit, precum că şi fiind mai 
mulţi la număr, Steaua trebuie să li se închine” . 


72 Dimitrie C. Ollănescu, op. cit., p. 43. 

73 Moses Gaster, Literatura populară română, Bucureşti, Editura Minerva, 1983, 
p. 323; Dimitrie C. Ollănescu, op. cit., p. 43. 

74 Teodor T. Burada, op. cit., p. 10; Moses Gaster, op. cit., p. 324. 

75 Mihail Vulpescu, Irozii - Păpuşile. Teatrul romănescu al Vicleimului. Scaloianul şi 
paparudele. Bucureşti, Tipografia ziarului „Universul”, 1942, p. 8. 

76 Teodor T. Burada, op. cit., p. 9. 

Atrage atenţia o însoţire cel puţin stranie între Irozi şi Păpuşi, 
evoluând împreună în cadrul aceluiaşi program. Păpuşile, un obicei 
azi stins, nu aveau în evoluţia lor nici măcar un element care să 
omagieze naşterea lui Isus. Doar câteva piese de decor (anacronice cu 
subiectul jocului de marionete) încercau să justifice această asociere. 
Aşa cum menţionează mărturiile de la sfârşitul secolului XIX şi 
începutul secolului XX 77 , întreaga trupă (Irozi şi păpuşari) mergea 
purtând în frunte chivotul, o cutie din lemn, căptuşită cu hârtie 
colorată şi având în fundal scene zugrăvite: Irod aşezat intr-un jilţ, 
crâmpeie din piaţa palatului etc. La sfârşitul ultimei replici din 
scenariul Irozilor, intra în scenă o Paiaţă care anunţa cu multă emfază 
jocul marionetelor şi în totală contradicţie cu pioşenia la care îndemna 
subiectul anterior, publicul era întrebat dacă doreşte o evoluţie „cu 
perdea sau fără perdea”. Păpuşile erau confecţionate din lemn şi 
înveşmântate diferit: în uniforme de cazaci, turci, vânători, reprezentând 
evrei, nemţi, cucoane, bragagii etc. Printr-o deschizătoare din spatele 
chivotului ele erau mânuite cu măiestrie şi parodiau diverse personaje 
sau stări de lucruri, prezentând, într-un limbaj decoltat, subiecte 
facile: bătaia dintre un neamţ şi un muscal, înmormântarea unui turc, 
dansul cucoanelor cu ofiţerii ruşi, evrei vânzând marfa etc. Nici un 
personaj din distribuţia anterioară a Irozilor nu intervenea în a doua 
parte a programului. 

Dacă Irozii au supravieţuit până astăzi, păpuşarii şi marionetele 
lor au încetat cu multe decenii în urmă să mai existe. Nu s-au pierdut 
însă personajele pe care le puneau în scenă. Pornind şi de la sugestiile 
oferite de păpuşi, în cetele de mascaţi se perpetuează câteva din vedetele 
de altădată ale cutiilor de lemn. 

Izvorâte din credinţe şi practici străvechi sau mai noi, aceste 
datini şi obiceiuri s-au răspândit inegal în spaţiul românesc. Unele 
forme de colindat se întâlnesc, cu particularităţi zonale, la întreg 
poporul, altele doar pe anumite perimetre, dar absolut toate dintre cele 
pe care le-am prezentat mai sus s-au intersectat şi se manifestă în 
această fertilă zonă a Fălticenilor, în care până astăzi comunităţile 
săteşti le aşteaptă cu înfrigurare, se pregătesc şi participă la marele 
spectacol care se întinde pe durata celor aproape două săptămâni. 


77 Dimitrie C. Ollănescu, op. cit., p. 29; Mihai Vulpescu, op. cit., p. 41-42. 

CAPITOLUL III 
TRADIŢIE ŞI INOVAŢIE ÎN 

MANIFESTĂRILE FOLCLORICE ALE SFÂRŞITULUI DE AN 

Păstrate consecvent, străvechile credinţe şi practici specifice 
sfârşitului de an şi-au pierdut însă conţinutul mitic, înţelesul iniţial. Intr-o 
lume, care încă de la începuturile ei se afla intr-un continuu proces de 
desacralizare, este nonnal ca la sfârşitul secolului al XX-lea, datinile şi 
obiceiurile să dăinuiască nu atât datorită vechilor semnificaţii, cât mai ales 
graţie tradiţiei. Transfonnările şi acumulările survenite în timp, schimbările 
realităţilor sociale, au făcut ca astăzi acestor obiceiuri să le fie atribuită o 
altă funcţie - ludică, spectaculară - deci un rol distractiv pentru membrii 
comunităţii. Bineînţeles, noua funcţie nu acoperă în întregime bogăţia 
manifestărilor căci, aşa cum vom constata, au rămas suficiente faţete ale 
acestor sărbători, asupra cărora timpul pare să nu-şi fi pus amprenta, iar 
credinţele, practicile şi gesturile oamenilor sunt aidoma celor care au fost 
comune miilor de generaţii în urmă, până la strămoşul mitic, întemeietor. 

Din păcate, ne lipsesc mărturiile ample asupra configuraţiei 
sărbătorilor de iarnă în vremuri mai îndepărtate. In afara unor note 
lacunare, datorate câtorva clerici saşi din Transilvania, a unor scurte 
descrieri care provin de la Dimitrie Cantemir sau Anton Maria del 
Chiaro, suntem nevoiţi să apelăm pentru documentare la o serie de 
autori în atenţia cărora, de pe la mijlocul secolului trecut, a intrat şi 
folclorul. Pentru spaţiul asupra căruia se îndreaptă în mod deosebit 
atenţia noastră, situaţia este asemănătoare. Culegătorii de folclor şi-au 
extins interesul şi aici, prin ultimele decenii ale veacului al XlX-lea. 
Considerăm că a fost o mare şansă interesul de care s-a bucurat folclorul 
în mediile culte într-o perioadă când lumea satului era aproape aceeaşi 
ca şi cu câteva secole mai înainte, când procesul de modernizare în care 
se înscrisese ţara abia îşi făcea simţite primele efecte în marile oraşe. 

în atenţia culegătorilor de folclor, care şi-au extins investigaţiile 
şi asupra Zonei Fălticenilor, nu a stat un aspect anume, specific 1 , în 
sfera preocupărilor lor intrând toate domeniile creaţiei populare. De o 


1 Ion H. Ciubotarii, Valea Şomuzului Mare. Monografie folclorică. Cu un capitol de 
etnomuzicologie de Florin Bucescu şi Viorel Bârleanu, Iaşi, Caietele Arhivei de 
Folclor, Xj, 1991, p. 13. 

importantă covârşitoare este opera preotului Simion Florea Marian, ale 
cărui scrieri au căpătat valoarea unor documente fundamentale pentru 
folclorul românesc. Născut în Ilişeşti, judeţul Suceava, a publicat încă 
de la începutul activităţii sale Balada lui Darie haiducul, astăzi devenită 
singura atestare pentru regiunea Şomuzului. Dar lucrarea care ne 
interesează în cea mai mare măsură o constituie volumul I din 
Sărbătorile la romani, apărută în 1898, în cuprinsul căreia un însemnat 
spaţiu este destinat descrierilor nopţii Sfântului Vasile şi Bobotezii. 
Simion Florea Marian se dovedeşte a fi extrem de informat asupra 
conţinutului acestor sărbători, atât pentru Bucovina, cât şi pentru alte 
zone ale ţării. Interesante sunt cu precădere paginile destinate 
Vergelului, Calendarului, vrăjilor şi farmecelor din seara Anului nou, 
adică a acelor aspecte ale sărbătorii la care caracterul public este 
diminuat sau redus până la practicarea unor divinaţii în intimitate. 

Tot pe seama unui interes crescând faţă de datinile şi obiceiurile 
strămoşeşti, trebuie să punem şi participarea numeroasă a învăţătorilor 
din satele zonei la chestionarele iniţiate de Bogdan Petriceicu Hasdeu şi 
Nicolae Densuşianu, astăzi aflându-se în arhivele Academiei 
răspunsurile unor dascăli ca: I. C. Bondescu din Boroaia, P. Cucescu din 
Baia, P. Nicolescu din Ciumuleşti, T. C. Ionescu din Dolhasca, 
G. Demetriu din Dolheştii Mari, Gh. Poppescu din Drăguşeni etc.“ Deşi 
catalogate între timp, aceste materiale, datorită uriaşului lor volum, nu 
au fost încă suficient exploatate. 

Aşa cum am mai arătat, de o importanţă care depăşeşte limitele 
zonei, provinciei şi chiar ale ţării, este revista „Şezătoarea”. Publicaţia 
lălticeneană nu s-a limitat doar la găzduirea în paginile sale a textelor 
corespondenţilor, sau la analize teoretice de folclor ci, prin colaboratorii cei 
mai apropiaţi, întreprindea investigaţii în satele din jurul târgului, oferind 
apoi tiparului texte inedite. Este cazul lui T. C. Ionescu - Dolhasca, 
N. Vasiliu - Tătăruşi, V. Costăchescu - Hârtop, V. Radovici şi 
D. Bălan - Preuteşti. Mereu nemulţumit, dorind să ridice valoarea 
revistei şi să alinieze activitatea folclorică din ţară la cerinţele europene, 
Artur Gorovei duce mai mulţi ani, prin intermediul revistei, o campanie 
pentru acceptarea de către culegători a unor chestionare (după modelul 
francez) care să faciliteze sistematizarea materialelor culese 2 3 . 

2 Adrian Fochi, Datini şi eresuri populare de la sfârşitul secolului al XlX-lea. Răspunsurile 
la chestionarele lui Nicolae Densuşianu. Bucureşti, Editura Minerva, 1976. 

3 Petru Ursachi, „Şezătoarea” în contextul folcloristicii , Bucureşti, Editura Minerva, 
1972, p. 76-78. 

Nici pentru perioada de după cele două războaie mondiale nu s-a 
întreprins o cercetare folclorică completă şi sistematică a zonei, deşi 
facilităţile pentru specialişti au sporit, prin dezvoltarea reţelei de drumuri, 
organizarea căminelor culturale şi posibilitatea înregistrării convorbirilor 
cu infonnatorii pe bandă magnetică. Nu există nici un studiu special 
dedicat sărbătorilor de iarnă din zonă. Unele texte privitoare la această 
perioadă pot fi însă regăsite în culegeri, ca de exemplu Cântece populare 
româneşti (volumul II, Bucureşti, Editura Pentru Literatură, 1969), care 
grupează laolaltă cântece de dragoste, cătănie, război, strigături, dar şi 
colinde şi pluguşoare de la începutul secolului. 

Meritorii, prin migăloasa muncă depusă, dar incomplete, lacunare 
şi cu multe erori în cuprinsul lor, sunt şi cele două lucrări ale soţilor Ana 
şi Mihai Niculăiasa 4 . Locuind în Lămăşeni, cei doi învăţători au încercat 
să alcătuiască un instrument de lucru, grupând mai ales date şi cifre 
selectate dintr-un imens număr de documente, atlase, statistici, articole 
etc., multe nepublicate sau greu accesibile. Contribuţia folclorică a celor 
doi autori este mică, ei consemnând doar în treacăt unele observaţii. De 
folos pentru studiul nostru a fost contabilizarea făcută publicaţiilor 
fălticenene, teatrelor, corurilor şi ateneurilor rurale, ante şi interbelice. 

Un autor care a dorit să ofere lucrări de referinţă despre folclorul 
din această zonă este Vasile G. Popa. în cuprinsul a două cărţi (Folclor 
fălticenean. Suceava, 1974, îngrijită de Vasile Adăscăliţei şi Folclor din 
Ţara de Sus, îngrijită de Maria Luiza Ungureanu, Bucureşti, Editura 
Minerva, 1983, seria „Folclor din Moldova”) profesorul fălticenean 
publică texte pe care pretinde că le-a cules el însuşi sau care i-au fost 
transmise de elevii săi, locuitori ai satelor din preajmă. Volumele cu 
pricina trebuiesc însă consultate cu maximă precauţie deoarece, în 
conformitate cu analiza făcută acestora de unul din specialiştii în 
producţiile folclorice ale zonei 5 , V. G. Popa a intervenit copios în 
textele pluguşoarelor, colindelor sau teatrului de haiduci, punându-le în 
acord cu simţul său estetic. 

Singura monografie pentru perimetrul care ne interesează, a 
apărut după 1989 şi acoperă jumătate din zonă: I. H. Ciubotaru, Valea 
Şomuzului Mare. Monografie folclorică. La alcătuirea ei s-au folosit, în 
afara unei bogate bibliografii, rezultatele îndelungatei documentări la 


4 Ana Niculăiasa, Mihai Niculăiasa, Istoria localităţilor din zona sud-estică a judeţului 
Suceava în date şi cifre , Bucureşti, Editura Litera, 1976, 115 p. ; Zona Fălticenilor, 
Bucureşti, Editura Litera, 1981, 291 p. 

5 Ion H. Ciubotaru, op. cit., p. 19-23. 

faţa locului. în cuprinsul monografiei, ne-au fost preţioase consideraţiile 
şi datele privind contribuţia elementului ardelenesc la configuraţia 
folclorului de aici, cum ar fi Capitolul dedicat sărbătorilor de iarnă, care, 
deşi concentrat, face o trecere în revistă, pe baza informaţiilor culese de 
curând, a gradului de păstrare a datinilor şi obiceiurilor. 

Informaţii indispensabile pentru întregirea imaginii subiectului 
pe care l-am abordat se găsesc răspândite şi într-o altă sumedenie de 
studii şi lucrări care, deşi se referă la alte spaţii, fac dese trimiteri şi 
comparaţii cu zona noastră. 

Documentându-se în vederea realizării studiului despre cetele de 
flăcăi din Ţara Oltului, Traian Herseni a constatat diferenţieri 
neesenţiale între materialul cules de el şi cel publicat cu câteva zeci de 
ani înainte de G. I. Pitiş sau T. Burada. însă, în doar 2-3 ani (la sfârşitul 
deceniului IV) i-a apărut ca evidentă o transformare calitativă bruscă 
(nu şi acumulativă), a obiceiurilor, ca urmare a mutaţiilor însemnate 
care surveneau în viaţa satelor 6 . Fără a putea fixa, cu aceeaşi exactitate, 
o limită cronologică, putem afirma că pentru zona Fălticenilor asemenea 
transformări au început cu mult mai devreme, fiind şi acumulative. 

în intervalul destinat renovaţiei rituale a timpului, sătenii 
urmăresc şi interpretează până şi cele mai nesemnificative întâmplări, 
conferindu-le culoare de omen 1 8 . De pildă, se evită împrumutarea 
lucrurilor din casă, se ocolesc certurile, nu se toarce, nu se strigă la 
mâncare găinile etc. 

Crăciunul nu cunoaşte nici pe departe intensitatea obiceiurilor din 
alte părţi dar nici nu trece neobservat. Sacrificarea acum a porcilor, obicei 
care coboară din vechile ritualuri ceremoniale de înscenare dramatică a 

o 

„morţii şi renaşterii anuale a vegetaţiei” sau din Satumaliile romane 
(„zile grase”) 9 , este unanimă. Spre deosebire de alte ţinuturi, nu s-a impus 
o anumită zi în care să se realizeze acest lucru. în unele localităţi (de 
exemplu Şasea Mică), Ignatul este considerat ca dată ideală; în alte părţi, 
această „treabă” poate fi amânată până în Ajunul Crăciunului; în 
Lămăşeni, „nu se aude nici un guiţat de porc în sat până după Crăciun”, 


6 Traian Herseni, Forme străvechi de cultură poporană românească. Studiu de 
paleoetnografie a cetelor de feciori din Ţara Oltului, Cluj-Napoca, Editura Dacia, 
1977, p. 24-25. 

7 Ion H. Ciubotarii, op. cit., p. 82. 

8 Ion Ghinoiu, Vârstele timpului, p. 125. 

Q Dem G. Teodorescu, încercări critice asupra unor credinţe, datine şi moravuri ale 
poporului român , Bucureşti, Tipografia Petrescu-Conduratu, 1874, p. 19. 

căci oamenii postesc. Obiceiul colindatului este firav. Grupurile de 
colindători au o slabă coeziune, se constituie în seara Ajunului dintr-un 
mic nucleu: „feciorii merg la fete, apoi iau fata cu ei şi tot merg mai 
departe” (Lămăşeni, Drăguşeni, Oniceni). Nici diferenţierile nu se făceau 
strict, acelaşi grup cântând colindele, şi având uneori în componenţa lui şi 
pe cei „Trei Crai”, iar de prin anii ’60 şi un „Moş Crăciun”. Textele 
colindelor nu au nimic arhaic în ele. în schimb, melodica unora dintre ele 
da, deosebite fiind variantele de tip „Vânătorii şi Sfântul Ioan” sau mai 
ales „Cerbuşorul”, de influenţă clar ardelenească 10 . 

Nici măcar Irozii nu mai apar acum, ei regăsindu-se de multă 
vreme în obiceiurile de Anul nou. în schimb, în perioada interbelică 
aproape toţi copiii erau constituiţi în grupuri de câte trei, purtând 
„Steaua”. în privinţa acestui obicei, dar şi a altora, în multe sate de pe 
valea Moldovei trebuie semnalat un caz particular. Schimbarea de 
calendar, survenită în 1924, nu a fost acceptată de toţi membrii 
comunităţilor. în ciuda presiunilor, mulţi oameni continuă până astăzi să 
trăiască sub incidenţa a „două timpuri”: cel oficial şi cel religios. Ei şi-au 
construit propriile biserici, care oficiază slujbele conform calendarului 
bizantin. Coborând dinspre lorcanii Tătăruşilor şi incluzând apoi, în susul 
apei, sate ca Drăguşeni, Oniceni, Ruşi, Roşiori, Ciumuleşti, grupuri 
importante de localnici se autodenumesc ca fiind „pe vechi”. Centrul lor 
spiritual este considerat a fi Slătioara, unde au şi o mănăstire. în afara 
decalajului de 13 zile între sărbători, nu există o altă deosebire. Dar 
pentru a argumenta „schisma”, cele două părţi au imaginat unele diferenţe 
pe care le subliniază cu obstinaţie: cei „pe vechi” se consideră păstrătorii 
„dreptei credinţe”, ca având un plus de religiozitate. Ca urmare, refuză 
participarea în alaiurile de mascaţi, prezenţa muzicii la nunţi etc. Ceilalţi, 
îi gratulează cel mai adesea cu epitetul „habotnici”. Din dorinţa de a-şi 
marca intr-un mod cât mai evident credinţa, a rezultat şi perpetuarea 
obiceiului cu „Steaua” care astăzi, cel puţin pe valea Moldovei, constituie 
aproape în întregime apanajul lor. Subliniem însă, această situaţie nu 
trebuie văzută ca un conflict confesional sau ca o ruptură a locuitorilor 
zonei. Graniţele dintre cele două biserici sunt foarte laxe, existând 
numeroase „dezertări” dintr-o parte în alta. Tinerii „pe vechi”, ispitiţi de 
jocurile celorlalţi, participă şi ei, sub privirile îngăduitoare ale părinţilor, 
în unele sate (Drăguşeni, lorcani, Broşteni etc.), toată suflarea 
sărbătoreşte de două ori Anul nou, cu acelaşi entuziasm şi zarvă. 


10 Ion H. Ciubotarii, op. cit., p. 88. 

Pregătirile pentru Anul nou încep încă din postul Crăciunului. 
Atunci se stabileşte care vor fi cei ce se vor ocupa de organizarea 
jocurilor şi a cetelor. Spre deosebire de Ardeal, ei nu sunt aleşi prin vot 
sau în urma unei licitaţii, ci se impun. Există totuşi unele reguli nescrise: 
să aparţină unei familii de oameni respectaţi, să nu aibă defecte fizice 
majore etc. înainte de toate „te gândeşti să ai ceva pe-acasă” pentru a 
putea acoperi un eventual deficit (Ruşi, Oniceni). Denumirile sub care 
sunt cunoscuţi, diferă de la un sat la altul: „şefii cetei”, „vătafi”, „ofiţeri”, 
„dragumoni” etc., aşa cum diferă şi numele alaiurilor: Hora, Partia, Ceata 
satului, Roata, Berea, Malanca. Ultima denumire, răspândită mai ales în 
Bucovina (inclusiv cea de Nord 11 ), este întâlnită şi în zona Fălticenilor 
dar curios, mai ales în partea de sud-est a acesteia. 

Tot în post (începând cu 6 decembrie - Sfântul Nicolae), se 
tocmesc lăutarii - atât tarafurile pentru zilele de joc, cât şi cei care 
însoţesc alaiurile prin sat - şi se închiriază sălile pentru bal. Pe măsura 
apropierii sărbătorilor, se coboară din pod vechile costume, măşti, tobe, 
zurgălăi, pocnitori. Li se aduc îmbunătăţiri, reparaţii, se împrumută 
diverse accesorii. Serile, liniştea satelor este spartă de sunetul 
cornurilor, tobelor, talangelor, semn vădit al repetiţiilor şi nerebdării. 

în toate localităţile investigate, cele trei zile de Crăciun, seara 
Anului nou şi două zile la Bobotează sunt destinate jocurilor. în cele 
mai multe locuri nici acum nu se percepe vreo plată la intrare 
gospodarilor, fetelor şi flăcăilor din ceată. Singura denaturare faţă de 
deceniile trecute constă în nerespectarea vechii rânduieli: 
ziua - destinată tinerilor; seara - gospodarilor de toate vârstele. 
Ultima seară a jocului de Crăciun este destinată şi „alegerii mălăncilor”. 
Această rânduială este specifică satelor mari, pentru a căror cuprindere 
sunt necesare două sau mai multe cete şi nu înseamnă decât împărţirea 
oamenilor între vătafi. Alegerea se face cu multă emfază, în mijlocul 
sălii de joc, muzica executând „piesele” conform rolului pe care fiecare 
tânăr îl primeşte în alai. 

începutul colindatului este lăsat în seama celor mici, inocenţa 

vârstei oferind „condiţia prealabilă de puritate sacrală, garanţie sigură a 
12 

eficienţei urărilor” . Nu este nici o asemănare între acest colindat şi 
grupurile compacte de „piţărăi” din alte părţi ale ţării. începând cu 
primele ore ale dimineţii ajunului Anului nou, cei mai mici - însoţiţi de 

11 Nicolae Băieşu, Grigore Bostan, Grigore Botezatu, Folclor din Ţara Fagilor, 
Chişinău, Editura Hyperion, 1993, p. 120-122. 

12 Ovidiu Bârlea, Folclorul românesc, p. 276. 

unul din părinţi, iar cei mai mărişori - singuri, pornesc din poartă în 
poartă cu „uratul”. Ca accesoriu au un clopoţel, iar cei mai mărişori şi 
buhai. Urătura lor este de cele mai multe ori un „pluguşor” în variantă 
locală, sau preluat din manualele de şcoală. Pentru copii, textul este mult 
prescurtat, dar flăcăii care şi ei apelează la această oraţie agrară vin cu un 
text mult mai vast, în care este redată „ordinea lucrărilor ce se înfăptuiesc 

1 "5 

în câmp de la însămânţare la strângerea recoltelor” , reconstituindu-se 
apoi drumul de la treierat la moară şi până la frământarea colacilor pentru 
urători. Urătura este rostită într-un ritm alert, cu o turnură umoristică. 
Cele ale alaiurilor includ şi strofe cu destinaţie, care se spun la casele care 
au fete de măritat, la notabilităţi etc. Răsplătirea copiilor se face în bani, 
care, deşi s-au generalizat, nu sunt oferiţi niciodată altfel decât însoţiţi de 
colăcei anume tăcuţi sau fructe, reprezentând „darul primiţial, ofranda din 
întâile fructe şi grâne, încărcată cu anumite virtuţi speciale, între care 
primau cele care asigurau fertilitatea şi sănătatea” 14 . 

Pluguşorul, cu multele variante întâlnite, a suferit influenţe 
serioase încă de multă vreme. Publicaţii, ca de pildă „Vestitorul 
satelor”, al cărui tiraj se distribuia cu precădere în satele din jurul Băii şi 
apoi Bogdăneştilor, tipăreau tot felul de snoave, strigături, poveşti, 
provenite din orice loc, numai din zonă nu. Ca un exemplu, în primul 
număr din 1916 al „Vestitorului”, pe prima pagină apărea un pluguşor 
din... Vârful Câmpului - Dorohoi! Număr de număr, ziarul făcea 
reclamă unor broşuri de popularizare, nesemnate, care se puneau în 
vânzare pe lângă şcolile din fiecare sat: „Cărticica de pluguşoare ce se 
ură în seara Sfântului Vasile”, „Cărticica de conăcării şi Oraţii ce se zic 
la nunţi” etc. Este evident că asemenea producţii, ieftine şi scrise într-un 
limbaj facil, serveau ca model pentru mulţi. 

Umblatul celor mari începe cu puţin timp înaintea înserării. 
Pentru alaiul „oficial”, traseul este stabilit din timpuri pe care nu şi la 
mai aminteşte nimeni, orice schimbare fiind cu neputinţă de făcut. 
Fiecare familie ştie dinainte ora la care i se va trece pragul. Şeful este 
nemascat, dar îmbrăcat în ţinuta de ofiţer. Restul grupului (20-25 de 
oameni) au măşti diverse: urşi, capre, ţigani, evrei, negustori, doctori, 
balauri, cucoane, draci etc. Se intra la fiecare casă cu poarta deschisă. 
Când cineva nu primeşte alaiul, se poate întâmpla să i se ia poarta şi „să 
i se strige cu batjocură”. 


13 Ion H. Ciubotarii, op. cit., p. 90. 

14 Ovidiu Bârlea, op. cit., p. 277. 

Programul începe cu urătura sub geam, pe fond muzical. Unii 
gospodari cer oprirea muzicii în timpul oraţiei. Apoi, în spectacolul care 
urmează, se perindă măştile, potrivit muzicii fiecăreia. „Mai întâi intră 
«artiştii», «frumoşii», urmaţi de Urs, Capră, Căiuţi. în final, dansul 
nebunesc cu strigături triviale al «urâţilor»: ţigani, jidani, moşi şi babe. 
Când şi când, în componenţa alaiurilor intra şi Nunta Ţărănească, un 
segment distinct al cetei, din care nu lipseau personajele şi etapele 
principale ale unei nunţi: mire, mireasă, naşi, popă etc. în ultima vreme, 
acest obicei este tot mai rar văzut. Des întâlniţi sunt Vasilache şi 
Mărioara, două personaje care înainte făceau deliciul spectacolelor din 
bâlciul de la Fălticeni, aşa cum Jidanii - şi ei o reflectare a realităţilor 
bâlciului şi târgului de odinioară - sunt elementul picant al unor cete, 
lor revenindu-le sarcina efectuării tuturor giumbuşlucurilor şi 
obră z niciilor în curţile oamenilor. 

Ursul şi Capra îşi dispută întâietatea în alai. Pe Valea 
Şomuzului Mare, măştile de capre par a nu-şi vedea periclitat locul de 
frunte - existând şi bande speciale pentru ele -, dar în unele sate de pe 
cursul Moldovei, dragomanii alcătuiesc lista cetei pornind de la Urs. De 
altfel tot aici se înregistrează o adevărată „inflaţie de urşi”, copii de 
gimnaziu, după încheierea uratului cu buhaiul, însoţindu-se câte doi sau 
trei şi mergând cu ursul la rude, prieteni sau la cei dispuşi să-i 
primească. Tot la această mască apelează cel mai adesea şi flăcăii sau 
însurăţeii necuprinşi în alaiuri. Costumul ursului este confecţionat din 
blană de oaie, dar sunt şi cazuri în care este făcut, după o muncă 
migăloasă, „din pănuşiţe de stuf cusute des pe un ţol” (Ruşi, Ioneasa). 

Atrag atenţia şi o serie de animale, nu foarte bine definite, 
acoperite cu pene, sau spectaculoasele măşti-balaur făcute din coceni de 
porumb. Posesorii lor nu pot justifica în nici un fel motivul pentru care 
au folosit acest material. 

Mai mulţi informatori ne-au mărturisit că în perioada de după 
război, cele mai „frumoase” grupuri de mascaţi aparţineau 
„normaliştilor”. Nonnaliştii erau elevi ai liceelor pedagogice, dar prin 
extensie erau denumiţi aşa toţi liceenii. Veniţi în vacanţă, cu imaginaţia 
stimulată de lecturi şi din dorinţa de a se detaşa cumva de mulţime, ei 
sunt cei care, inconştient, au alterat imaginea jocurilor cu măşti. Au 
apărut în alaiuri tot feluri de animale exotice, fără corespondent în fauna 
din România sau Europa: zebre, struţi, cămile etc. Sugestia a fost 
preluată, şi din anii următori obiceiul s-a generalizat. La începutul 
acestui an (1996), chestionat asupra componenţei mălăncii, un 

interlocutor ne vorbea despre „cămila tradiţională”, semnul vădit al 
confuziei care s-a înstăpânit. 

în unele sate mai izolate, spre care se pătrunde anevoie (Ruşi, 
Ioneasa, Ganea), drumurile din noaptea de Sfântul Vasile sunt acoperite 
de cenuşa focurilor care se aprind „permanent cu paie şi cu strujeni şi 
toată malanca joacă în jurul lor”. Este, în opinia noastră, încă un 
element care odinioară îşi avea locul pe 25 decembrie. 

în afara celor pierduţi pe drum, întregul alai îşi unnează vătaful 
până la „ultima casă”. Indiferent din ce loc ar pomi diverse grupuri de 
mascaţi, „ultima casă” este întotdeauna aceeaşi pentru toţi, un loc comun 
de întâlnire în dimineaţa Anului nou. Pentru că aceste locuri sunt adesea 
situate în interiorul satelor, credem că ele au fost fixate acolo de mult timp 
şi abia extinderea ulterioară a vetrelor de sat a făcut ca ele să fie acum 
plasate la distanţe mari de marginea localităţilor sau de întretăierea de uliţe. 

Câştigurile obţinute nu se împart. După plata muzicii şi sălii de 
joc, banii se păstrează pentru cheltuielile trebuincioase balurilor de la 
Bobotează. Indiferent dacă în urma umblatului prin sat cheltuielile au 
fost acoperite sau nu, la data de 6-7 ianuarie jocul tot are loc, altminteri 
vătaful „nu mai poate da ochii cu gospodarii”. Eventualul profit rămâne 
organizatorului. Ceilalţi şi-au avut partea de câştig din sumele 
suplimentare oferite de gazde în dobele ursarilor şi moşilor caprei, sau 
în palmele insistenţilor ţigani, plătiţi mai ales pentru a se scăpa de 
impertinenţa cu care intră în casă, în grajd, se suie pe casă, lovind în 
acoperiş cu ciocanele lor. La apropierea mascaţilor, câinii, pisicile şi 
căruţele trebuiesc puse la loc sigur. 

Dansul şi băutura în comun de pe tăpşanul din faţa „ultimei 
case” pun capăt întovărăşirii. Nimeni nu mai este subordonat vătafului 
care, până la încheierea perioadei de sărbători, veghează singur (sau cu 
asociatul său de la cealaltă ceată a satului) la împlinirea celor cuvenite. 

Teatrul haiducesc, reprezentând mai ales apanajul elevilor din 
ultimele clase gimnaziale, uneori chiar mai mari, se joacă în cele mai 
multe locuri, în afara alaiurilor de mascaţi. Modelul local al Jienilor, la 
care şi-a adus o însemnată contribuţie Matei Millo, este însă acum în 
suferinţă. Se constată lipsa de acurateţe a costumaţiei, ca şi o mai 
puţină grijă pentru învăţarea şi interpretarea cântecelor. Cu vremea, 
peste vechile texte s-au suprapus o sumedenie de replici hilare, de un 
gust îndoielnic 15 . 


15 Ion H. Ciubotarii, op. cit., p. 90. 

Deşi nu se foloseşte termenul ca atare, persistă cu vigoare câteva 
specii ale vergelului, asemănătoare cu cele comunicate în urmă cu o sută 
de ani de către Simion Florea Marian 16 . Cea de-a treia specie descrisă de 
el, numită „vergelatul feciorilor” 17 , menită facilitării încuscririlor sau 
înrudirilor, poate fi astăzi întâlnită într-o formă voalată, dar cu mult mai 
practică. Pe scurt, fetele din casele de măritat pregătesc un colac mare, 
împletit în opt, pe care îl dăruiesc flăcăului îndrăgit. Dacă are gânduri de 
însurătoare, flăcăul primeşte colacul dar îl lasă „în plăcere” la aceeaşi 
casă, pentru a-1 lua ulterior. După o regulă ştiută, abia la Bobotează, 
băiatul însoţit de părinţi, este aşteptat cu mari pregătiri la casa fetei 
„pentru tăierea colacului”. Totul constituie un pretext pentru 
cunoaşterea îndeaproape a părinţilor şi punerea la punct a unor 
amănunte în vederea căsătoriei. 

Tot Simion Florea Marian, un rafinat observator, aprecia că dacă 
orice om este curios să-şi afle viitorul, „nimeni nu e aşa de curios despre 
viitoarea lor soartă ca fetele cele mari” . Afirmaţia este valabilă până 
astăzi, printre cele mai bine păstrate aspecte ale sărbătorilor de iarnă 
numărându-se şi acela privind procedeele de ghicire a ursitului. Câteva 
modalităţi sunt generalizate în toată zona, fiind şi cele mai uzitate. 
Caracteristicile viitorului soţ se pot afla în noaptea Sfântului Vasile 
dacă, legată la ochi, fata merge în grădină şi numărând opt pari dintr-un 
gard, îl leagă pe al nouălea. în funcţie de aspectul acelui par (înalt, gros, 
noduros etc.) va fi şi bărbatul. Exact la miezul nopţii există şi şansa de 
al vedea. Pentru asta este suficientă o fântână şi o lumânare care să 
lumineze oglinda apei. în lipsa fântânii se folosesc oglinzile din sticlă. 
Mai degrabă chiar decât dorinţa de a-1 vedea pe cel sortit, se situează 
nerăbdarea pentru măritat. în acest sens, sunt cercetaţi porcii din coteţe 
pentru a se afla anul căsătoriei, sau se pun punţi peste pâraie 19 . 

Lipsiţi demult de preocupările celorlalţi, bătrânii folosesc 
avantajele acestei nopţi în scopuri mai prozaice. îngrijoraţi de soarta 
recoltelor viitoare, cercetează astrele în vederea prognozării regimului 
pluviometric al noului an. „Dacă luna stă ca o coşarcă, ţine apa”, deci va fi 
un an ploios. Dacă are un colţ în jos, va fi secetă. Se apelează şi la 
binecunoscutele calendare din ceapă sau din coji de nucă. Astfel de 


16 Simion Florea-Marian, Sărbătorile la romani, voi. I, Bucureşti, Editura Fundaţiei 
Culturale Române, 1994, p. 44-70. 

17 Ibidem, p. 60-62. 

18 Ibidem, p. 50. 

19 1. FI. Ciubotarii, op. cit., p. 86. 

previziuni se fac şi cu câteva zile înainte, când (asemeni magilor care citeau 
viitorul în viscerele animalelor) se examinează cu atenţie organele porcului 
sacrificat. „Dacă splina îi groasă în spate, unnează iarnă lungă”. 

Aşa cum se poate constata, manifestările populare în Zona 
Fălticenilor sunt încă bine reprezentate în timpul sărbătorilor de iarnă. 
Baza unei abordări ştiinţifice a lor trebuie să o constituie principiul că 
nici un obicei de acum câteva secole nu mai poate fi identic cu unul 
actual, chiar dacă aparţine aceluiaşi sat. Acest principiu devine şi mai 
însemnat dacă ţinem seama că între momentul realizării primelor 
culegeri de folclor din aceste locuri şi până astăzi, societatea a suferit 
mai multe transfonnări decât în toate veacurile trecute la un loc. 

Şcoala, teatrele, tipăriturile au acţionat aici încă de timpuriu, 
aducându-şi un aport însemnat prin modelele şi sugestiile pe care le-au 
oferit la multe din transformările şi inovaţiile care acum au devenit 
obişnuinţă. O lovitură mare pentru vechile orânduieli ale satului a 
constituit-o apariţia instituţiilor moderne, care prin prezenţa lor le-au 
făcut inutile şi anacronice pe cele tradiţionale. Cluburile şi cercurile au 
înlocuit vechile şezători; căminele culturale au scos din circuit sălile de 
joc; rolul iniţiatic al cetelor de flăcăi a fost preluat de către annată etc. 

Adunarea alaiurilor de mascaţi se face tot mai anevoios. Media 
lor de vârstă este tot mai scăzută. Dacă înainte satul putea fi văzut şi ca 
o comunitate mai puţin permeabilă, în interiorul căreia încă mai 
domneau legi nescrise şi reminiscenţe cutumiare, astăzi parţial lucrurile 
s-au schimbat. între tinerii din acelaşi sat nu mai există solidaritatea de 
altădată. Plecând la şcoli ori la lucru, stând mult timp departe de casă ei 
şi-au dobândit alte diverse identităţi de grup (de clasă - la şcoală; de 
echipă - la serviciu; de pluton - în armată etc.). Colectivitatea sătească 
reprezintă doar una dintre identităţile la care ei pot apela. 

Colectivizarea agriculturii (care nu interesează aici ca act politic) 
trebuie văzută, după opinia noastră, ca o importată cauză a pierderii de 
conţinut a obiceiurilor. Aşa cum am arătat, multe din practicile 
sărbătorilor de iarnă au un substrat agrar. Rupt de pământul pe care îl 
stăpânea şi-l lucra, ţăranul ar fi putut mai uşor renunţa şi la practicile 
destinate fertilităţii lui. Nu a făcut-o, tradiţia dovedindu-se mult mai 
puternică decât realitatea imediată. 

Pentru tânărul modern, afilierea la un alai de mascaţi, uratul sau 
participarea într-o ceată de colindători nu mai reprezintă singura opţiune 
a nopţii de Anul nou. Vechile datini şi obiceiuri sunt acum puse în 
situaţia de a face faţă concurenţei acaparatoare a televiziunii şi radioului 

care emit programe speciale şi atractive pentru această perioadă. Dar 
mai ales revelionul, obicei nou, se opune din răsputeri părăsirii casei în 
favoarea colindatului. 

Oricâte ar fi piedicile, zilele sfârşitului de an rămân animate, chiar 
dacă nu mai seamănă în totalitate de la un an la altul, dar asta pentru că 
„poporul crează mereu noi forme de viaţă, părăsind uneori lent, alteori 
brusc, obiceiurile sale mai vechi, păstrând numai pe cele socotite de el 
sau simţite ca vitale, esenţiale, dar şi pe acestea completându-le, 
transformându-le neîncetat prin noi creaţii şi adaptări” 20 . 

CONCLUZII 

Pentru eforturile istoricilor de reconstituire a trecutului, 
rezultatele cercetărilor etnologice pot adesea constitui un izvor de primă 
mână. Un popor reţine şi amplifică întotdeauna lucrurile pe care le 
consideră vitale, esenţiale existenţei lui. 

Atât datele istorice cât mărturiile etnografice relevă, pentru zona 
în care s-a îndreptat atenţia noastră, existenta unei vechi locuiri, 
neîntrerupte şi stabile. Alături de populaţia autohtonă s-au aşezat treptat 
şi importante efective de români ardeleni (emigrarea amplificându-se şi 
atingând apogeul în secolul al XVIII-lea) care cu timpul şi-au pus 
pecetea şi pe creaţia populară locală. 

De o mare varietate în toate provinciile locuite de români, 
manifestările folclorice prilejuite de sărbătoarea Anului nou şi-au aflat în 
teritoriul din zona Fălticenilor unul din cele mai fertile perimetre pentru 
jocurile dramatice cu măşti. Deşi semnificaţiile iniţiale sunt de cele mai 
multe ori pierdute, este evidentă obârşia cortegiilor cu măşti animaliere 
sau antropomorfe. Ele sunt o reflectare peste veacuri a riturilor şi 
practicilor arhaice de stimulare a fertilităţii şi fecundităţii. Elementele 
provenind din substratul mitologiei române (cu sedimente proprii, dar şi 
aluviuni: indo-europene, sarmatice, celtice, greco-latine etc.) cât şi din 
abstractul acesteia („contribuţiile Evului Mediu: aculturaţii, creştinism, 
migraţii” etc.) abundă. Alături de ele şi-au croit loc unele creaţii sau 
inovaţii recente, cele mai multe fiind sugestii livreşti. 

Realităţile sociale şi economice ale satului românesc s-au 
schimbat. Dar spectacolul datinilor şi obiceiurilor de iarnă se 
perpetuează, fie din teama de a lăsa neîndeplinite unele rituri neînţelese 
acum (şi de aceea cu atât mai periculoase), fie datorită forţei tradiţiei. 


20 Traian Herseni, op. cit., p. 73. 

în România, radiografierea ştiinţifică a civilizaţiei tradiţionale a 
început târziu, când chiar obiectul studiului începuse a suferi repezi 
transformări. Abundenţei materialului, ca şi multiplelor domenii 
(incluzând producţii folclorice, obiceiuri, artă populară, meşteşuguri, 
port popular etc.) nu le-au fost niciodată opuse un număr suficient de 
specialişti şi un suport logistic pe măsură. Deşi imensă, cantitatea de 
informaţii etnografice culese decenii de-a rândul nu acoperă în mod egal 
teritoriile locuite de români. Anumite aspecte au rămas până astăzi 
insuficient documentate, îngrijorarea vădită a cercetătorilor faţă de 
schimbările profunde şi ireversibile din lumea satului nefăcând decât să 
accentueze faptul că timpul etnografului de cabinet nu a sosit încă. 

Evidenţierea particularităţilor trebuie precedată de cunoaşterea 
detaliată a realităţilor locale, încadrate intr-un context etno-folcloric mai 
larg 1 . în acest sens sunt direcţionate şi preocupările noastre, îndreptate 
în cazul de faţă înspre ilustrarea meşteşugului piuăritului pe cursul 
mijlociu al râului Moldova. 

Studii privitoare la instalaţiile hidraulice ţărăneşti din jumătatea 

. . .9 

nordică a Ţării Moldovei s-au întreprins cu diverse prilejuri", dar mai 
ales impulsionate de înfiinţarea Muzeului Tehnicii Populare din 

.3 

Dumbrava Sibiului şi apariţia publicaţiilor acestuia . A rămas în afara 


Lucrare apărută în „Anuarul Muzeului Etnografic al Moldovei”, I, Iaşi, Editura 
Junimea, 2001, p. 257-269. 

1 Ion H. Ciubotarii, Cadrul etnografic al cântecului funerar pe Valea Şomuzului Mare, 
în „Anuarul Muzeului Etnografic al Transilvaniei”, X, Cluj-Napoca, 1978, p. 371. 

2 Ion Chelcea, Etnografia Văii Bistriţei. Zona Bicaz , Piatra Neamţ, 1973, p. 397-421; 
Corneliu Istrate, Despre dărstele din Moldova în secolul al XVIII-Iea şi în prima 
jumătate a secolului al XlX-lea, în „Studii şi cercetări ştiinţifice. Istorie”, an XIII, 
1962, fasc. l,p. 121-128. 

3 Melania Ostap şi Victoria Semendeaev, Pivele de bătut sumani pe Valea Şomuzului , în 
„Cibinium”. Studii şi materiale privind Muzeul Tehnicii Populare din Dumbrava Sibiului, 
Sibiu, Muzeul Bmckenthal, 1967-68, p. 185-194; Dragoş Cusiac, Pivele de bătut sumani, 
instalaţii tradiţionale de largă răspândire în Bucovina, în „Studii şi comunicări de istorie a 
civilizaţiei populare din România”, Sibiu, 1981, voi. II, p. 169-180; Simion Lăzăreanu, 
Contribuţie la cunoaşterea instalaţiilor hidraulice ţărăneşti din zona Câmpulungului 
Moldovenesc, în „Studii şi comunicări de istorie a civilizaţiei populare din România”, 
Sibiu, 1981, voi. II, p. 191-198. 

atenţiei chiar o zonă considerată de istorici ca făcând parte din rândul 
spaţiilor cu locuire neîntreruptă 4 , pe partea de mijloc a văii Moldovei 
înregistrându-se de timpuriu o densitate de aşezări mult superioară 
zonelor înconjurătoare 5 6 7 8 . De altfel, din acest perimetru, care coincide în 
bună măsură cu teritoriul formaţiunii prestatale care a stat la baza 
întemeierii statului medieval Moldova, provin şi primele informaţii 
despre existenţa pivelor la est de Carpaţi, aflate în documente de la 
Ştefan Voievod sau Petru Aron . Toate datele care mărturisesc constant 
perpetuarea meşteşugului piuăritului pe valea Moldovei de-a lungul 

o 

Evului Mediu şi perioadei moderne , ca şi abundenţa în zonă a hainelor 
croite din materiale prelucrate la piuă, trimiteau insistent la existenţa 
unui centru (sau a unor centre) de piuărit, segment lipsă în hărţile 
etnografice între valea Bistriţei şi valea Şomuzului Mare. 

* 

Rezultatele anchetei de proporţii întreprinse de Cornel Irimie în 
1957, având la bază informaţiile furnizate de Comitetul de Stat al 
Apelor, indicau o slabă reprezentare a piuăritului în întregul bazin al 
Moldovei, semnalându-se doar două astfel de instalaţii, una aflată la 
extremitatea nordică a râului (Strâmtura - Vama), iar cealaltă, departe 
de valea propriu-zisă (Pipirig, pe apa Neamţului) 9 . Cercetări ulterioare 
au evidenţiat însă, în unele cazuri, omisiuni semnificative şi în cazul 
cursului de apă la care ne referim 10 . 

Demersurile noastre, din 1997, pe lângă filiala din Bacău a 
Apelor Române, deşi profitabile din mai multe puncte de vedere, nu au 


4 Mircea D. Matei, Emil Emandi, Habitatul medieval rural din valea Moldovei şi din 
bazinul Şomuzului Mare. Secolele XI-XVII, Bucureşti, 1982, p. 18. 

5 Ibidem, p. 36. 

6 Catalog de documente din Arhivele Statului Iaşi. Moldova, voi. I (1398-1595), 
Bucureşti, 1989, doc. 108. 

7 Documenta Romanici Historica. A. Moldova, voi. I (1384-1448), Bucureşti, 1975, 
doc. 279. 

8 Catalogul documentelor moldoveneşti din Direcţia Arhivelor Centrale, supliment I 
(1403-1700Î, Bucureşti, 1975, doc. 181; Catalogul documentelor moldoveneşti din 
Arhiva Istorică Centrală a Statului, voi. I (1387-1620), Bucureşti, 1957, doc. 1270; 
Ştefan Olteanu, Constantin Şerban, Meşteşugurile din Ţara Românească şi Moldova în 
Evul Mediu , Bucureşti, 1969, p. 317. 

9 Cornel irimie, Anchetă statistică în legătură cu reţeaua de instalaţii tehnice populare 
acţionate de apă pe teritoriul României (vechimea, tipologia, răspândirea şi frecvenţa 
lor), în „Cibinium”, Sibiu, 1967-68, p. 482. 

10 Dragoş Cusiac, op. cit., p. 172. 

adus nici un indiciu nou pentru subiectul pe care-1 abordăm aici. Redăm 
lista cu instalaţiile hidraulice ţărăneşti autorizate situate în bazinul 
Moldovei, dar şi al Sucevei, aşa cum ne-au parvenit de la filiala din 
Bacău a Apelor Române: 

Judeţul Suceava: 

Vatra Moldoviţei, pe Moldoviţa, moară; 

Bucşoaia, corn. Frasin, pe Suha Mică, moară; 

Gemenea, corn. Stulpicani, pe Gemenea, moară, proprietar 
Consiliul Popular; 

Voroneţ, moară aflată în proprietatea fabricii de panificaţie 
Suceava - nu mai funcţionează; 

Slatina, corn. Găineşti, pe Suha Mică, moară - nu mai 
funcţionează; 

Valea Moldovei, pe Moldova, moară, proprietar Moroşan 
Ştefan - nu mai funcţionează; 

Baia, pe Moldova, gater, proprietar fostul C.A.P.; 

Vadu Moldovei, pe Şomuz, moară; 

Gălăneşti, pe Suceava, moară, proprietar Consiliul Popular; 
Ţibeni, corn. Satul Mare, moară, proprietar fostul C.A.P.; 
Milişăuţi, pe Suceviţa, două construcţii; 

Volăvăţ, pe Volovăţ, moară; 

Grăniceşti, corn. Gura Solcăi, pe Solea, moară; 

Suceviţa, pe Suceviţa, moară; 

Frătăuţii Noi, pe Suceava, două construcţii; 

Judeţul Neamţ 

Boboeşti, corn. Pipirig, pe Neamţ, două construcţii, una în 
proprietatea Irinei D. Ruxandra, alta aparţinând lui Ilie Amariei; 

Pipirig, corn. Pipirig, două construcţii, una în proprietatea 
Varvarei Amariei şi alta a lui Vasile C. Amariei; 

Stânca, corn. Pipirig, o construcţie a lui Piţigaia Vasile şi alta 
a lui Piţigaia Nicolae; 

Pluton, corn. Pipirig, pe Dolheşti, proprietar Acatrinei Vasile; 
Dolheşti, corn. Pipirig, pe Dolheşti, proprietari Butnariu I. 
Filofteia şi Olteanu G. Maria; 

Sihăstria, corn. Vânători, pe Secu, proprietar Mănăstirea 

Sihăstria; 

Nemţişor, corn. Vânători, pe Nemţişor, proprietar Gheorghe 

Bodron; 


Dumbrava, corn. Timişeşti. 

Aşa cum se poate sesiza chiar dintr-o privire fugară asupra acestei 
statistici, cantitatea de infonnaţii diferă de la un obiectiv la altul. Faptul că 
sunt cuprinse date din 1994, nu înseamnă că lista a fost reactualizată la 
nivelul acestui an, consemnându-se autorizaţiile eliberate în ultimele 
decenii, până în 1994. Aşa se explică prezenţa pe listă a unor instalaţii ale 
fostelor C.A.P.-uri, astăzi retrocedate proprietarilor iniţiali sau desfiinţate. 
Sunt consemnate şi localităţi în care ştim cu siguranţă că aceste 
meşteşuguri au dispărut de peste două decenii (Vadu Moldovei, 
Dumbrava). De asemenea, în multe cazuri, infonnaţia este excesiv de 
lacunară, indicând doar localitatea şi existenţa unor instalaţii, 
nespecificându-se profilul acestora, în dezacord cu alte trimiteri, în care se 
comunică până şi numele proprietarilor. Sunt şi situaţii în care, după 1990, 
s-au obţinut autorizaţii de construcţie pentru mori, pive sau fierăstraie, dar 
proiectele au rămas în stadiul de intenţii. Nu pot fi neglijate nici 
numeroasele cazuri de funcţionare a unor instalaţii neînregistrate. 

Luându-se precauţiile de rigoare, datele de mai sus pot constitui 
totuşi un reper, mai ales în contextul actual, de limitare a condiţiilor de 
deplasare şi cercetare etnografică 11 . 

Doar cercetările de teren au fost în măsură să ne releve realităţi 
noi şi surprinzătoare, dovedind continuitatea meşteşugului piuăritului în 
zona pe care o avem în atenţie, prilejuindu-ne descrierea unui important 
centru de piuărit, necunoscut încă. 

Situat la extremitatea nordică a judeţului Neamţ, pe malul drept 
al cursului mijlociu al Moldovei, satul Şoimăreşti se distinge de 
aşezările înşiruite de o parte şi de alta a râului prin petecul de pădure 
care întrerupe cursivitatea luncii. Numită încă mladă de către săteni, 
păduricea, deasă şi matură acum, este punctată din loc în loc de o salbă 
de poieni, străbătute pe rând de un şuvoi de ape, paralel cu râul cel 
mare. în camuflajul pe care-1 oferă desimea copacilor, feriţi poate şi de 
vigilenţa funcţionarilor Apelor Române, şi-au practicat meşteşugul 
multe generaţii de piuari. Urmele fostelor instalaţii hidraulice sunt încă 
evidente în interiorul poienilor. Gârla Morii, pârâul cu nume 
semnificativ, care pune în mişcare angrenajele instalaţiilor, izvorăşte 
doar de la 4 km distanţă, având pe parcurs albia înţesată cu nenumărate 
alte izvoare. Când numărul morilor şi pivelor creştea, proprietarii 
plăteau săpători, adâncind gârla pentru obţinerea unui surplus de apă. în 


11 Mulţumim muzeografului Cornel-Vivi Cioarec, de la Muzeul „Iulian Antonescu” 
din Bacău, pentru ajutorul oferit la obţinerea acestor date. 

perioadele secetoase, din Moldova (inutilizabilă pentru amplasarea 
acestor construcţii din cauza deselor variaţii de debit), situată doar la 
300 m, apa este dirijată printr-un canal artificial, curăţat periodic. 
Datorită densităţilor mari ale instalaţiilor, în unele perioade de timp, nu 
au lipsit nici litigiile legate de utilizarea apei, frecvente fiind cazurile 
lipsirii de apă a vecinului din aval, sau înecarea, cauzată de îndiguire, a 
celui din deal. De obicei, ca soluţie finală, se împărţea debitul, pentru 
alimentarea a două iazuri deodată. în alte situaţii, instalaţiile funcţionau 
alternativ. în perioadele ploioase, necazurile veneau dinspre râul 
Moldova, care-şi umfla apele, inundând şi mâlind pivele. Se făceau 
atunci stavile din capre de lemn peste care se aşezau plăşi din nuiele, 
lungi de 5 m. Viitura era astfel stopată, dar abătută spre ogoarele 
locuitorilor din stânga albiei, prilej pentru alte dispute. 

în memoria colectivă a şoimăreştenilor este clară şi acum 
amintirea celor opt pive care au funcţionat în anii de după al doilea 
război mondial, număr determinat şi de cumplita foamete care a bântuit 
regiunea. în căutare disperată de venituri suplimentare, şi oamenii care 
nu stăpâneau deplin meşteşugul au găsit în piuărit o modalitate de 
supravieţuire pentru ei şi familiile lor. 



Piua lui Constantin Bistriceanu din Şoimăreşti 

Dacă şi în trecut au mai fost cazuri de practicare sporadică a 
piuăritului, au existat însă, şi încă mai există, preocupări constante, 
dublate de stăpânirea temeinică a meşteşugului şi transmiterea acestuia 

din generaţie în generaţie. Familiile Bistriceanu, Tărăboanţă, Teşu sunt 
emblematice din acest punct de vedere. Ele s-au concurat mereu, 
perfecţionându-şi tehnica, atrăgând clienţi din locurile cele mai 
îndepărtate şi neaşteptate, introducând chiar şi noi procedee tehnice în 
prelucrarea ţesăturilor. 

în mlada de la Şoimăreşti mai funcţionează astăzi doar o piuă, 
aparţinând lui Constantin Bistriceanu. Tatăl actualului proprietar a 
plătit în 1938, socrului său, Vasile Tărăboanţă (deţinător de moară şi 
piuă), pentru construcţia instalaţiei. Dar în condiţiile de după război, 
concomitent cu înmulţirea pivelor, se înregistrează şi o cerere tot mai 
redusă pentru serviciile şi produsele piuarilor. Una din modalităţile 
de supravieţuire pe care Constantin Bistriceanu a adoptat-o ne oferă 
şansa surprinderii şi consemnării unor aspecte concrete vizând 
influenţele exercitate între două centre de meşteşugari, precum şi 
îmbogăţirea cunoştinţelor despre unele aspecte deja cercetate. Situate 
peste apa şi dealurile din stânga Moldovei, vestitele pive de pe 
Şomuz au oferit sugestiile şi suportul menite revigorării, iar apoi 
perpetuării piuăritului la Şoimăreşti. Bistriceanu a obţinut primul 
„consultanţă tehnică”, din partea şomuzeanului Gheorghe Moraru. 
Acesta, în schimbul dreptului de folosire pe timp de o lună a pivei 
din Şoimăreşti, a modificat găvanul, înlesnind învârtirea sumanilor în 
timpul prelucrării. Rezultatele fiind apreciate, şi alţi meşteşugari din 
cele două centre au stabilit relaţii care s-au permanentizat. Numele 
sumănarilor şomuzeni, amintite şi în studiul Melaniei Ostap şi al 
Victoriei Semendeaev, sunt bine cunoscute la Şoimăreşti: Moraru, 
Jitaru, Dobrotă, Liuţă . Influenţele nu au avut sens unic, centrul de 
pe Moldova nefiind doar receptor şi beneficiar. Cu timpul, 
raporturile s-au inversat: confruntaţi cu scăderea Şomuzului Mare 
sub nivelul care permitea funcţionarea instalaţiilor, piuarii din 
Dolheşti, Dolhasca, Gulia, primeau în continuare comenzi, pe care 
ani în şir le-au onorat, transportând materialul în căruţe şi 
prelucrându-1 la Şoimăreşti, situaţie prelungită până în anii ’70, când 
şi-au încheiat activitatea . 

Bineînţeles, având în vedere perioada la care ne referim, piedicile 
nu s-au limitat la a fi doar de natură comercială sau tehnică. Asimilaţi 


12 Melania Ostap şi Victoria Semendeaev, op. cit, p. 193. 

13 Ion H. Ciubotarii, Valea Şomuzului Mare. Monografie folclorică. Cu un capitol de 
etnomuzicologie de Florin Bucescu şi Viorel Bârleanu, Iaşi, Caietele Arhivei de 
Folclor, X], 1991, p. 6. 

chiaburilor de către proaspătul regim comunist, posesorii de mori şi pive au 
cunoscut întregul evantai de neajunsuri care decurgea din această 
categorisire: arestări, rechiziţii, cote care trebuiau livrate de pe o zi pe alta 
etc. Din 1962, instalaţiile au trecut în posesia C.A.P.-urilor. Unele dintre 
ele au fost închise. îndepărtat din piua proprie, Constantin Bistriceanu a 
revenit doar după ce lucrătorii care-1 înlocuiseră s-au dovedit incapabili să 
o exploateze eficient. Un alt piuar, Ilie Teşu, a continuat şi el să lucreze o 
bună bucată de vreme dar, vexat de statutul de simplu angajat pe fosta 
proprietate, a abandonat. 



Piua lui Constantin Bistriceanu. Vedere dinspre lăptoc 

încadrarea tipologică a pivelor din Şoimăreşti este înlesnită în 
primul rând de mărturia vie pe care o constituie instalaţia încă 
funcţională. Atât principiile de construcţie, cât şi cele de funcţionare 
arată asemănări, uneori până la identitate, cu alte construcţii, dintr-un 
spaţiu vast cuprinzând estul Transilvaniei, Valea Bistriţei, Bucovina. 
Chiar şi terminologia prin care sunt desemnate părţile componente 
corespunde, în bună măsură, cu cea utilizată în locuri mai îndepărtate 14 : 
apa este îndiguită, formând un iaz, din care parcurge cu viteză lăptocul, 
construit din scânduri, lung de 4 m şi lat de 2 m. învârtirea roţii cu cupe 


14 Melania Ostap şi Victoria Semendeaev, op. cit, p. 187; Ion Chelcea, op. cit., 
p. 406-410; Mircea Prahase, Instalaţii hidraulice ţărăneşti (mori, pive, văltori), în 
subzonele etnografice Rodna şiNăsăud, în „Revista Bistriţei”, VIII, Iaşi, 1994, p. 251-252. 

se face prin aducţie inferioară. Două fuse din fier, aşezate pe broaşte, 
sunt înfipte în capetele grindeiului octogonal. în interiorul bordeiului, se 
află dispuse celelalte componente ale instalaţiei: butucul, având 70 cm 
în diametru, în care au fost scobite două găvane, cele 4 plesnitori care 
străpung dintr-o parte în alta grindeiul, obţinându-se astfel opt capete 
care ridică alternativ cele patru ciocane cu coadă. 

Din lăptoc, printr-un uluc, este udat în pennanenţă fusul de 
afară, prevenindu-se astfel supraîncălzirea. Un alt uluc alimentează 
cazanul de 60 de litri, aflat deasupra unei vetre din interiorul bordeiului. 
Apa încălzită este trimisă apoi la găvane, umezind în pennanenţă 
materialul prelucrat. Deşi construcţia specială a ciocanelor, cu 4 raze, ca 
şi şlefuirea atentă a găvanelor asigură învârtirea sumanilor în timpul 
baterii, din oră în oră piuarul opreşte instalaţia dinăuntru, prin blocarea 
plesnitorilor, reaşezând materialul, prevenind astfel ca acesta să iasă 
dungos. Operaţiunea se repetă şi ori de câte ori ţesăturile se încâlcesc. 

în medie, timpul necesar pentru prelucrarea sumanilor este de o 
zi şi o noapte, dar el poate varia şi în funcţie de calitatea materialului: 
dacă firul este sucit şi urzeala deasă, durata baterii creşte, căci „se 
desface greu”. Mai lesnicioase de prelucrat sunt ţesăturile rare. 

* 

Industria şi produsele sale de serie, ieftine şi bune, au provocat o 
îndelungată şi ireversibilă criză a meşteşugurilor tradiţionale. Unele 
dintre ele au dispărut, altele încă mai supravieţuiesc, anacronice cu 
vremurile sau ca o expresie a postmodernismului. Anumite meşteşuguri 
ori ramuri ale acestora (olărit, prelucrarea lemnului etc.) s-au adaptat 
vremurilor, cu preţul deplasării accentelor, supradimensionând latura 
estetică a obiectelor, crescând tot mai mult funcţia decorativă, în 
defavoarea celei utilitare. Simultan, s-a produs şi un transfer de 
destinaţie, astăzi vizându-se cu predilecţie pieţele orăşeneşti. 
Meşteşugul piuăritului, prin scopul său foarte precis de îndesire a 
materialelor destinate confecţionării îmbrăcăminţii, nu are posibilitatea 
unei opţiuni asemănătoare. Acesta este încă un motiv, cu ponderea cea 
mai însemnată pentru scăderea dramatică a numărului instalaţiilor în 
ultimele decenii. Este evident că locurile unde încă se mai bat sumani 
sunt situate în zone mai conservatoare, autarhice, cu excedent de lână 15 , 
în cazul de la Şoimăreşti, nici una din aceste condiţii nu este îndeplinită 


15 Mircea Prahase, op. cit., p. 247. 

total. Unica posibilitate de supravieţuire, aproape neverosimilă, a 
constituit-o concurenţa directă cu stofele de fabrică. Necesitatea a 
condus spre o prelungire a procesului de prelucrare. Atribuţiile piuarului 
s-au extins, dar mai ales a trebuit născocită o nouă instalaţie care să 
confere materialului un plus de strălucire şi eleganţă: PRESA. 

Presa, o instalaţie rudimentară, este darul cel mai de preţ adus de 
şomuzeni pe Valea Moldovei. Instalaţia propriu-zisă, din metal sau lemn, 
este mult asemănătoare vechilor teascuri pentru vin cu două şuruburi. 
Situată într-o încăpere separată, ea mai este deservită de un cuptor utilizat 
pentru încălzirea, până la înroşire, a unor plăci dreptunghiulare din fier. 
Recuzita este completată cu bucăţi de carton având aceleaşi forme şi 
dimensiuni (70/50cm) ca plăcile de metal. Pentru o singură presare, se 
folosesc o sută de metri de sumani, bătuţi în prealabil la piuă şi uscaţi. Pe 
o masă scundă, situată sub cele două şuruburi, încadrată de rama metalică 
sau de lemn, se presoară nisip, aşezându-se apoi una din plăcile de metal 
înroşite în cuptor. Urmează un carton, apoi sumanii, care se împăturesc, la 
fiecare pliere intercalându-se un nou carton. După împachetarea a 
50 metri de material, se aşează iarăşi o placă de fier fierbinte, cuprinsă 
între două obloane subţiri din lemn, peste care se continuă alternanţa 
sumani - carton până la derularea celor 100 metri. Deasupra se aşează un 
nou oblon de lemn şi placa înroşită. Prin răsucire, capetele celor două 
şuruburi coboară, apăsând fierul de deasupra, strivind maldărul de sumani 
stropiţi cu apă în timp ce se clădesc. Şuruburile se strâng până la refuz şi 
rămân în această poziţie timp de 24 ore. In urma acestui tratament, 
materialul devine scorţos, căpătând şi luciu, asemănându-se cu stofele 
etalate în vitrinele magazinelor. 

Odată cu introducerea acestei inovaţii, pivele din Şoimăreşti 
lucrau fără încetare timp de 6 luni pe an, cu profit mare. Singur 
piuăritul, fără a mai fi necesară practicarea altor activităţi, asigura, 
înainte de confiscarea instalaţiilor, un trai îndestulat. 

în perioada actuală, realităţile sunt mult modificate. Piua mai 
lucrează doar câteva săptămâni pe an. între timp, a revenit proprietarului 
de drept. S-au schimbat însă, atât provenienţa clienţilor, cât destinaţia 
materialelor prelucrate. în Şoimăreşti, ca şi în satele din jur, nu se mai 
ţes sumani. Din stânga râului, sătenii din Oniceni, Drăguşeni, Ruşi aduc 
pentru prelucrare mai ales pături. Dar, deoarece în vremurile bune 
piuarii şoimăreşteni s-au făcut cunoscuţi vânzând în târgurile din 
Fălticeni, Roman, Târgu Neamţ etc. propriile produse, clienţi fideli din 
zonele montane străbat şi astăzi distanţe apreciabile pentru a-şi aduce 




70 


Vasile MUNTEANU 


ţesăturile la bătut şi presat. Surprinzătoare este prezenţa stofelor, 
purtând semne de recunoaştere, aduse de la Bistricioara, Ceahlău, 
Pipirig, Agapia, Petricani, Vânători etc., adică tocmai din locuri în care 
au funcţionat neîntrerupt pive. Atracţia o reprezintă, după mărturisirea 
unor clienţi provenind din aceste locuri, calitatea piuăritului şi mai ales 
presa. Mai mult, doar pentru presare sunt dese cazurile în care se aduc 
stofe nefinisate, provenite de la una din fabricile din Târgu Neamţ. 



Piua abandonată a lui Dumitru Ciohoreanu, Pipirig - Neamţ 

De altfel la Târgu Neamţ a existat din vechime tradiţia 
prelucrării stofelor în cantităţi foarte mari, un document din 1855 
consemnând că aici s-ar fi produs anual „sute de mii de coţi de 
sumani” 16 . Pentru bazinul râului Moldova constatăm o diminuare 
semnificativă a piuăritului, aproape de dispariţie. Pe cursurile de apă din 
Zona Neamţ (Ozana, Nemţişor), unde o statistică din 1861 indica 
prezenţa a 74 de instalaţii 17 , întâlnim astăzi doar pive abandonate ori 
aflate într-o stare avansată de degradare. Funcţionează însă în 
continuare un număr mare de steze. De pildă, în Pipirig - Neamţ, piua 
familiei Ciohoreanu nu mai funcţionează, actualul proprietar 
mulţumindu-se cu exploatarea ştezei, nedobândind suficiente cunoştinţe 


16 *** Dezvoltarea economiei Moldovei între anii 1848 şi 1864, Bucureşti, 1963, p. 199. 

17 Ibidem. 

de piuărit, deşi atât tatăl lui, cât şi bunicul „au crescut la chiuă” 18 , 
făcându-şi singuri instalaţia. în ultima variantă în care aceasta se 
păstrează, transmisia se face prin lanţ, o adaptare la condiţiile de 
amplasare şi la duritatea stâncii care trebuia săpată. 

O instalaţie valoroasă, atât prin starea de conservare, cât şi prin 
soluţiile tehnice utilizate, este cea a Ioanei Pâţâliga, din Stânca - Neamţ. 
Construită în 1920, clădirea adăpostea iniţial angrenajele, acţionate de 
apă, ale unei mori şi pive care funcţionau simultan. Din 1975 a rămas 
doar moara, iar din 1991 a fost amplasată şteaza, ambele aflate şi în 
prezent în exploatare 19 . 

Ştezele sunt încă intens solicitate, atât pentru „scămoşat cergile”, 
cât şi pentru spălatul acestora, mai ales în preajma marilor sărbători. 
Deoarece folosirea lor nu presupune cunoştinţe şi deprinderi deosebite, 
sunt deţinute de persoane fără antecedente familiale în domeniu, făcând 
iniţial ştezele „într-o şagă”, dar constatând apoi că „oamenii au început 
să întrebe” 20 . 



Vâltoare din Pipirig - Neamţ 


18 Informator Dumitru Ciohoreanu, 42 ani. Pipirig - Neamţ. 

19 Informator Ion Ştefanucă, fiul Ioanei Pâţâliga, Stânca - Neamţ. 

20 Informator Dumitru Nistor, 70 ani. Stânca - Neamţ. 

Vâltoarea lui Dumitru Nistor, Stânca - Neamţ 

Sumanii ţesuţi „clasic” sunt văzuţi tot mai rar, mare căutare 
având ţesăturile mai subţiri sau mai groase, cu urzeala de bumbac şi 
bătătura de lână. 

Odată cu sumanii, au dispărut, sau şi-au redus activitatea, şi 
croitorii hainelor cu acelaşi nume. Stofele, lipsite de sarad şi alte 
podoabe tradiţionale, au de cele mai multe ori, un croi orăşenesc. 
Pănura, laie sau cafenie de „noaten”, este tot mai rar transformată în 
surtuce, laibăre şi mintene - frecvente până în urmă cu câteva decenii 21 , 
acum fiind preferate şube, scurte, paltoane, vestoane, pantaloni. 

Extinderea procesului de prelucrare, prin asumarea de către 
piuari a unor noi tehnici, nu alterează în nici un fel meşteşugul 
tradiţional al piuăritului. Presarea sumanilor reprezintă o etapă distinctă, 
un metapiuărit, constituind o verigă facultativă între piuar şi croitor. 


71 Elena Florescu, Portul popular din Zona Neamţ, Iaşi, 1979, p. 65. 

în limbajul obişnuit, marcat de automatisme, folosirea 
termenului monument trimite instantaneu la reprezentări mentale ale 
unor grupuri statuare, construcţii grandioase etc., în contrast evident cu 
mărturiile arhitectonice la care ne referim în materialul de faţă. 

Construcţiile ţărăneşti tradiţionale, cu precădere cele din zonele 
de câmpie şi podiş, nu deţin aparent atributele care să le confere statutul 
unor monumente: edificii simple, de proporţii modeste, durate din 
materiale necostisitoare şi efemere. însă, componentele arhitectonice ale 
habitatului rural reprezintă produsul esenţializării unor forme, după o 
evoluţie şi carieră seculară, care stau deopotrivă sub semnul 
funcţionalităţii şi al unei însemnate încărcături simbolice. Ca element 
central al gospodăriei, casa, pe care o avem în primul rând în atenţie, 
reprezintă cu mult mai mult decât un loc pentru adăpost şi odihnă. 
Potrivit mentalităţii arhaice, aici este spaţiul de comuniune al întregii 
familii, compusă deopotrivă din trăitori şi din cei trecuţi în nefiinţă. 
Totodată, ea reflectă modalităţile de gândire şi organizare a spaţiului, 
abilitatea ţăranului de a găsi soluţii pentru adaptare la condiţiile concrete 
de climă şi relief. 

Dacă în aşezările montane şi submontane lemnul, de diferite 
esenţe, constituia materialul abundent, relativ durabil şi uşor de 
prelucrat, folosit la confecţionarea obiectelor de uz, a uneltelor sau la 
construcţii, pentru locuitorii satelor situate în perimetrul zonei 
etnografice Iaşi, întrebuinţarea acestui produs s-a făcut întotdeauna cu 
chibzuială şi economie, substitutele obişnuite fiind lutul şi paiele. Ca 
rezultat, în locul mult mediatizatelor tipuri de locuinţe din regiunile 
păduroase, realizate din bârne dispuse orizontal, „în cununi” şi îmbinate 
„în căţei”, unanim considerate drept comori ale artei populare a 
lemnului, în zona Iaşi frecvenţa cea mai mare o au construcţiile ridicate 
„pe furci”, o tehnică de lucru arhaică. 

Sistemul bazat pe furci, stejarul fiind lemnul des întrebuinţat, 
presupune înfigerea acestora în pământ, partea rămasă afară măsurând 


* Lucrare apărată în „Monumentul. Tradiţie şi viitor”, Iaşi, Editura Junimea, 2001, 
p. 64-72. 

între 2m-2,2m. Numărul furcilor necesare pentru conturarea unei 
locuinţe este variabil, în funcţie de mărimea acesteia sau de posibilităţile 
gospodarului. Trei brâie orizontale, tot din stejar, aşezate la distanţe 
egale, consolidează furcile, pe brâul din partea de sus fiind aşezaţi 
„cosorobii”, susţinătorii căpriorilor de la acoperiş 1 . Uneori, din motive 
care îşi găsesc poate explicaţia în vechile practici de întemeiere, furcile 
casei, sau o parte dintre ele, sunt obţinute prin folosirea în acest scop a 
arborilor care cresc pe locul construcţiei, fără ca aceştia să mai fie 
retezaţi sau dezrădăcinaţi 2 . De altfel, una din credinţele referitoare la 
alegerea locului de casă interzice categoric tăierea arborilor pentru 
degajarea spaţiului 3 . 

Odată realizat suportul principal al casei, rămâne problema 
umplerii acestuia, a zidirii pereţilor propriu-zişi. în acest scop se 
apelează încă până astăzi la o soluţie viabilă din perioada neolitică, 
împletindu-se nuiele, peste care se aplică lipitură de pământ ud 
amestecat cu paie şi pleavă. După uscare, din raţiuni estetice, se mai 
întinde un strat subţire şi fin din lut galben, totul finalizându-se prin 
văruială. Atunci când, din motive diverse, nu s-au putut procura furci de 
o grosime rezonabilă, se recurge la folosirea unora mai subţiri, dar mai 
dese, locul împletiturii din nuiele fiind luat de „vălătuci”, suluri din 
pământ şi paie lungi 4 . 

în mod obişnuit, specialiştii unor astfel de locuinţe sunt stolerii, 
meşteri locali, dar participarea lor se rezumă la aşezarea furcilor, 
suporţilor pentru geamuri şi la încheierea căpriorilor acoperişului, 
operaţiuni care reclamă cunoştinţe şi îndemânare. Restul muncilor cade 
în seama gospodarului care, după obiceiul locului, îşi durează casa 
singur sau ajutat de rude şi prieteni, întâlnindu-se cazuri în care întreaga 
comunitate se adună la clacă. 

Date fiind materialele şi tehnicile de construcţie, ca şi aportul 
uman numeros, timpul de realizare a unei asemenea locuinţe este foarte 
scurt. Rapiditatea execuţiei îşi găseşte suport şi în proporţiile modeste 
ale casei tradiţionale, precum şi în simplitatea planului acesteia. 


1 Angela Olani, Zona etnografică Botoşani, Bucureşti, Editura Sport-Turism, 1983, p. 76. 

2 Mircea Ciubotaru, Petroliana Zară, Comuna Horleşti, Iaşi, Editura Performantica, 
1999, p. 213 

3 Ion H. Ciubotaru, Catolicii din Moldova. Universul culturii populare, voi. I. 
Arhitectura tradiţională. Textilele de interior. Portul popular de sărbătoare, Iaşi, 
Editura Presa Bună, 1998, p. 25. 

4 Emilia Pavel, Studii de etnologie românească, Iaşi, Editura Junimea, 1990, p. 24. 

Exceptând locuinţele îngropate, de tip bordei sau semibordei, dispărute 
din peisajul etnografic al zonei de multe decenii, tipul de locuinţă 
tradiţională cel mai răspândit este cel compus dintr-o cameră şi o tindă 
rece, ca şi forma derivată din acesta, reprezentativă pentru secolul al 
XX-lea, casa cu tindă şi două odăi. 



Clacă pentru construcţia unei case 



Case bătrâneşti din Tătămşi şi Voineşti 

Case vechi din Tătăraşi şi Bivolari 


Casă din Dobrovăţ - Ruşi. în prispă este practicată ascunzătoarea pentru găini 

în cuprinsul zonei etnografice Iaşi întâlnim şi alte ipostaze ale 
arhitecturii populare, aspecte particulare derivând din folosirea unor 
materiale de construcţii, altele decât cele numite până acum, sau din 
preluarea unor sugestii arhitectonice cel puţin surprinzătoare pentru noi, 
date fiind timpul sau spaţiul de provenienţă al acestora. 
















Locuinţe actuale în satul Domniţa 
Etapele construirii caselor „pe furci” 

însumând o mare cantitate de muncă, meşteşugul pietrăritului 
supravieţuieşte până astăzi prin câteva centre importante: Deleni, Tansa, 
Şcheia. Toponime ca: „Fierbătoarea”, „Podul de lut”, „Pietrăria”, 
„Dealul Pietrarilor”, indică locul carierelor, al filoanelor de piatră aflate 
sub pământ. După o exploatare îndelungată, dezvelirea steiurilor 
necesită în momentul de faţă degajarea unei cantităţi mai mari de 
pământ. Sunt desprinse apoi scânduri din piatră, despicându-se blocurile 
prin tehnica podiuşcilor, folosindu-se uneltele obişnuite ale meseriei de 
pietrar: târnăcoape, baroase, dălţi, pene din lemn de carpen. Destinată 
vânzării în stare brută sau cioplirii, piatra îşi găseşte locul, în cele mai 
multe cazuri în gospodării sau în construcţiile de interes obştesc, 
influenţând evident arhitectura aşezărilor. 

Renumele centrului de pietrărit din Deleni se datorează în primul 
rând pietrelor pentru măcinat care s-au cioplit aici veacuri de-a rândul, 
asigurând funcţionarea morilor din Moldova întreagă şi devenind chiar 
articole de export 5 . Gresiile calcaroase din Dealul Mare - Hârlău, de o 
deosebită duritate, au pennis confecţionarea acestor articole. Cum numai 
unele sorturi de piatră se pretează cioplirii pietrelor de moară şi de râşniţă, 
restul materialelor capătă întrebuinţări diverse: temelii pentru case, 
beciuri, vetre, poduri, treuci pentru adăpat vitele, colaci de fântână etc. 



Fântână şi treucă din Deleni - Hârlău 


5 Mihail Guboglu, Catalogul documentelor turceşti, voi. II, Bucureşti, 1965, doc. 1827 
şi 1836; Andrei Oţetea, Pătrunderea comerţului românesc în circuitul internaţional. 
Bucureşti, Editura Academiei, 1977, p. 68. 

Din Evul Mediu, Cantacuzinii şi-au stabilit reşedinţa la Deleni, 
succedaţi apoi de Ghiculeşti, care au organizat exploatarea sistematică a 
carierelor 6 . La înălţarea impresionantelor edificii pe care aceste familii 
le-au ctitorit, au participat cu siguranţă şi localnicii, deprinzând tehnici 
de construcţie pe care le-au transmis din generaţie în generaţie. De 
altfel, stăruie încă în localitate legenda ridicării masivului zid 
cantacuzinesc: întregul sat, înşirat până la carieră, ar fi transportat piatra 
necesară din mână în mână 7 . Astăzi, începând cu beciurile impunătoare 
şi până la cele mai minuscule podeţe, zidirea se face boltit, încheindu-se 
cu cheia de boltă. Pentru sporirea rezistenţei gardurilor din piatră se 
folosesc contraforţi, un evident împrumut din arhitectura princiară. 



Contraforţi din piatră pentru susţinerea gardurilor (Deleni - Hârlău) 

Şcheienii excelează în primul rând prin cioplirea artistică a 
pietrei, în abordarea noastră interesul îndreptându-se asupra stâlpilor de 
la porţi, stilizaţi dar amintind vag de silueta antropomorfă. Motivele 
imortalizate, între care rozeta are frecvenţa cea mai mare, l-au îndemnat 
pe Ion Chelcea să considere că modelele preexistente, transferate apoi în 
piatră, au fost cele ale meşterilor lemnari 8 . 


6 Gheorghe Platon, Domeniul feudal din Moldova în preajma Revoluţiei de la 1848, 
Iaşi, Editura Junimea, 1973, p. 109. 

7 Informator llie Şalaru, 76 de ani, pietrar, localitatea Deleni. 

s Ion Chelcea, Prelucrarea artistică a pietrei în satul Şcheia din judeţul Iaşi, în „Studii 
şi cercetări de istoria artei”, tom 15, nr. 2. Bucureşti, 1968, p. 246. 










Stâlp de poartă din Şcheia 

Un alt fenomen demn de consemnat, cu impact asupra 
arhitecturii ţărăneşti, întâlnim la Tansa. Neîndoielnic, piatra s-a scos şi 
prelucrat sumar din vechime, dovadă stând crucile din cimitirul părăsit, 
unele dintre ele fiind datate. Pe la începutul secolului al XX-lea, 
cioplitorii şi zidarii italieni au sosit la Tansa, însărcinându-se cu 
ridicarea bisericii de piatră din sat. Calfele s-au recrutat dintre români, 
aceştia familiarizându-se în timp cu noile unelte, cu tehnicile de 
cioplire, finisare şi sculptare italieneşti. Deja în 1907, un C. D. Vârlan 
lucra „gratis bisericei” una dintre intrări, fapt consemnat de o inscripţie. 
După sfinţirea bisericii, o parte a meşterilor italieni s-au stabilit în 
Tansa, întemeindu-şi familii, câţiva urmaşi ai lor putând fi cu uşurinţă 
depistaţi în onomastică. 

Localnicii au continuat meşteşugul deprins, dându-şi măsura 
valorii prin construirea conacelor de la Schinetea şi Aureşti, ridicând 
monumente ale eroilor ori sculptând impresionante stele funerare 9 . 
Mai mult, printr-o alăturare aproape neverosimilă, faţadele caselor 
unora dintre tănseni sunt împodobite şi susţinute de coloane şi 
capiteluri din piatră. 


9 Informator Vasile Vârlan, 75 de ani, pietrar, localitatea Tansa. 

Coloane şi capiteluri din piatră la o casă din Tansa 

Asistăm, este o evidenţă, la o schimbare accelerată a peisajului 
arhitectural rural. Realităţi care până în urmă cu puţini ani făceau parte 
din universul familiar al celor mai mulţi dintre noi, sunt înlocuite de o 
altă viziune planimetrică, la scară mărită. Cauzele izvorăsc în bună 
măsură din impactul modernităţii cu toate structurile vieţii patriarhale, 
pe care le-a diminuat şi modificat. Noile construcţii, având multe 
camere, holuri, baie, uneori etaj, încearcă satisfacerea nevoilor actuale 
de confort, igienă şi intimitate. Nici sistemele tradiţionale de construcţii 
nu mai au răspândirea de altădată, materialele întrebuinţate: chirpici, 
cărămidă, bolţari, beton etc., necesitând tehnici diferite. Acoperişurile 
vegetale au ieşit din uz cu mai multe decenii în urmă, deşi tipurile de 
învelitori care le-au înlocuit nu au fost întotdeauna fericit alese. 

Situaţia alarmantă a patrimoniului tradiţional imobil a fost 
semnalată constant de către etnografi în ultimele decenii. Deşi se mai 
construieşte uneori după vechile norme, aceste întreprinderi sunt mai 
ales o expresie a sărăciei decât o revendicare a stilului tradiţional. 
Casele bătrâneşti din zona Iaşi au în cele mai multe cazuri o stare 
precară de conservare. Sistemul de construcţie pe furci nu asigură o 
existenţă îndelungată a casei, furcile afundându-se în pământ iar 
infiltrarea apei producându-se cu uşurinţă. 

în 1970, Muzeului Etnografic al Moldovei i-a fost alocat un 
teren cu suprafaţa de 18,66 ha pe dealul Repedea, în vederea amenajării 
unei secţii în aer liber 10 . Urmau să fie amplasate monumente 
reprezentative ale arhitecturii ţărăneşti din toate zonele Moldovei, iar 
zona Iaşi, firesc, trebuia să fie bine reprezentată. S-au întocmit schiţe, 
planuri, tematici de principiu. Echipe de specialişti au depistat 
obiectivele care urmau să fie transferate. Lucrurile s-au tergiversat însă 
până când respectivul teren a fost înstrăinat. După 1990 eforturile au 
vizat redobândirea terenului de la Repedea sau obţinerea unor suprafeţe 
la Ciric 11 ori Bâmova 12 . Nesfârşitul lanţ birocratic, precum şi 
modificările succesive ale legislaţiei agricole, au compromis şi aceste 
demersuri. Existenţa la Iaşi a unui spaţiu bine delimitat, în cuprinsul 
căruia mărturiile arhitecturii populare să îşi găsească adăpost, protecţie 
şi îngrijire, pare deocamdată iluzorie. Rămâne ca obiectiv încercarea de 
conservare a unor monumente „in situ”, aşa cum de altfel o reclamă şi 
noile orientări ale muzeografiei. 


10 Arhiva M.E.M., dosar 37, f. 3. 

11 Ibidem, dos. 38, f. 15, f. 16, f. 17, f. 18. 

12 Ibidem, f. 1. 

Percepută ca materializare a veşniciei, ca locul cel mai nimerit al 
sălăşluirii sufletelor strămoşilor 1 , piatra, sumar sau migălos prelucrată 
şi-a găsit cele mai diverse întrebuinţări, prin stăruinţa continuă a 
oamenilor de a conferi durabilitate lucrurilor. Abundente în zonele 
montane, materialele litice pot fi procurate şi la deal, podiş sau câmpie, 
cu multă trudă, degajând straturi de pământ inegale ca grosime, săpând 
în maluri sau, mai lesnicios, „recoltându-le” din albiile râurilor. 
Remarcăm însă, chiar de la început, disproporţia dintre prezenţa, 
omniprezenţa pietrei în multe zone şi intensitatea uneori modestă a 
folosirii, mai cu seamă a prelucrării ei în cadrul comunităţilor 
tradiţionale. Ţăranul român s-a îndreptat mai rar spre formele dăltuite în 
piatră, măiestria artistică şi creativitatea acestuia găsindu-şi exprimările 
cele mai potrivite în lemn, lut şi fibră. 

Pietrăritul în Moldova are obârşii dintre cele mai vechi. 
Cercetând diversele ipostaze ale folosirii pietrei, distingem, ca şi în alte 
locuri din ţară 2 , mai multe categorii de utilizatori, cu diverse trepte de 
specializare, dintre care doar zidarii şi cioplitorii pot fi consideraţi 
iniţiaţi în meşteşug, cu preocupări constante, cu unelte potrivite; ei au 
preluat, stăpânit şi transmis mai departe vechile tehnici de construcţii 
sau cioplire, fiind adesea grupaţi pe centre. 

Preocupările privind exploatarea pietrei pentru construcţii sunt 
mai accentuate în ultimul veac, cu excepţia centrelor consacrate, 
datorită modificărilor survenite în cadrul arhitecturii populare. Pentru 
construcţiile ţărăneşti realizate prin tehnica arhaică a furcilor, ca şi 
pentru cele cu vălătuci sau din lumănărică, nu se folosea piatră la 
fundaţie. Uneori, chiar furcile, sau o parte dintre ele, din motive care îşi 
găsesc explicaţia în vechile practici de întemeiere, erau obţinute prin 
folosirea în acest scop a arborilor care creşteau pe locul viitoarei 
construcţii, fără ca aceştia să mai fie retezaţi sau dezrădăcinaţi 3 . 


Lucrare apărută în „Anuarul Muzeului Etnografic al Moldovei”, II, Iaşi, Editura 
Documentis, 2002, p. 221-248. 

1 Mircea Eliade, Tratat de istorie a religiilor , Bucureşti, Editura Humanitas, 1992, 
p. 207-227. 

2 Vaier Butură, Străvechi mărturii de civilizaţie românească. Bucureşti, Ştiinţifică şi 
Enciclopedică, 1989, p. 338. 

3 Mircea Ciubotarii, Petroliana Zară, Comuna Horleşti, Iaşi, Editura Performantica, 
1999, p. 213. 

în multe situaţii şi casele pe tălpi din stejar ori cireş erau lipsite de 
temelii 4 . Oricum, la cele mai vechi case cu temelie aceasta consta doar 
în blocuri mari din piatră sumar finisate, dispuse la colţurile 
construcţiei, peste care se aşezau tălpile casei 5 6 . Cu timpul, temelia a 
constituit-o un pat scund de lespezi fără liant sau legate cu lut iar mult 
mai târziu, începând cu aşezările din regiunile montane, s-a folosit 
fundaţia propriu-zisă, cu şanţuri de adâncime variabilă în care se aşeza 
piatra^. Pe Valea Şomuzului Mare, zonă de interferenţe etnoculturale, 
coabitează atât tipul de casă pe furci, cât şi cel cu pereţi din bârne 
orizontale, aşezaţi pe temelii din piatră 7 , iar în Botoşani, unde până 
astăzi preponderente au rămas casele pe furci, sunt „enclave”, 
localităţi unde au funcţionat cariere de piatră, care folosesc acest 
material la temelie 8 . în Băiceni - Iaşi au început să fie construite, la 
sfârşitul ultimului război mondial, case pe furci înfipte în pământ, dar 
cu temelie de piatră între ele, inovaţie datorată în bună măsură 
arhitecţilor chemaţi să sprijine procesul de reconstrucţie, preluată apoi 
de meşterii locali şi perpetuată 9 . 

Văzut doar prin prisma construcţiilor ţărăneşti arhaice, pietrăritul în 
Moldova nu capătă încă trăsăturile unui meşteşug. Dulgherii, stolerii şi 
chiar gospodarii erau cei care aşezau piatra la temelii, uneori culeasă direct 
din natură, aşa cum fac locuitorii de pe cursul mijlociu al râului Moldova; 
după fiecare ploaie torenţială, ei se deplasează pe afluenţii Moldovei 
„dinspre munte”, la Râşca, Moişa, Slătioara, culegând din albiile acestora 
lespezile aduse de torent 10 . Nici răspândirea pietrelor sau a stâlpilor de 
hotar nu presupunea în chip necesar existenţa unor cioplitori de meserie, 


4 Ion H. Ciubotarii, Catolicii din Moldova. Universul culturii populare, voi. I. 
Arhitectura tradiţională. Textilele de interior. Portul popular de sărbătoare, Iaşi, 
Editura Presa Bună, 1998, p. 26. 

5 Paul Petrescu, Arhitectura ţărănească de lemn din România, Bucureşti, Editura 
Meridiane, 1974, p. 18. 

6 Ion H. Ciubotarii, op. cit.\ Maria Cioară, Zona etnografică Rădăuţi, Bucureşti, 
Editura Sport-Turism, 1979, p. 80. 

7 Ion H. Ciubotarii, Valea Şomuzului Mare. Monografie folclorică. Cu un capitol de 
etnomuzicologie de Florin Bucescu şi Viorel Bârleanu, Iaşi, Caietele Arhivei de 
Folclor, X l5 1991, p. 40. 

s Angela Paveliuc-Olam, Zona etnografică Botoşani, Bucureşti, Editura Sport-Turism, 
1983, p. 75. 

9 Inf. Neculai Cotoc, 90 ani, satul Băiceni, com. Cucuteni, jud. Iaşi. (înregistrare mg., 
august 2002). 

10 Inf. Gheorghe I. Munteanu, 67 ani, funcţionar, satul Oniceni, com. Forăşti, jud. 
Suceava. (înregistrare mg., aprilie 2001). 

aşa cum până şi sarcina importantă a confecţionării crucilor din piatră era 
lăsată în unele locuri pe seama fierarilor şi a lemnarilor 1 



Piatră veche de altar şi stâlp de piatră în câmp, Lehneşti - Botoşani 

Marile construcţii din piatră ridicate în perioada medievală: cetăţi, 
curţi domneşti, biserici, aşezăminte monahale şi conace boiereşti fortificate 
mai apoi, nu puteau fi desigur realizate Iară aportul autohtonilor. Dincolo 
de controversele istoricilor privind originea celor care au conceput şi 
supravegheat realizarea fortificaţiilor moldoveneşti, mâna de lucru şi 
materialele de construcţie nu puteau fi obţinute decât prin implicarea 
locuitorilor satelor din zonele de extracţie a pietrei. Petru Rareş, Iliaş Rareş 
şi Alexandru Lăpuşneanu au cerut ardelenilor în mai multe rânduri să le 
trimită pietrari pentru diferite construcţii sau activităţi de întreţinere ". 
Motivul nu îl constituia absenţa unor asemenea lucrători moldoveni, ci 
nivelul încă modest al dezvoltării meşteşugului în perioada respectivă. De 

aceea, Vasile Lupu îi solicita lui Gheorghe Rakoczi I pietrari pentru curţile 

1 "2 

de la Suceava, „ca să arate acestor meşteri ce sînt aice...” 

Lucrând alături de meşteri din afara provinciei, pietrarii moldoveni 
au preluat unele tehnici de construcţie, tipuri de unelte şi elemente de 


11 Inf. Alexandru V. Iordache, 73 ani, pălimar, satul Cucuteni, jud. Iaşi. (înregistrare 
mg., august 2002). 

12 Alexandru I. Gonţa, Legăturile economice dintre Moldova şi Transilvania în secolele 
XIII-XVII, Bucureşti, Editura Ştiinţifică şi Enciclopedică, 1989, p. 130, 135, 148. 

13 E. Hurmuzaki, Documente privitoare la istoria românilor, ed. N. Iorga, voi. XV 2 , 
Bucureşti, Editura Academiei, p. 1103, nr. 2045. 

omamentică, pe care le-au adaptat nevoilor lor. La Deleni - Hârlău se 
păstrează încă amintirea construirii zidului de incintă cantacuzinesc. 
Toţi locuitorii satului, înşiruiţi din deal, de la „Pietrărie” şi până-n 
locul construcţiei, au purtat piatra din mână-n mână, fără oprire până la 
finalizarea lucrării 14 . Experienţe asemănătoare au avut sătenii din Deleni 
şi cu ocazia zidirii coşerelor boiereşti, a hanului domnesc şi a conacelor 
Ghiculeştilor. Se explică astfel preluarea de către arhitectura populară 
din zonă a contraforţilor din piatră la garduri, boltirea şi încheierea cu 
cheie de boltă ( împănare ), deseori fără nici un liant, a podurilor, 
podeţelor şi beciurilor, abundenţa temeliilor şi zidurilor din piatră 15 . 



Contraforţi din piatră la garduri, Deleni - Iaşi 

La Tansa - Iaşi, vechi şi renumit centru meşteşugăresc, lucrează 
laolaltă olari, butnari, rotari, împletitori de nuiele şi pietrari. La sfârşitul 
secolului al XlX-lea, unii dintre meşterii pietrari italieni, veniţi în număr 
mare în România pentru construirea diferitelor edificii publice şi 
private, s-au oprit la Tansa, angajându-se la ridicarea podului de piatră 
şi a bisericii din sat. Lucrările au durat mult, cu întreruperi, unii dintre 
italieni stabilindu-se definitiv în sat, urmaşii lor putând fi încă depistaţi 
în onomastică. Atât cioplitorii cât şi zidarii şi-au ales ajutoare dintre 
localnici, pe care i-au inclus ulterior în echipele care au lucrat în Iaşi, 
Roman, Avereşti etc., un prilej bun pentru ca aceştia să-şi însuşească 


14 Inf. Ilie Şalaru, 67 ani, pietrar, satul Deleni, jud. Iaşi. (înregistrare mg., mai 1999). 

15 Vasile Munteanu, Particularităţi ale arhitecturii tradiţionale din zona etnografică 
Iaşi , în „Monumentul. Tradiţie şi viitor”, Iaşi, 2001, Editura Junimea, p. 64-72. 

uneltele, tehnicile de şlefuire şi de îmbinare, precum şi diferite elemente 
arhitectonice şi ornamentale care erau până atunci însemne identitare ale 
italienilor. Deja în 1907, un C. D. Vârlan 16 , lucra „gratis bisericei” una 
dintre intrări, după cum consemnează o inscripţie. Perfecţionându-şi 
cunoştinţele dobândite, tănsenii aveau să devină artişti desăvârşiţi, 
măiestria lor regăsindu-se în stele funerare, stâlpi de pridvor şi de 
poartă, colaci de fântână ciopliţi dintr-un bloc sau mai multe bucăţi, 
monumente ale eroilor, poduri; apogeul exprimării artistice în piatră a 
centrului de la Tansa a fost atins prin realizarea conacului de la 
Schinetea, aparţinând mareşalului Prezan, edificiu la înfrumuseţarea 
căruia şi-au adus aportul şi şcheenii. în vara anului 1944, când se 
finalizau stâlpii de piatră ai faţadei, ciopliţi diferit, lucrările au fost 
oprite definitiv datorită înaintării armatei sovietice 17 . 



Un punct de referinţă pe harta prelucrării artistice a pietrei în 
România îl reprezintă centrul de la Şcheia - Vaslui. Creaţiile meşterilor de 
aici se impun deopotrivă prin originalitatea formelor cioplite şi prin 
motivele arhaice dăltuite pe unele dintre lucrările lor. Stâlpii de piatră de la 
porţi sunt rotunjiţi la partea superioară, amintind de formele antropomorfe. 
Pe suprafaţa unde este sugerat „capul” se sculptează, de cele mai multe ori, 


16 Ca şi în alte cazuri, pietrăritul a constituit pentru cei din neamul Vârlan o 
îndeletnicire de familie, transmisă până astăzi. In 1846, autorităţile timpului cercetau 
moartea suspectă a pietrarului Neculai Vârlan... (Secretariatul de stat al Moldovei 
1832-1862. Inventar arhivistic. Bucureşti, 1966, doc. 1477, p. 252). 

17 Inf. Ion Vârtan, 73 ani, pietrar, satul Tansa, jud. Iaşi. (înregistrare mg., aprilie 1998). 

rozeta cu şase petale, cunoscutul motiv popular. în alte variante, partea de 
sus a stâlpilor se tennină prin două rotunduri - „perechea”, uneori 
practicându-se trei sau chiar cinci fonne circulare de asemenea împodobite. 

în urma cercetărilor pe care le-a întreprins la Şcheia, etnograful 
Ion Chelcea considera că stâlpii de porţi la care ne-am referit mai sus 
reprezintă o transpunere a modelelor preexistente din lemn în piatră . 
Pentru susţinerea acestei ipoteze pledează tradiţia îndelungată a 
prelucrării lemnului în zonă, modalităţile comparate de prelucrare şi 
omamentica. Motivul care ar fi determinat, potrivit lui Ion Chelcea, 
înlocuirea stâlpilor de lemn cu stâlpi de piatră a constat în „durabilitatea 
mult mai mare a acestui din urmă material şi a corespuns nevoii de a 
crea forme ce se pot transmite şi generaţilor viitoare” 19 . Singură însă, 
opţiunea pentru durabilitate nu putea determina, credem, înlocuirea 
relativ rapidă a lemnului cu piatra. Trebuie să ţinem seama că stâlpii de 
acest tip au fost ciopliţi cu precădere din a doua jumătate a secolului al 
XlX-lea, impunându-se în perioada interbelică. Oricum, Ion Chelcea a 
sesizat două faze ale prelucrării pietrei la Şcheia. 



18 Ion Chelcea, Prelucrarea artistică a pietrei în satul Şcheia din judeţul Iaşi, în 
„Studii şi cercetări de istoria artei”, tom. 15, nr. 2, Bucureşti, 1968, p. 246-247. 

19 Ibidem, p. 246. 

Stâlpi de porţi din Şcheia (după Ion Chelcea) 

Mărturiile din prima perioadă a prelucrării pietrei pentru „uzul 
practic-gospodăresc” , păstrate până astăzi (temelia bisericii vechi, 
crucile, conacul Alexandrescu), nu relevă „preocupări de ordin artistic”, 
aşa cum este caracterizată cea de a doua fază. Putem presupune că nu 
lipsa sensibilităţii i-a împiedicat pe meşterii pietrari medievali din 
Şcheia să-şi exprime fantezia şi talentul ci, mai degrabă, nedeţinerea 
tehnicilor adecvate şi a uneltelor de finisaj. Acestea au putut fi 
dobândite mai târziu, când şcheienii au intrat în contact cu pietrarii 
români din alte zone şi cu meşteri străini, lucrând alături de ei pe diferite 
şantiere. De altfel, în timpul cercetărilor pe care le-am efectuat la Tansa, 
localitate situată la o distanţă relativ mică faţă de Şcheia, informatorii 
ne-au relatat că până la venirea italienilor, pietrarii din localitate nu 
cunoşteau nici ei uneltele pentru cioplire şi finisaj. Tar acul, şarila, 
bucearda, dăltiţele cu dimensiuni şi forme diverse, ar fi uzitate în ambele 
centre de mai puţină vreme. Insă, crucile din cimitirul vechi din Tansa, ca 
şi unele din Şcheia, cu inscripţii care trimit la veacul al XVIII-lea, poartă 
pe ele reprezentări eristice, serafimi, lancea, buretele etc. Memoria 
colectivă (cu dezavantajele ei) a tănsenilor, reţine faptul că înainte de 
venirea italienilor, crucile ca şi alte obiecte, se ciopleau „numai cu 
toporul” , fără a specifica forma acestuia. Informaţia ar putea fi 


20 Ibidem, p. 244. 

21 Inf. Ion Vârtan. 

veridică dacă ţinem seama că şi cioplitorii din Deleni, centru unde 
italienii nu au zăbovit, calcarele dure împiedicându-i să dea randament, 
se folosesc în activitatea lor numai de ciocanul cu unul sau două vârfuri 
( 'făuri ) ascuţite. Un obiect asemănător dălţii, un zgârieci, foloseau numai 
când lucrau monumente funerare evreieşti. Inscripţia gravată respecta 
întocmai modelul primit de la client, fără ca meşterul să ştie, în cele mai 
multe cazuri, „despre cine era vorba”". 



Unelte de pietrărit din Tansa: tarac, dălţi, ciocan-buceardă, şarilă 

O valoare artistică, spirituală şi simbolică deosebită au crucile 
din Şcheia, în fapt basoreliefuri realizate pe blocuri paralelipipedice din 
piatră, conţinând crucea şi alte simboluri creştine, inscripţii cu caractere 
latine sau chirilice, precum şi diverse motive ancestrale: rozeta, soarele 
şi luna antropomorfizate, pomul vieţii, pasărea suflet. 

Meşteri atât în lemn cât şi în piatră sunt şi locuitorii din 
Grozeşti - Bacău. Scările, stâlpii de scări şi de garduri au ornamente din 
abundenţă, sugerând însă prin modul de reprezentare şi execuţie o 
puternică influenţă urbană - . De altfel, atât la Tansa cât şi la Schinetea, 
avem surpriza să întâlnim combinaţii insolite, între arhitectura 
tradiţională şi cea aulică. Unele case cu tindă şi o odaie sau cu tindă şi 
două odăi, au în locul deregilor de la prispă coloane de piatră sculptate 
în spirală, compuse câteodată din trei bucăţi şi tenninate în partea de sus 
cu un capitel bogat ornamentat. 


22 Inf. llie Şalara. 

23 Gheorghe Aldea, Sculptura ţărănească în piatră, Bucureşti, 1969, p. 15. 

Coloane şi capiteluri la o casă ţărănească din Tansa 

Apariţia şi dezvoltarea centrelor de pietrărit, accentuarea 
particularităţilor care le evidenţiază, au fost condiţionate, firesc, înaintea 
altor considerente, de calitatea tipurilor de rocă din fiecare zonă, de 
posibilităţile concrete de exploatare şi de cantităţile de piatră din cariere. 
Pentru adunarea bolovanilor de râu şi scoaterea pietrelor din maluri nu 
sunt necesare cunoştinţe şi unelte speciale. Nici locuitorii din zonele de 
munte, care se asociază pentru „făcutul pietrei”, exploatând filoane moi 
de suprafaţă, în vederea vânzării, nu stăpânesc tehnici complicate 24 . 
Toate aceste materiale, neprelucrate sau, uneori, fasonate sumar, sunt 
utilizate doar la zidirea fântânilor, beciurilor, temeliilor, podurilor. 

Procurarea pietrei în regiunile deluroase, la podiş şi câmpie se 
face anevoie. Blocurile de gresii diferite sau calcare oolitice sunt 
acoperite de straturi groase de pământ şi nisip. După secole de 
exploatare neîntreruptă, volumul de muncă pentru extracţia pietrei în 
astfel de cariere s-a mărit, zăcămintele de suprafaţă epuizându-se sau 
rărindu-se considerabil. Din acest motiv, la Ibăneşti - Botoşani 
activitatea de pietrărit s-a stins; şcheienii săpau în urmă cu patru 
decenii până la 3-3,5 m până găseau piatra bună de lucru 25 ; la Deleni, 


24 Inf. Ion Ştefanucă, 38 ani, morar şi pietrar, satul Stânca, com. Pipirig, jud. Neamţ, 
(înregistrare mg., aprilie 2000). 

25 Ion Chelcea, op. cit., p. 244. 

urmele excavărilor se întind kilometri în şir iar la Tansa, ultimul 
pietrar care mai activează, Ion Vârtan, consideră că unul din 
principalele motive pentru restrângerea activităţii centrului se 
datorează tot adâncimii la care se găseşte piatra. 


Doi membri ai unei dinastii de pietrari: 

Gheorghe Vârtan (foto 1967) şi fiul său Ion (foto 1998) 

Distincţia între cioplitori şi pietrarii obişnuiţi, care exploatează 
material pentru construcţii, apare încă din carieră. Cu toţii se folosesc de 
cazmale, sape, târnăcoape, cu ajutorul cărora degajează pământul; de uz 
comun sunt şi baroasele mari, ciocanele, dălţile, răngile pentru spartul şi 
dislocarea monoliţilor. Cioplitorii însă cunosc diferitele varietăţi de 
rocă, selectând piatra după calitate, formă şi dimensiuni, în funcţie de 
produsul care trebuie obţinut. După ce s-au asigurat că steiul nu prezintă 
fisuri, acesta este despicat cu pene din fier (odinioară din lemn de 
carpen) şi săltat prin tehnica podiuşcilor. Meşterii din Tansa consideră 
că piatra de la Şcheia este mai bună, mai deasă; la Deleni deşi piatra se 
scoate din mai multe puncte de pe Dealul Mare - Hârlău, doar unele 
sortimente cu dinţi, zgrunţuroase, găsite doar în „Pietrărie”, sunt bune 
pentru cioplitul râşniţelor şi al pietrelor de mori. 

Extragerea pietrei în carieră, Deleni - Iaşi 

Probleme deosebite (efort, pericol) apar şi în momentul scoaterii 
blocurilor din gropi (se întrebuinţează pârghii, role, scripeţi), la urcarea 
în car (sunt necesari mai mulţi oameni pentru asemenea operaţiune), şi 
în timpul transportului. în secolele trecute căratul pietrei, uneori la 
distanţă, era asigurat tot de locuitorii din împrejurimile carierelor . 

în afară de construcţiile pe care le-am menţionat (cetăţi, 
mănăstiri fortificate, curţi domneşti şi boiereşti) şi de acoperirea 
nevoilor locale, activitatea centrelor de pietrărit a fost impulsionată 
odată cu dezvoltarea oraşelor şi a târgurilor. în Iaşi de pildă, se aducea 
piatră din provincie, nefiind suficiente cantităţile obţinute din 
exploatările de la Repedea şi Copou. Pietrarii ieşeni, frecvent 
consemnaţi din secolul al XVIII-lea , beneficiind apoi de privilegiile 
organizării în breaslă, au făcut în cele din urmă loc atât italienilor cât şi 
meşterilor ţărani, participând împreună la edificarea clădirilor 
Universităţii, Mitropoliei, la amenajarea Râpei Galbene etc. Gustul 
modernităţii pentru edificii impozante, durabile şi frumos decorate, 
manifestat deopotrivă la particulari şi la tânărul stat, nevoit să-şi 


26 Gheorghe Bodor, Melania Ostap, Victoria Semendeaev, Contribuţii la studiul 
meşteşugarilor din Tansajud. Iaşi, în „Revista Muzeelor”, nr. 3, Bucureşti, 1973, p. 243. 

27 Ştefan Olteanu, Constantin Şerban, Meşteşugurile din Ţara Românească şi Moldova 
în evul mediu. Bucureşti, Editura Academiei, 1969, p. 259. 

adăpostească demn noile instituţii, a determinat o nevoie crescândă de 
piatră şi pietrari. Lucrările lor (şcoli, primării, spitale) sunt răspândite 
până în cele mai obscure târguri sau reşedinţe comunale. Puţin după 
mijlocul secolului al XlX-lea, statisticile oficiale consemnau în 
Moldova activitatea a zece cariere de piatră^ , dar cu siguranţă numărul 
lor era cu mult mai mare, fără a mai pune la socoteală exploatările 
temporare ori ocazionale. 

* 

* * 

Indisolubil legate de practicarea agriculturii, râşniţele şi morile 
cu pietre au deţinut o vreme îndelungată supremaţia între tehnicile 
utilizate pentru zdrobitul-măcinatul cerealelor folosite în alimentaţia 
oamenilor , pentru prepararea hranei animalelor şi, uneori, pentru 
fărâmiţarea seminţelor oleaginoase sau a sării. Indiferent de natura forţei 
care le-a acţionat, de ingeniozitatea mecanismelor şi soluţiilor pentru 
sporirea randamentului, morile cu pietre au cunoscut o mare densitate în 
toate provinciile româneşti, parcurgând întregul ev mediu, rezistând 
concurenţei morilor mecanice în perioada modernă şi continuându-şi, 
insular, activitatea până astăzi. 

Susţinerea unei activităţi economice atât de importante a 
presupus specializarea meşterilor din mai multe centre în confecţionarea 
pietrelor de moară şi râşniţe, mai cu seamă acolo unde se găseau roci 
dure, rezistente la frecare. Sate renumite pentru astfel de produse au 
fost: Deniştepe (Dobrogea), Pietrari (Muscel), Pocruia şi Sohodol 
(Gorj), Stănija (Zărand), Ciceu (Bistriţa-Năsăud) 30 , Covasna, Reghin, 
Baia Mare, Şurdeşti (Lăpuş), Curechiu şi Blăjeni (Apuseni) , Strâmbu 
(Cluj), Tărcăiţa (Bihor), Sâncrai, Dăneşti (Harghita) 32 etc. 

în Moldova, morile încep să fie pomenite în documente chiar de 
la începutul secolului al XV-lea, cu ocazia unei danii făcute de 
Alexandru cel Bun mănăstirii Moldoviţa . Ştirile se înmulţesc apoi, 
devenind covârşitoare. în vechile hrisoave se consemnează moşteniri, 


28 ***^ Dezvoltarea economiei Moldovei între anii 1848 şi 1864. Contribuţii, 
Bucureşti, 1963, p. 180. 

29 Karoly Kos, Pietrăritul şi pietrele de moară din Ciceu, în „Anuarul Muzeului 
Etnografic al Transilvaniei, anii 1959-1961, Cluj, 1963, p. 78-81. 

30 Vaier Butură, Etnografia poporului român, Cluj, Editura Dacia, 1978, p. 375. 

31 Karoly Kos, op. cit., p. 85. 

32 Gheorghe Iordache, Ocupaţii tradiţionale pe teritoriul României, voi. III, Bucureşti, 
Editura Academiei, 1996, p. 260. 

33 D.R.H., voi. I, doc. 16, p. 23. 

danii, construcţii, vânzări şi cumpărări, având ca obiect morile, locurile 
de moară sau pietrele. în mod curios, localităţile unde se ciopleau şi de 
unde se aduceau acestea din urmă nu apar scrise decât mai târziu. 

în lipsa informaţiilor sigure, am putea deduce că unele pietre de 
moară puteau veni în Moldova, o bună bucată de vreme, din satele 
renumite pentru această îndeletnicire, situate în apropierea cetăţii 
Ciceului, stăpânită de Ştefan cel Mare, Bogdan, Petru Rareş; în 1561 
Alexandru Lăpuşneanu le cerea bistriţenilor „nişte roţi de moară din 
marmură de Haţeg” şi un meşter pentru a le fereca 34 . 

Nu este însă plauzibilă varianta unui import masiv de pietre de 
moară care să fi acoperit timp de câteva secole nevoile întregii Moldove, 
argumentele în această direcţie fiind convingătoare chiar în absenţa 
izvoarelor scrise. în primul rând, distanţele mari şi dificultăţile de transport 
îngreunau circulaţia acestor mărfuri, lăcându-le mai costisitoare. 
Cercetările etnografice au relevat că preţurile pietrelor de Ciceu, vândute la 
distanţă, creşteau de peste trei ori faţă de costul lor în carieră . Rutele 
pietrarilor ardeleni, ca şi a cărăuşilor specializaţi de mai târziu, nu erau 
orientate decât arareori înspre Moldova, oprindu-se în zonele mai apropiate 
din Bucovina 36 . Pe de altă parte, nici productivitatea meşterilor din Ciceu 
nu era foarte mare. Pe la 1850, comunitatea pietrarilor din Corabia, 50-60 
de oameni, realiza, în medie, 150-170 pietre de moară anual . 

Asemenea aspecte nu constituiau un impediment pentru domnie, 
pentru marii boieri şi negustori. Cei mai mulţi proprietari de mori însă 
(boierimea mică, mănăstirile, morile în coproprietate sau obşteşti) şi-au 
procurat cu siguranţă dintotdeauna pietrele trebuincioase chiar din 
Moldova, unde se găseau cariere cu materiale potrivite pentru 
confecţionarea acestor obiecte. Suprafaţa imensă de pământ răscolit la 
Deleni în căutarea pietrelor, documentele emise mai târziu, precum şi o 
puternică tradiţie orală sunt argumente indubitabile în acest sens. 

Lucrările de specialitate indică adesea Delenii drept centru cu 
tradiţie în cioplitul pietrelor de moară. De cele mai multe ori trimiterile 
au valoare de inventar sau consemnează vechimea şi importanţa 
meşteşugului practicat aici. Studii speciale nu s-au realizat în trecut, 
cercetarea fiind astăzi mult îngreunată din cauza declinului accentuat al 


34 Nicolae Iorga, Documente româneşti din Archivele Bistriţei. (Scrisori domneşti şi 
scrisori private), partea I, Bucureşti, 1899-1900, p. LXI. 

35 Karoly Kos, op. cit., p. 101. 

36 Ibidem, p. 103. 

37 Ibidem, p. 95. 

pietrăritului în localitate. De fapt, labirinturile din dealul „Pietrărie” sunt 
încă populate de echipe care scot piatră pentru construcţii, activitate 
profitabilă şi constant stimulată de cererile clienţilor. Lipsesc însă 
cioplitorii, obişnuiţii de altădată ai „Pietrăriei”. în urmă cu o sută de ani, 
Nicolae Iorga a vizitat „cariera adâncă, în fundul răscolit al căreia zac 
pietrele de moară din Deleni, acum cu totul învinse de morile de abur cu 

•7 O 

pietre fine, franceze” . Evident, expresia „cu totul învinse” din textul 
marelui istoric este o figură de stil, într-o carte de călătorii. 

Morile cu vapori au pătruns în Moldova pe la jumătatea 
secolului al XIX-lea 39 , proprietarii lor beneficiind de privilegii din 
partea statului 40 . într-un memoriu adresat autorităţilor în 1843, 
francezul Felix Barberot îşi argumenta amplu cererea de obţinere a 
unui privilegiu pentru construirea unor astfel de mori, arătând 
beneficiile pe care le-ar aduce 41 . Deja pe la 1862 statisticile 
înregistrează 16 mori cu aburi, dintr-un total de 2099 42 , ultima cifră 
fiind cu siguranţă mai mare, după alte mărturii credibile din epocă 43 . 
Numărul morilor mecanice a crescut cu repeziciune, fără a putea să le 
înlocuiască definitiv pe cele tradiţionale, încă foarte răspândite până 
după cel de-al doilea război mondial. Costul mare al utilajelor cu 
aburi, întreţinerea lor dificilă (funcţionarea trebuia asistată de 
mecanic), a făcut ca acestea să constituie doar apanajul investitorilor 
străini, al marilor proprietari de pământ şi burgheziei autohtone. 
Pietrele (în unele cazuri existau două sau mai multe grupuri de 
măcinat) proveneau într-adevăr din Franţa, cel mai adesea din Fa 
Forte-sous-Jouârre sau Etampes, caracterizându-se printr-o durată mai 
lungă de folosire şi asigurând totodată o calitate superioară a 
măcinişului 44 . Atunci când morile cu aburi erau dezafectate sau când 
pietrele nu mai corespundeau cerinţelor de productivitate, erau 
preluate de cele mai multe ori de către ţărani, care le dădeau 


38 Nicolae Iorga, România cum era până la 1918, voi. II, Bucureşti, Editura Minerva, 
1972, p. 42. 

39 Apostol Stan, Agricultura românească în faza finală a clăcăşiei. 1831-1864, 
Bucureşti, Editura Academiei, 1994, p. 161. 

40 Eva Giosanu, Contribuţii la studiul teascului de idei de la Ruginoasa în „Anuarul 
Muzeului Etnografic al Moldovei”, nr. 1, Iaşi, Editura Junimea, 2001, p. 237-238. 

41 Ibidem, p. 237. 

42 Apostol Stan, op. cit., p. 161. 

43 Nicolae Şuţu, Notiţe statistice asupra Moldovei, Iaşi, Tipografia Buciumul Român, 
1852, p. 95. 

44 Eva Giosanu, op. cit., p. 236-239. 

întrebuinţări diverse. Marele teasc de ulei de la Ruginoasa, aflat în 
colecţia Muzeului etnografic al Moldovei, are drept contragreutate o 
asemenea pereche de pietre; în satul Stânca-Neamţ, moara Ioanei 
Pâţâliga, construită în 1920, funcţionează şi în prezent cu două pietre 
franţuzeşti trecute de limita uzurii, dar pe care nu le-ar schimba decât 
cu unele de aceeaşi provenienţă. 

O formă insolită de „import” al materialului brut din care se 
ciopleau pietrele de moară este semnalată la Spulber - Vrancea, unde 
localnicii se deplasau la Monteoru - Buzău pentru a alege şi transporta 
blocurile de piatră 45 . 

Deşi pietre de moară calitative s-au confecţionat pe scară 
largă şi la Comăneşti - Bacău, sau, ocazional, din rocă slabă, şi prin 
alte părţi, centrul de la Deleni - Iaşi a deţinut supremaţia executării şi 
desfacerii acestor produse, pietrarii de aici beneficiind de o atenţie 
deosebită. în 1718, un „Gheorghie pietraru” se număra printre 
oamenii de încredere ai lui Iordache Cantacuzino, solicitaţi să 
întoarcă pe moşie ţăranii refugiaţi din faţa tătarilor 46 . Cunoscute 
uneori sub numele de „pietre de Hârlău”, datorită apropierii de târgul 
unde a existat şi curte domnească, pietrele de moară din Deleni se 
vindeau pe la jumătatea veacului al XVIII-lea în Ţara Românească, 
alături de horilcă (rachiu), adus tot din Moldova 47 . Ghiculeştii, 
stăpânii care au urmat Cantacuzinilor la Deleni, au sesizat într-o mai 
mare măsură importanţa economică a carierelor. Conform sămii 
vătafului moşiei, între anii 1833-1844 la Deleni se obţinea „cea mai 
mare parte a veniturilor din exploatarea carierelor de piatră”, 
„Venitul câmpului” fiind abia pe locul al doilea . Este lesne de 
presupus că dacă la o moşie de întinderea Delenilor principalele 
beneficii proveneau din pietrărit, activitatea de exploatare şi cioplire 
cunoştea o mare intensitate, iar distribuţia se făcea pe un vast 
teritoriu. Două documente, ambele datând din 1823, vin să întărească 
acest din urmă aspect: în 16 octombrie, paşa din Silistra, Mehmed 
Selim, îi cerea domnitorului moldovean Ioniţă Sandu Sturza să-i facă 
rost şi să-i expedieze prin Galaţi „două pietre mari de moară de 


45 Gheorghe Iordache, op. cit., p. 246. 

46 V. Mihordea, I. Constantinescu, Corneliu Istrati, Documente privind relaţiile agrare în 
veacul al XVIII-lea, voi. II, Bucureşti, Editura Academiei, 1966, doc. 60, p. 137-138. 

4 j ***, Istoria României, Bucureşti, 1964, p. 378. 

48 Gheorghe Platon, Domeniul feudal în Moldova în preajma Revoluţiei de la 1848, 
Iaşi, Editura Junimea, 1973, p. 109. 

Hârlău” şi 100 perechi de pietre de râşniţă, întrebând şi care erau 
preţurile 49 . Fără îndoială, marfa pietrarilor din Deleni era tentantă 
pentru toată lumea căci, peste numai o lună şi jumătate, la 
29 noiembrie 1823, paşa de Brăila, de această dată, îi scria domnului 
rugându-1 să-i depisteze şi să-i cerceteze pe cei patru haiduci care-1 
jefuiseră pe paharnicul Gavrilaşcu la Adjud de pietrele de moară 
destinate Silistrei şi altor cetăţi 50 . Pietrele de moară figurau pe la 
1850 şi printre articolele de export moldoveneşti în Rusia, în valoare 
de 72000 piaştri 51 . 

Spre sfârşitul secolului al XlX-lea, cu puţin timp înaintea 
pomenitei călătorii a lui Nicolae Iorga, moşia Deleni avea 18646 
hectare, împărţite între doi fraţi Ghica, iar satul Deleni cuprindea 1651 
locuitori, „cari se ocupă cu agricultura şi creşterea vitelor şi mulţi cu 
stoleria şi pietrăria [...]. Aici se găseşte o importantă carieră de piatră de 
moară oolit; această carieră furnizează o excelentă piatră de moară 
aproape pentru întreaga Basarabia şi Moldova” . 

Pentru cioplitorii din Deleni, concurenţa cu adevărat serioasă nu 
a constituit-o pietrele de moară franţuzeşti. Generalizarea morilor cu 
valţuri anunţa deja disoluţia meşteşugului, iar cooperativizarea a 
desăvârşit-o în scurt timp. Dintr-o ocupaţie de bază, cioplitul pietrelor 
de moară a devenit, după jumătatea secolului al XX-lea, o îndeletnicire 
ocazională. Totuşi, morile din zonele necooperativizate, mai cu seamă 
din Vrancea şi Neamţ aveau mai departe pietre de la Deleni. Mulţi 
oameni ale căror mori trecuseră „la colectiv”, dar care rămăseseră 
responsabili pe fostele proprietăţi, îşi aduceau în continuare „pietre de 
Hârlău” sau în unele cazuri şi le confecţionau singuri din piatră de 
caiuşi (pentru pavat străzi), „mai tari ca de Hârlău”, pe care le încingeau 
cu baloţi din oţel ca să nu crape . 

în ultimele decenii, capii câtorva familii s-au dedicat cu mai 
multă perseverenţă meşteşugului transmis din bătrâni: Ciubuc, 
Cernescu, fraţii Şalaru etc. „Drumul pietrarilor”, care duce spre 
carieră, a continuat să fie străbătut adesea, chiar când nu exista de 
lucru, în căutarea pietrelor bune pentru mori, operaţiune care 


49 Catalogul documentelor turceşti din Arhiva istorică centrală a statului, doc. 1827. 

50 Ibidem, doc. 1828. 

51 Nicolae Şuţu, op. cit., p. 123. 

52 G. I. Lahovary, Marele Dicţionar geografic al României, voi. III, Bucureşti, 1890, p. 38. 

53 Năstase Nitu, 91 ani, morar, sat Oniceni, com. Forăşti, jud. Suceava. (înregistrare 
mg. iulie 1997). 




PIETRĂR1TUL TRADIŢIONAL ÎN MOLDO VA 99 

_ 2 _ 

presupune intuiţie, noroc şi discreţie. în 1999, Ilie Şalaru îmi arăta 
conspirativ câteva din locurile doar de el ştiute în care s-ar fi aflat 
pietre pentru mori. Plănuia să le schimbe destinaţia, intenţionând să 
cioplească multe turte de râşniţă pe care să le monteze intr-un 
dispozitiv acţionat electric, după un prototip pe care îl realizase deja. 
Instalaţii asemănătoare, folosite tot la prepararea hranei animalelor, am 
întâlnit şi în Munţii Apuseni, la Corna, pietrele provenind de la vechile 
râşniţe de mână pentru zdrobit minereul de aur. 



Meşterul llie Şalaru din Deleni în două ipostaze: în „Pietrărie”, la un vechi 
loc de extracţie şi cioplind o piatră de moară 

Câştigurile obţinute de cioplitori erau mulţumitoare. Din 
practicarea acestui meşteşug îşi puteau ridica locuinţe şi cumpăra 
pământ. Durata de lucru necesară confecţionării unei perechi de pietre 
de moară era de două săptămâni, iar plata se făcea cu bani, arareori în 
produse. Datorită fluctuaţiei valorilor monetare s-a stabilit şi un etalon 
mai sigur al preţului pietrelor, amintind de „pecus-ul” antic: „cam cât un 
mânz bun sau o văcuţă” 54 . Cam la fel se întâmpla, iată, şi cu trei sute şi 
cinzeci de ani în urmă, când Toader Gherman din Cordăreni cumpăra de 
la Toader Arbure „o jumătate de piatră de moară [...] cu un cal, preţuit 
la 30 taleri de argint” 55 . 


54 Inf. llie Şalaru. 

55 Catalogul documentelor moldoveneşti din Arhiva istorică centrală a statului, voi. II 
(1621-1652), Bucureşti, 1959, doc. 1667, p. 336. 

Morarii erau nevoiţi să parcurgă de două ori drumul până la 
Deleni. Mai întâi se făcea înţelegerea cu pietrarul şi se dădeau 
dimensiunile exacte ale pietrelor (60, 70 sau 80 cm în diametru şi o 
grosime cuprinsă între 15 şi 25 cm), iar la tennenul stabilit se întorceau 
pentru a le transporta. în funcţie de mărimea pieselor solicitate, pietrarii 
desprindeau scânduri din rocile dezvelite în prealabil, le hroiau în groapă 
(îndepărtau părţile necorespunzătoare), apoi le ridicau la suprafaţă. 
La faţa locului, în carieră, trasau conturul, cu ajutorul compaselor, 
ciopleau şi finisau materialul şi tot de acolo erau preluate de morari. 

Râşniţele de mână aveau mare căutare şi încă „se mai întreabă”, 
fiind aproape nelipsite din inventarul gospodăriilor ţărăneşti şi din 
atelierele olarilor. Pietrarii doar le ciopleau, restul instalaţiei şi 
încastrarea pietrelor rămânând pe seama lemnarilor. 

Utilizate în primul rând la făcutul crupelor pentru animale, 
râşniţele, bine ferecate şi aşezate, pot produce şi o făină acceptabilă 
pentru alimentaţia oamenilor. în perioada foametei care a bântuit 
Moldova în 1946-1947, locuitorii din Deleni şi-au asigurat hrana 
vânzând un mare număr de asemenea pietre prin târguri, iarmaroace şi 
sate îndepărtate. Pentru două turte primeau 15-25 kg porumb 56 . Oamenii 
preferau râşniţa în locul morii, unde puţinul pe care-1 aveau ar fi fost 
vămuit iar „luxul” deţinerii unei cantităţi oarecare de cereale n-ar fi 
trecut neobservat de către restul comunităţii. 

Nemaiavând vigoarea de altădată, activitatea centrelor de 
pietrărit se caracterizează în prezent prin diminuarea volumului de 
comenzi. în consecinţă, a scăzut şi numărul cioplitorilor, care s-au 
orientat spre alte îndeletniciri. 

Atelierele de pietrărit nu au existat niciodată în satele pe care 
le-am investigat. Pietrarul avea doar uneltele specifice, pe care le 
întrebuinţa în carieră, în propria ogradă sau la domiciliul clientului. 
Uneori, beneficiarii lucrărilor puneau la dispoziţie şi piatra. în ultima 
vreme se manifestă tot mai des tendinţa de refolosire a vechilor scări, 
stâlpi şi lespezi de la casele dezafectate. Dacă bogata ofertă a 
materialelor de construcţii, ieftine, durabile şi uşor de modelat constituie 
încă un element însemnat pentru restrângerea pietrăritului tradiţional, o 
şansă pentru revitalizarea, sau măcar perpetuarea acestui meşteşug, s-ar 
putea regăsi în vastul program de restaurare a monumentelor istorice. 


56 Informator Ion Moldoveanu, 75 ani, pietrar, satul Deleni, jud. Iaşi. (înregistrare mg. 
mai 1999). 

Ratoşul domnesc din Deleni - Iaşi 




Fragment din vechiul zid cantacuzinesc 
Deleni - Iaşi 


Gard din piatră, Deleni - Iaşi 

Beciuri din piatră 

Cruce din cimitirul vechi din Tansa - Iaşi 




Cruce din Deleni - Iaşi 


Stelă funerară din Şcheia - Iaşi 

Cimitirul vechi din Tansa - Iaşi. Vedere generală 


Pietre funerare din Arsura - Vaslui şi Cucuteni - Iaşi 




Cruci vechi din piatră 

Râşniţă cu hadarag 
(Muzeul Etnografic al Moldovei) 


Râşniţă, Băiceni - Iaşi 



Râşniţe dezafectate, Deleni - Iaşi 

Râşniţă pentru cânepă, Volovăţ - Suceava 
(Muzeul Etnografic al Moldovei) 


Râşniţă pentru smalţ, Iaşi 
(Muzeul Etnografic al Moldovei) 



Calcare oolitice pentru râşniţe 




Ciocan pentru ferecat 


Instalaţie electrică cu pietre de râşniţă 
pentru măcinat 

Fântâni din Dobrovăţ - Iaşi 


Fântână pentru animale, Hârtop - Suceava 


if 


Fântâni din Băiceni - Iaşi 

Colaci de fântâni din Deleni - Iaşi 




Podeţe din piatră, Deleni - Iaşi 

Fântână cu treucă pentru vite, Deleni - Iaşi 




Treuci pentru păsări, Băiceni - Iaşi 



Troacă pentru porci, Băiceni - Iaşi 

Bucătării din piatră, Dobrovăţ şi Băiceni - Iaşi 



Plită pentru gătit, Deleni - Iaşi 



Vălătug din piatră pentru treierat, Vetrişoaia - Vaslui 



























UN INSTRUMENT MUZICAL DIN PATRIMONIUL 
MUZEULUI TEHNIC: VIELA* 


Chiar în deschiderea valoroasei expoziţii permanente 
„înregistrarea şi redarea sunetului”, din cadrul Muzeului Ştiinţei şi 
Tehnicii Iaşi, este etalată o vielă, unul dintre cele mai interesante 
instrumente de muzică mecanică ale colecţiei. Deşi nu intră în categoria 
automatelor muzicale clasice, mânuirea ei presupunând îndemânare şi 
serioase cunoştinţe muzicale, viela captează deopotrivă atenţia 
specialiştilor în istoria tehnicii şi a etnografilor, prin modul în care a fost 
realizată, prin decor şi provenienţă. 

Originea vielei este europeană, cu toate că principiul de 
funcţionare al instrumentelor cu coarde acţionate prin frecare vine din 
Orient. A făcut parte din viaţa multor categorii sociale, fiind de-a lungul 
timpului un instrument al 
bisericilor şi mănăstirilor, apoi al 
nobililor, al trubadurilor, al 
ţăranilor sau al comedianţilor, 
fiind redescoperită astăzi în 
special în Franţa. 

Primele mărturii ale 
existenţei vielei (în forma sa 
veche numită organistrum), 
datează din jurul anului 1100. 

Astfel, găsim informaţii într-un 
text redactat într-o mănăstire 
benedictină din Baviere (Franţa) 
şi pe frontonul din piatră al 
catedralelor spaniole din Soria şi 
Santiago de Compostella (fig. 1). 

Strămoşul vielei, organistrum, era un instrument la care cântau 
două persoane: una învârtea cu ajutorul manivelei o roată cu rol de arcuş 
şi cealaltă mânuia clapele mobile care acţionau în general trei corzi 
vibrante. Acest tip de instrument, utilizat în interpretarea muzicii sacre 



Fig. 1. Cavalerii Apocalipsei cântând la 
organistrum (Frontonul catedralei 
Santiago de Compostella) 


Lucrare apărată în „Anuarul Muzeului Etnografic al Moldovei”, III, Iaşi, Casa 
Editorială Demiurg, 2003, p. 299-306. Coautor Lenuţa CHIRIŢĂ. 




112 


Vasile MUNTEANU 


pentru acompaniamentul cântecelelor liturgice, s-a răspândit în secolul 
al Xl-lea în Spania şi Europa de Nord. 

începând din secolul al XlII-lea, viela capătă formă rectangulară, 
de mai mici dimensiuni, fiind cunoscută sub denumirea de synfonia sau 
chifonie (fig. 2). Era mai comodă şi putea fi mânuită de un singur 
cântăreţ. Repertoriul era foarte elaborat, însă spre sfârşitul secolului 
orga se impune tot mai mult în acompanierea cântecelor religioase 
devenind nelipsită în biserici. Synfonia îşi schimbă statutul social, 
ajungând instrumentul muzical al trubadurilor şi vagabonzilor pentru ca 
în secolul al XlV-lea să dispară definitiv. 

în perioada Renaşterii, viela suferă o serie de transformări 

tehnologice. Se trece de la forma 
rectangulară la fonna ovală 
trilobată. Lutierii folosesc corpul 
lăutei pe care montează 
mecanismul vielei. Numărul de 
coarde creşte de la trei la cinci sau 
şase, combinând cele trei elemente 
muzicale: melodia, armonia şi 
ritmul. Stilul pastoral în muzică şi 
literatură face ca instrumente 
populare ca cimpoiul şi viela să 
ajungă la 

modă în rândul nobilimii, acestea răspunzând 
gusturilor culturale şi estetice ale timpului. 

Odată cu epoca barocă, acest instrument 
capătă decoraţiuni rafinate. Mari compozitori 
ca Lully, Vivaldi, Chedevile, Corette, Mozart 
compun special pentru vielă. 

Revoluţia franceză din anul 1789, 
schimbă statutul vielei, care este iarăşi 
vulgarizat, devenind instrument al poporului. 

Se fac tot mai mult auziţi cântăreţii ambulanţi 
cu vielele lor, care străbat satele şi oraşele 
(fig. 3), ţăranii adoptând şi ei acest instrument. 

în secolul al XlX-lea, are loc o 
reconsiderare progresivă a acestui instrument, 
mai ales în centrul Franţei. Revenirea durează până la începutul secolului 
al XX-lea, când viela este detronată din nou în favoarea acordeonului. 



Fig. 2. Cântăreţi la Synfonie 



Fig. 3. Cântăreaţă la vielă, 
secolul al XVIII-lea 

mai bine adaptat pentru ariile în vogă atunci. Până la mijlocul secolului al 
XX-lea viela a rămas un instrument de tradiţie locală, mai ales în Franţa, 
Italia, Spania, Ungaria, Gennania, Bielorusia, Bulgaria. 

începând cu anii 1960 viela revine timid, mai ales datorită 
tinerilor. Muzicieni şi lutieri au făcut să reînvie acest instrument, dându-i 
o nouă perspectivă. Astăzi este prezentă în numeroase grupuri 
folclorice, grupuri de muzică veche şi tradiţională care participă la 
festivaluri de vielă în Europa, Statele Unite şi Canada. 

Viela nu este un instrument simplu. Pentru a cânta trebuie 
învârtită o manivelă care la rândul ei roteşte în jurul unui ax un cilindru 
din lemn (roata vielei) montat în corpul vielei. Roata, pe care se 
impregnează colofoniu, acţionează prin frecare asupra corzilor vielei 
producând sunetul. Una sau două corzi melodice numite „chanterelles” 
sunt trecute prin mecanismul claviaturii. Pentru a varia înălţimea 
sunetului, cântăreţul apasă clapele din lemn ale claviaturii asemenea unui 
violonist. Acompaniamentul este realizat de două sau mai multe corzi 
plasate în afara claviaturii, care emit sunete la unison ca un zumzăit de 
bondar (boudron). Una dintre corzi, numită „trompette” este prevăzută cu 
un mic suport (numit „chien”) care, atunci când se accelerează rapid 
învârtirea roţii, loveşte viela şi dă ritm melodiei (fig. 4). 



Fig. 4. Părţile componente ale vielei 

1. manivelă 

2. căţel (chien) 

3. coardă melodie (chanterelle) 

4. coardă percuţie (trompette) 

5. clapă 

6. cutia claviaturii 

7. capul vielei 

8. cui de acordaj 

9. corpul vielei 

Viela este un instrument tehnic complicat şi instabil deoarece 
este sensibil la o multitudine de influenţe (temperatură, umiditate, 
acordaj, starea roţii şi a mecanismului). Nu există două instrumente 
identice şi fiecare cere un reglaj continuu. De aceea, de multe ori, 
cântăreţii la vielă sunt şi constructori. 

Studiile şi cercetările privind întrebuinţarea instrumentelor 
muzicale populare de către români, cuprind arareori referiri la vielă, 
laconice şi uneori imprecise. Constantin Stamate confunda tenninologic 
viela cu lăuta; important este însă că el, pe la 1868, relatează că acest 
instrument era ieşit „din modă”, înlocuit fiind de scripcă sau vioară 1 2 3 . 
Autor al unor texte care şi astăzi sunt de referinţă pentru muzicologia 
românească, Teodor T. Burada aminteşte şi viela „care până astăzi se 
vede în mâna locuitorilor săraci din Transilvania cerând milă, şi pe care ei 
o numesc din necunoştinţă organ şi câteodată şi lăută’’’ . Cu un alt prilej, 
făcând descrierea şi istoricul aceluiaşi instrument, îl consideră „căzut; el 

•5 

este mijlocul de hrană al sărmanilor savoiarzi şi anvernaţi” . Această 
asociere, între săraci şi vielă a continuat şi în literatura de specialitate a 
secolului al XX-lea, adăugându-se însă o nouă zonă de răspândire a 
instrumentului: „Ştim doar că pe vremuri el a fost întrebuinţat în partea de 
miazănoapte a Moldovei şi prin Ardeal de către cerşetori.. ,” 4 

Viela care face obiectul interesului nostru provine din această 
ultimă zonă, din Nordul Moldovei. Ion Chelcea, fondatorul şi directorul 
de atunci al Muzeului Etnografic al Moldovei, a cumpărat-o, în 1956, de 
la Toader Lesanciuc, din Moldova-Suliţa, pentru suma de 30 lei. Din 
păcate, în scurt timp, Ion Chelcea a fost îndepărtat de la conducerea 
muzeului ieşean. Aşa se explică, poate, puţinătatea infonnaţiilor ce 
însoţesc achiziţia. 

Şi totuşi, consultând hârtiile întocmite fugar la încheierea 
tranzacţiei, întâlnim câteva indicii preţioase. Pe spatele chitanţei de 
mână, Ion Chelcea nota: „Lerlă făcută de Tănase Cosmeci, pe la 1760 
de mână. Era muzicant, cânta din vioară” 5 . Pe baza acestei însemnări, 
obiectul a fost înscris în registrul de evidenţă, având ca datare anul 
1760; informaţia a fost apoi preluată mecanic, generaţii de-a rândul de 


1 Apud Tiberiu Alexandru, Instrumentele muzicale ale poporului român, Bucureşti, 
Editura de Stat pentru Literatură şi Artă, 1956, p. 125. 

2 Teodor. T. Burada, Almanah musical, Iaşi, 1877, p. 77. 

3 Idem, Opere, voi. II, Bucureşti, Editura muzicală, 1975, p. 174. 

4 Tiberiu Alexandru, op. cit., p. 125. 

5 Arhiva Complexului Muzeal Naţional „Moldova” Iaşi, dosar 1, 1956. 

specialişti folosind-o la întocmirea fişelor de evidenţă, de conservare şi 
restaurare, în materiale promoţionale sau de popularizare, chiar şi după 
transferarea piesei, în 1970, către Muzeul Politehnic. Abia recent, intr-un 
catalog de colecţie al mijloacelor de înregistrare-redare a sunetului, 
această vielă este considerată ca aparţinând secolului al XIX-lea 6 . Alte 
documente care să ateste activitatea unui Tănase Cosmeci, lăutar şi 
lutier, în jurul anului amintit, nu avem până în momentul de faţă. Nici 
cercetarea obiectului care îi este atribuit, nu ne oferă amănunte în plus 
asupra timpului când a fost confecţionat. Atât prin formă, cât şi prin 
elementele componente, viela este asemănătoare cu alte exemplare, 
descrise sau păstrate, care au făcut carieră în Occident. 



Fig. 5: Vielă, Muzeul Ştiinţei şi Tehnicii, Iaşi 

Decorul piesei îi conferă însă valoare şi particularităţi de 
excepţie, justificând interesul etnografic. Ca motiv ornamental 
predomină un vechi simbol de largă circulaţie, rozeta, reprezentată în 
cazul nostru cu şase petale, în trei ipostaze diferite, frecvente în vechea 
artă românească a lemnului. Motivele solare, situate în părţile laterale 
ale gâtului vielei şi sub axul manivelei, sunt însoţite de motivul crucii, 
cutia şi capacul claviaturii fiind perforate prin traforare iar extremităţile 
acesteia traforate şi încrustate pe margini. Cele trei cordare, din corn de 
cerb, sunt şi ele ornamentate prin incizare. 


6 Lenuţa Guriţă, Camelia Cristofor, înregistrarea şi redarea sunetului, catalog al 
Muzeului Stiintei si Tehnicii „Ştefan Procopiu”, Iaşi, 2003, p. 4. 

Fig. 6. Vielă, Muzeul Ştiinţei şi Tehnicii, Iaşi, detalii 


Operaţiunile de restaurare, desfăşurate în 1994, care au 

presupus şi dezmembrarea piesei, nu au adus nici ele elemente pentru 

o nouă încadrare temporală 7 8 . în aceste condiţii, propunem o nouă 

datare a vielei, folosind criteriile etnologice, în ciuda preciziei relative 

pe care acestea le oferă. S-a demonstrat îndeajuns că memoria 

populară nu poate reţine caracteristicile precise ale unor personaje, 

evenimente istorice sau întâmplări din viaţa comunităţii; faptele îşi 

... 8 

pierd contururile, se dezistoricizează . Mecanismele oralităţii nu 
permit, în cele mai multe din cazuri, nici reţinerea unor date istorice 

7 Radu Tunam, Dosar de restaurare. Iaşi, 1994. 

8 Mircea Eliade, Drumuri spre centru. Bucureşti, Editura Univers, 1991, p. 400-403. 

cruciale 9 . Potrivit „legii” care guvernează producţiile folclorice, 
memoria populară are un caracter anistoric, fiind incapabilă să reţină 
individualităţi şi evenimente, fără a le transforma în arhetipuri, 
dezgolindu-le de toate particularităţile personale şi istorice 10 . Este 
complet neverosimil ca în amintirea locuitorilor din Moldova-Suliţa să 
fi stăruit timp de două veacuri, data precisă a fabricării unui instrument 
muzical. Chiar admiţând existenţa istorică a personajului Tănase 
Cosmeci, identificat cu modelul lăutarului exemplar, deopotrivă lutier, 
fapt obişnuit dealtfel în zonă 11 , nu putem atribui vielei în discuţie 
vechimea vehiculată în prezent. Mai degrabă optăm pentru primele 
decenii ale celei de-a doua jumătăţi a secolului al XlX-lea, perioadă 
din care ar fi putut proveni informaţii orale directe ultimului deţinător. 
Aşadar, un secol diferenţă faţă de precedenta datare, 1760, care ar 
putea proveni dintr-o greşeală de redactare (plata şi eliberarea chitanţei 
se făceau în faţa primăriei. In ziua respectivă s-au făcut multe 
achiziţii), fie din dorinţa ofertantului de a spori atractivitatea şi preţul 
obiectului, mărindu-i vârsta. 

Un alt argument, de natură lingvistică, pledează tot pentru o 
datare mai recentă a vielei, ulterioară anului 1760. Tiberiu Alexandru 
considera în lucrarea sa Instrumentele muzicale ale poporului român, 
că denumirea populară a vielei, liră, ar proveni din rusescul 
„Kolesnaia lira” . Acest instrument era cunoscut însă în Bucovina, la 
Moldova - Suliţa, sub numele de lerhă sau lerlă, evident mai apropiate 
de termenii germani care desemnează viela: drehleier, leier. Cuvintele 
de sorginte germană au pătruns şi au circulat, evident, mai cu seamă 
după ocuparea Bucovinei de către austrieci, în 1775. 

Ocupând încă un loc modest în sfera preocupărilor 
muzeografilor, cercetările asupra obiectelor de patrimoniu aflate în 
expunere sau în depozite, pot aduce modificări şi completări importante, 
uneori noi deschideri, nebănuite până în prezent. Pentru cazul nostru, 
curiozitatea sporeşte privind două piese, semănând până la identitate cu 
viela analizată mai sus. Una se află la Muzeul Naţional din Niimberg, 


9 Petra Caraman, Opere, voi. I, Bucureşti, Editura Minerva, 1987, p. 35, 159. 

10 Mircea Eliade, Eseuri, Bucureşti, Editura Ştiinţifică, 1991, p. 43. 

11 Gheorghe Iordache, Ocupaţii tradiţionale pe teritoriul României, voi. IV, Craiova, 
Editura Scrisul Românesc, 1996, p. 245. 

12 Tiberiu Alexandra, op. cit., p. 125. 

deţinătorii necunoscându-i originea şi întrebându-se dacă nu cumva 
aceasta s-ar situa în spaţiul elveţian; cea de-a doua, nedatată, se află în 
posesia Muzeului de Istorie din Basel. Exemple suficiente pentru noi 
semne de întrebare privind provenienţa, autorii, aria de circulaţie a unor 
asemenea obiecte 



Fig. 7. Vielă, Muzeul Naţional din Fig. 8. Vielă, Muzeului de Istorie din 

Niirnberg, detaliu Basel, detaliu 

Un manuscris! Găsit intr-un pod sau scos dintr-un cufăr vechi. 
Este suficientă doar ideea, pentru a stârni fascinaţia împătimiţilor de 
lectură, indiferent de vârstă. De altfel, o temă suficient exploatată 
în literatură. 

Cu mai mulţi ani în urmă, prietenul nostru Aurel Hârgău ne 
poftea adesea în cămăruţa lui din casa părintească, făcându-ne părtaşi la 
tot soiul de „mistere”. într-o după amiază de vară, scotocind îndelung în 
dulapul înţesat cu lunete astronomice, vechi apărate de fotografiat, 
galene, acte de familie, portrete şi alte curiozităţi, a scos un caiet fără 
scoarţe, îngălbenit (de vreme! am evaluat noi dintr-o privire) şi peste 
care se aştemeau rânduri ciudat caligrafiate. Am spicuit atunci în 
premieră din însemnările lui Costică Hârgău, unchiul necunoscut al 
prietenului nostru, păstrat în memoria familiei prin acest caiet şi două 
fotografii din tinereţe. 

Lectura, făcută pentru amuzamentul unor adolescenţi, s-a 
rezumat la picanteriile din text. De curând, într-una din rarele noastre 
revederi, numai întâmplarea a făcut să „redescoperim” manuscrisul. 
L-am solicitat şi l-am primit fără ezitări şi condiţii. 

Amintirile din copilărie ale lui Costică Hârgău îşi găsesc, fără 
nici un dubiu, locul în paginile „Anuarului Muzeului Etnografic al 
Moldovei”. în fond, ni se dezvăluie în faţă România veche, reflectată în 
ochii unui copil de la Oniceni, de pe Valea Moldovei. Obişnuiţi cu 
relatările oamenilor politici, scriitorilor, avem acum şi mărturia unui 
mic şi neînsemnat martor al epocii. Redactate foarte devreme, pe când 
efectua stagiul militar, Amintirile sunt vii şi precise. Un incredibil şir de 
peripeţii pe care le-a străbătut personajul nostru, prins, fără opţiune, în 
vârtejul realităţilor şi evenimentelor care au marcat cumpăna dintre 
modernitate şi contemporaneitate. 

Costică Hârgău a scris pentru sine, cinstit, fără să-şi mascheze 
scăderile, fără să-şi amplifice rolul. A scris fără pretenţia sau intenţia de 
a face literatură. Dacă ar fi fost aşa, am fi avut o încercare, mai puţin 
reuşită, după modelele trasate de Ch. Dickens, M. Twain sau Hector 


Lucrare apărată în „Anuarul Muzeului Etnografic al Moldovei”, III, Iaşi, Casa 
Editorială Demiurg, 2003, p. 321-347. 

Malot. A parcurs copilăria şi adolescenţa în condiţii extreme şi la 
intensitate maximă, pierzându-şi tatăl, întrerupând studiile după numai 
cinci ani, fiind, pe rând, copil de casă, comisionar, ucenic, băiat de 
prăvălie. Insă, acest traseu sinuos nu îl particularizează. Destine 
asemănătoare au avut, în acele vremuri, nenumăraţi tineri de vârsta lui. 
Pe unii îi regăsim menţionaţi chiar în paginile care urmează. Aparent, 
pătrundem într-o lume dominată de „jupâni”, ridicoli după Caragiale, 
despotici după Costică Hârgău. Jupânii însă, spunem noi, având 
confortul perspectivei temporale, nu erau altceva decât burghezia mică, 
pe spatele căreia s-a clădit modernitatea românească. 

în cuvinte puţine, uneori subînţelegându-se, autorul reuşeşte o 
surprinzătoare configurare a unor personaje emblematice: notari, 
primari, samsari, măcelari, dame, ofiţeri etc. Spre sfârşitul perioadei 
descrise, copilul de ţărani devine de nerecunoscut; adaptat perfect la 
viaţa cotidiană bucureşteană; însuşindu-şi modul de gândire capitalist. 
Grăitor este reflexul de a-şi încheia Amintirile cu o amănunţită condică 
de venituri şi cheltuieli. 

Nealterată i-a rămas curiozitatea, fascinaţia covârşitoare în 
faţa istoriei, fie că se afla la Probota, la Mănăstirea Argeşului sau în 
Parcul Carol. 

în perioada de pregătire a materialului pentru tipar, am făcut 
câteva scurte şi incomplete investigaţii asupra vieţii de după Amintiri a 
lui Costică Hârgău. Practic, mi s-a confirmat bănuiala. Drumurile 
individuale erau strict marcate de la bun început, abaterile fiind rare. 
Ucenicia din tinereţe a 
echivalat cu orice diplomă de 
absolvent al unei şcoli de 
meserii. Stăpânind de 
timpuriu arta de a servi, 

Costică Hârgău a atins limita 
de sus a ocupaţiei pe care 
viaţa i-a impus-o, în 
restaurantele din trenurile 
internaţionale, iar apoi în 
trenul regal al României. 

După „eliberare”, ne-a servit, poate, pe mulţi dintre noi, în bufetul 
gării din Bucureşti. 


oc rezervat penii 

.mplacement de Iau 



iţionala a Tagoacelor ca Paturi 
ilarilor Expresa Europene 
ttjeaUoţa pentrn Ros n;a 

Prezentarea acestei 
carte va fi cerută pentru 
orice lichidare de compt. 

La presentation de cetfe 
carte sera exigee pour toul 
reglement de compt. 

AU REPRESENTAMT 

AMINTIRI DIN COPILĂRIE 


Costică HÂRGĂU 


Era în toamna anului 1910. 

Eu eram în ogradă şi mă jucam cu nişte 
băieţi de seama mea când, deodată, văd 
doi domni la poartă. Cine erau? Era 
domnul profesor Ioan Bălan şi cu un alt 
domn. Mama, cum i-a văzut, a ştiut de 
ce au venit. Au venit ca să mă înscrie pe 
mine la şcoală. Numaidecât m-a luat, 
m-a spălat, căci eram murdar de praf şi 
m-a primenit. Apoi m-a prezentat 
domnului profesor. Domnul profesor 
m-a înscris şi a plecat, eu rămânând în 
casă dus pe gânduri. Tata m-a îndemnat 
să nu fac şi eu ca ceilalţi doi fraţi mai 
mari ai mei. Căci ei nu îşi dădeau deloc 
silinţa de a învăţa. Se ascundeau prin case părăsite, prin râpi şi veneau 
acasă odată cu ceilalţi băieţi. Tata, neştiind ce făceau ei, se pomenea cu 
amenzi peste amenzi. 

Eu, până să mă duc la şcoală, ştiam să socotesc până la 100 la 
perfecţie, căci mă învăţase tata şi cu fraţii mei. 

în ziua de 1 septembrie 1910, m-am dus la şcoală. Şcoala era 
situată în casa lui moşu Ioan. Acolo, cum am ajuns, am intrat cu toţi 
băieţii de şcoală. După ce am intrat şi ne-am aşezat în bănci, mi-a venit 
să plâng. Domnul profesor m-a văzut şi m-a întrebat de ce plâng. Iar eu, 
plecând capul în jos, nu am răspuns nimic. îmi venea foarte greu la 
început, dar cu timpul m-am obişnuit. Mai târziu, făcând cunoştinţă cu 
nişte băieţi foarte buni, colegi ai mei ca: Grigoriu, Vasile Anton, 
Curelariu, Anton, Iorgu şi alţii, ne potriveam de minune. Cu timpul am 
devenit cei mai buni şcolari. Tot timpul în clasă eram la un loc şi ne 
întrebam între noi despre lecţii. Mai târziu eu am trecut în linia I de 
bănci, între fete. 

Când veneam acasă de la şcoală, mâneam şi pe urmă mă apucam 
de cetit. Tata, în timpul acela, era bolnav. Şi aşa că tot timpul ceteam, 
mai învăţându-mă şi tata unde nu ştiam. Cu timpul am devenit un bun 

cetitor. Tatii îi plăcea grozav de mult să mă asculte cum ceteam. De 
aceea m-a şi scutit de orice treabă. Ceream cărţi de poveşti de la domnul 
profesor şi ceteam uneori până noaptea târziu, lângă tata, până când 
adormeam cetind. 

Odată, venind acasă iarna 
pe un ger cumplit, mi-au îngheţat 
degetele tot căzând în zăpadă. 
Când am ajuns acasă mâinele îmi 
erau îngheţate. Tata, cum m-a 
văzut, m-a luat şi mi-a înfăşurat 
mâinile în foi de varză acră. Am 
stat aşa până a doua zi. Şi aşa că 
mi-a trecut. Şi aşa s-au strecurat 
doi ani de zile. 

Când într-o iarnă, tata a 
murit. După aceea eu am urmat la 
şcoală încă trei ani de zile. Când 
am fost în clasa a IlI-a, am făcut o 
escursiune la Costeşti. far când 
eram în clasa a IV-a am făcut o 
escursiune cu trei şcoli împreună la 
Lespezi şi la Mănăstirea Probota. 
în Lespezi am vizitat Fabrica de 
sticlărie. Am văzut cum se fabrică 
sticlele, geamurile etc. Peste 
noapte am tras în comuna Probota 
la un cârciumar, situat chiar lângă 
mănăstire. A doua zi când ne-am 
sculat, ne-am spălat şi împreună cu 
domnii profesori am vizitat 
mănăstirea. Mănăstirea e veche de pe timpul lui Ştefan cel Mare. Acolo 
sunt înmormântaţi Petru Rareş şi mama lui Ştefan cel Mare. Mănăstirea 
este de jur împrejur împrejmuită cu nişte ziduri colosal de groase şi 
înalte; deasupra lor vântul depozitând cu timpul praf şi fel de fel de 
seminţe, au crescut deasupra porumb, grâu, dovleci, iarbă şi multe 
altele. Iar prin ziduri sunt făcute găuri pe unde se băga gura tunului în 
timp de război. Poarta este de fer şi învelită printr-o cămaşă de tablă de 
oţel. Ea este ciuruită de gloanţe. înăuntru, când am intrat în curtea 
mănăstirii, am văzut mănăstirea pe din afară. Ea este zugrăvită cu fel de 

fel de sfinţi. în timpul luptelor ce s-au dat cu turcii, sfinţii au fost 
batjocoriţi şi ciuruiţi de gloanţele turcilor. Ear înăuntru am vizitat 
mormintele lui Petru Rareş şi a mamei lui Ştefan cel Mare. După aceea 
am mai vizitat nişte locuri istorice şi pe urmă ne-am înapoiat îndărăt. 
Escursiunea asta am făcut-o prin luna mai. 

într-o zi, venind de la şcoală, găsesc la poarta casei noastre nişte 
trăsuri pline cu bagaje şi cu nişte lăzi de scule. Când intru mama îmi 
spune că au venit nişte boieri. Cine erau aceşti boieri? Erau nişte ingineri 
care veniseră ca să măsoare moşia comunei noastre. La noi în casă am 
băgat pe un inginer, Vasile Stan. în fiecare zi, cum veneam de la şcoală, 
mă trimitea cucoana inginerului ca să le cumpăr zahăr, pâine, came, 
cafea, orez şi tot ce aveau nevoie. Târguielile le făceam din comuna 
Drăguşeni. Când veneam acasă îmi dădea bacşiş şi mâneam fel de fel de 
mâncare pe care mi-o dădeau dumnealor. într-un scurt timp, mi-am strâns 
prin economie o sumă bunicică de bani. Pe de altă parte, fraţii mei 
câştigau iarăşi cu căruţa, care le transporta uneltele şi sculele pe câmp. far 
şi cu chiria pe care ne-o plătea, destul de bine ne-a mers în vara aceea. Pe 
toamnă, când veneam cu vitele de la păscut, îmi spune mama că boierii 
vor să plece. Cum am auzit, parcă mi-a trecut un fior prin inimă. Iar a 
doua zi au şi plecat. Atât de rău mi-a părut, că am plâns toată ziua şi nici 
nu am mâncat deloc, ci am plecat pe câmpuri, căci mă învăţasem cu 
dumnealor şi aşa că îmi părea grozav de rău când au plecat. 

A mai trecut un an de zile. Eu intrasem în clasa a V-a. în luna ... 
anul 191... am dat egsamenul, am eşit al doilea. Tot în acest an, prin 

luna., ne-am pomenit iarăşi cu boierii. De aci înainte iar a început 

viaţa cea cu un an în urmă. Pe la începutul lunii iulie, eu veneam cu 
vitele de la păscut într-o seară frumoasă. Veneam prin faţa casei lui 
Vasile Murariu, unde stătea domnul inginer Ioan Negoescu. Cum 
treceam eu aşa cu vitele prin faţa casei, în balcon stăteau la masă boierii. 
Cum m-au văzut, mi-au spus să vin pe urmă pe la dumnealor. După ce 
duc vitele acasă, mă duc să văd de ce mă cheamă. Când am ajuns, 
coconiţa m-a chemat în casă şi acolo m-a întrebat dacă vreau să merg cu 
ei la Bucureşti. Eu când am auzit aşa ceva, le-am spus că vreau să merg, 
dar numai dacă vrea mama. Ducându-mă acasă, îi spun mamei toată 
chestia şi mama a spus că să vadă. A doua zi m-am dus cu mama la 
Forăşti, la Primărie şi mi-am scos acte de bună purtare în comună. După 
aceea, mă duc eu cu vitele la păscut. Nu stau două ceasuri cu vitele şi 
văd că vine sora mea Profira şi îmi spune că mă cheamă boierii. Eu, 
cum am auzit, am ştiut de ce mă cheamă şi numaidecât îmi iau rămas 

bun de la Profira şi plec acasă. Acasă, cum ajung, boierii îşi făceau 
bagajul să plece. Cum m-au văzut, mi-au spus să mă pregătesc şi eu. 
Atunci imediat mi-am făcut o legăturică şi am fost gata. După asta am 
încărcat tot bagajul greu, adică sculele, în căruţa noastră, iar boierii şi cu 
mine ne-am aşezat în două trăsuri şi în acea zi, în ziua de 3 iulie, am 
plecat de acasă. Anul 1915 (7), iulie 3. Când am ajuns în Fălticeni, 
ne-am urcat în tren. Stând în tren, vine cucoana mare şi îmi dă un pui 
fript şi o pâine ca să am pe drum. Pe urmă vine fratele Gheorghe şi îmi 
spune să fiu cuminte şi ascultător. Dar deodată aud semnalul de plecare 
şi cu lacrimi în ochi îmi iau rămas bun de la bădiţa Gheorghe şi trenul 
s-a pus în mişcare. 

Am plecat pe la ora patru după amiază şi pe la ora 10 seara am 
ajuns la Buhuşi, în judeţul Neamţ. Acolo am tras la domnul notar 
Popovici. In prima zi ajuns îmi era foarte urât, dar pe urmă m-am 
obişnuit. Aici trăiam foarte bine, toată seara mă jucam cu copiii 
domnului notar. Dimineaţa făceam piaţa, la prânz mai ajutam la servit 
iar pe urmă spălam vasele cu servitoarea domnului notar. Era o ţigancă 
foarte frumoasă. O chema Aristiţa. Avea vreo 3-4 amanţi şi veneau în 
fiecare seară la ea. Domnul notar mi-a spus că dacă îi spun când ei sunt 
la ea, îmi dă 5 lei bacşiş. Eu dormeam pe prispă afară, când deodată văd 
trei inşi sărind gardul şi intrând la Aristiţa. Mă duc şi îi spun domnului 
Popovici. Domnul Popovici se duce şi îi prinde pe toţi în bucătărie. I-a 
bătut pe toţi şi pe ei şi pe ea. 

în fiecare joi şi duminica seara plecam împreună la cinematograf 
cu boierii. 

în Buhuşi am stat o lună şi ceva. Apoi, isprăvind moşia de 
măsurat, am plecat de acolo. Cucoanele au plecat la vie la Valea Mare, 
judeţul Muscel. Iar eu cu domnul inginer Ioan Negoescu am plecat la o 
moşie din judeţul Tecuci. Ajungând în Bacău, am dormit în timpul 
nopţii la un hotel. Iar a doua zi am plecat la Adjud. 

Acolo ajungând, am luat o trăsură şi am plecat la Dorofei, 
comuna Vultureni, judeţul Tecuci. Eu cum stăteam pe capră, aveam în 
mână o umbrelă şi un baston sistematic care servea şi la scaun pe câmp. 
Stând pe scară am adonnit şi scap umbrela din mână şi o fac praf caii şi 
roţile trăsurii. Peste puţin timp scap şi bastonul, dar el nu s-a rupt. Seara, 
pe la ora 7-8, am ajuns la Vultureni. Acolo am tras la domnul agronom 
Neniţă. A doua zi plecăm să ne căutăm casă în satul Dorofei. 

Satul Dorofei era situat numai între râpi, de te mâncau lupii ziua 
mare. Şi era un sat mic de 12 case şi avea o singură fântână. Acolo 

găsim casă la un om, Ştefan Bulmagă. După ce ne-am aranjat în casă, a 
doua zi domnul inginer a plecat la măsurat. Mie mi-a spus să-i frig un 
pui şi să i-1 duc pe câmp unde lucra. Iar eu mâneam la omul acela. Mai 
târziu şi-a angajat o bucătăreasă care îi gătea mâncare. Aici de asemenea 
trăiam perfect de bine. Dimineaţa, cum mă sculam, îi făceam cafea, iar 
pe urmă, după ce pleca la câmp, făceam curăţenie în casă şi pe urmă la 
vremea prânzului îi duceam mâncare pe câmp. Iar pe urmă, până seara 
când venea acasă, eram liber. Seara îi preparam un pui fript, căci puii îi 
cumpăram din sat cu 50-60, 70 de bani un pui bun. Pe urmă mă trimetea 
la domnul Neniţă să-i aduc jurnalul. Atât îmi venea mai greu, prin faptul 
că seara, cum însera, cum ieşeau lupii din pădure, căci erau vreo trei-patru 
stâni pe acolo şi îmi era tare frică. 

Intr-o zi, venind domnul Neniţă pe la noi, domnul inginer îmi 
spune să fac două cafele. Eu pun ibricul la spirt şi fac. Când să tom în 
ceşti, vărs ibricul tot pe picioarele mele şi fug afară ţipând. Domnul 
inginer sare şi mă prinde şi mă pansează. Am stat pansat două 
săptămâni. După aceea m-am făcut bine. 

Aici, în satul Dorofei, am stat o lună şi jumătate. După ce a 
isprăvit moşia de măsurat, am plecat la Bucureşti. De la Dorofei până la 
Adjud am plecat cu trăsura, iar de la Adjud domnul inginer a plecat cu 
acceleratul la Bucureşti iar eu am plecat cu personalul. Seara, când am 
ajuns în Gara de Nord, domnul inginer şi cucoana mă aşteptau în gară. 
Am luat o trăsură şi am venit în strada Leonida, unde domnul inginer 
locuia. A doua zi m-am dus în piaţă la Făgădău cu o vecină, madam 
Vasiliu. Iar pe urmă mai învăţasem şi eu puţin străzile. 

în Bucureşti îmi plăcea grozav şi trăiam iarăşi bine. într-o zi m-a 
trimis domnul inginer la o spălătorie să-i scot nişte rufe. Şi venind 
înspre casă pe strada general Lahovari, pe linia tramvaiului electric mă 
surprinde un tramvai şi mă trânteşte jos. M-a târât cam vreun metru sau 
doi metri şi apoi a oprit vagonul. Eu eram apucat de salvare şi aşa am 
scăpat. Nu am păţit nimic, decât că m-am speriat şi m-am lovit puţin la 
cap şi la mâna dreaptă. Când mă trimetea undeva, mă urcam în tramvai 
şi nu plăteam, căci eram mic şi mă pitulam după lume. Iar dacă mă 
vedea încasatorul, îl întrebam repede că unde merge tramvaiul acesta?, 
iar el îmi spunea. Atunci eu ziceam că am greşit tramvaiul, că trebuia să 
iau pe numărul cutare şi mă dădeam jos fără să plătesc şi aşa mai 
departe, până îmi făceam interesul. Duminica mă duceam la 
cinematograf. Aici stăteam la ieşire şi când lumea ieşea afară, eu intram 
printre oameni şi în învălmăşeala aia nu mă vedea controlorul. 

în Bucureşti am stat până în săptămâna mare a Paştilor. în 
timpul acesta, domnul inginer plecase la Curtea de Argeş cu cucoana, 
căci îl concentrase, căci era căpitan în rezervă. Era la Divizionul de 
munte Curtea de Argeş. Dumnealui sta la Curtea de Argeş, iar cucoana 
la Corbeni, într-o comună tot în judeţul Argeş. Sta la primarul Gheorghe 
Ierbaşu. în Vinerea Mare, vine ordonanţa domnului căpitan la Bucureşti, 
ca să mă ia şi pe mine la Curtea de Argeş. Şi în sâmbăta Paştilor am 
plecat. Atât îmi părea de bine că plec, încât când am plecat îmi uitasem 
şi pălăria. Mi-a adus-o cucoana mare până la poartă. La ora 7 am plecat 
din Gara de Nord şi la ora 12 am ajuns la Curtea de Argeş. Aici, când 
am ajuns, ne-am dus la domnul căpitan. Domnul căpitan mi-a dat 5 lei 
ca să mănânc şi mi-a spus că la ora 4 trebuie să plec la Corbeni. Eu i-am 
sărutat mâna şi am plecat să mănânc. 

Dar mie nu-mi ardea de mâncare, ci îmi ardea să văd cât de 
curând Mănăstirea Argeşului. Şi mergând, întrebam oamenii încotro 
vine mănăstirea. Căci mănăstirea vine cu vreo doi kilometri afară de 
centrul oraşului. Am tot mers pe unde mi-au arătat oamenii şi în sfârşit 
am ajuns la mănăstire. 

în curtea mănăstirii, când am intrat, am văzut Palatul Regal, 
unde trage M.S. Regele când vine în vizită. în faţa palatului sunt două 
tunuri capturate din Războiul de la 1877, de la turci. Palatul este făcut 
din cărămidă roşie şi nu e tencuit. în curtea mănăstirii erau straturi cu fel 
de fel de flori, dar era oprit ca să rupi flori sau să calci pe iarbă. în 
curtea mănăstirii sunt câteva cruci mari înfipte în pământ, vechi şi scrie 
pe ele cu litere latine. Când intri în mănăstire, intri întâi într-un fel de 
balcon unde se deschid porţile pe scripete. Când am intrat, căci era voie 
de la ora unu jumătate la ora patru să viziteze oricine mănăstirea, se 
făcea în fiecare zi slujbă. Am rămas încremenit. Aşa era de frumos. în 
mijloc mănăstirea are doi stâlpi colosal de mari de la postament până 
sus la turla cea mai înaltă. Amândoi sunt încolăciţi de jur împrejur cu 
dungi de aur. Cum intri, în partea dreaptă, pe un postament de marmoră 
sunt aşezate mormintele M.S. Regelui Carol I şi al M.S. Regina 
Elisabeta. Apoi m-am uitat peste tot în mănăstire, ca să nu pierd nimic 
din vedere. Pe lângă mijlocul mănăstirii este câte o bucată de pânză de 
catifea, cam cât ai acoperi un mormânt de mare şi pe ele scrie: aici 
odihneşte Neagoie Basarab, care a făcut mănăstirea, apoi Doamna 
Despina soţia lui şi copii lor. Mormintele M.S. Regelui şi al M.S. 
Regina sunt împodobite cu nişte coroane de flori de o frumuseţe rară. 
far pe ele sunt nişte panglici de mătase unde scrie cu aur: Aci odihneşte 

robul lui Dumnezeu Regele Carol I şi roaba lui Dumnezeu Regina 
Elisabeta. Am stat înăuntru ca vreo două ceasuri. Apoi am ieşit. Pe la 
streşinile mănăstirii sunt de jur împrejur nişte porumbei făcuţi din 
bronz, iar când bate vântul ei sună fel de fel de glasuri, unul mai subţire, 
altul mai gros şi îţi face impresia că e o muzică. Am stat acolo la 
mănăstire până la ora trei şi jumătate. Pe urmă am plecat la gară ca să 
iau trenul înspre Corbeni. 

De la Curtea de Argeş până sus la Cumpăna este un tren mic al 
Societăţii Dragoş Vodă şi trenul acesta te duce gratis până acolo şi 
îndărăt. Mă urc în el şi plec la Corbeni. La Corbeni am ajuns pe la ora 
şapte seara. M-am dat jos din el şi am întrebat nişte oameni unde stă 
domnul primar Gheorghe Ierbaşu. Când am ajuns acolo, la domnul 
primar, tocmai roşea ouăle. Sărbătorile Paştilor le-am petrecut foarte 
bine. Toată ziua mă dădeam în dulap (pe scrânciob). 

Acolo în Corbeni, cea mai mare parte din locuitori sunt nevlegi 
sau guşaţi, au nişte guşe mari ca nişte pungi de le ţin cu mâna când 
merg. Ei nu pot nici a vorbi, nici a auzi. La grajd avea domnul primar un 
băiat nevleg de vreo 14-15 ani, ca slugă. Acuma eu mă împrietenisem 
cu el. Când eram liberi mă dădeam în scrânciob cu el în felul următor: 
puneam o piatră mare pe un scaun de al scrânciobului şi o legam bine ca 
să nu cadă. Apoi o ridicam amândoi sus de tot. Pe urmă ne suiam unul 
din noi pe scaunul de jos şi celălalt făcea vânt scrânciobului şi aşa ne 
distram de minune. 

După ce a trecut ca o lună de zile, mă învăţasem acolo. într-una 
din zile mă trimite cucoana la Curtea de Argeş ca să cumpăr nişte 
lucruri de acolo. Mă duc la staţie ca să iau trenul. Dar când să mă sui în 
el, mă dă jos un cheferist şi îmi spune că nu e voie să merg cu trenul 
acela, că era încărcat cu lemne de la munte. Dar eu aştept până pleacă şi 
mă agăţ de el şi merg până la staţia următoare. Acolo mă vede 
cheferistul acela şi îmi dă două palme. Dar după ce pleacă iar trenul, iar 
mă urc pe o scară. Cheferistul iarăşi m-a văzut şi vine frumos pe 
deasupra vagoanelor şi îmi ia pălăria din cap şi mi-o aruncă jos. Atunci 
eu, când am văzut aşa ceva, am sărit jos din tren ca să-mi iau pălăria. 
Pălăria rămase mult în urmă şi mi-o luase nişte băieţi ţigani. Dar când 
au văzut că am sărit, mi-au dat-o. De acolo am luat-o pe jos pe linia 
trenului, până la Curtea de Argeş. Aici am ajuns târziu, căci erau vreo 
12 kilometri de acolo şi până la Curtea de Argeş. Când am ajuns nu am 
putut face târguielile atunci, ci le-am făcut a doua zi. Pe urmă, a doua zi, 
am plecat iar la Corbeni. 

Am stat la Corbeni vreo lună şi jumătate. De aici am plecat iar la 
Bucureşti. La Bucureşti am stat ca o lună şi pe urmă am plecat la vii la 
Valea Mare. în timpul ăsta eu mă fotografiascm şi o trimesesem acasă. 
Dar când ajung la Valea Mare, primesc vestea că fotografia a pierdut-o 
aducând-o acasă de la poştă. La vie o duceam foarte bine. Via era a 
fratelui domnului inginer. în fiecare zi mă duceam la Piteşti ca să fac 
târguieli, căci Piteştiul era aproape, 2 kilometri depărtare. Când veneam 
acasă, mâneam şi pe urmă plecam cu băieţii doamnei Nicu şi ne jucam 
în vie. Acolo mâneam struguri, mere, pere, piersici, caise şi tot felul de 
fructe. înainte de a veni la vie, am stat şi la Curtea de Argeş o lună de 
zile. Acolo am vizitat şi Cetatea [...] Este o cetate veche, de pe timpul 
lui Vlad Ţepeş. Dar este dărâmată, numai două ziduri se mai găsesc. Iar 
împrejurul cetăţii s-a făcut un parc frumos cu bănci, cu straturi de flori 
şi multe altele. 

într-o zi, pe seară, eu spălam vasele şi scap o farfurie din mână. 
Eu mă aplec repede să o prind, dar în timpul ăsta ea s-a spart şi eu am 
dat cu mâna dreaptă în cioburile farfuriei şi mi-am tăiat vâna de la 
mână. Numaidecât am cerut ajutor, căci sângele îmi curgea şiroi şi m-a 
legat. A doua zi m-am dus la spital şi la spital m-a spălat la rană şi 
fiindcă tăietura era gravă, m-a cusut la rană. Şi am stat pansat două 
săptămâni de zile. După aceea m-am făcut bine. 

La vie am stat până când s-a sunat mobilizarea - 14 august 1916. 
După ce s-a sunat mobilizarea, s-a schimbat cu totul viaţa. Pe domnul 
inginer şi pe domnul Nicu îi concentrase. Toată ziua veneau refugiaţi 
dinspre Câmpulung şi Rucăr, unde era mai periculos. Era o jale să-i 
priveşti. Căruţele erau încărcate cu ce au putut lua mai bun din casă şi 
mai uşor. Copiii mureau de frig şi de foame. întruna din zile am plecat 
cu toţii de la vie. La Piteşti ne-am despărţit. Domnul inginer cu cucoana 
au plecat înspre Moldova, iar cucoana mare şi cu sora cucoanei şi cu 
mine am plecat înspre Bucureşti. Cât a fost de tristă despărţirea aceea! 
De la Piteşti şi până la Bucureşti am făcut cu trenul 16 zile. Căci era 
lipsă de maşini. Şi apoi erau întrebuinţate la transportul armatei, a 
muniţiilor şi a proviziilor. 

După ce am ajuns la Bucureşti, peste trei zile au intrat şi 
germanii (nemţii) în Bucureşti. După ce au intrat, chiar în prima zi au 
dat ordin ca toţi locuitorii care posedă asupra lor arme, revolvere, 
pistoale, săbii, pumnale, baionete şi tot ce poate servi ca armă, să fie 
duse şi predate la primăria Capitalei. Chiar în prima zi cum au venit, am 
simţit lipsa de pâine şi alimente în oraş. Pe urmă s-au înfiinţat cartele 

pentru pâine şi carne. Trebuia să stai câte două-trei ceasuri la rând până 
când să apuci o pâine. Mă sculam pe la ora două din noapte şi stăm în 
frig la brutărie până apucam o pâine. 

întruna din nopţi, m-au prins patrulele germane şi m-au trimis la 
corvoadă la Chitila, pentru a desfunda liniile de zăpadă. După ce am 
desfundat liniile cu mai mulţi oameni, care tot ca şi mine erau prinşi de 
patrule, ne-au pus să suim o maşină de treierat în două vagoane mari. 
Ne-am înhămat toţi la ea, căci altfel nu puteam şi pe urmă au început să 
ne bată ca pe boi ungurii. Cu mare greutate am urcat-o în vagoane. Pe 
urmă am găsit sub zăpadă, pe o linie moartă, vreo 50 de sticle cu bere, 
de pe timpul refugiaţilor. Le-am băut cu toţii. Seara, când să plecăm, 
ne-am dus ca să dăm sculele în primire la magazie. Eu, când am intrat, 
am aruncat sculele de la uşă fără să pot observa că un neamţ stătea 
ascuns după uşă. După ce le-am aruncat, m-am pomenit prins de spate 
de neamţul care sta ascuns. M-a dus de o parte şi acolo m-a bătut. După 
ce am scăpat din mâna lui, ne-am urcat în tren să venim la Bucureşti. 
Noi ne urcasem intr-un vagon de marfă şi, stând în picioare, am adormit 
şi am căzut cu capul de peretele vagonului şi mi-am spart capul. 
Numaidecât m-au legat nişte oameni, căci sângele curgea şiroi. 

Când am ajuns în Bucureşti şi m-am dus acasă, eram mort de 
oboseală şi flămând ca un lup şi cu capul spart. Când m-au văzut, 
cucoanele m-au întrebat unde am fost şi eu le-am spus tot ce-am păţit. 
Stând eu aşa, peste câteva zile mă făcusem prieten cu un băiat care sta 
vizavi de noi şi era băgat la bodega Roseti, din bulevardul Roseti. Mă 
duceam cu el seara pe la toate cinematografele din Bucureşti şi în toate 
părţile. în scurt timp m-am învăţat o haimana. Pe cucoane nu le mai 
ascultam deloc. 

într-una din zile, mă întâlnesc cu Gheorghe, căci aşa îl chema şi 
mă duc cu el la bodegă. Acolo intrăm în pivniţă şi să bem. Eu, 
neobişnuit cu băutura, m-am îmbătat rău de tot. Venind acasă cu 
Gheorghe, mergeam pe şapte cărări. Când am ajuns în dreptul bisericii 
Făgădău, am căzut jos. Nemaiputând merge, m-am culcat în curtea 
bisericii. Acolo au dat peste mine nişte copii, care mă cunoşteau şi s-au 
dus şi au spus la cucoane că eu donn în curtea bisericii şi că sunt 
bolnav. De acolo m-au adus nişte oameni pe sus şi m-au culcat pe un 
covor în curte. Apoi a venit un sergent de stradă şi sta la poartă oprind 
intrarea şi ieşirea oricui din casă, căci lumea spunea că sunt bolnav de 
tifos exantematic. în casă tocmai erau trei cucoane străine invitate la 
masă şi nu au putut pleca decât pe la ora opt seara. Pe mine mă dusese 

sergentul la spitalul de copii. Acolo m-am culcat într-un pat şi după ce 
m-am trezit, am fugit. A doua zi, eu am vrut să plec şi să intru ucenic la 
un frizer, dar nu m-au lăsat cucoanele să plec. 

Peste câteva zile, mă trimit la domnul prefect Dumitru Receanu, 
ca să-i fac nişte treabă. Acolo am stat o zi întreagă. A doua zi a plecat şi 
cucoana mare acolo. Peste trei zile vine ordonanţa domnului prefect la 
noi. Acasă eram numai eu singur. Ordonanţa mă întreabă că nu cumva a 
luat cucoana mare sau eu o pereche de ghete de la domnul prefect? Eu 
i-am spus că nu ştiu nimic despre asta. A doua zi vine iarăşi şi mă ia 
acolo. Eu nu ştiam nimic. Pe mine mă ameninţa ordonanţa cu bătaia, că 
spunea că eu le-am furat, sau cucoana mare. In cele din urmă s-a stabilit 
că le-a furat chiar ordonanţa şi cu feciorul din casă. 

Eu în timpul ăsta am avut o ceartă cu cucoanele în privinţa asta 
şi am plecat de la ele. Am fost îndemnat de Gheorghe. După ce am 
plecat, m-am dus la Gheorghe în Bulevardul Domniţei, colţ cu Calea 
Moşilor. Căci cucoana lui sta la Costescu, antreprenorul de pompe 
funebre. Aici am stat ascuns în pivniţă vreo 4-5 zile. După aceea am 
vrut să-mi caut un serviciu oarecare. 

Negăsind nici un serviciu în timpul acesta, m-am rugat de un 
domn pe care îl cunoşteam, domnul Franţ, ca să-mi caute el un serviciu. 
El m-a băgat la un atelier de instalaţii, pe strada Romană, la Vilhelm 
Secheş. Aici am intrat numai de nevoie, căci nu aveam ce face. 
O duceam foarte rău. Toată ziua munceam din greu. Când mă duceam la 
lucru cu lucrătorii, luam în spinare lada cu scule, bidonul de benzină şi 
sârma de desfundat. De unde plecam şi până unde ne duceam, nu 
stăteam deloc. Când ajungeam, eram mort de oboseală. Acolo, cum 
ajungeam, ajutam la lucru lucrătorilor. Când veneam acasă, îmi dădea să 
mănânc, dar ne dădea mâncare foarte puţină. Aici eram cu un băiat, 
Vasile Anton. El era mai vechi cu mult ca mine, el avea trei ani. Cu el o 
duceam mai bine, căci era băiat bun. Peste vreo trei luni a mai venit un 
băiat, Visarion. Dar el nu a stat mult şi a plecat şi a intrat la alt atelier, 
Carol Vender, strada Primăverii. 

într-o zi mă duc eu şi cu un lucrător, Ioan Petrescu, la lucru la 
Leagănul Sf. Ecaterina, Şoseaua Chiselef. Acolo am avut mult timp de 
lucru. O duceam mai bine, căci mai îmi dădea mâncare maicile alea de 
acolo. Noi aveam sculele închise într-o cameră separată. într-o zi am 
pierdut cheia de la cameră şi nu aveam cu ce să intrăm. Lucrătorul s-a 
necăjit pe mine şi m-a luat la bătaie. Eu l-am înjurat şi am fugit. Când 
m-am dus acasă, el îi spusese meşterului şi meşterul m-a luat la bătaie. 

Intr-o zi ne-am dus la lucru la Sanatoriul de tuberculoşi Filaret. 
Am avut de lucru o lună de zile la nişte barăci de carton. Aici mă 
duceam la bucătărie şi-i dădeam şefului 2-3 lei şi mâneam foarte bine. 
La sanatoriu eram când au plecat nemţii din Bucureşti. După ce am 
isprăvit lucrul, am venit la atelier. Peste puţin timp, ne-am dus la lucru 
la o casă mare, din parcul Filipescu. Aici, într-o zi, lucrând în bucătărie, 
am găsit o bucată de pâine şi am mâncat-o. Servitoarea m-a spus 
bucătarului şi bucătarul i-a spus meşterului. Meşterul era un om foarte 
rău şi cum am ajuns acasă m-a luat la bătaie. Multe întâmplări de felul 
ăsta mi s-au întâmplat mie aici. 

Cu Vasile făceam fel de fel de snoave. Duminica, când nu 
lucram, ne jucam şi ne distram în fel de fel de chipuri. într-o zi, venind 
de la lucru, am găsit intr-un maidan vreo 50 de cartuşe pline. Le-am luat 
şi acasă le-am golit de praf şi când eram singuri făceam din el pocnitori. 
Odată, având de lucru la domnul ministru Ionel Brătianu, am pus un 
cartuş în menghină şi l-am lovit cu un ciocan de a răsunat toată casa. 

Meşterul unde eram avea clienţi foarte buni: Ionel Brătianu, 
Vintilă Brătianu, Prinţul Ştirbei, domnul Niculescu Dorobanţ, domnul 
general Văitoianu, Miţa Biciclista şi multe alte case de asemenea mari. 
în timpul verii am avut mult de lucru la Şcoala Evanghelică, din strada 
Luterană. Aici o duceam bine în privinţa mâncării, căci ne dădea de la 
bucătăria şcolii. 

Eu în timpul ăsta mă învăţasem haimana. Seara, când plecam de 
la lucru, nu veneam de-a dreptul acasă, ci mă duceam pe la toate 
cinematografele din oraş. Dar nu plăteam nici un ban, căci mă furişam 
printre oameni la ieşire. în ziua de Crăciun am petrecut foarte bine, iar 
în ziua de Anul Nou ne făcusem cărţi de vizită şi ne-am dus pe la 
clienţii noştri. Am câştigat în timpul acela vreo sută de lei. După ce au 
trecut toate sărbătorile, ne-am apucat iarăşi de lucru. 

Dar am scăpat ceva din vedere. în ziua de Paşti, nu am dus-o 
tocmai aşa bine. Chiar în ziua de Paşti am lucrat la o pompă la un 
antreprenor de pompe funebre (dricar) pe Şoseaua Filantropia. De aici 
am plecat pe la ora 10 dimineaţa. Când am ajuns acasă, am mâncat şi 
pe urmă am plecat la Teatrul Liric. Eu eram foarte prost îmbrăcat în 
timpul acela, cu toate că vorbisem cu meşterul, când am intrat la el, 
să-mi facă şi haine, dar nu mi-a făcut. Eram îmbrăcat în nişte haine de 
ale mele şi încălţat cu nişte sandale de lemn şi fără ciorapi. La teatru a 
jucat artistul Cigolicu cu trupa lui piesa Voievodul Ţiganilor. A fost 
foarte frumos. 

Acum, să revin la ce am lăsat. După ce au trecut toate sărbătorile 
Crăciunului, Anul Nou, Bobotează, căci eu am stat vreo zece luni aici, 
din luna martie şi până pe la 5 ianuarie, ne-am apucat iarăşi de lucru. 
Intr-o zi lucram la garajul Leonida din Bulevardul Lascăr Catargiu. 
Lucram la un doctor care sta acolo în curte. Lucram la un calorifer 
căruia îi plesniseră ţevile pe care comunica apa. Eu găsisem jos în 
cărbuni, lângă calorifer, un manometru. L-am luat şi l-am băgat în lada 
de scule, neştiind că o să fie de trebuinţă. L-am luat cu intenţia de a-1 
desface şi să văd cum e făcut şi ce mecanism are. Lucrul l-am isprăvit 
pe la 12. După masă, am plecat în altă parte. Seara, când am venit acasă, 
meşterul m-a întrebat de nu am luat eu un manometru, căci se plânsese 
mecanicul caloriferului că nu găseşte manometrul. Eu am spus că nu am 
găsit nici un manometru. Atunci el m-a căutat în cufăr şi l-a găsit. 
Atunci am mâncat o bătaie sfântă cu moartea şi pe urmă m-a gonit. 

Neavând unde să mă duc, m-am culcat în pivniţă tot acolo, dar 
fără să ştie el. A doua zi m-am sculat şi m-am făcut că vin de pe 
stradă, intru în curte şi mă rog de meşter să mă ierte, dar el nu vrea 
deloc, noroc că i-a spus cucoana şi aşa m-a iertat. A doua zi, pe seară, 
mă trimite la mama cucoanei, în strada împăcării, cu un pachet. Dar eu 
nu m-am dus direct acolo, ci am intrat la cinematograful Volta Buşeşti. 
Aici am stat până la ora zece şi jumătate. De aici am plecat în strada 
împăcării. Dar când am ajuns, era târziu şi toţi ai casei se culcaseră. 
Bat la poartă şi dau pachetul bătrânului, iar el m-a întrebat că de ce vin 
aşa târziu. Eu i-am spus că acum m-a trimis. Când am ajuns acasă era 
ceasul doisprezece noaptea. Şi aici toţi erau culcaţi şi porţile încuiate. 
Am sărit peste poartă, dar zgomotul pe care l-am făcut m-a dat de gol, 
căci a auzit meşterul. A doua zi m-a întrebat că de ce am venit aşa de 
târziu. Eu am spus că nu i-am găsit acasă şi că i-am aşteptat până ce au 
venit. Dar el a mers cu mine acolo şi i-a întrebat dacă e adevărat sau 
nu. Când a văzut că nu e adevărat, mi-a spus că să nu mai vin pe acasă, 
să mă duc unde oi vrea. 

Eu atunci, neavând ce face, voiam să plec acasă, dar nu aveam 
bani de tren, căci Secheş nu mi-a dat nimic când am plecat. M-am dus la 
Visarion. El lucra pe strada Primăverii, la Carol Vender. Când m-a văzut, 
m-a întrebat că ce este cu mine. Eu i-am spus lui afacerea. El mi-a spus că 
să fac ce oi putea şi de dormit pot donni la el. Toată ziua ce făceam? Mă 
duceam prin Gara de Nord şi căram la câte cineva bagajul în oraş. Seara 
mă duceam cu Visarion la cinematograf, căci pe timpul acela juca Mâna 
care nimiceşte. Apoi veneam acasă la el şi ne culcam. El stătea în strada 

Donici şi avea o odaie separată. Dar nu făceam foc, ci ne încălzeam 
amândoi în pat. Aşa am dus-o timp de două săptămâni de zile. 

în Gara de Nord nu mai puteam face nimic, căci mă luase la ochi 
agenţii. Aşa că acum făceam altceva. Stăteam pe la prăvălii în piaţă şi 
aşteptam să mă cheme cineva ca să-i fac un serviciu. 

într-o zi, mă întâlnesc cu un lucrător care lucra la Secheş şi îl rog 
să îmi găsească un serviciu. El mi-a găsit serviciu la Ion Crăciun, din 
strada Sfinţii Voievozi, tot instalator. Aici am stat numai trei zile, căci 
îmi dădea numai 2.50 pe zi, ceea ce însemna că nu pot lua nici o pâine. 
Am plecat de acolo. într-o zi mă întâlnesc cu alt lucrător, Costică 
Ştefănescu, şi mă rog de el să-mi caute un serviciu. El m-a băgat la o 
prăvălie, Ioan Ionescu (Traian), din strada Pomul Verde. Aici, cum am 
intrat, în ziua de 24 ianuarie, anul 1919, nu m-am tocmit, ci am stat aşa 
până când, pe toamnă, a venit mama pe la mine. Şi atunci m-am tocmit. 

Aici era bine, dar era cucoana foarte rea. Ea era unguroaică. Ziua 
mă punea să-i fac curăţenie prin casă. Avea trei camere mobilate sus 
care, de asemenea, tot eu le curăţăm. Aici am stat trei ani şi trei luni de 
zile. Dar nu m-am ales cu nimic, fiindcă îmi plătea foarte puţin. Când îi 
spuneam că plec, el mă încânta cu fel de fel de mofturi şi aşa că eu 
stăteam. Toată ziua munceam. Dimineaţa deschideam prăvălia, făceam 
curăţenie prin prăvălie, apoi după ce se scula şi jupânul, mă duceam la 
brutărie. Stăteam la rând până luam pâine. Apoi mergeam de luam 
carne, zarzavat şi multe altele. Apoi mă apucam de alte treburi. Tot ce 
era bine aici, era în privinţa mâncării şi a dormitului. 

într-o zi, jupânul a plecat la ţară ca să aducă cartofi şi varză. în 
timpul ăsta îi venise un frate din America. După ce a venit de la ţară, a 
plecat cu el în Transilvania. După ce a venit, într-o zi mă trimite ca să 
iau de la un jidan din Bulevardul Basarab zece kilograme de untdelemn, 
în ziua aceea tocmai plouase şi se făcuse noroi. Cum veneam cu 
damigeana de untdelemn în spinare, tocmai când să urc de pe stradă pe 
trotuar în faţa prăvăliei lui Coman Median, am alunecat şi am spart 
damigeana cu untdelemn. în două minute tot şanţul era plin de 
untdelemn. Când am văzut aşa ceva, m-am dus aiurea în loc să mă duc 
acasă. O iau pe strada Scărlătescu şi ies în Basarab. Din Basarab am 
mers şi am ieşit la Capul Podului. Aici am luat-o pe Şoseaua Jianu şi 
m-am oprit în faţa garajului Leonida. Tocmai atunci lucrătorii luau 
leafa. Ce mulţumit eram dacă eram şi eu în categoria lor, mă gândeam. 

Toată ziua am umblat aşa ca un disperat. Pe seară, cam pe la 
ora opt, mă duc pe strada Pomul Verde, unde stăteam. Acolo era un 

garaj de automobile şi în faţa lui era un autocamion. Mă urc în el şi de 
acolo priveam înspre prăvălie. Văd că din când în când jupânul ieşea 
afară şi se uita în toate părţile. Pe la orele zece, văd că vrea să închidă 
prăvălia. A stat afară ca un sfert de oră şi se uita, mai întreba pe câte 
cineva dacă nu m-a văzut. După ce a închis prăvălia, m-am dat jos din 
autocamion şi m-am dus la prăvălie cu intenţia să sar peste poartă şi să 
mă culc într-o magazie. 

Tocmai atunci trece o cucoană care mă cunoştea şi mă întreabă 
că ce e cu mine de stau pe-afară. Eu atunci i-am spus tot ce am păţit. Ei i 
s-a făcut milă de mine şi m-a luat la ea acasă. Cucoana aceea era 
nevasta lui domn Horei, era proprietăreasă şi stătea a treia casă de 
prăvălia unde eram eu. Acolo cum ajung, îmi dă să mănânc, căci în ziua 
aceea nu mâncasem nimic. După ce am mâncat, mi-a întins un pat de 
campanie şi m-am culcat în bucătărie. A doua zi era duminică, căci 
întâmplarea mi se întâmplase sâmbătă. Cucoana mă învăţă să mă duc la 
prăvălie şi să mă rog să nu-mi facă nimic, căci o să plătesc eu 
damigeana, oprindu-mi-o din leafă. Când am ieşit din casă, tocmai 
începuse să ningă. Eu am stat afară ca să mă ningă, ca un sfert de oră, ca 
să le facă impresie că vin de undeva de departe, căci nu trebuia să spun 
că am dormit la madam Horei. îmi iau inima în dinţi şi plec. Tocmai 
când să intru în prăvălie, jupânul vorbea despre mine cu un chiriaş pe 
care îl aveam cu cameră mobilată. Şi cum am intrat pe uşă, am auzit 
când îi spunea lui că de ce nu am venit acasă. Când m-a văzut, nu mi-a 
făcut nimic. Eu le-am spus tot ce am păţit şi de frică nu am venit acasă. 
Iar când am luat leafa, mi-a oprit 120 de lei pentru untdelemn şi 30 de 
lei pentru damigeană. Total 150 lei. în timpul acela era mult pentru 
mine 150 de lei, căci leafa mea era de 400 lei pe an. A trecut şi asta. 

La Crăciun mi-a dat drumul să mă plimb. Căci atunci era 
plimbarea mea, la Paşti şi la Crăciun. încolo nu vedeam nici o plimbare. 
Şi nici nu-mi dădea voie ca să port bani la mine. Nu aveam voie să port 
nici 50 de bani. Dacă câştigam vreun bacşiş, îl dădeam lui şi el mi-1 
scria în registru, iar la leafă mi-i restituia. 

Prin luna ianuarie, ziua 24, mi se împlinise anul. Eu cerusem 
leafa şi voiam să plec. Făcusem socoteala şi mi-au rămas în anul acela 
180 de lei, toţi banii mei. El m-a întrebat dacă nu vreau să mai stau. Iar 
eu i-am spus că vreau să plec acasă. Atunci el m-a încântat că să mai 
stau, că îmi măreşte leafa şi că în altă parte e mult mai rău şi nu-mi 
plăteşte. în fine, mi-a înşirat multe. Eu eram cam prost şi m-am luat 
după el. Căci dacă nu mă luam după el, în altă parte îmi puteam găsi 

serviciu cu mult mai bun ca la el şi plătit mai bine. în fine, am rămas şi 
pe al doilea an. 

în vara acelui an a plecat cucoana lui jupânul acasă în 
Transilvania. Căci ea era unguroaică din Braşov. Când a venit de acasă, 
a adus cu ea şi pe o nepoată a ei de vreo 16 ani. O chema Miţa. A adus-o 
cu intenţia să o crească şi să o mărite ei. Tot în vara acelui an au făcut şi 
nunta, căci jupânul cu cucoana nu erau cununaţi şi în vara aceea s-au 
cununat. După asta mi-am închipuit eu că ce oameni răi trebuie să fie, 
că mie nu mi-au făcut nici măcar o pereche de ghete sau un costum de 
haine. Dar la alţi oameni din mahala le-au făcut tot felul de cadouri. 
După puţin timp, am avut iarăşi o nuntă, căci a cununat jupânul pe un 
zugrav, Petre Marcu. Nici atunci nu mi-a făcut nimic. Dacă se întâmpla 
de spărgeam ceva, mi-1 punea la socoteală cât nu făcea acel lucru. 

Cucoana iarăşi era de o răutate! Mă punea să frec scândurile pe 
jos cu moloz, de îmi crăpau mâinile. Avea sus trei camere mobilate, o 
sală lungă şi alte patru odăi, unde locuiau nişte chiriaşi, două antreuri şi 
sala de consumaţie. Toate astea trebuia să le frec eu singur cu moloz, 
odată pe fiecare săptămână. Apoi mă duceam la piaţă şi veneam cu 
marfa intr-un căruţ cu două roţi. în prăvălie, de asemenea, serveam. 
Apoi se cerea să fie curăţenie. în fiecare zi spălam pe jos, spălam 
geamurile, ştergeam galantarele de praf şi multe altele. După ce a adus 
pe nepoata ei din Transilvania, îmi venea puţin mai uşor, căci îmi mai 
ajuta şi ea. Dar, în privinţa mâncării, trăiam foarte bine. Libertate iarăşi 
nu aveam deloc în cursul anului, decât la Paşti şi la Crăciun. în tot 
timpul cât am fost la Traian, a venit mama o dată şi fratele Gheorghe de 
două ori. 

în primul an, după ce a venit nepoata cucoanei, Miţa, nu am avut 
nici o relaţie cu ea. Dar după un an de zile, am început să mă dau pe 
lângă ea. Şi în adevăr că am reuşit de minune. Mâneam ce-mi plăcea, 
luam ce-mi plăcea faţă de ea. Căci pe ea o pusese la casă şi eu vindeam 
în prăvălie. De multe ori stăpânii plecau amândoi de acasă şi noi 
rămâneam singuri la prăvălie. Atunci era o viaţă pentru mine şi pentru 
ea. Miţa a fost prima fiinţă pe care am iubit-o eu în viaţa mea. După ce 
mă amorezasem de ea, gândurile mele erau împrăştiate, nu-mi mai era 
gândul la treabă. 

Jupânul a observat asta şi mi-a spus că eu nu mai am gândul la 
treabă, căci am început să beau. El nu ştia care este cauza. Şi de aici 
înainte, când mă duceam să scot băuturi din pivniţă, nu mă lăsa singur, 
ci trimetea şi pe Miţa după mine, ca să nu beau. Dar asta nu mă 



136 


Vasile MUNTEANU 


împiedica pe mine ca să nu beau. Alături de pivniţa de băuturi mai 
avea şi altă pivniţă, unde erau lemnele, varza, castraveţii şi multe 
altele. Eu când mă duceam să scot băuturi, aveam grijă să deschid 
foraibăru de la uşa care despărţea pivniţele şi apoi când scoteam în 
fiecare după masă lemne, mă furişam la băuturi şi îmi făceam gustul, 
fără să afle cineva şmecheria. 

Jupânul avea obicei dejuca cărţi. Seara stătea până târziu jucând 
cărţi cu muşteriii. Cucoana se culca şi în prăvălie rămâneam numai 
jupânul şi cu mine. Atunci eu eram mai tare în prăvălie! Jupânul juca 
cărţi şi se îmbăta, iar eu vindeam în prăvălie şi încasam şi banii. De trăit 
trăiam cum nici nu se putea mai bine, dar de bani nu mă atingeam. Şi 
nici nu m-am atins cât am stat acolo, cu toate că îmi era în putinţă. El mai 
avea nişte case în strada Banu Manta. Acolo avea cişmea în curte şi venea 
toată mahalaua de lua apă. Mai în fiecare lună stăm, vreo patru-cinci zile, 
pe acolo pentru ca să plătească apa acei ce luau. 

Intr-o zi, venind eu de acolo la prăvălie, găsesc scandal în 
prăvălie. Ce se întâmplase? Veniseră nişte măcelari beţi şi ceruseră o 
jumătate kilogram de vin şi un sifon. După ce li s-au servit, ei au căutat 
motiv că vinul nu e bun. Şi au început să dea cu paharele pe jos, să 
înjure şi aşa mai departe. Jupânul le-a tras observaţii în privinţa asta şi ei 
au sărit la el să-l bată. Tocmai atunci am intrat şi eu în prăvălie. Cum 
am văzut ce este, m-am furişat după tejghea şi am luat o măciucă pe 
care o ţineam acolo întotdeauna şi am lovit peste mână pe unul care 
scosese cuţitul de la brâu. Când l-am lovit peste mână, cuţitul i-a sărit 
jos. Atunci, am sărit cu jupânul la ei şi cu ajutorul unor clienţi care 
veniseră atunci în prăvălie, am reuşit să-i biruim. I-am bătut şi i-am dat 
afară din prăvălie. După aceea, a avut judecată cu ei jupânul. 

Cu multe greutăţi am făcut acolo trei ani de zile. In timpul ăsta 
lui îi venise o nepoată în Bucureşti, ca să intre în serviciu. Dar negăsind 
serviciul pe care îl căuta, a intrat chelneriţă la plăcintăria Bristol din 
strada Academiei. Aici o băgase un frate al ei, Alexandru, căci el era 
mai demult timp acolo. Pe ea o chema Lenuţa Ivan. Era de 18 ani şi de o 
frumuseţe rară. La plăcintărie a stat vreo 10 luni şi în timpul ăsta a 
câştigat vreo 15000 mii de lei. Pe urmă a plecat acasă. In timp ce ea era 
la plăcintărie, jupânul fusese o lună la băi la Govora. în timpul ăsta eu 
singur eram în prăvălie şi vindeam, căci cucoana şi cu Miţa nu ştiau 
carte. Dar cu toate astea, în fiecare zi aveam ceartă cu cucoana. După ce 
a venit jupânul de la băi, eu i-am spus că nu mai stau. Dar el îmi zicea 
că să nu mă uit la cucoana ce zice şi să stau înainte, că tocmai acum are 

nevoie de mine, căci lemne nu-şi luase, nici varză, nici castraveţi, în 
fine, nu-şi făcuse nici o pregătire pentru iarnă, căci fusese la băi. în fine, 
am stat. După ce ne-am aprovizionat pentru iarnă, jupânul a plecat la 
ţară ca să aducă cartofi şi varză. A fost în vreo trei-patru rânduri şi stătu 
câte patru-cinci zile pe rând. în timpul acesta, eu tot singur rămăsesem 
la prăvălie. După ce a venit iama, fiindcă eram aprovizionaţi, o duceam 
mai bine. 

în primăvara acelui an, după ce plecase nepoata lui jupânul acasă, 
cucoana a prins-o pe Miţa că scrie scrisori de dragoste unui şofer de la un 
garaj din apropiere. Numaidecât cum a prins-o, a bătut-o şi într-una din 
zile m-a trimis pe mine să-i cumpăr bilet de tren şi a trimis-o acasă. 
După ce a trimis-o acasă pe Miţa, eu împlinisem trei ani şi voiam cu 
orice preţ să plec. Dar jupânul mi-a spus că să stau barem până după 
Sfintele Paşti. în fine, am mai stat trei luni după ce a plecat Miţa şi pe 
urmă am plecat şi eu. Poate că nu plecam nici acum, dar nu mai puteam 
sta singur fără de Miţa, căci mă învăţasem cu ea şi îmi păru foarte rău 
când a plecat. într-o zi de luni, am luat socoteala şi am plecat. 

Am plecat şi eu de acolo cu 1800 de lei în trei ani şi trei luni. 
Vorbisem, cu o lună înainte de a pleca, cu un samsar bătrân, Moşoiu, ca 
să-mi caute un serviciu bun. Aşa că atunci când am plecat de la Traian, 
domnul Moşoiu m-a aşteptat la o prăvălie pe strada Eminescu, unde 
vorbisem ca să ne întâlnim. Acolo îmi spune el că mi-a găsit un loc 
foarte bun la Cireşoaia, în strada Buzeşti. 

îi zicea la prăvălia aceea Cireşoaia, fiindcă stăpânul de acolo 
fusese în război la Cireşoaia, regiunea Târgu Ocna. Acolo s-au dat nişte 
lupte crâncene. în prăvălie avea vreo treizeci de tablouri reprezentând 
luptele de la Cireşoaia. îşi scosese şi nişte reclame: Poftiţi la Cireşoaia. 
Iată reclama: 


Cireşoaia, loc istoric 
Care a contribuit 
La mărirea României, 
Este firma prăvăliei. 

Căci la Cireşoaia sus 
A luptat cu avânt nespus 
Şi Georgescu, aci patron 
Pentru ţară, pentru tron. 


In răsboi Niţă-i zicea 
Şi ca comandant avea 
Pe Virgil Ambiţiosul, 
Badulescu zis băţosul. 

Sus la Cireşoaia-n munte 
Au fost lupte aprigi, crunte 
Cota şaptesuteşapte 
A fost luată-ntr-o noapte. 

Dar la Cireşoaia aci 
Lupte aprigi n-or mai fi 
Şi asaltul poţi a-l da 
Trecător, chiar dumneata. 

Comandând o baterie, 

Nu de foc, ca-n bătălie 
Ci de vinuri renumite, 

Şi fripturi la grătar fripte. 

Vin nou de Dealu Mare, 
Pelinaş, cum altul n-are 
Vin la sticle înfundate 
De o rară calitate. 

Reesling, Tocai şi Şabli, 
Tăti Ie găseşti aci. 

La fripturi, nu fac reclamă 


De la geam, pe toţi vă cheamă 
Antricoate, mititei, 

Muşchi, rinichi şi orice vrei 
Pregătite excelent 
Şi servite la moment. 

De patron, vă veţi convinge 
Orice concurenţă-nvinge 
Căci Georgescu, zis Costică 
Are şi bodega mică 
Din Buzeşti de la tramvai, 

Şi electric şi cu cai. 

în Buzeşti 21 

Nu ştiu de s-o găsi vreo unu 
Care vin bun vrea să bea 
Să nu afle firma mea 
La Cireşoaia. 


Aici, cum am ajuns, am intrat în prăvălie şi domnul Lazăr, 
patronul, m-a chemat sus într-o cabină şi mi-a spus dacă vreau să fiu la el 
în prăvălie, bine, să fiu ascultător, cinstit şi să nu mă bag cu nimeni. In 
privinţa lefii, m-am tocmit cu 400 lei lunar, spălat, mâncat şi donnit, iar 
dacă vreau să stau un an, să fac contract. Şi la sfârşitul anului îmi dă o 
primă de 600 lei. Am făcut contract pe un an de zile şi am intrat în serviciu. 

Atunci, pe timpul acela, afacerea mergea cât se poate de bine. 
Ţineam deschis până la ora trei noaptea. In prăvălie erau patru băieţi: 
eu, un băiat Leonida Costea, Ioan Filip şi un băiat mic, Nicolae. Noi 
făceam cu schimbul, care stăm până la închidere. Dormeam 3-4 ore 
după masă. Din toţi băieţii, mă aveam mai bine cu Leonida. El era un 
băiat foarte aşezat şi supus. Cu el mă aveam ca un frate. El era mai mare 
decât mine, era din Transilvania, din judeţul Târnava Mică. De câştigat, 
câştigam foarte bine. In scurt timp am făcut cunoştinţă cu clienţi mai de 
seamă şi am căpătat încrederea jupânului. Cucoana, de asemenea, era 
foarte bună. 

Aici, la Cireşoaia aveam prăvălia, salonul şi trei cabine separate, 
în cabine se făceau chefuri cu dame. Veneau fel de fel de persoane, 
veneau boieri, ofiţeri, artişti şi aşa mai departe. Cabina cea mare era 
deasupra pivniţei. Eu făcusem o gaură printr-un perete şi ascultam şi 

priveam tot înăuntru. La bucătărie erau patru inşi, bucătăreasa şi trei 
rândaşi. Era o fată Aneta. Cu ea mă învârteam în fiecare seară la cabină, 
după închidere. Şi aşa s-au strecurat şapte luni de zile. Am intrat în 
iarnă. La sărbătorile Crăciunului, am fost la plimbare cu Leonida. 

Mai înainte de Sărbători, venise un frate al meu din Hotin. 
El trăsese la domnul maior, în strada Leonida. A doua zi, a venit 
cucoana mare la Cireşoaia, ca să mă cheme la domnul maior, căci de 
când plecasem de patru ani de la ei, nu mai fusesem pe acolo. Eu tocmai 
vopseam în salon, căci îl închiriasem pentru iarnă, căci până acum 
fusese grădină, când a venit cucoana mare să mă cheme. A doua zi, 
m-am dus. Toţi ai casei erau curioşi cum am trăit eu de când am plecat 
de la ei. Erau foarte bucuroşi că m-au văzut. Eu eram bine îmbrăcat, 
căci tocmai atunci îmi făcusem costum de haine şi o pereche de ghete şi 
o pălărie. Fratele fon a stat vreo trei zile în Bucureşti. El avea serviciu în 
Hotin, ca poliţist. La sărbătorile Crăciunului, am fost cu Leonida pe la 
domnul maior şi de acolo am plecat cu Profira toţi trei la plimbare. Am 
fost la Cinema Doamnei. La o cofetărie ne-am fotografiat împreună şi 
apoi am mers la Vârful cu Dor, în Calea Victoriei, unde era băgat loan 
Filip, căci el plecase de la Cireşoaia. Acolo am mâncat sandviciuri şi am 
băut bere. Pe urmă am plecat acasă la domnul maior, ca să o conducem 
pe Profira. De acolo, când am plecat de la domnul maior, noi am luat o 
trăsură amândoi, ce tocmai adusese pe un domn la domnul maior. 

Când am ajuns la Cireşoaia, era lumină la galantare. Noi am 
crezut că e jupânul acolo, dar nu era. Am intrat în curte şi pe urmă ne-am 
pus pe chef în bucătărie. Acolo erau toţi de la bucătărie, cu nişte 
neamuri de-a lor. Chefuiau cu lăutari. Când ne-au văzut, nu mai puteau 
de bucurie. Ne-am prins şi noi printre ei. Pe urmă, iar am plecat în oraş. 
Leonida a plecat la Şcoala de Arte şi Meserii, căci avea nişte băieţi din 
satul lui acolo, iar eu am plecat la un cinematograf. După ce au trecut 
Sărbătorile Crăciunului şi am ajuns la Anul Nou, iarăşi a fost bine de 
noi, căci era ziua cucoanei, că o chema Vasilica. 

După Anul Nou 1923, Leonida s-a îmbolnăvit şi a plecat la 
Spitalul Filantropia, iar în locul lui a venit un alt băiat, Alexandru 
Vonica. Ăsta fusese pe la tramvai ca încasator, mai fusese înainte şi pe 
la prăvălii, dar era cam haimana. După ce a plecat Leonida la spital, îi 
ducea mâncare Niculae acela micu în fiecare zi. A stat el în spital două 
săptămâni. într-o zi îmi scrie el mie o carte poştală şi mă roagă să-i duc 
eu câteva cărţi cu poveşti, căci îi foarte urât în spital. A doua zi m-am 
dus şi i-am dus, dar nu am putut intra la el, că nu era voie. l-am dat 

cărţile unei femei de acolo şi i le-a dus. Şi ea mi-a adus un bilet de la 
Leonida, în care îmi scria că le-a primit şi îmi mulţumeşte. I-am dat 
femeii 5 lei bacşiş şi am plecat. Intr-o zi, ducându-se Niculae la el cu 
mâncare, a venit cu mâncarea îndărăt şi spune că lui Leonida îi e foarte 
rău. Atunci am plecat eu la el cu nişte dulceaţă şi nişte prăjituri. Dar nici 
pe acestea nu le-a primit. 

A doua zi, când se duce Niculae iar la el, vine îndărăt şi ne 
spune că Leonida a murit. Când am auzit, parcă mă lovise cineva în 
cap. Trei zile nu am mâncat nimic, numai am plâns după el, tare rău 
mi-a părut când am auzit că a murit. De asemenea şi stăpânilor le-a 
părut foarte rău după el. Cucoana, mai ales, a plâns după el. Acuma 
trebuia să-l înmormântăm. La noi, la Cireşoaia, era un chelner, Manole 
Ion. El a alergat foarte mult atunci când a murit Leonida. I-a aranjat 
actele de înmormântare şi groapa de veci. A treia zi, ne-am dus cu 
Manole şi cu bucătăreasa ca să asistăm la înmormântarea lui. Când am 
ajuns la spital, el era pus în coşciug. Când l-am văzut era vânăt la faţă, 
iar la gât era tăiat până jos, căci îi făcuseră autopsie ca să vadă de ce a 
murit. Şi ne-a spus doctorul că a murit fiindcă avea o bucată de carne 
crescută lângă inimă. L-am luat şi l-am urcat în dric şi pe urmă l-am 
fotografiat cu tot cu dric şi noi pe lângă dric. După aceea l-am dus şi 
l-am înmormântat la cimitirul Sfânta Vineri. Cu Alexandru nu mă 
aveam aşa bine ca cu Leonida. 

Cu Alexandru mă cam certam de multe ori. Când am ajuns la 
Sărbătorile Paştilor, căci pe Leonida îl înmormântasem la 24 ianuarie 
1923, m-am dus la domnul maior şi am luat-o pe Profira şi ne-am 
plimbat. Am fost cu ea pe la cinematograf, prin parcul Carol I 
(Expoziţiei) şi prin Muzeul Militar de acolo, unde am văzut fel de fel de 
lucruri din timpul războiului. I-am arătat toate tunurile care au fost 
capturate din război. I-am arătat şi tunul acela mare de tot, calibrul 42. 
El e montat pe linii şi are 24 de roţi, iar fiecare roată are dinam electric. 
Pe ţeava lui poate intra un om cât de gros să fie şi se iese pe dincolo. Pe 
urmă am plecat acasă. După ce am dus-o acasă, am mâncat şi am plecat 
la Cireşoaia. 

Am stat la Cireşoaia până am împlinit anul. Atunci mi-am luat 
socoteala şi am depus banii la Casa de Economii în Bucureşti. După asta 
m-am tocmit cu luna, cu 600 lei pe lună. Tot atât avea şi Alexandru. 

Intr-o seară, pe la ora 11, fiind numai eu cu Alexandru în prăvălie, 
nu ştiu din ce ne-am luat la ceartă şi pe urmă la bătaie. L-am bătut eu pe 
el foarte rău şi pe urmă el i s-a plâns lui jupânul. Domnul Lazăr a spus că 

bine i-am făcut, dar nu trebuie să mă bat cu el în prăvălie. Alexandru, 
dacă a văzut că jupânul tot cu mine a ţinut, s-a repezit cu cuţitul la mine. 
Dar noroc că am intrat în bucătărie, căci altfel mă tăia. 

La noi în prăvălie venea un ţigan lăutar. Ăsta bea numai ţuică. El 
pe fiecare zi bea trei kilograme de ţuică. Atât era de beţiv! Noi râdeam 
de el, îi puneam sare sau piper în ţuică, sau îi dădeam zeamă de varză în 
loc de ţuică, îi ascundeam vioara sau tocul, sau îi aruncam câte un 
iepure de carton în tocul viorii. Atunci era un haz cu el! Căuta vioara pe 
sub mese sau prin cuier. Uneori îi atârnam hârtii de haină şi le dădeam 
foc. In fine, glumeam cu el. Intr-o seară veni el beat. Eu am vrut să-l 
lovesc cu o bucată de seu de la grătar. El cânta în salon. Dar când am 
vrut să arunc, el s-a mişcat puţin din loc şi am lovit un client. Chiar în 
ziua aceea venise un chelner. Chelnerul ăsta i-a spus jupânului. Clientul 
n-avea nici o pretenţie, căci îl cunoşteam şi îi cerusem scuze. Dar 
jupânul, când a auzit, m-a chemat în prăvălie şi faţă de clienţi, m-a luat 
l-a bătaie. Eu atunci m-am certat cu el şi a doua zi am plecat. 

Ducându-mă eu în oraş, mă întâlnesc cu domnul Moşoiu, 
samsarul, care mă băgase la Cireşoaia şi îi spui că am plecat. El mi-a 
spus că îmi găseşte loc. 

Şi m-a băgat la unul Teodor Florescu, din strada Berzei. Aici nu 
prea-mi plăcea, căci mă învăţasem la Cireşoaia. Cucoana era foarte rea. 
în timpul ce eu am plecat de la Cireşoaia, a plecat domnul Lazăr cu 
cucoana la băi, la Constanţa şi a rămas la prăvălie domnul Costică 
Georgescu, cumnatul lui domnul Lazăr. Peste câteva zile a plecat de 
acolo şi Alexandru. Eu aici o duceam bine, dar nu prea. în privinţa 
mâncării era bine şi a băuturii, căci numai eu scoteam băuturi. Dar 
cucoana era prea nervoasă. Treaba mergea şi aici binişor. Dimineaţa 
făceam curăţenie prin prăvălie, scoteam băutura, puneam butoiul de 
bere la aparat, iar în vremea prânzului serveam la masă, căci avea şi 
restaurant. îmi ieşeau în fiecare zi 30-40 de lei, căci aici mânca lume 
mai săracă. 

în timpul acesta, se amorezaseră de mine două fete. Şi-mi 
trimeteau amândouă scrisori. Eu seara nu puteam pleca la ele. Dar după 
ce închideam, pe la ora 10-11, săream gardul şi plecam la ele. Dar 
domnul Florescu a observat asta şi într-o zi îmi spune că dacă vreau să mă 
duc undeva, să-i spun lui. Că el îmi dă drumul, dar să nu mai sar gardul 
noaptea şi să plec fără ştirea lui. Mie nu-mi venea să-i spun când vreau să 
plec, dar mai aveam eu noroc când mă trimitea seara cu marfă la vreun 
client. îmi făceam drum şi pe la ele. Una stătea pe strada Transilvaniei, 

iar una pe strada Alexandru cel Bun. Amândouă erau tinere şi frumoase, 
dar mai mult îmi plăcea cea din strada Alexandru cel Bun. 

Intr-o zi, cade firma pe care scria Restaurant şi sparge un geam. 
Şi-am plătit eu geamul, fiindcă eu aşezasem firma în ziua aceea şi vântul 
a trântit-o în geam. în ziua aceea, după ce am pus geamul, a venit fata din 
strada Alexandru cel Bun şi îmi cere mie 600 de lei, ca să cumpere o 
pereche de ghete, până i-a leafa şi pe urmă mi-i dă îndărăt. Dar eu am 
observat că ea vrea să mă tragă pe sfoară şi i-am spus că nu am bani, că 
am spart un geam şi l-am plătit scump. Şi aşa am scăpat de ea. 

într-o zi, mă trimite domnul Florescu să duc cântarul şi 
greutăţile la marcat. Le-am pus într-o trăsură şi am plecat. M-am dus la 
Biroul de măsuri şi greutăţi şi acolo nu mi le-a primit. Am plecat la 
Judecătoria Ocolului Galben, din strada Clemenţei, ca să scot nişte acte. 
De acolo am plecat în altă parte. Şi-aşa m-am plimbat cu trăsura în ziua 
aceea până la ora unu. Dar treaba tot am făcut-o. Când am venit, domnul 
Florescu nu mi-a zis nimic, dar cucoana m-a certat şi eu i-am răspuns, şi 
aşa ne-am certat în parte. 

La noi veneau întotdeauna la masă nişte meşteri zidari cu 
bicicletele. Eu, mai în fiecare seară, mă plimbam cu bicicletele lor. într-o 
seară, eu le cer bicicleta, să mă plimb cu ea. Ei mi-au admis. M-am 
plimbat cu ea pe acolo prin apropriere şi în timpul ăsta se slăbeşte 
şurubul de la ghidon. Dar eu nu am ştiut nimic. Când mă întorceam 
acasă şi voiam să trec Calea Plevnei, iată că vine un tramvai cu cai. Eu 
am vrut să mă feresc, dar ghidonul nu mai mergea cum trebuie din 
cauza şurubului. Şi aşa că dă tramvaiul peste mine. Eu am fost aruncat 
de linii la doi metri, iar bicicleta a rămas în picioarele cailor. Au călcat-o 
caii în picioare şi a trecut şi tramvaiul peste ea. Când m-am sculat şi am 
văzut în ce hal e bicicleta, m-am luat cu mâinile de păr. Roata din faţă, 
furca, ghidonul, erau făcute praf. Trecuse fier prin fier. Numaidecât, am 
luat-o în spinare şi am dus-o la prăvălie. Eu le-am spus la meşteri să nu 
spuie lui jupânul nimic, că o plătesc eu. Dar ei i-au spus. A doua zi am 
dat-o la reparat şi m-a costat reparaţia 1480 de lei. 

Tot în seara aceea mi-am rupt pantalonii în genunchi, când am 
căzut. Tot în seara aceea, m-am dus în pivniţă ca să scot un kilogram de 
vin şi nu ştiu cum am fost eu zăpăcit, că l-am scos amestecat cu ţuică. 
Jupânul, cum a văzut aşa, m-a certat şi a spus să plec de la el. Chiar în 
seara aceea am plecat şi în timpul nopţii am dormit la hotel. A doua zi 
am luat lucrurile, căci bani numai 200 de lei mi-a mai rămas din leafă, 
căci mi-a oprit ca să plătesc bicicleta. Aici am stat două luni. 

După ce am plecat de la domnul Florescu, m-am dus în oraş. 
Trecând prin faţa prăvăliei Cireşoaia, mă vede domnul Zaharia, care 
avea prăvălie lângă Cireşoaia. El vorbise cu domnul Lazăr că dacă mă 
vede, să-mi spuie că să vin îndărăt la Cireşoaia. M-am dus, căci mă 
văzuse Zaharia şi îmi spusese şi am vorbit cu domnul Lazăr şi chiar în 
ziua aceea mi-am adus bagajul la Cireşoaia. In ziua aceea era duminică 
şi eu am plecat la plimbare cu Profira. Ne-am dus pe la cimitirul Sfânta 
Vineri şi am văzut mormântul lui Leonida Costea. De acolo am fost la 
un cinematograf şi pe urmă am dus-o acasă. Iar a doua zi, luni, am intrat 
iar în serviciu la Cireşoaia. 

Şi la Cireşoaia am stat până am plecat militar, în ziua de 
1 februarie, anul 1924. îmi luasem socoteala cu cinci zile înainte, ca să 
mă odihnesc şi eu. în ultima zi am fost la cinematograf, la Marconi şi a 
jucat Biblia, adică Crearea Lumii de la Adam şi Eva. A fost de o 
frumuseţe rară. Iar în ziua de 3 februarie, anul 1924, am plecat militar. 

Când am plecat, la toţi le-a părut rău după mine. Bucătăreasa şi 
cu cucoana încă au şi plâns. 

Aceste rânduri îmi reamintesc de copilărie. Scrise de mine 
însumi pe când eram în gardă la Ministerul de Finanţe. 

DOCUMENTELE ATLANTIDEI. 

Arhiva etnografică a satelor dispărute sub lacul Bicaz 


Pe la sfârşitul deceniului obsedant al veacului trecut, întunericul 
satelor din Moldova era 
obscurat de primele pâlpâieli 
ale electricităţii. Aproape 
deodată, ca o jertfă aşezată la 
temelia noii înfăptuiri, se 
scufunda în bezna tăcută a 
adâncurilor o altă lume. Din 
acel moment Valea Bistriţei a 
încetat să mai figureze pe 
hărţile etnografice ca o vastă 
şi compactă „rezervaţie de 
viaţă patriarhală”. Civilizaţia 
de sub ape părea să-şi fi luat 
cu sine toate valorile, refuzate de „viaţa nouă” care se prefigura. 

Patruzeci de ani mai târziu, purtat de nestăvilita curiozitate care 
l-a caracterizat totdeauna, reputatul arheolog ieşean, academicianul 
Mircea Petrescu-Dâmboviţa, deretica prin magaziile Institutului de 
Arheologie din Iaşi, scoţând la lumină tainice şi voluminoase pachete de 
documente. Cum conţinutul lor era evident etnografic, ni le-a pus cu 
generozitate la dispoziţie şi, după inventariere, au fost transferate 
Muzeului Etnografic al Moldovei. 

Spre surprinderea tuturor, arheologul ieşean descoperise de 
această dată vestigii de altă natură, nu mai puţin importante decât cele 
pe care le-a redat istoriei în mod obişnuit: o parte din arhiva echipelor 
de specialişti care au efectuat cercetări etnografice în satele inundate 
ulterior pentru formarea lacului Bicaz. Deşi materialele sunt în curs de 
sistematizare şi cercetare, semnalăm existenţa fondului la instituţia 
noastră într-o succintă prezentare. 

Construirea hidrocentralei de la Bicaz a constituit unul din primele 
proiecte de amploare ale puterii comuniste în România. La 26 octombrie 



Lucrare apărată în „Anuarul Muzeului Etnografic al Moldovei”, IV, Iaşi, 2004, 
p. 323-328. 

1950 era elaborată Hotărârea C.C. al P.C.R. referitoare la electrificarea 
ţării, în cadrul căreia planul de construcţie a barajului şi hidrocentralei de 
pe Bistriţa ocupa un loc însemnat. Zăgăzuirea apelor necesare acţionării 
turbinelor impunea fonnarea unui lac cu o lungime de cea. 60 km. In aria 
sa de cuprindere intrau şi 33 din satele înşirate de-a lungul văii Bistriţei. 

Chiar în condiţiile acelor ani, dispariţia unui teritoriu cu o veche 
şi neîntreruptă locuire şi o civilizaţie tradiţională remarcabilă, nu putea 
lăsa fără reacţie lumea ştiinţifică. în anul 1954 a fost perfectat acordul 
între Academie şi Ministerul Energiei Electrice, prin care ultima 
instituţie accepta finanţarea vastului program de cercetare 
interdisciplinară a zonei. S-a fonnat mult controversatul „Grup de 
cercetări complexe Bicaz”, care aduna istorici, etnografi, lingvişti, 
demografi etc. Timp de peste cinci ani au avut loc investigaţii 
minuţioase în satele ameninţate, dar şi în zonele limitrofe, pentru 
stabilirea interdependenţelor. întregul efort urma să fie finalizat cu o 
monumentală serie monografică, model în materie, în fapt o radiografie 
exhaustivă a vechiului mod de viaţă din zonă. 

Pentru coordonarea 
şi efectuarea efectivă a 
cercetărilor de teren au fost 
solicitate nume de marcă, 
unele abia reabilitate. Dar, 
mult făgăduitele sinteze au 
întârziat să apară. Abia după 
două decenii se tipărea un 
prim volum, Arta populară 
de pe Valea Bistriţei 
(Bucureşti, 1969), urmat la 
peste patru ani de Etnografia 
Văii Bistriţei (Piatra Neamţ, 1973). Aşadar, marea operă care se 
preconiza, s-a restrâns în cele din urmă la un mănunchi de studii, corect 
întocmite, dar excesiv de sintetice şi care omiteau aspecte fundamentale 
ale civilizaţiei rurale. Fireşte, cercetătorii au folosit individual multe din 
informaţiile culese pe Valea Bistriţei pentru elaborarea studiilor şi 
articolelor apărute în diverse publicaţii. Odată cu trecerea timpului s-a 
înstăpânit ideea că îndelungatele şi costisitoarele demersuri ştiinţifice 
din zona Bicaz nu sunt altceva decât un concludent exemplu despre cum 
nu trebuie făcută etnografia. Privită doar prin prisma celor două 
publicaţii menţionate, aprecierile sunt în bună măsură juste. 



Ion Chelcea la Schitul Ceahlău (1955) 

Arhiva „Grupului de cercetări complexe” ne relevă însă o altă 
realitate, tulburătoare. în dosarele şi caietele păstrate, satele scufundate 

sunt încă vii. Poate fi reconstituită 
nuanţat o întreagă lume, cu toate 
habitudinile ei. Nu mai puţin 
importantă este posibilitatea cunoaşterii 
modalităţilor concrete de planificare şi 
efectuare a cercetărilor. 

Partea cea mai valoroasă a 
arhivei o formează, fără tăgadă, caietele 
şi carnetele de teren conţinând materialul 
brut, consemnările conversaţiilor cu 
nenumăraţi infonnatori, observaţii ale 
cercetătorilor şi schiţe. Reamintim că, 
pentru disciplinele etnologice, asemenea 
mărturii înregistrate sunt chiar 
documentele esenţiale, aflate la baza 
elaborării oricărui studiu. Evident, valoarea documentului este 
condiţionată deopotrivă de calitatea infonnatorului şi de pregătirea 
specialistului. Asupra acestui ultim aspect nu avem nici un dubiu. 
Materialele au fost culese de Romulus Vuia, Romulus Vulcănescu, 
Cristofor Mironescu, Ion Vlăduţiu, Ion Chelcea ş.a. sau de discipoli 
de-ai lor, astăzi nume binecunoscute. 

La o lectură, fie şi sumară, a dosarelor privind activitatea grupului, 
se spulberă orice îndoială referitoare la 
indolenţa sau superficialitatea membrilor. 

C. S. Nicolaescu Plopşor, coordonatorul 
direct, a încercat din răsputeri să 
valorifice rezultatele în conformitate 
cu proiectul iniţial. La 24 ianuarie 
1963, Biroul Prezidiului Academiei 
hotăra publicarea, în doi-trei ani, a şase 
din volumele seriei monografice, 
însumând peste 3600 pagini. în scurt 
timp s-a revenit, cerându-se imperativ 
scurtarea capitolelor deja redactate. De 
pildă, studiul demografic asupra satelor 
din zona Bicaz, semnat de Aurelian 
Motomancea, a fost redus de la un 



Transportul lânii în Galu 
(1955) 



Meliţatul cânepii în Hangu (1952) 
Foto: I. Chelcea 

număr de 102 pagini, la numai 35 de pagini, devenind de 
nerecunoscut. O soartă identică a avut şi materialul despre 
alimentaţie, scris de către Viorica Kogălniceanu. Din scrisorile 
autoarei răzbate clar hotărârea retragerii colaborării, lucru care nu s-a 
întâmplat. Comisiile de lectori (externe grupului) recomandau, de 
fapt, scurtarea cu cea. 2/3 a tuturor capitolelor şi chiar neincluderea 
unora (cele referitoare la toponimia văii - Cr. Mironescu, la teatrul 
folcloric - Horia Oprişan sau la dansul popular etc.). Pornind de la 
aceste exemple, la care se pot adăuga şi altele pe care nu le mai 
amintim aici, ne putem explica în parte puţinătatea materialului 
publicat, în raport cu dimensiunile cercetărilor şi cantitatea de 
informaţii culese. 

Un serios obstacol pentru obiectivitatea, structura şi cuprinsul 
lucrărilor a fost ridicat şi de amestecul insistent şi agresiv al 
politicului. Bineînţeles, pentru comunişti, finalizarea lucrărilor 
hidrocentralei constituia un uriaş succes pe care structurile 
propagandei îl subliniau ca atare. Nu interesa justificarea inundării 
aşezărilor şi plecarea în bejenie a mii de oameni. Sugestiile pe care le 
citim în corespondenţa colectivului de coordonare a cercetărilor sunt 
elocvente. Se dorea în primul rând evidenţiată viaţa nouă şi fericită a 
locuitorilor zonei. Acest lucru devenea mai lesne de realizat 
caracterizând Valea Bistriţei, de dinaintea construirii barajului, ca pe 
un teritoriu „în care înapoierea economică, ignoranţa, mizeria şi 
abuzul încercau să ascundă sub mitul tradiţionalităţii unele relaţii 
sociale ce dominau încă din veacurile evului de mijloc” sau „trecutul 
s-a spulberat ca un vis urât, [...] umiliţii de ieri au rupt prometeic 
lanţurile neputinţei şi Bicazul a devenit simbol al construcţiei 
socialismului”. Presiunile nu au rămas fără urmări. Intr-o adresă din 
28 iunie 1963, semnată de către vicepreşedintele Academiei, Ştefan 
Milcu, adresată Comitetului de coordonare al seriei monografice 
Bicaz, se arăta că volumul deja finalizat nu îndeplinea condiţiile 
publicării. Se cerea luarea măsurilor corespunzătoare, indicându-se 
capitolele şi subcapitolele vizate. Sugestiile finale: „Comitetul de 
coordonare va depune toate eforturile ca în cel mai scurt timp volumul 
să corespundă cerinţelor ştiinţifice, ideologice şi politice. Numai după 
aceste refaceri volumul se va înapoia Editurii Academiei”. 

O imagine şi mai clară asupra intruziunii politicului ne-o oferă 
cazul următor; etnograful Radu Octavian Maier a fost specialistul 
desemnat pentru trierea şi sintetizarea materialelor privind câteva din 

meşteşugurile populare. Un domeniu aparent scutit de atenţia 
propagandei şi cenzurii. Misiunea s-a dovedit însă periculoasă pentru 
cariera celui menţionat. Un referat de peste şapte pagini, purtând o 
semnătură pe care ne abţinem să o pomenim, se intitula: „Câteva 
exemple de greşeli ideologice în capitolul Meseriile săteşti pe Valea 
Bistriţei Moldoveneşti (Zona Bicaz). Dulgheria, de Maier Octavian 
Radu”. Autorul fusese cât se poate de concesiv. în paginile despre 
dulgherit inserase suficiente aprecieri laudative la adresa partidului şi 
statului. I se reproşa că nu izbutise să îndepărteze „ideea că oamenii din 
zonă în marea lor majoritate nu aveau încredere în binefacerile pe care 
le va aduce hidrocentrala”. 

Aceste puţine exemple vin să întărească importanţa fondului 
documentar pe care-1 deţinem chiar şi pentru materialele deja 
publicate. Arhiva cuprinde însă şi 
multe materiale inedite. Aproape 
inexplicabil, în volumul Arta 
populară de pe Valea Bistriţei, nu 
s-a alocat nici un fel de spaţiu 
prelucrării lemnului, principala 
formă de manifestare a artei în 
zonă, deşi există un valoros 
material cules de Romulus Vuia, 
ilustrat prin fotografii, dar mai ales 
prin desene şi planşe, executate pe 
carton şi calc. 

Paradoxal, nu şi-au găsit 
locul în paginile publicate aspecte 
fundamentale ale spiritualităţii 
ţărăneşti: obiceiurile calendaristice 
şi familiale, dansurile şi cântecele, 
legendele şi basmele. Toate se regăsesc din fericire, în proporţii diferite, 
în arhiva pe care o semnalăm. Romulus Vulcănescu, cel care avea 
obligaţia cercetării cojocăritului, plutăritului, lingurăritului, pentru care 
a adunat multe infonnaţii, s-a oprit şi asupra jocurilor cu măşti, 
proverbelor, zicătorilor, strigăturilor. Ion Drăgoiescu a întreprins şi el 
astfel de cercetări, iar Valeriu Ciobanu s-a dedicat exclusiv obiceiurilor 
familiale. Remarcabilă este meticulozitatea lui Cristofor Mironescu, 
care a consemnat, în cele opt caiete pe care le deţinem, toponimele din 
Secu, Hangu, Buhalniţa, Potoci, Cârnu, Izvorul Alb. 



Pieptar înflorat din Fărcaşa (1955) 
Foto: i. Chelcea 

Cu siguranţă, arhiva a fost iniţial mult mai cuprinzătoare. 
O parte a ei este acum pierdută sau, sperăm, doar rătăcită. Dosarele cu 
evidenţa activităţii grupului vorbesc şi despre un prelungit scandal 
privind destinul manuscriselor Gălinescu, reputat etnomuzicolog, 
însumând peste o mie de piese muzicale din zona Bicaz. Şi asupra altui 
gen de documente etnografice au avut loc dispute. Echipele de 
specialişti au achiziţionat obiecte cu caracter etnografic, cu intenţia 
înfiinţării unui muzeu al satelor dispărute la Durău, în spaţiile fostului 
spital. Adăpostind exponate de mare valoare, jinduite de alte instituţii 
muzeale, nedorit de forurile conducătoare, depozitul Academiei a fost 
evacuat prin forţă, fără aprobări şi inventariere, piesele fiind transportate 
la Bacău. Prin eforturile lui C. S. Nicolaescu Plopşor, colecţia s-a 
refăcut. In 1962 număra peste 2000 de piese despre a căror soartă 
ulterioară nu mai ştim nimic. 

în urmă cu peste 60 de ani Ion Chelcea, chemat din Ardeal 
pentru a înfiinţa Muzeul Etnografic al Moldovei, vedea încă de la 
început realizabilă această instituţie prin îndeplinirea a trei condiţii 
esenţiale: achiziţionarea de obiecte, înfiinţarea unei biblioteci de 
specialitate şi constituirea unei arhive etno-folclorice. în intervalul scurs 
s-au adunat multe piese de mare valoare; biblioteca a fost oferită de 
Artur Gorovei. Inexplicabil, arhiva lipseşte cu desăvârşire. Poate că nu 
întâmplător, nucleul acesteia îl constituie documentele unei lumi 
dispărute aproape în acelaşi timp cu proiectele lui Ion Chelcea. 




MEŞTEŞUGURI TRADIŢIONALE 
LA ROŞIA MONTANA* 


Captând aproape în totalitate atenţia şi energiile, 
mineritul - ocupaţia de bază a comunităţii din Roşia Montana - a 
provocat diminuarea altor componente ale structurilor tradiţionale, 
între care se situează şi meşteşugurile. Mirajul filonului aurifer şi mitul 
loviturii de târnăcop norocoase cu o carieră milenară în zonă, au 
contribuit esenţial la conturarea nuanţată a profilului psihologic al 
locuitorilor zonei 1 . Veniturile obţinute din exploatarea minereului 
aurifer, cu diferenţe notabile, de la proprietarii de mine şi şteampuri 
până la angajaţii mineri sau auxiliari şi spălătorii nisipurilor din râu 
sau „holanderi”, asigurau totuşi posibilitatea achiziţionării prin plată a 
celor mai multe din produsele necesare: alimente, obiecte de uz sau de 
podoabă. întâlnim astfel la Roşia Montana realităţi complet diferite 
faţă de satele moţilor aflate „în sus” de Câmpeni, specializate în 
diverse meşteşuguri de prelucrare a lemnului (dulgheri, ciubărari, 
spătari etc.), sau faţă de aşezările mai îndepărtate, ale agricultorilor şi 
crescătorilor de animale unde, în virtutea unei binecunoscute autarhii 
economice cele mai multe lucruri erau produse în cadrul gospodăriei 
sau de către meşterii locali. 

Folosit intens, timpul femeii era împărţit între treburile 
gospodăriei şi munca la valău. Iama şi-o petrecea în jomp, mânuind 
adesea şaitrocul, alegând minereul măcinat de către bărbaţi cu râşniţele 
de piatră. Este una dintre explicaţiile reprezentării mai modeste a 
industriei casnice. Zestrea se materializa de obicei în aur. Arareori 
„o perină, două, o cergă ţesută...”' Principalele elemente de port 
„buciumănesc” erau cumpărate din Abrud, târg renumit prin măiestria 
confecţionării acestor piese. 


Studiul de faţă este rezultatul cercetărilor de teren efectuate în localităţile Roşia 
Montana, Gura Cornii şi Corna în vara anului 2001, în cadrul echipei de specialişti 
etnografi de la instituţii din Bucureşti, Iaşi, Sibiu, Tulcea. Lucrare apărută în Roşia 
Montană. Studiu etnologic. Bucureşti, Editura DAIM, 2004, p. 44-47. 

1 Mihai Beniuc, Capitalul uman în Munţii Apuseni. Aspect psihosocial, în „Ţara 
Moţilor - Studii, articole şi comunicări”, V, Cluj-Napoca, Editura Clusium, 1997, p. 106. 

2 Informator Elena Szekeley, 80 ani. Roşia Montana. 

Piuar din Vadu Moţilor în târg la Câmpeni 

Ţesăturile groase din lână, destinate amenajării interiorului 
locuinţei şi confecţionării îmbrăcăminţii de iarnă, nu puteau fi prelucrate, 
îndesite la Roşia. Calitatea apei, „găliţoasă”, încărcată de oxizi care 
înroşeau stofele albe de aba, nu permitea amplasarea instalaţiilor. De aceea 
până astăzi se apelează la serviciile piuarilor din Vadu Moţilor, pe Valea 
Lăzeşti, centru de piuărit cu multe instalaţii, care deserveşte o zonă mai 
largă. Târgurile săptămânale din Câmpeni, Abrud, uneori (confonn 
înţelegerii prealabile) din Roşia Montana, sunt totodată locuri de întâlnire 
între clienţii şi meşterii piuari. La predarea materialelor, purtând însemnele 
de recunoaştere ale proprietarilor, se adaugă ţăncuşa, un răboj miniatural 
din lemn, pe care piuarul crestează elementele de identificare şi învoială, 
despicând apoi obiectul longitudinal şi rămânând câte un exemplar 
fiecăreia dintre părţi. Preţul pentru îndesitul unei cergi este în prezent de 
30000-50000 lei/bucată, iar pentru spălatul acestora, la vâltoare se plătesc 
10000-15000 lei/bucată, „după cum are omul bani” 3 . 

Tot din târgurile apropiate se procura varul necesar construcţiilor 
şi înfrumuseţării gospodăriilor. Pentru locuitorii multor sate din Munţii 
Apuseni, vărăritul a constituit din vechime o îndeletnicire de bază. în 
Valea Dosului, Ciuruleasa, Buceş-Vulcan, Mătişeşti etc. se efectuau 
toate operaţiile acestei munci grele, începând cu extragerea calcarului 
din carieră, arderea în cuptoare şi desfacerea mărfii pe un spaţiu vast 4 . 


3 Informator Gheorghe Crişan, 76 ani, piuar, sat Vâltori, com. Vadu Moţilor. 

4 Radu O. Maier, Vărăritul, o străveche ocupaţie a românilor din Munţii Apuseni, în 
„Apulum”, V, Alba lulia, p. 475-497. 

Vărari din Ciuruleasa 

La o analiză superficială, dacă la cele relatate până acum 
adăugăm faptul că vasele şi recipientele de forme şi întrebuinţări 
diferite, aflate în inventarul gospodăriilor din Roşia Montana, provin de 
pe văile Arieşului, iar piesele de mobilier erau de fabricaţie orăşenească 
şi uneori, pentru cei mai săraci, comandate la Cărpiniş, s-ar putea crea 
imaginea unei localităţi lipsite de orice valenţă meşteşugărească. 

în realitate, meseriile tradiţionale şi reprezentanţii acestora sunt un 
fapt cotidian în Roşia Montana, chiar dacă se manifestă în forme adaptate 
la particularităţile locului. Constructorii de case şi dulgherii din Sohodal, 
Păltiniş, Hârtop, cei pricepuţi în aşezarea acoperişurilor vegetale, din 
Mogoş 5 , aproape că aveau exclusivitatea comenzilor de acest fel în Roşia 
Montana. Nefiind aleatorie, caracterizată dimpotrivă prin constanţă şi 
cadenţă anuală, prezenţa acestor echipe de meşteri sezonieri, atestaţi 
pentru o perioadă care depăşeşte graniţele memoriei colective, constituie 
un element de specificitate pentru vestita localitate minieră. 


5 Informator Viorica Mera, 42 ani Roşia Montana. 

Meşteri din Arieşeni 

Obişnuită era şi prezenţa unor meşteri specializaţi în cercuit 
vase. Având rosturi precise, de reparare şi întreţinere a doniţelor, 
ciuberelor şi buţilor, se adăposteau nopţile la diferite gazde. Uneori 
şederea se prelungea peste iarnă, când erau confecţionate şindrile pentru 
diferite construcţii 6 . 

Practica mineritului reclamă, în afara operaţiunilor propriu-zise 
(extragerea şi prelucrarea minereului) şi prezenţa „auxiliarilor”: fierari, 
pietrari, dulgheri, cărăuşi, incluşi în categoria largă a minerilor încă din 
evul mediu 7 . Deşi proveniţi în cele mai multe cazuri dintre localnici, 
cunoştinţele lor nu se materializează decât arareori în afara locului de 
muncă de la mină. Le regăsim totuşi îndemânarea prin troiţele de la 
răscruce, cioplite în lemn de Constantin Jurcă, una datată 1933, iar alta 
1957; prin şteampurile miniaturale; prin atelierul de fierărie durat în 
piatră de Ilie Boia sau prin multitudinea de râşniţe manuale, din piatră 
de Detunata, astăzi abandonate, folosite drept treuci pentru adăpat, ca 
elemente de pavaj sau, cu iscusinţă, ca moară electrică pentru măcinat 
hrana animalelor . 


6 Maria Botiş Ciobanu, Ţara Moţilor. Legende şi credinţe. Arad, Tiparul Tipografiei 
Diecezane, 1928, p. 11. 

7 David Prodan, Răscoala lui Horea, voi. I, Bucureşti, Editura Ştiinţifică şi 
Enciclopedică, 1979, p. 85. 

: Informator Drăgan Alexandru, Gura Cornii. 

Piatră de râşniţă pentru minereu 



Troiţă abandonată 

Dincolo de valoarea feroneriei comandate la marile ateliere 
specializate, care poate fi şi astăzi consistent documentată prin porţile 
monumentale din fier forjat, ferecăturile ferestrelor şi ale uşilor, sobele 
pentru încălzit şi clopotele bisericilor, în Roşia Montana a fost mereu 
indispensabilă prezenţa fierarului, care făureşte şi drege uneltele, 
asamblează carele şi potcoveşte animalele de muncă. 

Exploatarea şi reducerea minereurilor de fier din Munţii 
Apuseni, cu veche tradiţie, se făcea în perioada feudală prin munca 
satelor de iobagi români 9 . Tot în perioada respectivă s-au specializat şi 
centrele de fierărie de la Vărzarii de Jos şi Remetea 10 , cunoştinţele 
extinzându-se apoi în toată Ţara Moţilor, iar amploarea acestei 
îndeletniciri a condus înspre organizarea fierarilor în bresle sau 
obţinerea unor privilegii pentru desfacerea mărfurilor 1 \ 



Fierăria din Roşia Montana 

Deşi până în urmă cu trei-patru decenii în Roşia Montana existau 
4-5 fierari, Constantin Boia, singurul fierar care astăzi mai practică 
meseria, şi-a făcut ucenicia de la vârsta de 16 ani la Lupşa, învăţând timp 
de trei ani „de la un fierar bătrân, Ceapa Vasile” . Inventarul fierăriei a 
fost cumpărat în întregime din Dărăbanţi, tot de la un fierar care renunţase 
la activitate din cauza vârstei, preţul de achiziţie fiind echivalentul „unei 
vaci bune”. Clădirea atelierului, o singură încăpere având dimensiunile de 
6 x 4 m, are pereţii din blocuri de piatră fasonate şi zidite fără nici un 


9 Valeriu Butură, Contribuţii la studiul instalaţiilor pentru extragerea şi prelucrarea 
metalelor din Munţii Apuseni, în „Sesiunea de comunicări ştiinţifice a Muzeelor de 
Etnografie şi Artă Populară", Bucureşti, 1964, p. 215. 

10 Mihai Sofronie, Prezentarea metalurgiei feroase la Muzeul Tehnicii Populare din 
Dumbrava Sibiului, în „Cibinium”. Studii şi materiale privind Muzeul Tehnicii 
Populare din Dumbrava Sibiului, Sibiu, Muzeul Bmckenthal, 1969-1973, p. 35. 
"Ştefan Pascu, Meşteşugurile din Transilvania până în secolul al XVI-lea, Bucureşti, 
Editura Academiei, 1954, p. 238-239. 

12 Informator Constantin Boia, 50 ani, fierar, Roşia Montana. 

liant, prin priceperea tatălui fierarului. Organizarea interiorului este 
.... 1 

asemănătoare fierăriilor din Bihor , cuptorul cu foaie fiind situat în colţul 
din dreptul uşii, nicovalele în centru, iar de-a lungul pereţilor rastele 
pentru ciocane, lada cu potcoave, raftul pentru unelte, bancul de lucru. Au 
apărut, fireşte, şi elemente de noutate: un burghiu manual, având totuşi o 
vechime considerabilă, un polizor şi o forjă electrică. 

Din comoditate şi economie de timp, forja este preferată foalelor 
pentru înroşirea metalelor. Numai în perioadele de întrerupere a 
curentului electric se apelează la foaie, principala problemă constituind-o 
atunci producerea cărbunelui. Pentru „bocşa de cărbune” se foloseşte, ca 
şi în alte părţi 14 , lemn de prun, (mai bun dar mai greu de procurat) şi 
fag. Lemnele se aranjează „intr-un anumit fel”, în căpiţă, peste ele 
aşezându-se un strat de frunze, apoi pământ şi turbă. Focul arde mocnit 
aproape două săptămâni, necesitând supraveghere continuă. 

Comenzile primite la fierărie constau în repararea plugurilor, 
grapelor şi topoarelor, dar activitatea obişnuită o reprezintă potcovitul 
boilor şi cailor. Potcoavele sunt confecţionate în atelier, iar pentru 
potcovit se foloseşte „caladăul”, jugul situat în apropierea fierăriei. Boii 
se potcovesc de la vârsta de trei ani, durabilitatea unui rând de potcoave 
fiind de trei luni, în regim de muncă intensă. Pentru vitele cu unghii 
slabe, Constantin Boia executa potcoave speciale, „techeree”. 



Potcoave pentru boi 


13 Aurel Chiriac, Feronerie populară din Bihor, Oradea, 1978, p. 42. 

14 Ştefan Palada, Câteva date istorico-etnografice cu privire la meşteşugul fierăritului 
pe valea Dămboviţei Subcarpatice, în „ Sesiunea de comunicări ştiinţifice a Muzeelor 
de Etnografie şi Artă Populară”, Bucureşti, 1966, p. 193. 

Ca urmare directă a realităţilor contemporane, mijloacele de 
transport tradiţionale sunt în continuu regres. Restrângerea folosirii 
carelor a afectat, evident, pe rotarii din zonă. In Roşia nu se mai 
îndeletniceşte nimeni cu acest lucru. Constantin Boia a fost nevoit să 
preia şi atribuţiile rotarilor, confecţionând la cerere care întregi sau doar 
roţi din obezi şi spiţe de lemn, pentru care cererea este încă mare. în faţa 
atelierului şi-a amplasat masa din piatră pentru cercuit roţile, operaţiune 
care antrenează activitatea a două persoane care se slujesc de cleştii 
speciali pentru cercuit, „cu trăgaci”. 



Cercuirea roţilor din lemn 

O cercetare mai profundă a zonei ar putea releva aspecte şi faţete 
noi ale meşteşugurilor practicate de mai multă vreme sau mai recent la 
Roşia Montana. 







UN PROIECT ÎNCĂ NEREALIZAT: 
MUZEUL SATULUI MOLDOVENESC ÎN AER LIBER 


Realizarea unui muzeu etnografic în aer liber la Iaşi ar fi permis 
concentrarea, expunerea şi conservarea unor monumente reprezentative 
ale arhitecturii tradiţionale din Moldova. 

Proiectul a început promiţător, în urmă cu o jumătate de secol. 
Spaţiul alocat era adecvat pentru o asemenea instituţie; s-au făcut 
prospecţiuni, măsurători şi planuri pentru consolidarea lui. în paralel, 
muzeografii au întreprins ample cercetări de teren, în scopul depistării şi 
selectării construcţiilor tradiţionale potrivite muzeului. Terenul destinat 
amplasării construcţiilor ţărăneşti a primit însă o altă destinaţie. în 
pofida demersurilor constante ale conducerii Complexului Muzeal, 
amplificate după 1990, autorităţile nu au rezolvat problema amplasării 
muzeului nici până în prezent. în toată această perioadă, întocmirea 
dosarelor de monument a rămas una din priorităţile specialiştilor, 
martori avizaţi la dispariţia accelerată, sub impactul modernităţii, a 
modalităţilor arhaice de construcţie şi locuire. 



Rezumatul lucrării, publicat în Programul Simpozionului Naţional „Monumentul. 
Tradiţie şi Viitor”, ediţia a V-a, Iaşi, 18-21 septembrie 2003. 

PROPUNERI PENTRU UN MUZEU ÎN AER LIBER 
- Instalaţii ţărăneşti acţionate de apă - 


După un lung şir de iniţiative eşuate, realizarea unui Muzeu 
etnografic în aer liber la Iaşi pare astăzi cu totul improbabilă. Ezitările 
etnografilor de ieri şi de azi, dar mai cu seamă superficialitatea 
autorităţilor, nesfârşitul lanţ birocratic, precum şi modificările succesive 
ale legislaţiei fondului funciar, au împiedicat materializarea unui demers 
de o indiscutabilă importanţă. Rezumând, ne vedem lipsiţi de un spaţiu 
bine delimitat, în cuprinsul căruia mărturiile arhitecturii populare să îşi 
găsească adăpost, protecţie, îngrijire şi evident, o bună punere în valoare. 

Cronologic, aceste preocupări se întind pe o perioadă de 40 de 
ani. Cea mai mare oportunitate s-a ivit chiar la sfârşitul deceniului al 
şaptelea din secolul trecut. Prin decizia autorităţilor centrale, se 
deschidea calea înfiinţării unor muzee în aer liber în Dumbrava Sibiului 
şi la Iaşi, semnal preluat şi în alte locuri unde s-au înfiinţat sau dezvoltat 
astfel de structuri: Sighetul Marmaţiei, Baia Mare, Negreşti Oaş, 
Bujoreni - Vâlcea, Goleşti - Argeş etc. 1 Practic, doar la Iaşi proiectul 
nu s-a finalizat. 

In 1969, Muzeului Etnografic al Moldovei i-a fost alocat un teren 
cu suprafaţa de 18,66 ha, pe dealul Repedea 2 . Mai mult, s-au disponibilizat 
fonduri pentru realizarea studiului geotehnic şi pentru consolidarea 
versanţilor. Concomitent, colectivul de specialişti din muzeu a început 
cercetările de teren în vederea identificării, achiziţionării şi transferării 
obiectivelor de interes. S-a apelat chiar la convocarea masivă a 
muzeografilor etnografi din întreaga ţară. Constituiţi în echipe coordonate 
de Gheorghe Bodor, s-au deplasat în toate judeţele Moldovei, 
prezentându-şi propunerile. Aşa cum relevă arhiva Muzeului Etnografic al 
Moldovei, s-au întocmit dosare de monument, cu referate şi rezoluţii care 
anunţau iminenţa strămutării acestora la Repedea . Inexplicabil, acţiunile 
concrete au fost tergiversate până în 1973, an în care statul comunist şi-a 


Proiect elaborat în anul 2007, cu prilejul susţinerii examenului pentru ocuparea 
postului de cercetător ştiinţific la Muzeul Etnografic al Moldovei. 

1 Georgeta Stoica (coord.), Muzee în aer liber din România, Bucureşti, Editura 
Museion, 1993. 

2 Arhiva Muzeului Etnografic al Moldovei, dosar nr. 37/200, f. 1-6. 

3 Ibidem, f. 7-13. 

retras sprijinul, invocând necesitatea economiilor în toate domeniile. 
Neabandonată vreodată, măcar la nivel declarativ, ideea secţiei în aer liber 
a fost perpetuată şi inclusă constant în planurile de lucru ale muzeului. 


Y e 

După 1989, tema a fost reluată cu mai multă determinare. S-a 
încercat mai întâi redobândirea terenului de pe dealul Repedea, aflat în 
administrarea R. A. Romsilva Iaşi, care a respins, după un lung schimb 
de adrese, o asemenea posibilitate 4 . Eforturile s-au redirecţionat apoi, în 
vederea obţinerii unei alte locaţii, înspre zona Ciric - Veneţia, cerere 
neonorată în cele din urmă de către Primăria Municipiului Iaşi. La 
această adevărată odisee se adaugă şi oferta, oarecum neaşteptată, a 
Primăriei comunei Bârnova care, în 1999, a oferit Complexului Muzeal 
Naţional „Moldova” un teren în suprafaţă de 4 ha, cu destinaţie clară 5 . 
De această dată, chiar muzeul a declinat propunerea, invocând 
suficiente neajunsuri: calea de acces improprie incursiunilor turistice 
moderne (drum forestier), relieful accidentat şi parţial mlăştinos al 
terenului, posibilităţile limitate de extindere ulterioară. 

Toate insuccesele amintite mai sus au detenninat, fireşte, o 
regândire a obiectivelor, în concordanţă cu posibilităţile actuale. Ultima 
tentativă, recentă, avea în vedere restrângerea semnificativă a 
proiectelor anterioare şi amplasarea câtorva monumente de arhitectură 
populară în imediata apropiere a Palatului Culturii, pe versantul cuprins 
între Teatrul de vară, str. Smârdan şi str. Sf. Lazăr. S-ar fi realizat astfel 
o prelungire firească a muzeului pavilionar, o structură ce ar fi permis o 
mai bună organizare a manifestărilor cu mare impact la public: târguri 
de meşteri, şcoli de vară, marcarea unor sărbători populare etc. Aşa cum 
era previzibil însă, autorităţile locale au optat pentru alte iniţiative, 
terenul respectiv fiind concesionat în vederea realizării giganticului 
proiect Pa/as. 

Scurta incursiune pe care am iacul-o în istoricul acestei probleme 
nu este deloc întâmplătoare. Putem observa clar că obstacolul principal în 
calea realizării secţiei în aer liber a Muzeului Etnografic al Moldovei l-a 
constituit, cel puţin în ultima perioadă, lipsa unui teren. Simpla lui alocare 
nu ar rezolva nici pe departe situaţia. în condiţiile actuale, când deciziile au 
o durată scurtă sau se suprapun, când cererile de retrocedare vizează cele 
mai neaşteptate locuri, un proiect ca cel pe care îl avem în atenţie nu poate 
fi realizat în condiţii de siguranţă şi continuitate la Iaşi. O analiză realistă a 
valorii terenurilor, a planurilor urbanistice şi a proiectelor de investiţii 
imobiliare actuale relevă, fără dubii, riscurile majore la care am supune 
patrimoniul prin insistenţa amplasării la Iaşi sau în zonele limitrofe. 


4 Idem, dosar nr. 38/2000, f.10. 

5 Ibidem, f. 1. 

Dacă opţiunea muzeografiei ieşene pentru realizarea acestui 
deziderat rămâne valabilă, termenele pentru acţiune nu pot fi 
îndelungate. Avem în vedere, în primul rând, situaţia din teren, 
degradarea sau dispariţia rapidă a mărturiilor materiale susceptibile de a 
fi achiziţionate şi transferate. 

Pentru amplasarea acestora, propunem domeniul Palatului 
Domnesc de la Ruginoasa, argumentele fiind grăitoare: 

- Terenul aparţine Complexului Muzeal Naţional „Moldova”; 

- Proprietatea este îngrădită, eliminându-se astfel cheltuielile 
importante şi obligatorii pentru o asemenea construcţie; 

- Paza este oricum asigurată continuu pentru Palat; 

- La limita de nord-est a proprietăţii este situat un iaz, loc ideal 
pentru amplasarea şi funcţionarea instalaţiilor ţărăneşti hidraulice; 

- Domeniul, de peste 11 ha, este insuficient pus în valoare, accesul 
publicului fiind direcţionat strict, pe traseul: poartă - Palat - Mausoleu; 

- Realizarea muzeului în aer liber ar conferi un plus de 
atractivitate locului, care oricum reprezintă un punct însemnat pe harta 
turistică a judeţului; 

- Alăturarea dintre imaginea domnitorului Al. I. Cuza şi 
ţărănime nu este nici pe departe un produs al istoriografiei comuniste. 
Domnitorul Unirii a fost şi rămâne una dintre personalităţile cele mai 
puternic imprimate în conştiinţa colectivităţilor rurale. 

Opţiunea pentru întâietatea achiziţionării şi amplasării 
instalaţiilor tradiţionale ţărăneşti în viitorul Muzeu al Satului, nu este 
întâmplătoare. Motivele au raţiuni diverse şi toate sunt, credem noi, pe 
deplin întemeiate. 

Pentru cercetătorii satului tradiţional, faptul că instalaţiile 
ţărăneşti acţionate de apă au dispărut în cea mai mare parte sau, în 
puţine cazuri, funcţionează sporadic, este o informaţie comună. Morile, 
pivele, ştezele, fierăstraiele şi roţile pentru udat grădini, au fost puse în 
dificultate de motoarele cu aburi şi apoi definitiv învinse de electricitate. 
In cele mai multe sate investigate, doar onomastica şi toponimia ne mai 
indică existenţa de altădată a unor asemenea îndeletniciri. Informatorii 
avizaţi, în măsură să facă o descriere a instalaţiilor, a părţilor 
componente şi a funcţionării în ansamblu, sunt tot mai puţini. Nu lipsesc 
nici situaţiile în care proprietarii unor instalaţii au încercat 
„modernizarea” acestora, fie adaptându-le la electricitate, fie 
modificând forma angrenajelor sau înlocuind materialele tradiţionale 
din care erau confecţionate (roţi din fier, rulmenţi în loc de „măsele” 

etc.) pentru a fi mai durabile 6 , aşa cum am întâlnit situaţii la Poiana 
Largului sau în Pipirig. Nu lipsesc, în perioada actuală, situaţiile inedite 
care duc la dispariţia instalaţiilor. Aşa de pildă, moara şi vâltoarea 
Ioanei Pâţâliga din Pâlâligeni - Neamţ, un complex de mare valoare 
etnografică, datând de la începutul secolului al XX-lea, au fost 
cumpărate şi transportate într-o altă provincie (Ardeal), „restaurate” în 
contradicţie cu orice normă ştiinţifică şi amplasate în cadrul unui 
complex turistic 7 . 

Numărul redus de instalaţii funcţionale depistate cu ocazia 
cercetărilor de teren ne obligă la transferarea urgentă a acestora în 
patrimoniul muzeal. 

Un alt argument pentru achiziţionarea cu precădere a 
instalaţiilor, în această etapă, se referă la statutul acestora. Cu o singură 
excepţie (Bicazu Ardelean), construcţiile care adăpostesc instalaţiile nu 
sunt locuite, nu apar astfel probleme sociale în cazul strămutării lor. 

în alte situaţii, ca în cazul roatei de udat grădini din apropierea 
localităţii Şcheia - Iaşi, achiziţionarea devine chiar mai lesnicioasă, 
instalaţia aflându-se în câmp şi fiind rareori folosită. Frecvente 
odinioară în toate locurile unde erau organizate bulgării 8 , aceste roţi de 
udat cu cofe pe lanţuri sunt acum o raritate. 

Normele de conservare şi restaurare, regulile care se aplică în 
cazul dezmembrării, transportului şi apoi recompunerii unui monument, 
ne îndeamnă şi ele la precauţie. Muzeografii, conservatorii şi 
restauratorii Complexului Muzeal Naţional „Moldova” nu au încă 
experienţa necesară unor asemenea operaţiuni. Deşi vom recurge la 
colaborări externe, luăm în calcul şi proporţiile modeste ale instalaţiilor, 
simplitatea dezmembrării lor. 

Când, în februarie 1958, Muzeul Etnografic al Moldovei îşi 
redeschidea expoziţia de bază în Palatul Culturii, una din marile noutăţi 
pe care o aducea era aceea a amplasării instalaţiilor ţărăneşti 9 . Impactul 


6 La Oituz - Bacău, moara a fost electrificată iar transmisia se face prin curele; piua 
familiei Ciohoreanu din Pipirig - Neamţ are o transmisie prin lanţ; moara lui Bârsanu 
Gheorghe din Poiana Largului - Neamţ are o roată cu cupe din fier, măselele fiind înlocuite 
şi ele din rulmenţi; la Poiana - Deleni, Iaşi râşniţele de mână încep să fie acţionate electric. 

7 Inf. Ioana Pâţâliga, 78 ani, îng. mg. 2006. 

8 Melania Ostap, Contribuţii la cunoaşterea grădinăritului în Moldova , în „Cibinium”. 
Studii şi materiale privind Muzeul Tehnicii Populare din Dumbrava Sibiului, Sibiu, 
Muzeul Bruckenthal, 1966, p. 75-84. 

9 Petru Cazacu, Preocupări pentru organizarea unui muzeu etnografic la Iaşi, în 
„Cercetări istorice”, Iaşi, VII/1976, p. 28. 

acestui sector asupra publicului este binecunoscut. Tot aşa de cunoscute 
sunt şi disputele dintre specialişti, alimentate de cererile repetate ale 
publicului, în privinţa funcţionalităţii instalaţiilor 10 . Mult doritele 
„demonstraţii” nu pot fi însă realizate în cadrul unui muzeu pavilionar. 

Cercetările privind instalaţiile tehnice ţărăneşti s-au întins pe o 
perioadă de mai mulţi ani. Bibliografia de specialitate, referitoare la 
această parte a ţării, nu se remarcă prin abundenţă 11 . Majoritatea 
studiilor, bine documentate şi edificatoare pentru aspectul tehnic al 
problemei, nu mai reflectă realitatea din teren. Majoritatea centrelor sau 
cazurilor particulare prezentate au dispărut. Needificatoare este şi 
situaţia solicitată Direcţiei Apelor Române - filiala Bacău . Singura 


10 Marcel Lutic, Expunerea instalaţiilor tehnice populare în Muzeul Etnografic al 
Moldovei din Iaşi. Realităţi şi perspective, în „Anuarul Muzeului Etnografic al 
Moldovei”, IV, Iaşi, 2004, p.’ 287. 

11 Melania Ostap şi Victoria Semendeaev, Pivele de bătut sumarii pe Valea Şomuzului , în 
„Cibinium”, Sibiu, 1967-68, p. 185-194; Dragoş Cusiac, Pivele de bătut sumani, instalaţii 
tradiţionale de largă răspândire în Bucovina, în „Studii şi comunicări de istorie a 
civilizaţiei populare din România”, Sibiu, 1981, voi. II, p. 169-180; Simion Lăzăreanu, 
Contribuţie la cunoaşterea instalaţiilor hidraulice ţărăneşti din zona Câmpulungului 
Moldovenesc, în „Studii şi comunicări de istorie a civilizaţiei populare din România”, 
Sibiu, 1981, voi. II, p. 191-198; Vasile Munteanu, Piuăritul pe Valea Moldovei, în 
„Anuarul Muzeului Etnografic al Moldovei”, I, Iaşi, Editura Junimea, 2001, p. 257-270. 

12 Redăm lista cu instalaţiile hidraulice ţărăneşti autorizate situate în bazinul Moldovei, 
dar şi al Sucevei, aşa cum ne-au parvenit de la filiala din Bacău a Apelor Române: 

Judeţul Suceava: 

Vatra Moldoviţei, pe Moldoviţa, moară; 

Bucşoaia, com. Frasin, pe Suha Mică, moară; 

Gemenea, com. Stulpicani, pe Gemenea, moară, proprietar Consiliul Popular; 
Voroneţ, moară aflată în proprietatea fabricii de panificaţie Suceava - nu mai 
funcţionează; 

Slatina, com. Găineşti, pe Suha Mică, moară - nu mai funcţionează; 

Valea Moldovei, pe Moldova, moară, proprietar Moroşan Ştefan - nu mai 
funcţionează; 

Baia, pe Moldova, gater, proprietar fostul C.A.P.; 

Vadu Moldovei, pe Şomuz, moară; 

Gălăneşti, pe Suceava, moară, proprietar Consiliul Popular; 

Ţibeni, com. Satul Mare, moară, proprietar fostul C.A.P.; 

Milişăuţi, pe Suceviţa, două construcţii; 

Volăvăţ, pe Volovăţ, moară; 

Grăniceşti, com. Gura Solcăi, pe Solea, moară; 

Suceviţa, pe Suceviţa, moară; 

Frătăuţii Noi, pe Suceava, două construcţii; 

Judeţul Neamţ 

Boboeşti, com. Pipirig, pe Neamţ, două construcţii, una în proprietatea lrinei 

soluţie rămasă, a investigaţiei directe, a şi fost practicată, pe văile 
râurilor Moldova, Bistriţa şi Nemţişor, la Bicazu Ardelean, în zonele 
Huşilor şi Hârlăului sau pe Valea Telejnei. 

Situat la extremitatea nordică a judeţului Neamţ, pe malul 
drept al cursului mijlociu al Moldovei, satul Şoimăreşti se distinge de 
aşezările înşiruite de o parte şi de alta a râului prin petecul de pădure 
care întrerupe cursivitatea luncii. Numită încă mladă de către săteni, 
păduricea, deasă şi matură acum, este punctată din loc în loc de o 
salbă de poieni, străbătute pe rând de un şuvoi de ape, paralel cu râul 
cel mare. în camuflajul pe care-1 oferă desimea copacilor, feriţi poate 
şi de vigilenţa funcţionarilor Apelor Române, şi-au practicat 
meşteşugul multe generaţii de piuari. Urmele fostelor instalaţii 
hidraulice sunt încă evidente în interiorul poienilor. Gârla Morii, 
pârâul cu nume semnificativ, care pune în mişcare angrenajele 
instalaţiilor, izvorăşte doar de la 4 km distanţă, având pe parcurs 
albia înţesată cu nenumărate alte izvoare. Când numărul morilor şi 
pivelor creştea, proprietarii plăteau săpători, adâncind gârla pentru 
obţinerea unui surplus de apă. în perioadele secetoase, din Moldova 


D. Ruxandra, alta aparţinând lui llie Amariei; 

Pipirig, corn. Pipirig, două construcţii, una în proprietatea Varvarei Amariei şi alta 

a lui Vasile C. Amariei; 

Stânca, com. Pipirig, o construcţie a lui Piţigaia Vasile şi alta a lui Piţigaia 

Nicolae; 

Pluton, com. Pipirig, pe Dolheşti, proprietar Acatrinei Vasile; 

Dolheşti, com. Pipirig, pe Dolheşti, proprietari Butnariu t. Filofteia şi Olteanu 

G. Maria; 

Sihăstria, com. Vânători, pe Secu, proprietar Mănăstirea Sihăstria; 

Nemţişor, com. Vânători, pe Nemţişor, proprietar Gheorghe Bodron; 

Dumbrava, com. Timişeşti. 

Aşa cum se poate sesiza chiar dintr-o privire fugară asupra acestei statistici, 
cantitatea de informaţii diferă de la un obiectiv la altul. Faptul că sunt cuprinse date 
din 1994, nu înseamnă că lista a fost reactualizată la nivelul acestui an, consemnându-se 
autorizaţiile eliberate în ultimele decenii, până în 1994. Aşa se explică prezenţa pe listă 
a unor instalaţii ale fostelor C.A.P.-uri, astăzi retrocedate proprietarilor iniţiali sau 
desfiinţate. Sunt consemnate şi localităţi în care ştim cu siguranţă că aceste 
meşteşuguri au dispărut de peste două decenii (Vadu Moldovei, Dumbrava). De 
asemenea, în multe cazuri, informaţia este excesiv de lacunară, indicând doar 
localitatea şi existenţa unor instalaţii, nespecificându-se profilul acestora, în dezacord 
cu alte trimiteri, în care se comunică până şi numele proprietarilor. Sunt şi situaţii în 
care, după 1990, s-au obţinut autorizaţii de construcţie pentru mori, pive sau 
fierăstraie, dar proiectele au rămas în stadiul de intenţii. Nu pot fi neglijate nici 
numeroasele cazuri de funcţionare a unor instalaţii neînregistrate. 

(inutilizabilă pentru amplasarea acestor construcţii din cauza deselor 
variaţii de debit), situată doar la 300 m, apa este dirijată printr-un 
canal artificial, curăţat periodic. Datorită densităţilor mari ale 
instalaţiilor, în unele perioade de timp, nu au lipsit nici litigiile legate 
de utilizarea apei, frecvente fiind cazurile lipsirii de apă a vecinului 
din aval, sau înecarea, cauzată de îndiguire, a celui din deal. De 
obicei, ca soluţie finală, se împărţea debitul, pentru alimentarea a 
două iazuri deodată. în alte situaţii, instalaţiile funcţionau alternativ, 
în perioadele ploioase, necazurile veneau dinspre râul Moldova, care-şi 
umfla apele, inundând şi mâlind pivele. Se făceau atunci stavile din 
capre de lemn peste care se aşezau plăşi din nuiele, lungi de 5 m. 
Viitura era astfel stopată, dar abătută spre ogoarele locuitorilor din 
stânga albiei, prilej pentru alte dispute. 

în memoria colectivă a şoimăreştenilor este clară şi acum 
amintirea celor opt pive care au funcţionat în anii de după al doilea 
război mondial, număr determinat şi de cumplita foamete care a bântuit 
regiunea. în căutare disperată de venituri suplimentare, şi oamenii care 
nu stăpâneau deplin meşteşugul au găsit în piuărit o modalitate de 
supravieţuire pentru ei şi familiile lor. 



Piua lui Constantin Bistriceanu din Şoimăreşti 

Dacă şi în trecut au mai fost cazuri de practicare sporadică a 
piuăritului, au existat însă, şi încă mai există, preocupări constante, 
dublate de stăpânirea temeinică a meşteşugului şi transmiterea acestuia 
din generaţie în generaţie. Familiile Bistriceanu, Tărăboanţă, Teşu sunt 
emblematice din acest punct de vedere. Ele s-au concurat mereu, 
perfecţionându-şi tehnica, atrăgând clienţi din locurile cele mai 
îndepărtate şi neaşteptate, introducând chiar şi noi procedee tehnice în 
prelucrarea ţesăturilor. 

în mlada de la Şoimăreşti mai funcţionează astăzi doar o piuă, 
aparţinând lui Constantin Bistriceanu. Tatăl actualului proprietar a plătit 
în 1938, socrului său, Vasile Tărăboanţă (deţinător de moară şi piuă), 
pentru construcţia instalaţiei. Dar în condiţiile de după război, 
concomitent cu înmulţirea pivelor, se înregistrează şi o cerere tot mai 
redusă pentru serviciile şi produsele piuarilor. Una din modalităţile de 
supravieţuire pe care Constantin Bistriceanu a adoptat-o ne oferă şansa 
surprinderii şi consemnării unor aspecte concrete vizând influenţele 
exercitate între două centre de meşteşugari, precum şi îmbogăţirea 
cunoştinţelor despre unele aspecte deja cercetate. Situate peste apa şi 
dealurile din stânga Moldovei, vestitele pive de pe Şomuz au oferit 
sugestiile şi suportul menite revigorării, iar apoi perpetuării piuăritului la 
Şoimăreşti. Bistriceanu a obţinut primul „consultanţă tehnică”, din partea 
şomuzeanului Gheorghe Moraru. Acesta, în schimbul dreptului de 
folosire pe timp de o lună a pivei din Şoimăreşti, a modificat găvanul, 
înlesnind învârtirea sumanilor în timpul prelucrării. Rezultatele fiind 
apreciate, şi alţi meşteşugari din cele două centre au stabilit relaţii care 
s-au pennanentizat. Numele sumănarilor şomuzeni, amintite şi în studiul 
Melaniei Ostap şi al Victoriei Semendeaev, sunt bine cunoscute la 
Şoimăreşti: Moraru, Jitaru, Dobrotă, Liuţă . Influenţele nu au avut sens 
unic, centrul de pe Moldova nefiind doar receptor şi beneficiar. Cu 
timpul, raporturile s-au inversat: confruntaţi cu scăderea Şomuzului Mare 
sub nivelul care permitea funcţionarea instalaţiilor, piuarii din Dolheşti, 
Dolhasca, Gulia, primeau în continuare comenzi, pe care ani în şir le-au 
onorat, transportând materialul în căruţe şi prelucrându-1 la Şoimăreşti, 
situaţie prelungită până în anii ’70, când şi-au încheiat activitatea 14 . 


13 Melania Ostap şi Victoria Semendeaev, op. cit, p. 193. 

14 Ion H. Ciubotarii, Valea Şomuzului Mare. Monografie folclorică. Cu un capitol de 
etnomuzicologie de Florin Bucescu şi Viorel Bârleanu, Iaşi, Caietele Arhivei de 
Folclor, X], 1991, p. 6. 

Bineînţeles, având în vedere perioada la care ne referim, 
piedicile nu s-au limitat la a fi doar de natură comercială sau tehnică. 
Asimilaţi chiaburilor de către proaspătul regim comunist, posesorii de 
mori şi pive au cunoscut întregul evantai de neajunsuri care decurgea 
din această categorisire: arestări, rechiziţii, cote care trebuiau livrate de 
pe o zi pe alta etc. Din 1962, instalaţiile au trecut în posesia 
C.A.P.-urilor. Unele dintre ele au fost închise. îndepărtat din piua 
proprie, Constantin Bistriceanu a revenit doar după ce lucrătorii care îl 
înlocuiseră s-au dovedit incapabili să o exploateze eficient. Un alt piuar, 
Ilie Teşu, a continuat şi el să lucreze o bună bucată de vreme dar, vexat 
de statutul de simplu angajat pe fosta proprietate, a abandonat. 



Piua lui Constantin Bistriceanu. Vedere dinspre lăptoc 

încadrarea tipologică a pivelor din Şoimăreşti este înlesnită în 
primul rând de mărturia vie pe care o constituie instalaţia încă funcţională. 
Atât principiile de construcţie, cât şi cele de funcţionare arată asemănări, 
uneori până la identitate, cu alte construcţii, dintr-un spaţiu vast cuprinzând 
estul Transilvaniei, Valea Bistriţei, Bucovina. Chiar şi terminologia prin 
care sunt desemnate părţile componente corespunde, în bună măsură, cu 
cea utilizată în locuri mai îndepărtate 15 : apa este îndiguită, formând un iaz, 
din care parcurge cu viteză lăptocul, construit din scânduri, lung de 4 m şi 


15 Melania Ostap şi Victoria Semendeaev, op. cit, p. 187; Ion Chelcea, op. cit., p. 406-410; 
Mircea Prahase, Instalaţii hidraulice ţărăneşti (mori, pive, văltori), în subzonele 
etnografice Rodna şiNăsăud, în „Revista Bistriţei”, VIII, Bistriţa, 1994, p. 251-252. 

lat de 2 m. învârtirea roţii cu cupe se face prin aducţie inferioară. Dou ăfuse 
din fier, aşezate pe broaşte, sunt înfipte în capetele grindeiului octogonal. 
în interiorul bordeiului, se află dispuse celelalte componente ale instalaţiei: 
butucul, având 70 cm în diametru, în care au fost scobite două găvane, cele 
4 plesnitori care străpung dintr-o parte în alta grindeiul, obţinându-se astfel 
opt capete care ridică alternativ cele patru ciocane cu coadă. 

Din lăptoc, printr-un uluc, este udat în permanenţă fusul de 
afară, prevenindu-se astfel supraîncălzirea. Un alt uluc alimentează 
cazanul de 60 de litri, aflat deasupra unei vetre din interiorul 
bordeiului. Apa încălzită este trimisă apoi la găvane, umezind în 
permanenţă materialul prelucrat. Deşi construcţia specială a 
ciocanelor, cu 4 raze, ca şi şlefuirea atentă a găvanelor asigură 
învârtirea sumanilor în timpul baterii, din oră în oră piuarul opreşte 
instalaţia dinăuntru, prin blocarea plesnitorilor, reaşezând materialul, 
prevenind astfel ca acesta să iasă dungos. Operaţiunea se repetă şi ori 
de câte ori ţesăturile se încâlcesc. 

în medie, timpul necesar pentru prelucrarea sumanilor este de o 
zi şi o noapte, dar el poate varia şi în funcţie de calitatea materialului: 
dacă firul este sucit şi urzeala deasă, durata baterii creşte, căci „se 

desface greu”. Mai lesnicioase de prelucrat sunt ţesăturile rare. 

* 

Industria şi produsele sale de serie, ieftine şi bune, au provocat o 
îndelungată şi ireversibilă criză a meşteşugurilor tradiţionale. Unele dintre 
ele au dispărut, altele încă mai supravieţuiesc, anacronice cu vremurile sau 
ca o expresie a postmodemismului. Anumite meşteşuguri ori ramuri ale 
acestora (olărit, prelucrarea lemnului etc.) s-au adaptat vremurilor, cu preţul 
deplasării accentelor, supradimensionând latura estetică a obiectelor, 
crescând tot mai mult funcţia decorativă, în defavoarea celei utilitare. 
Simultan, s-a produs şi un transfer de destinaţie, astăzi vizându-se cu 
predilecţie pieţele orăşeneşti. Meşteşugul piuăritului, prin scopul său foarte 
precis de îndesire a materialelor destinate confecţionării îmbrăcăminţii, nu 
are posibilitatea unei opţiuni asemănătoare. Acesta este încă un motiv, cu 
ponderea cea mai însemnată pentru scăderea dramatică a numărului 
instalaţiilor în ultimele decenii. Este evident că locurile unde încă se mai 
bat sumani sunt situate în zone mai conservatoare, autarhice, cu excedent 
de lână 16 . în cazul de la Şoimăreşti, nici una din aceste condiţii nu este 
îndeplinită total. Unica posibilitate de supravieţuire, aproape neverosimilă, 


16 Mircea Prahase, op. cit., p. 247. 

a constituit-o concurenţa directă cu stofele de fabrică. Necesitatea a condus 
spre o prelungire a procesului de prelucrare. Atribuţiile piuarului s-au 
extins, dar mai ales a trebuit născocită o nouă instalaţie care să confere 
materialului un plus de strălucire şi eleganţă: presa. 

Presa, o instalaţie rudimentară, este darul cel mai de preţ adus de 
şomuzeni pe Valea Moldovei. Instalaţia proriu-zisă, din metal sau lemn, 
este mult asemănătoare vechilor teascuri pentru vin cu două şuruburi. 
Situată într-o încăpere separată, ea mai este deservită de un cuptor 
utilizat pentru încălzirea, până la înroşire, a unor plăci dreptunghiulare 
din fier. Recuzita este completată cu bucăţi de carton având aceleaşi 
forme şi dimensiuni (70/50 cm) ca plăcile de metal. Pentru o singură 
presare, se folosesc o sută de metri de sumani, bătuţi în prealabil la piuă 
şi uscaţi. Pe o masă scundă, situată sub cele două şuruburi, încadrată de 
rama metalică sau de lemn, se presoară nisip, aşezându-se apoi una din 
plăcile de metal înroşite în cuptor. Urmează un carton, apoi sumanii, 
care se împăturesc, la fiecare pliere intercalându-se un nou carton. După 
împachetarea a 50 metri de material, se aşează iarăşi o placă de fier 
fierbinte, cuprinsă între două obloane subţiri din lemn, peste care se 
continuă alternanţa sumani - carton până la derularea celor 100 metri. 
Deasupra se aşează un nou oblon de lemn şi placa înroşită. Prin răsucire, 
capetele celor două şuruburi coboară, apăsând fierul de deasupra, 
strivind maldărul de sumani stropiţi cu apă în timp ce se clădesc. 
Şuruburile se strâng până la refuz şi rămân în această poziţie timp de 
24 ore. în urma acestui tratament, materialul devine scorţos, căpătând şi 
luciu, asemănându-se cu stofele etalate în vitrinele magazinelor. 

Odată cu introducerea acestei inovaţii, pivele din Şoimăreşti 
lucrau fără încetare timp de 6 luni pe an, cu profit mare. Singur 
piuăritul, fără a mai fi necesară practicarea altor activităţi, asigura, 
înainte de confiscarea instalaţiilor, un trai îndestulat. 

în perioada actuală, realităţile sunt mult modificate. Piua mai 
lucrează doar câteva săptămâni pe an. între timp, a revenit proprietarului 
de drept. S-au schimbat însă, atât provenienţa clienţilor, cât destinaţia 
materialelor prelucrate. în Şoimăreşti, ca şi în satele din jur, nu se mai 
ţes sumani. Din stânga râului, sătenii din Oniceni, Drăguşeni, Ruşi aduc 
pentru prelucrare mai ales pături. Dar, deoarece în vremurile bune 
piuarii şoimăreşteni s-au făcut cunoscuţi vânzând în târgurile din 
Fălticeni, Roman, Târgu Neamţ etc. propriile produse, clienţi fideli din 
zonele montane străbat şi astăzi distanţe apreciabile pentru a-şi aduce 
ţesăturile la bătut şi presat. Surprinzătoare este prezenţa stofelor, 
purtând semne de recunoaştere, aduse de la Bistricioara, Ceahlău, 

Pipirig, Agapia, Petricani, Vânători etc., adică tocmai din locuri în care 
au funcţionat neîntrerupt pive. Atracţia o reprezintă, după mărturisirea 
unor clienţi provenind din aceste locuri, calitatea piuăritului şi mai ales 
presa. Mai mult, doar pentru presare sunt dese cazurile în care se aduc 
stofe nefinisate, provenite de la una din fabricile din Târgu Neamţ. 



Piua abandonată a lui Dumitru Ciohoreanu, Pipirig - Neamţ 

De altfel, la Târgu Neamţ a existat din vechime tradiţia 
prelucrării stofelor în cantităţi foarte mari, un document din 1855 
consemnând că aici s-ar fi produs anual „sute de mii de coţi de 
sumani” 17 . Pentru bazinul râului Moldova constatăm o diminuare 
semnificativă a piuăritului, aproape de dispariţie. Pe cursurile de apă din 
Zona Neamţ (Ozana, Nemtişor), unde o statistică din 1861 indica 
prezenţa a 74 de instalaţii , întâlnim astăzi doar pive abandonate ori 
aflate într-o stare avansată de degradare. Funcţionează însă în 
continuare un număr mare de steze. De pildă, în Pipirig - Neamţ, piua 
familiei Ciohoreanu nu mai funcţionează, actualul proprietar 
mulţumindu-se cu exploatarea ştezei, nedobândind suficiente cunoştinţe 
de piuărit, deşi atât tatăl lui, cât şi bunicul „au crescut la chiuă” 19 , 


n *** £) ezvo fr area economiei Moldovei între anii 1848 şi 1864 , Bucureşti, Editura 
Academiei, 1963, p. 199. 

18 Ibidem. 

19 Informator Dumitru Ciohoreanu, 42 ani. Pipirig - Neamţ, înr. mg. 1998. 

făcându-şi singuri instalaţia. în ultima variantă în care aceasta se 
păstrează, transmisia se face prin lanţ, o adaptare la condiţiile de 
amplasare şi la duritatea stâncii care trebuia săpată. 



Vâltoare din Pipirig - Neamţ 

O instalaţie valoroasă, atât prin starea de conservare, cât şi prin 
soluţiile tehnice utilizate, este cea a Ioanei Pâţâliga, din Stânca - Neamţ. 
Construită în 1920, clădirea adăpostea iniţial angrenajele, acţionate de apă, 
ale unei mori şi pive care funcţionau simultan. Din 1975 a rămas doar 
moara, iar din 1991 a fost amplasată şteaza . In anul 2006, aşa cum am 
semnalat mai sus, clădirea şi instalaţia au fost demontate şi vândute. 

Ştezele sunt încă intens solicitate, atât pentru „scămoşat cergile”, 
cât şi pentru spălatul acestora, mai ales în preajma marilor sărbători. 
Deoarece folosirea lor nu presupune cunoştinţe şi deprinderi deosebite, 
sunt deţinute de persoane fără antecedente familiale în domeniu, făcând 
iniţial ştezele „într-o şagă”, dar constatând apoi că „oamenii au început 
să întrebe” 21 . 


20 Informator Ion Ştefanucă, Stânca - Neamţ, înr. mg. 1998. 

21 Informator Dumitru Nistor, 70 ani. Stânca - Neamţ, înr. mg. 1999. 

Şteaza lui Dumitru Nistor, Stânca - Neamţ 



Ştează din Borca - Neamţ 


Nici pe valea Bistriţei, odinioară „vastă rezervaţie de viată 
patriarhală” , lucrurile nu stau cu mult diferit. Construirea lacului de 
acumulare pentru Hidrocentrala de la Bicaz, a presupus strămutarea 
locuitorilor din satele care urmau a fi inundate. Viaţa cotidiană şi vechea 
întocmire a lucrurilor s-au întrerupt brusc în deceniul al şaselea din secolul 
trecut. Structurile arhitectonice s-au scufundat în bezna adâncurilor. Ne-au 


22 


*** Etnografia Văii Bistriţei. Zona Bicaz , Piatra Neamţ, 1973, p. 5. 

rămas doar mărturiile etnografilor, publicate parţial" . Ion Chelcea, 
responsabil cu cercetarea pivelor, ştezelor şi morilor (printre altele), 
observă că râul Bistriţa putea fi folosit pentru amplasarea morilor, dar nu şi 
a pivelor 24 . Acestea din urmă se înşirau de-a lungul afluenţilor. 

Hidrocentrala de la Bicaz nu a însemnat decât o primă mare 
năpastă pentru civilizaţia tradiţională a Văii Bistriţei. De la coada lacului, în 
amonte, au fost amplasate pe Bistriţa mai multe microhidrocentrale iar mai 
în nord au început binecunoscutele exploatări miniere. 

Având drept cauză directă factorii amintiţi, dar şi ca urmare a 
modernizării fireşti a societăţii, instalaţiile s-au împuţinat până la 
dispariţie. în localităţile cercetate, din 64 de mori semnalate în 
1955-1958 25 , nu mai funcţionează nici una. 

Pomenit în scris cu peste o sută de ani în urmă 26 , ca un loc favorabil 
funcţionării instalaţiilor, îndeosebi a pivelor, Pârâul Borcii este un loc unde 
se mai poate face o cercetare cu tema pe care o avem în atenţie. Urmând 
cursul apei în amonte întâlnim încă o mare densitate de amenajări destinate 
în trecut aducţiunii apei şi folosirii forţei motrice a acesteia. 



Lăptoc, Pârâul Borcii 


2j Vasile Munteanu, Documentele Atlantidei. Arhiva etnografică a satelor dispărute sub 
lacul Bicaz, în „Anuarul Muzeului Etnografic al Moldovei”, IV, Iaşi, 2004, p. 323-328. 

24 Ion Chelcea, Industria sătească, în Etnografia Văii Bistriţei, p. 397-444. 

" 5 Ibidem, p. 397. 

26 N. A. Berian, Monografia domeniului Borca şi Sabasa-Fărcaşa din judeţul Suceava, 
Bucureşti, 1906, p. 38. 

O moară a fost transformată şi „trecută pe curent” în 2005. 
Dintr-o alta a supravieţuit doar clădirea, spectaculoasă, transformată în 
magazie de lemne. 



Darac pentru lână, Borca - Neamţ 

Deosebit este complexul de industrie ţărănească transformat 
astăzi în atelier pentru dărăcit lâna. în acest loc, forţa apei a fost 
stăpânită şi drămuită generaţii de-a rândul . Cele două bordeie, din 
bârne orizontale şi scânduri, au avut iniţial altă destinaţie: moară şi 
chiuă. Casa, cu o singură încăpere şi cămară, a constituit locuinţa 
familiei. Apa este adusă din Pârâul Borcii printr-un canal artificial, 
cu o lungime de peste 100 m. La contactul cu pârâul este amenajat un 
stăvilar pentru reglarea debitului. Lăptocul, suspendat pe grinzi din 
cauza diferenţei de nivel, în lungime de cea 10 m, alimentează cu apă 
cele două roţi cu cupe ale bordeielor, precum şi o ştează, situată sub 
lăptoc. Apa pentru funcţionarea ştezei este ingenios direcţionată, prin 
acţionarea unei trape. Scămoşarea primară a lânii se face printr-o 
instalaţie „gură de lup”, manuală sau acţionată de apă, ambele aflate 


7 Inf. Victor Alămâie, Borca - Neamţ, 59 ani, mg. mg. 2006. 

în stare de funcţionare. Dărăcirea propriu-zisă se realizează cu 
ajutorul unei maşini de fabricaţie austriacă, acţionată şi ea prin forţă 
hidraulică. Comenzile actuale însumate asigură funcţionarea 
instalaţiilor doar câteva săptămâni pe an. 

Situată la aproximativ 2 km de Borca, tot în amonte, piua lui 
Dragomir Ţăranu se află într-o bună stare de conservare. Clădirea din 
bârne, acoperite cu scânduri, are două încăperi. în prima cameră se află 
grindeiul în opt muchii şi găvanul, ambele confecţionate din lemn de 
fag 28 , cele patru ciocane şi cazanul pentru încălzit apa. Cealaltă încăpere 
foloseşte drept locuinţă temporară pentru piuar. Existenţa şi amenajarea 
încăperii-locuinţă este o mărturie a activităţii intense care se desfăşura 
aici odinioară. în plus, vechea vatră pentru foc îi confirmă spusele lui 
N. A. Berian, potrivit căruia pivele din acest loc funcţionau şi iarna, apa 
„topoliţoasă” a pârâului îngheţând arareori. 



Piua lui Dragomir Ţăranu, Borca - Neamţ 


28 Inf. Dragomir Ţăranu, Pârâul Cârjei - Neamţ, 62 ani, mg. mg. 2006. 

Sumanii ţesuţi „clasic” sunt văzuţi tot mai rar, mare căutare 
având ţesăturile mai subţiri sau mai groase, cu urzeala de bumbac şi 
bătătura de lână. 

Odată cu sumanii, au dispărut sau şi-au redus activitatea, şi 
croitorii hainelor cu acelaşi nume. Stofele, lipsite de sarad şi alte 
podoabe tradiţionale, au de cele mai multe ori, un croi orăşenesc. 
Pănura, laie sau cafenie de „noaten”, este tot mai rar transfonnată în 
surtuce, laibăre şi mintene - frecvente până în urmă cu câteva decenii" , 
acum fiind preferate şube, scurte, paltoane, vestoane, pantaloni. 

Dintre morile cercetate, în afara celei dispărute din Pâţâligeni, 
ne-au reţinut atenţia cele din Poiana Largului şi mai cu seamă, din 
Bicazu Ardelean. Şi aici, ca şi în alte locuri în care am putut beneficia 
de infonnatori avizaţi, morile erau construite de meşteri locali, tâmplari 
pentru clădire şi maistori (meşteri) pentru instalaţii. Doar pietrele, 
componente esenţiale pentru măcinat, au constituit întotdeauna o 
problemă care nu putea fi rezolvată de cele mai multe ori pe plan local. 

Susţinerea unei activităţi economice atât de importante a 
presupus specializarea meşterilor din mai multe centre în confecţionarea 
pietrelor de moară şi râşniţe, mai cu seamă acolo unde se găseau roci 
dure, rezistente la frecare. Sate renumite pentru astfel de produse au 
fost: Deniştepe (Dobrogea), Pietrari (Muscel), Pocruia şi Sohodol 
(Gorj), Stănija (Zărand), Ciceu (Bistriţa-Năsăud) , Covasna, Reghin, 
Baia Mare, Şurdeşti (Lăpuş), Curechiu şi Blăjeni (Apuseni) 32 , Strâmbu 
(Cluj), Tărcăiţa (Bihor), Sâncrai, Dăneşti (Harghita) etc. 

în Moldova, morile încep să fie pomenite în documente chiar de 
la începutul secolului al XV-lea, cu ocazia unei danii făcute de 
Alexandru cel Bun mănăstirii Moldoviţa 34 . Ştirile se înmulţesc apoi, 
devenind covârşitoare. în vechile hrisoave se consemnează moşteniri, 
danii, construcţii, vânzări şi cumpărări, având ca obiect morile, locurile 
de moară sau pietrele. în mod curios, localităţile unde se ciopleau şi de 
unde se aduceau acestea din urmă nu apar scrise decât mai târziu. 


29 Elena Florescu, Portul popular din Zona Neamţ, Iaşi, 1979, p. 65. 

30 Inf. Ştefan Suciu, Bicazu Ardelean - Neamţ, 78 ani, îng. mg. 2006. 

31 Vaier Butură, Etnografia poporului român, Cluj, Editura Dacia, 1978, p. 375. 

32 Karoly Kos, Pietrăritul şi pietrele de moară din Ciceu, în „Anuarul Muzeului 
Etnografic al Transilvaniei”, anii 1959-1961, Cluj, 1963, p. 85. 

33 Gheorghe Iordache, Ocupaţii tradiţionale pe teritoriul României, voi. III, Bucureşti, 
Editura Academiei, 1996, p. 260. 

34 Documentae Romanae Historica, voi. I, Bucureşti, Editura Academiei, 1975, doc. 
16, p. 23. 

în lipsa informaţiilor sigure, am putea deduce că unele pietre de 
moară puteau veni în Moldova, o bună bucată de vreme, din satele 
renumite pentru această îndeletnicire, situate în apropierea cetăţii 
Ciceului, stăpânită de Ştefan cel Mare, Bogdan, Petru Rareş; în 1561 
Alexandru Lăpuşneanu le cerea bistriţenilor „nişte roţi de moară din 

■7 r 

marmură de Haţeg” şi un meşter pentru a le fereca '. 



Moara lui Suciu Ştefan din Bicazu Ardelean 

Nu este însă plauzibilă varianta unui import masiv de pietre de 
moară care să fi acoperit timp de câteva secole nevoile întregii 
Moldove, argumentele în această direcţie fiind convingătoare chiar în 
absenţa izvoarelor scrise. în primul rând, distanţele mari şi dificultăţile 
de transport îngreunau circulaţia acestor mărfuri, făcându-le mai 
costisitoare. Cercetările etnografice au relevat că preţurile pietrelor de 
Ciceu, vândute la distanţă, creşteau de peste trei ori faţă de costul lor în 
carieră . Rutele pietrarilor ardeleni, ca şi ale cărăuşilor specializaţi de 
mai târziu, nu erau orientate decât arareori înspre Moldova, oprindu-se 
în zonele mai apropiate din Bucovina . Pe de altă parte, nici 


35 Nicolae Iorga, Documente româneşti din Archivele Bistriţei. (Scrisori domneşti şi 
scrisori private), partea I, Bucureşti, Editura librăriei Socecu & Comp., 1899-1900, p. LXI. 

36 Karoly Kos, op. cit., p. 101. 

37 Ibidem, p. 103. 

productivitatea meşterilor din Ciceu nu era foarte mare. Pe la 1850, 
comunitatea pietrarilor din Corabia, 50-60 de oameni, realiza, în medie, 
150-170 pietre de moară anual . 

Asemenea aspecte nu constituiau un impediment pentru domnie, 
pentru marii boieri şi negustori. Cei mai mulţi proprietari de mori însă 
(boierimea mică, mănăstirile, morile în coproprietate sau obşteşti) şi-au 
procurat cu siguranţă dintotdeauna pietrele trebuincioase chiar din 
Moldova, unde se găseau cariere cu materiale potrivite pentru 
confecţionarea acestor obiecte. Suprafaţa imensă de pământ răscolit la 
Deleni în căutarea pietrelor, documentele emise mai târziu, precum şi o 
puternică tradiţie orală sunt argumente indubitabile în acest sens. 

Lucrările de specialitate indică adesea Delenii drept centru cu 
tradiţie în cioplitul pietrelor de moară. De cele mai multe ori trimiterile 
au valoare de inventar sau consemnează vechimea şi importanţa 
meşteşugului practicat aici. Studii speciale nu s-au realizat în trecut, 
cercetarea fiind astăzi mult îngreunată din cauza declinului accentuat al 
pietrăritului în localitate. De fapt, labirinturile din dealul „Pietrărie” sunt 
încă populate de echipe care scot piatră pentru construcţii, activitate 
profitabilă şi constant stimulată de cererile clienţilor. Lipsesc însă 
cioplitorii, obişnuiţii de altădată ai „Pietrăriei”. în urmă cu o sută de ani, 
Nicolae Iorga a vizitat „cariera adâncă, în fundul răscolit al căreia zac 
pietrele de moară din Deleni, acum cu totul învinse de morile de abur cu 
pietre fine, franceze” . Evident, expresia „cu totul învinse” din textul 
marelui istoric este o figură de stil, într-o carte de călătorii. 

Morile cu vapori au pătruns în Moldova pe la jumătatea secolului 
al XIX-lea 40 , proprietarii lor beneficiind de privilegii din partea statului 41 , 
într-un memoriu adresat autorităţilor în 1843, francezul Felix Barberot îşi 
argumenta amplu cererea de obţinere a unui privilegiu pentru construirea 
unor astfel de mori, arătând beneficiile pe care le-ar aduce 42 . Deja pe la 
1862 statisticile înregistrează 16 mori cu aburi, dintr-un total de 2099 43 , 
ultima cifră fiind cu siguranţă mai mare, după alte mărturii credibile din 


38 Ibidem, p. 95. 

39 Nicolae Iorga, România cum era până la 1918, voi. II, Bucureşti, Editura Minerva, 
1972, p. 42. 

40 Apostol Stan, Agricultura românească în faza finală a clăcăşiei. 1831-1864, 
Bucureşti, Editura Academiei, 1994, p. 161. 

41 Eva Giosanu, Contribuţii la studiul teascului de ulei de la Ruginoasa în „Anuarul 
Muzeului Etnografic al Moldovei”, nr. 1, Iaşi, Editura Junimea, 2001, p. 237-238. 

42 Ibidem, p. 237. 

43 Apostol Stan, op. cit., p. 161. 

epocă 44 . Numărul morilor mecanice a crescut cu repeziciune, fără a putea 
să le înlocuiască definitiv pe cele tradiţionale, încă foarte răspândite până 
după cel de-al doilea război mondial. Costul mare al utilajelor cu aburi, 
întreţinerea lor dificilă (funcţionarea trebuia asistată de mecanic) au făcut 
ca acestea să constituie doar apanajul investitorilor străini, al marilor 
proprietari de pământ şi burgheziei autohtone. Pietrele (în unele cazuri 
existau două sau mai multe grupuri de măcinat) proveneau intr-adevăr din 
Franţa, cel mai adesea din La Forte-sous-Jouârre sau Etampes, 
caracterizându-se printr-o durată mai lungă de folosire şi asigurând 
totodată o calitate superioară a măcinişului 45 . Atunci când morile cu aburi 
erau dezafectate sau când pietrele nu mai corespundeau cerinţelor de 
productivitate, erau preluate de cele mai multe ori de către ţărani, care le 
dădeau întrebuinţări diverse. Marele teasc de ulei de la Ruginoasa, aflat în 
colecţia Muzeului Etnografic al Moldovei, are drept contragreutate o 
asemenea pereche de pietre; în satul Stânca - Neamţ, moara Ioanei 
Pâţâliga, construită în 1920, funcţionează şi în prezent cu două pietre 
franţuzeşti trecute de limita uzurii, dar pe care nu le-ar schimba decât cu 
unele de aceeaşi provenienţă. 

O formă insolită de „import” al materialului brut din care se 
ciopleau pietrele de moară este semnalată la Spulber - Vrancea, unde 
localnicii se deplasau la Monteoru - Buzău pentru a alege şi transporta 
blocurile de piatră 46 . 

Deşi pietre de moară calitative s-au confecţionat pe scară largă şi 
la Comăneşti - Bacău, sau, ocazional, din rocă slabă, şi prin alte părţi, 
centrul de la Deleni - Iaşi a deţinut supremaţia executării şi desfacerii 
acestor produse, pietrarii de aici beneficiind de o atenţie deosebită. în 
1718, un „Gheorghie pietraru” se număra printre oamenii de încredere ai 
lui Iordache Cantacuzino, solicitaţi să întoarcă pe moşie ţăranii refugiaţi 
din faţa tătarilor 47 . Cunoscute uneori sub numele de „pietre de Hârlău”, 
datorită apropierii de târgul unde a existat şi curte domnească, pietrele de 
moară din Deleni se vindeau pe la jumătatea veacului al XVIII-lea în Ţara 
Românească, alături de horilcă (rachiu), adus tot din Moldova . 


44 Nicolae Şuţii, Notiţe statistice asupra Moldovei, Iaşi, Tipografia Buciumul Român, 
1852, p. 95. 

45 Eva Giosanu, op. cit., p. 236-239. 

46 Gheorghe Iordache, op. cit., p. 246. 

47 V. Mihordea, I. Constantinescu, Corneliu Istrati, Documente privind relaţiile agrare în 
veacul al XVIII-lea, voi. II, Bucureşti, Editura Academiei, 1966, doc. 60, p. 137-138. 

48 ***, Istoria României, Bucureşti, Editura Academiei, 1964, p. 378. 

Ghiculeştii, stăpânii care au urmat Cantacuzinilor la Deleni, au sesizat 
într-o mai mare măsură importanţa economică a carierelor. 

Conform sămii vătafului moşiei, între anii 1833-1844 la 
Deleni se obţinea „cea mai mare parte a veniturilor din exploatarea 
carierelor de piatră”, „Venitul câmpului” fiind abia pe locul al 
doilea 49 . Este lesne de presupus că dacă la o moşie de întinderea 
Delenilor principalele beneficii proveneau din pietrărit, activitatea de 
exploatare şi cioplire cunoştea o mare intensitate, iar distribuţia se 
făcea pe un vast teritoriu. 

Două documente, ambele 
datând din 1823, vin să 
întărească acest din urmă 
aspect: în 16 octombrie, paşa 
din Silistra, Mehmed Selim, îi 
cerea domnitorului moldovean 
Ioniţă Sandu Sturza să-i facă rost 
şi să-i expedieze prin Galaţi 
„două pietre mari de moară de 
Hârlău” şi 100 perechi de pietre 
de râşniţă, întrebând şi care erau 
preţurile 50 . Fără îndoială, marfa 
pietrarilor din Deleni era tentantă 
pentru toată lumea căci, peste 
numai o lună şi jumătate, la 29 
noiembrie 1823, paşa de Brăila, 
de această dată, îi scria 
domnului rugându-1 să-i 
depisteze şi să-i cerceteze pe 
cei patru haiduci care-1 jefuiseră 
pe paharnicul Gavrilaşcu la 
Adjud de pietrele de moară 
destinate Silistrei şi altor 
cetăţi 51 . Pietrele de moară figurau pe la 1850 şi printre articolele de 
export moldoveneşti în Rusia, în valoare de 72000 piaştri . 



Interior de moară, 
Poiana Largului - Neamţ 


49 Gheorghe Platon, Domeniul feudal în Moldova în preajma Revoluţiei de la 1848, 
Iaşi, Editura Junimea, 1973, p. 109. 

50 Catalogul documentelor turceşti din Arhiva istorică centrală a statului, doc. 1827. 

51 Ibidem, doc. 1828. 

52 Nicolae Şuţu, Nicolae Şuţu, Notiţe statistice asupra Moldovei, Iaşi, 1852, p. 123. 

Spre sfârşitul secolului al XlX-lea, cu puţin timp înaintea 
pomenitei călătorii a lui Nicolae Iorga, moşia Deleni avea 18646 
hectare, împărţite între doi fraţi Ghica, iar satul Deleni cuprindea 1651 
locuitori, „cari se ocupă cu agricultura şi creşterea vitelor şi mulţi cu 
stoleria şi pietrăria [...]. Aici se găseşte o importantă carieră de piatră de 
moară oolit; această carieră furnizează o excelentă piatră de moară 

c o 

aproape pentru întreaga Basarabia şi Moldova” . 



Meşterul Ilie Şalam din Deleni în două ipostaze: în „Pietrărie”, la un vechi 
loc de extracţie şi cioplind o piatră de moară 

Pentru cioplitorii din Deleni, concurenţa cu adevărat serioasă nu 
a constituit-o pietrele de moară franţuzeşti. Generalizarea morilor cu 
valţuri anunţa deja disoluţia meşteşugului, iar cooperativizarea a 
desăvârşit-o în scurt timp. Dintr-o ocupaţie de bază, cioplitul pietrelor 
de moară a devenit, după jumătatea secolului al XX-lea, o îndeletnicire 
ocazională. Totuşi, morile din zonele necooperativizate, mai cu seamă 
din Vrancea şi Neamţ aveau mai departe pietre de la Deleni. Mulţi 
oameni ale căror mori trecuseră „la colectiv”, dar care rămăseseră 
responsabili pe fostele proprietăţi, îşi aduceau în continuare „pietre de 
Hârlău” sau în unele cazuri şi le confecţionau singuri din piatră de 
caiuşi (pentru pavat străzi), „mai tari ca de Hârlău”, pe care le încingeau 
cu baloţi din oţel ca să nu crape 54 . 


53 G. I. Lahovary, Marele Dicţionar geografic al României, voi. III, Bucureşti, 1890, p. 38. 
34 Năstase Nitu, sat Oniceni, com. Forăşti, jud. Suceava, 91 ani, morar, îng. mg. 
iulie 1997. 

în ultimele decenii, capii câtorva familii s-au dedicat cu mai 
multă perseverenţă meşteşugului transmis din bătrâni: Ciubuc, 
Cernescu, fraţii Şalaru etc. „Drumul pietrarilor”, care duce spre 
carieră, a continuat să fie străbătut adesea, chiar când nu exista de 
lucru, în căutarea pietrelor bune pentru mori, operaţiune care 
presupune intuiţie, noroc şi discreţie. în 1999, Ilie Şalaru îmi arăta 
conspirativ câteva din locurile doar de el ştiute în care s-ar fi aflat 
pietre pentru mori. Plănuia să le schimbe destinaţia, intenţionând să 
cioplească multe turte de râşniţă pe care să le monteze într-un 
dispozitiv acţionat electric, după un prototip pe care îl realizase deja. 
Instalaţii asemănătoare, folosite tot la prepararea hranei animalelor, 
am întâlnit şi în Munţii Apuseni, la Corna, pietrele provenind de la 
vechile râşniţe de mână pentru zdrobit minereul de aur. 

Câştigurile obţinute de cioplitori erau mulţumitoare. Din 
practicarea acestui meşteşug îşi puteau ridica locuinţe şi cumpăra 
pământ. Durata de lucru necesară confecţionării unei perechi de pietre 
de moară era de două săptămâni, iar plata se făcea cu bani, arareori în 
produse. Datorită fluctuaţiei valorilor monetare s-a stabilit şi un etalon 
mai sigur al preţului pietrelor, amintind de „pecus-ul” antic: „cam cât un 
mânz bun sau o văcuţă” 55 . Cam la fel se întâmpla, iată, şi cu trei sute şi 
cinzeci de ani în urmă, când Toader Gherman din Cordăreni, cumpăra 
de la Toader Arbure „o jumătate de piatră de moară [...] cu un cal, 
preţuit la 30 taleri de argint” 56 . 

Morarii erau nevoiţi să parcurgă de două ori drumul până la 
Deleni. Mai întâi se făcea înţelegerea cu pietrarul şi se dădeau 
dimensiunile exacte ale pietrelor (60, 70 sau 80 cm în diametru şi o 
grosime cuprinsă între 15 şi 25 cm), iar la tennenul stabilit se întorceau 
pentru a le transporta. în funcţie de mărimea pieselor solicitate, pietrarii 
desprindeau scânduri din rocile dezvelite în prealabil, le hroiau în groapă 
(îndepărtau părţile necorespunzătoare), apoi le ridicau la suprafaţă. La 
faţa locului, în carieră, trasau conturul, cu ajutorul compaselor, ciopleau 
şi finisau materialul şi tot de acolo erau preluate de morari. 

Râşniţele de mână aveau mare căutare şi încă „se mai întreabă”, 
fiind aproape nelipsite din inventarul gospodăriilor ţărăneşti şi din 
atelierele olarilor. Pietrarii doar le ciopleau, restul instalaţiei şi 
încastrarea pietrelor rămânând pe seama lemnarilor. 

55 Inf. Ilie Şalaru, satul Deleni, jud. Iaşi, 67 ani, pietrar, îng. mg. mai 1999. 

56 Catalogul documentelor moldoveneşti din Arhiva istorică centrală a statului, voi. II 
(1621-1652), Bucureşti, 1959, doc. 1667, p. 336. 

Utilizate în primul rând la făcutul crupelor pentru animale, 
râşniţele, bine ferecate şi aşezate, pot produce şi o faină acceptabilă 

pentru alimentaţia oamenilor. în 
perioada foametei care a bântuit 
Moldova în 1946-1947, locuitorii 
din Deleni şi-au asigurat hrana 
vânzând un mare număr de 
asemenea pietre prin târguri, 
iarmaroace şi sate îndepărtate. 
Pentru două turte primeau 15-25 
kg porumb 57 . Oamenii preferau 
râşniţa în locul morii, unde 
puţinul pe care-1 aveau ar fi fost 
vămuit iar „luxul” deţinerii unei 
cantităţi oarecare de cereale n-ar 
fi trecut neobservat de către 
restul comunităţii. 

Nerezistând productivităţii 
morilor electrice cu valţuri, cele cu 
pietre au dispărut rapid, în doar 
câteva decenii sau, cum spuneam, 
au fost adaptate. Bine păstrate au 
rămas doar morile-locuinţă, aşa 
cum le întâlnim la Bicazu 
Ardelelean. Deşi nu mai 
funcţionează, având destinaţia de 
casă pentru persoane în vârstă sau fiind de curând părăsite, au încă 
angrenajele intacte şi inventarul complet. 

Scăderea dramatică a numărului instalaţiilor ţărăneşti, necesită o 
intervenţie muzeografică hotărâtă, nu doar pentru cercetarea diferitelor 
aspecte ci, mai degrabă, în momentul de faţă, pentru salvarea, 
restaurarea şi punerea în valoare a acestor mărturii valoroase privind 
tehnica populară. 



Râşnită, Băiceni - Iaşi 


57 Informator Ion Moldoveanu, satul Deleni, jud. Iaşi, 75 ani, pietrar, îng. mg. mai 
1999. 











INTERFERENŢE ÎN OBICEIURILE DE IARNĂ 
DIN ZONA FĂLTICENILOR* 


Alegerea zonei asupra căreia ne-am concentrat cercetarea nu 
s-a făcut aleatoriu, deşi datinile şi obiceiurile la sărbătorile de iarnă 
sunt încă bine păstrate şi perpetuate în Moldova întreagă. Oricum, 
acest spaţiu este inclus de specialişti în cel mai fertil areal de 
răspândire a jocurilor dramatice cu măşti de pe teritoriul românesc 1 . 
Perimetrul cunoscut sub numele de Zona Fălticenilor se evidenţiază 
printr-o serie de particularităţi ce pot fi surprinse şi înţelese doar prin 
recursul la istorie, care consemnează o veche şi neîntreruptă locuire, 
precum şi interferenţe culturale majore, rezultate din stabilirea a 
numeroase grupuri de români ardeleni în această regiune. Totodată, 
este locul în care creaţia populară a preluat şi adaptat modele culte, 
uneori episodic, dar în multe cazuri integrându-le şi îmbogăţind 
repertoriul şi recuzita sărbătorilor de iarnă. în sfârşit, influenţa 
micului târg de la care zona îşi trage numele a fost una neobişnuit de 
mare, de la catalizarea relaţiilor de schimb, până la modelarea 
semnificativă a mediului rural din împrejurimi. 

Etnografie şi istorie 

Corespunzând colţului sud-estic al judeţului Suceava, teritoriul 
care face obiectul interesului nostru are localităţile dispuse „ca nişte 
salbe” 2 de-a lungul văilor Moldovei şi Şomuzului Mare, precum şi a 
afluenţilor acestora. Partea superioară a zonei, care se întinde pe 
direcţia nord-vest - sud-est, este delimitată cu aproximaţie de satele 
Buneşti, Rotopăneşti, Şasea Nouă şi Baia. Ca linie de referinţă pentru 
latura dreaptă a perimetrului este râul Moldova, până în dreptul 
Drăguşenilor, dar fără a fi excluse aşezările situate pe cealaltă parte a 
cursului de apă, unele aflate la o distanţă apreciabilă, ca urmare a 


Lucrare apărută în „Anuarul Muzeului Etnografic al Moldovei”, X, Iaşi, 2010, 
p. 555-584. 

1 Vasile Adăscăliţei, Ion H. Ciubotarii, Teatru folcloric din judeţul Iaşi, Iaşi, Casa 
Judeţeană a Creaţiei Populare, 1969, p. 7. 

2 Ana Niculăiasa, Mihai Niculăiasa, Zona Fălticenilor, Bucureşti, Editura Litera, 1981, 

p. 16. 

lărgimii depresiunii Băii (Râşca, Bogdăneşti, Moişa). în cealaltă 
extremitate se situează localităţile din stânga Şomuzului Mare, până la 
vărsarea acestuia în Şiret. Relieful este variat, pornind de la şirul 
muntos care se întinde în partea de vest a râului Moldova, alternând 
spre est cu o fâşie de câmpie, cu lanţul deluros şi apoi din nou şes pe 
Valea Şomuzului Mare. Sunt, aşadar, reprezentate „toate terenurile 
capabile să satisfacă nevoile economice curente” 3 . Pădurile ocupau în 
trecut suprafeţe însemnate, documentele pomenind mereu, încă din 
secolul al XlV-lea, despre curaturi , poieniri, arsuri şi lazuri, unele 
sate chiar numindu-se Poiana, Dumbrăviţa etc. Dealurile au versanţii 
favorabili practicării agriculturii, iar reţeaua hidrografică este 
abundentă, în albiile celor două importante râuri vărsându-se o 
multitudine de afluenţi. 

Regiunea se înscrie, în opinia unor cercetători care se sprijină şi 
pe dovezi arheologice, în rândul zonelor „cu locuire neîntreruptă” 4 de pe 
teritoriul României. Mărturiile scrise nu provin decât de la începutul 
secolului al XV-lea, excepţie făcând doar oraşul medieval Baia, atestat 
în secolul anterior. Este interesant de observat că, în lipsa unei astfel de 
excepţii, satul ar fi reprezentat singura formă de organizare socială din 
cuprinsul acestei unităţi geografice 5 . 

Documentele medievale nu relatează despre existenţa unor 
locuri „de pustie” în care ar fi urmat să se întemeieze sate, nici despre 
vreun proces de formare a acestora. Ele pomenesc localităţi deja 
existente. în schimb, printr-o simplă repertorizare a aşezărilor, 
remarcăm marea densitate pe cursul superior şi mijlociu al râului 
Moldova, unde din 59 de localităţi menţionate în perioada secolelor 
XV-XVII, doar opt sunt situate pe cursul superior, deci în afara sferei 
noastre de interes. Asemănătoare este situaţia şi pe Valea Şomuzului 
Mare, unde apar consemnate 64 de sate într-un interval de circa două 
veacuri 6 . Aceste date devin şi mai relevante dacă ţinem seama că ele se 
referă la un spaţiu de aproximativ 1.500 km , prezentând o desime a 
localităţilor cu totul neobişnuită pentru realităţile medievale româneşti. 


3 Mircea D. Matei, Emil I. Emandi, Habitatul medieval rural din Valea Moldovei şi din 
bazinul Şomuzului Mare. Secolele XI-XVII, Bucureşti, Editura Academiei, 1982, p. 27. 

4 Ibidem, p. 18. 

5 Ibidem, p. 34. 

6 Ion H. Ciubotarii, Valea Şomuzului Mare. Monografie folclorică. Cu un capitol de 
etnomuzicologie de Florin Bucescu şi Viorel Bârleanu, Iaşi, Caietele Arhivei de 
Folclor, X l5 1991, p. 9. 

O altă trăsătură a habitatului din zonă este aceea a stabilităţii. 
Frământările politice, transferurile de proprietate, nenorocirile, nu au 
determinat exoduri semnificative şi nici măcar schimbări importante în 
amplasarea vetrelor de sat. Chiar vechile denumiri pledează în acest 
sens, în cele mai multe cazuri păstrându-se până astăzi neschimbate. 
Pentru o însemnată parte a satelor, ale căror nume nu se mai regăsesc în 
toponimia actuală, explicaţia nu constă în abandonarea sau disoluţia lor, 
ci în înglobarea în cadrul unor localităţi vecine, datorită fireştilor 
acumulări demografice survenite în timp. Nici aceste nume nu au 
dispărut, perpetuându-se în memoria colectivă, desemnând şi acum 
străzi, cartiere, uliţe, imaşuri etc., ca de pildă în cazul fostelor aşezări 
Bârgăiani (acum în componenţa Drăguşenilor); Buciumeni, Coteşti, 
Pădureni, Oprişeni, Tâmpeşti (toate la Fălticeni); Buciumeni, 
Ciorsăceşti (Hârtop), Medeeşti (Oniceni) etc. 

* 

* * 

în obiceiurile calendaristice ale locului, este evidentă desimea 
riturilor cu caracter agrar, având rosturi de stimulare a vegetaţiei, 
fertilităţii şi sănătăţii animalelor. Este firesc, deoarece agricultura şi 
creşterea animalelor au constituit principalele îndeletniciri ale 
locuitorilor. Lărgimea văilor râurilor înlesnea cultivarea terenurilor. Se 
foloseau în acelaşi scop şi poienile, iar defrişările s-au produs practic 
necontenit. Pentru fertilizare se întrebuinţa atât sistemul tehnicii 
bienale, cât şi cel al moinelor 1 . Cu predilecţie era semănat grâul, 

o 

nelipsind nici meiul, orzul, secara . Marco Bandini remarca „rodnicia 
ogoarelor, a pământurilor de pe colinele aflate la două stadii depărtare 
de Baia” 7 8 9 , dar asupra acestui aspect ne putem face o imagine 
corespunzătoare şi din actele emise de cancelaria Moldovei. Atrage 
atenţia mulţimea morilor hidraulice care funcţionau pe cele două râuri 
sau pe afluenţi, mori care sunt un rezultat indubitabil al unei intense 
activităţi agricole. 

La 31 octombrie 1402, Alexandru cel Bun dăruia mănăstirii 
Moldoviţa două mori şi o jumătate dintr-o moară de sladniţă, aflate la 


7 Mircea D. Matei, Emil I. Emandi, op. cit., p. 73. 

8 Ibidem, p. 74. 

9 Călători străini despre Ţările Române, voi. V. Ediţia Maria Holban, M. M. 
Alexandrescu-Dersca Bulgarii şi Paul Cernovodeanu, Bucureşti, Editura Ştiinţifică şi 
Enciclopedică, 1973, p. 325. 

Baia 10 , iar câteva decenii mai târziu, în 1448, Petru Voievod pomeneşte 
şi el despre „locul unde au fost vechile mori domneşti ale părinţilor 
noştri” de la Baia, dăruindu-le pentru „mori noi sau şteze sau pive” 11 . 
Cu siguranţă, instalaţiile au fost construite în aceste locuri deoarece, 
potrivit unor estimări care se referă la anul 1453, se măcinau în oraş 
circa 38.000 litri de orz şi 13.000 litri de grâu . Tot pe Valea Moldovei, 
Oană postelnic primea întărirea de la domnie pentru satul Stroieşti „cu 
două cuturi şi o moară” , iar la 16 decembrie 1490, Ştefan cel Mare 
dădea hrisov lui pan Avram, diac de vistierie, pentru „a şasea parte din 
sat din Oniceani, care sunt pe Şumuzul Rece [...] şi cu moara care este 
pe Şumuz” 14 . 

Asemănătoare sunt şi consemnările pentru Valea Şomuzului 
Mare: la 11 aprilie 1465, Giurgea Rotompan vindea mitropolitului 
Teoctist al Sucevei satul Mihăieşti, pe apa Brădăţelului, „cu moara şi cu 
ştezele” 15 ; tot de la Ştefan cel Mare, Giurgea Pântece şi verii săi 
primeau întărire pentru „jumătate din satul Horodniceni şi jumătate din 
moară” 16 . Neputând trece în revistă toate referirile de acest fel, trebuie 
amintită aprecierea după care în această zonă funcţiona „cel puţin o 
moară la trei aşezări” 17 . 

Folosind pentru documentare şi hărţile alcătuite în secolul al 
XVIII-lea, constatăm că terenurile destinate grădinilor sau ogoarelor 
erau situate în imediata apropiere a vetrelor de sat şi, în comparaţie cu 
suprafeţele defrişate pentru păşuni sau fâneţe, erau mai reduse. 
Creşterea animalelor nu aducea cu sine deplasări care să depăşească 
hotarul satului, aceasta reprezentând o îndeletnicire sedentară . 

Nu pot fi ignorate nici alte ocupaţii, deloc neglijabile pentru 
economia rurală: pomicultura, pescuitul, albinăritul. Dacă astăzi zona 


10 C. Cihodaru, I. Caproşu şi L. Şimanschi, Documenta Romaniae Historica (DRH ), 
A. Moldova, voi. I (1384-1448), Bucureşti, Editura Academiei, 1975, doc. 16. 

11 Ibidem, doc. 279. 

12 Mircea D. Matei, Emil 1. Emandi, op. cit., p. 73. 

13 Leon Şimanschi, în colaborare cu Georgeta Ignat şi Dumitru Agache, DRH, 
A. Moldova, voi. II (1449-1486), Bucureşti, Editura Academiei, 1976, doc. 27. 

14 C. Cihodaru, I. Caproşu şi N. Ciocan, DRH , A. Moldova, voi. III (1487-1504), 
Bucureşti, Editura Academiei, 1980, doc. 83. 

15 Ibidem, voi. II, doc. 128. 

16 Ibidem, voi. III, doc. 186. 

17 Documente privind istoria României ( DIR ), A. Moldova, veacul XVI, voi. I, 
Bucureşti, Editura Academiei, 1953, doc. 291. 

18 Mircea D. Matei, Emil I. Emandi, op. cit., p. 76. 

din jurul Fălticenilor este vestită pentru întinderea şi productivitatea 
livezilor sale, aceeaşi notorietate pare să o fi avut şi în trecut, izvoarele 
menţionând aici „câmpul perilor” 19 , iar călători străini ca B andini 20 sau 
Bakcsici' scriind despre livezi de meri, peri, pruni cu roade de o 
deosebită calitate. 

Bogata reţea hidrografică a fost şi o importantă sursă 
alimentară, pescuitul reprezentând o activitate bine organizată. Se 
mai întrebuinţează încă tehnica răstocitului şi unelte ca leasa, 
crâsnicul, ostia, volocul, vârşa. Uneltele enumerate se foloseau în 
trecut cu mult folos deoarece, după martori ai timpului, în apa 
Moldovei se găsea din belşug peşte „ca păstrăvi şi alte soiuri” 22 , care 
ajungeau chiar şi pe masa Voievodului de la Iaşi . Adesea apele se 
zăgăzuiau, formându-se iazuri. Aproape că erau nelipsite din hotarele 
satului, zona Şomuzului Mare având cele mai multe. Dar tot aici erau 
numeroase proprietăţile mănăstirilor Moldoviţa, Humor şi Probota 
care au prohibit pescuitul: „în bălţile de la gura Şomuzului [...] să nu 
cuteze să pescuiască până la hotarul care este Hetca” 24 . 

Cum s-a văzut şi din documentele deja citate, încă din prima 
jumătate a secolului al XV-lea sunt pomenite, alături de mori, şi alte 
instalaţii arhaice, ca pivele şi ştezele. Acestea au intrat în declin şi apoi 
aproape au dispărut în anii de după al Doilea Război Mondial' . A mai 
rămas doar renumele piuarilor şi sumănarilor de pe Şomuz, al căror 
meşteşug ajunsese la maximă înflorire la începutul secolului al XlX-lea 
şi mai ales după împroprietărirea din 1864, când numărul pivelor era de 
peste 20' , iar din marele centru de la Şoimăreşti a mai rămas în 
funcţiune o singură instalaţie, datorită abundentei produselor de serie, 
variate şi cu un cost redus' . 


19 DIR, A. Moldova, veacul XV, voi. II, Bucureşti, Editura Academiei, 1952, p. 100. 

20 Călători străini..., voi. V, p. 325-326. 

21 Ibidem, p. 325. 

22 Ibidem, p. 240. 

23 Ibidem, p. 326. 

24 DRH, A. Moldova, voi. I, doc. 37. 

25 Ion H. Ciubotarii, op. cit., p. 5. 

26 Melania Ostap, Victoria Semendeaev, Pivele de bătut sumani pe Valea Şomuzului, 
în „Cibinium”. Studii şi materiale privind Muzeul Tehnicii Populare din Dumbrava 
Sibiului, Sibiu, Muzeul Bruckenthal, 1967-1969, p. 185-186. 

27 Vasile Munteanu, Piuăritul pe Valea Moldovei, în „Anuarul Muzeului Etnografic al 
Moldovei”, I, Iaşi, Editura Junimea, 2001, p. 257-269. 

Exodul ardelenilor spre celelalte două state româneşti a fost un 
fenomen pennanent în perioada medievală şi în cea modernă. A diferit 
doar intensitatea cu care acesta s-a desfăşurat într-o epocă sau alta. 
Spaţiul la care ne referim se numără printre locurile preferate de bejenarii 
care treceau hotarele în căutarea libertăţii şi a unui trai mai lesnicios. 
Dacă adăugăm şi neîntreruptele contacte politice, economice, culturale 
ale Moldovei cu Ardealul, vom înţelege mai bine de ce în zona amintită 
cultura populară pune probleme deosebite şi are atâtea particularităţi. 

Interferenţele sunt cu atât mai interesante cu cât aşezarea masivă a 
populaţiei transilvănene a survenit când „elementele definitorii ale 
culturii populare locale erau deja cristalizate” 28 . Afirmaţia este susţinută 
şi de istorici, care evidenţiază existenţa unei formaţiuni teritoriale 
premergătoare statului medieval întemeiat în unna acţiunilor lui Dragoş şi 
Bogdan, formaţiune „născută pe valea râului Moldova şi având ca punct 
central Civitas Moldaviensis, care a fost matricea viitorului principat” 29 . 

Primele grupuri de emigranţi au părăsit Transilvania în secolul al 
XlII-lea, pe măsură ce cnezii şi voievozii de sub Carpaţi - unde rezistenţa 
a fost mai îndelungată - erau tot mai supuşi presiunilor sau învinşi, iar 
colonizarea saşilor şi secuilor se făcea după planuri bine întocmite. De 
altfel, saşii vor pătrunde tot în acest secol şi în Moldova, stabilindu-se la 
Baia în număr mare, dar în secolul al XVII-lea deja nu mai erau acolo . 

Secolul al XlV-lea este şi cel la jumătatea căruia, potrivit tradiţiei 
descălecatului şi datelor istorice, a fost întemeiat statul medieval 
Moldova. Departe de a contesta contribuţia românilor maramureşeni la 
înfăptuirea acestui act, ne raliem părerii potrivit căreia descălecătorii nu 
au găsit la trecerea peste munţi un teritoriu pustiu, pe care de altfel ar fi 
fost în imposibilitate de a-1 acoperi un voievod cu oamenii din cele câteva 
sate ale sale. Elementul maramureşean a constituit segmentul politic 
organizat, care a devenit dominant şi a grăbit procesul de făurire a 
statului 31 . Aşadar, deşi consemnate de timpuriu, emigrările nu au avut, în 
primele secole de la producerea lor, tăria de a transforma sau influenţa 
cultura populară din unele zone ale Moldovei. 


28 Ion H. Ciubotarii, op. cit., p. 10. 

29 Grigore Ilisei, Ştefan S. Gorovei, Fălticeni , Bucureşti, Editura Sport-Turism, 1987, 
p. 14; Mircea D. Matei, Emil I. Emandi, op. cit., p. 36. 

30 Ana Niculăiasa, Mihai Niculăiasa, op. cit., p. 25. 

31 Petre P. Panaitescu, Interpretări româneşti. Bucureşti, Editura Enciclopedică, 
1994, p. 100. 

Cauzele abandonării locurilor de baştină sunt multiple. Pe plan 
politic, românii sunt reprezentaţi la Turda, în 1355, pentru ultima dată la 
Congregaţiile Transilvaniei. Pentru dizolvarea nobilimii autohtone, chiar 
curtea regală coordona un adevărat program de catolicizare şi 
maghiarizare. înfăptuind şi dorinţele papale, regatul apostolic începuse 
încă din secolul al XlII-lea o îndârjită ofensivă împotriva schismaticilor, 
continuată şi sub dinastia de Anjou, ai cărei regi au hotărât fie expulzarea 
preoţilor necatolici (Ludovic), fie confiscarea averilor cnezilor care ar fi 

. 5 . .. . *32 

primit pe domeniile lor preoţi ortodocşi . Această atitudine a continuat 
cu o amploare tot mai mare, având ca finalitate scoaterea românilor din 
rândul „naţiunilor privilegiate” şi a Bisericii Ortodoxe din rândul celor 
recepte. Toate acestea, la care se adaugă pauperizarea populaţiei 
autohtone, au constituit temeiuri constante pentru exod. 

în condiţiile amintite, nu mai surprinde conţinutul unor 
documente de felul celui emis sub domnia regelui Sigismund, în 1404, 
prin care acesta dăruia unele sate din părţile Zarandului, „care erau 
părăsite de locuitori” 33 . Lui Iancu de Hunedoara, nobilii i se plângeau 
adesea despre fuga ţăranilor de pe moşii 34 . Abia anul 1514, cu decizia 
legării de pământ, prin care românii erau readuşi la condiţia de „glebae 
adscripti”, a adus o vremelnică oprire a emigraţiei. Nu însă şi a 
contactelor, prin intense relaţii de schimb şi prin stăpânirea de către 
domnii moldoveni a unor însemnate domenii (Ciceul, Unguraşul, 
Cetatea de Baltă, Rodna). 

Dinăuntrul arcului carpatic se privea spre Ţara Românească şi 
Moldova ca la pământuri ale făgăduinţei, miraj mult întreţinut şi 
amplificat de acţiunile curţilor de la Iaşi şi Bucureşti. în Moldova 
medievală, slaba densitate a populaţiei a fost o constantă care a şi 
depăşit graniţele epocii. De aceea, Alexandru Lăpuşneanu îi ruga, în 
1553, pe bistriţeni să permită ţăranilor ardeleni trecerea munţilor pentru 
lucrul pământului ". Alexandru Iliaş îşi propunea aducerea în Moldova a 
tuturor românilor din Ardeal 36 , iar Antioh Cantemir ordona scutirea de 


32 Ştefan Meteş, Emigrări româneşti din Transilvania în secolele XIII-XX, Bucureşti, 
Editura Ştiinţifică şi Enciclopedică, 1977, p. 15. 

33 Ion Nistor, Emigrările de peste munţi , în „Analele Academiei Române”, seria a Il-a, 
tom XXXVII, Istorie, Bucureşti, 1915, p. 7. 

34 Ibidem, p. 8. 

35 Ibidem, p. 11. 

36 Ştefan Meteş, op. cit., p. 90. 

bir a ungurenilor . Perspectivele au devenit şi mai promiţătoare după 
reformele lui Constantin Mavrocordat, prin care şerbia era desfiinţată, în 
timp ce Constantin Racoviţă, sfidând orice incident diplomatic, scutea 

38 

şase luni de orice dare pe ardeleni, punându-i sub directa sa protecţie 
împotriva oricărui abuz. Pe acest fond, a fost adresată la Iaşi, în 1765, o 
somaţie a guvernului Transilvaniei prin care se cerea domniei să 
înceteze „ademenirea” populaţiei de peste munţi 39 . 

Situaţia era cronică şi nu putea fi soluţionată doar pe cale 
diplomatică sau prin simple măsuri administrative. Stăpânirea austriacă, 
instalată la sfârşitul secolului al XVII-lea, reconfirma vechile discriminări 
şi chiar introducea o rigurozitate sporită în domeniul fiscalităţii. Peste 
toate, s-a suprapus dorinţa imperiului de a recuceri din terenul pierdut de 
catolicism în favoarea protestantismului. în vederile „strategilor” 
contrareformei au intrat şi românii, ademeniţi cu promisiuni de obţinere a 
unui statut asemănător celorlalte confesiuni. Mulţi ani, tulburările 
prilejuite de „unirea cu Roma” au marcat spaţiul transilvănean, fiind şi ele 
un stimulent ale migraţiei, mai cu seamă după acţiunile lui Visarion Sarai 
şi Sofronie din Cioara, sau după intervenţia brutală a generalului Buccow, 
care a distrus schiturile şi mănăstirile ardeleneşti. De fapt, secolul al 
XVIII-lea, mai ales din a doua jumătate, reprezintă apogeul trecerii 
ardelenilor în celelalte provincii româneşti; în 1763 s-au înregistrat şi 
lupte la trecerea graniţei, 23 de sate plecând în Moldova 40 . 

Dacă bejenirea transilvănenilor a căpătat proporţii de masă pe 
la mijlocul veacului al XVII-lea, în locurile noi de aşezare ei au găsit 
bine constituite componentele de bază ale culturii populare, iar în ceea 
ce priveşte zona dintre Moldova şi Şomuzul Mare, aceasta era, încă de 
la sfârşitul secolului al XV-lea, populată aproape în întregime. De 
aceea, noii veniţi, importanţi numeric de acum, îşi aduc o contribuţie 
vizibilă la creaţia folclorică abia după un interval de „convieţuire 
îndelungată” 41 . La sosirea pe noile meleaguri, bejenarii au fost numiţi 
în diferite feluri: „mocani” sau „bârsani” - cei veniţi din împrejurimile 
Braşovului - „ţuţuieni” sau „mărgineni” - cei din zona Sibiului - sau 
„ungureni” - denumirea generică cea mai răspândită. în multe din 
cazuri şi-au asumat ori le-a fost desemnat drept nume de familie chiar 


37 Ibidem, p. 92. 

38 Ion Nistor, op. cit., p. 27. 

39 Ibidem, p. 29. 

40 Ibidem, p. 41. 

41 Ion H. Ciubotarii, op. cit., p. 10. 

denumirea locului de origine. Astăzi este rar satul din zona Fălticenilor 
unde să nu fie întâlnite familii cu numele Bârsan, Crişan, Ardeleanu, 
Ungureanu, Puşcaşu, Bârgăuanu etc. 

Localităţile situate în interiorul zonei de ocupaţie habsburgică 
asupra Bucovinei au beneficiat de două conscripţii, ambele efectuate în 
1778, din ordinul generalului baron Carol de Enzenberg, guvernator al 
Bucovinei. între datele înregistrate sunt amintiţi şi românii veniţi din 
Bistriţa-Năsăud, Maramureş, Cluj, Satu Mare, Mureş, Bihor, Sălaj, 
Alba, Harghita, Sibiu, Covasna 42 . Pentru zona necuprinsă de stăpânirea 
austriacă, acestea sunt mai succinte. Există date despre aşezarea lor la 
Dolheştii Mari 43 , la Gulia - Dolhasca, Tătărăuşi, Preoţeşti, Roşiori, 
Râşca 44 . De asemenea, comparând datele unui recensământ din jurul 
anului 1775: Zahareşti - şase case, Vorniceni - nouă, Stroieşti - 17 etc., 
cu rezultatele conscripţiilor de la 1778, când vom întâlni 35 de familii 
de ardeleni la Zahareşti, 43 la Stupea etc., constatăm că, în multe sate de 
la izvoarele Şomuzului Mare, ei devin majoritari, determinând în timp 
„impunerea unor particularităţi lingvistice şi etnofolclorice” 45 . 

Pentru restul spaţiului nu avem indicii precise, dar ele pot fi 
întrevăzute atât prin multe nume ce trimit cu gândul la zone din Ardeal, 
cât şi prin particularităţi lingvistice şi folclorice care „au corespondenţe 
ce merg adesea până la identitate, în satele de dincolo de munţi 46 . 

* 

* * 

„Fălticenii sunt o transfonnare în oraş a unor sate care existau 
bine întemeiate de pe la 1400 şi încă mai înainte” 47 . Afirmaţia, făcută de 
Artur Gorovei în 1938, este exactă, dar lasă impresia constituirii unui târg 
în urma evoluţiei fireşti a unor sate care s-au contopit şi au căpătat treptat 
fizionomie urbană. Dimpotrivă, apariţia târgului a fost bruscă, asemenea 
oraşelor antice sau coloniale. Printr-un hrisov domnesc, iscălit de 
Constantin Moruzi în 1779, se trăgea brazda, închipuind locul unde avea 
să fie prima stradă, pe moşia încă nedesţelenită a stolnicului Ioniţă 


42 Ibidem, p. 11. 

43 Ştefan Meteş, op. cit., p. 149. 

44 Ibidem , p. 169. 

45 Ion H. Ciubotarii, op. cit., p. 12. 

46 Ibidem, p. 1-2. 

47 Artur Gorovei, Fălticenii. Cercetări istorice asupra oraşului, Fălticeni, Institutul de 
Arte Grafice „M. Saidman”, 1938, p. 174. 

Başotă . Un târg apărut peste noapte, dar dictat de clare raţiuni de stat! 
La Baia se stinsese de mult orice licărire de urbanism, Suceava era intrată 
sub stăpânirea austriacă, iar pentru ţinutul, care, sugestiv, rămăsese 
botezat tot Suceava, nu exista un centru administrativ. Noua aşezare va 
primi aceste atribuţii, având şansa de a prelua şi funcţiile negustoreşti ale 
Sucevei. într-un timp scurt, sate din preajmă, ca Broşteni, Coteşti, 
Pădureni, aveau să-şi păstreze numele doar prin desemnarea ca atare a 
unor uliţe. Din 1924 şi altele, precum Şoldăneşti, Buciumeni, Oprişeni, 
Rădăşeni, sunt considerate ca tăcând parte din oraş 49 . 

Evenimentul care propulsa tânărul şi obscurul târg ca important 
centru de schimb, avea să fie hotărârea din 10 septembrie 1814 prin care 
domnitorul Scarlat Calimah stabilea ţinerea la Fălticeni a patru 
iarmaroace pe an la: Miezul Păresimii, Sfântul Gheorghe, Sfântul Ilie şi 
Sfântul Dumitru 50 . Cu timpul s-a impus şi a rămas doar cel de la 20 iulie 
(Sfântul Ilie), care a devenit vestit în tot spaţiul românesc şi atrăgea 
negustori din diverse părţi ale Europei. Pe durata unei luni întregi, se 
încheiau aici tranzacţii spectaculoase între comercianţi de la Lipsea, 
Bucureşti, Braşov sau Constantinopol. Era „vremea de aur a oraşului 
Fălticeni” 51 , o întreprindere cu folos pentru negustorii locali, dar 
deopotrivă pentru târgoveţii obişnuiţi care câştigau din închirierea 
spaţiilor. Mai mult, negustorii de blănuri de la Fălticeni monopolizau, la 
un moment dat, „comerţul european cu aceste mărfuri de lux” . 
Succesul nu putea scăpa unui domnitor arghirofil ca Mihail Sturdza, 
care încearcă mutarea bâlciului într-un oraş ce-i purta numele, 
Mihăileni. S-a revenit asupra deciziei datorită opoziţiei negustorilor care 
„n-au vrut să-şi schimbe obiceiurile”, Fălticenii rămânând „un al doilea 
Galaţi, portul de uscat al Moldovei” 53 . 

Paradoxal, tocmai procesul de modernizare în care a intrat ţara 
după 1859 avea să se dovedească fatidic pentru poziţia comercială a 
târgului. Prima mare lovitură dată rolului de intennediere a afacerilor prin 
iarmaroc avea să fie construirea căilor ferate (în 1887 se inaugura linia 
Dolhasca - Fălticeni). Noile facilităţi de transport şi de plasare a mărfurilor 


48 Grigore llisei. Ştefan S. Gorovei, op. cit., p. 13. 

49 Ibidem. 

50 Artur Gorovei, op. cit., p. 190. 

51 Vasile Costăchescu, Istoria oraşului Fălticeni. Cu un scurt istoric al judeţului Baia 
(1340-1941), Fălticeni, Tipografia Românească, 1941, p. 96. 

52 Grigore llisei. Ştefan S. Gorovei, op. cit., p. 7. 

53 Artur Gorovei, op. cit., p. 192. 

nu mai tăceau necesară întâlnirea la egală distanţă a negustorilor. Slărşitul 
„Marelui Război”, desfiinţarea graniţelor cu Transilvania şi Bucovina, avea 
să accentueze decăderea iarmarocului. El continua să se deslăşoare însă 
„pentru distracţia orăşenilor şi judeţenilor” 54 . 

Am insistat asupra amplorii şi ponderii economice pe care le-a 
deţinut iannarocul, tocmai datorită disproporţiei dintre importanţa 
acestuia şi statura măruntă a oraşului Fălticeni. Sunt uşor de imaginat 
impresiile pe care bâlciul le provoca asupra locuitorilor din împrejurimi. 
Pentru un spaţiu liniştit, relativ închis, căruia aproape că-i lipsea 
imaginea străinului, prezenţa anuală a mii de negustori de toate 
graiurile, cu vestimentaţie, gesturi şi deprinderi diferite, nu puteau 
rămâne fără urmări. Unele din aceste personaje, şocante pentru 
locuitorii zonei, şi-au găsit un loc pennanent în alaiurile de mascaţi din 
cadrul sărbătorilor de iarnă. 

Bâlciul avea şi o menire distractivă. Peste încrâncenările 
negocierilor se suprapuneau strigătele saltimbancilor, ursarilor, 
ghicitoarelor. Crainicii trupelor de comedii invitau, ca şi astăzi, de mai 
multe ori pe zi la reprezentaţii un public alcătuit mai ales din ţăranii 
satelor din jur. Cu predilecţie satisfăcea gusturile locale faimosul actor 
Matei Millo cu trupa sa. începând cu 1868, acesta era nelipsit din târg 
pe timpul iarmarocului 55 , ridicând pentru acest scop chiar un local din 
scânduri şi „cât ţinea bâlciul, teatrul lui Millo dădea reprezentaţii în 
fiecare seară şi sala era totdeauna plină” 56 . Dar Matei Millo nu este 
amintit aici pentru locul pe care îl ocupă în istoria teatrului românesc. 
Vom reveni asupra influenţei pe care activitatea sa a exercitat-o asupra 
culturii populare. De altfel, preocupările pentru arta dramatică erau mai 
vechi în aceste locuri. Era abia anul 1835 când în curtea Cantacuzinilor 
de la Horodniceni se juca „Piatra Craiului”. Un sfert de secol mai târziu, 
un mecena - Nicolae Istrati - va înfiinţa la Rotopăneşti o „Şcoală de 
muzică şi declamaţiune” 57 , pentru ai cărei elevi va scrie el însuşi un 
manual, angajând în acelaşi timp şi profesori de specialitate: Petru 
Mezetti pentru muzică şi actorul ieşean Mihai Galino pentru 
declamaţiune. Au avut loc şi spectacole, atât la Rotopăneşti, cât şi la 
Fălticeni, unde s-a jucat piesa lui Millo, „Baba Hârca” . 


54 Vasile Costăchescu, op. cit., p. 97. 

55 Ana Niculăiasa, Mihai Niculăiasa, op. cit., p. 61. 

56 Artur Gorovei, op. cit., p. 204. 

57 Ibidem, p. 203. 

58 Ana Niculăiasa, Mihai Niculăiasa, op. cit., p. 50. 



200 


Vasile MUNTEANU 


Absolut remarcabilă era şi fervoarea editorială care se manifesta 
în târg. Drumul a fost deschis de instalarea tipografiei fraţilor Tăutu, în 
1873, urmată apoi de tipografiile „Saidman” (1879), „Gutenberg” 
(1906), „Tipografia românească” (1934). în afara cărţilor şi broşurilor, 
pot fi numărate nu mai puţin de 24 de publicaţii cotidiene, săptămânale 
sau lunare, apărute până în anul 1944. Desigur că multe dintre ele au 
avut o existenţă efemeră, intr-un tiraj redus. Un loc cu totul aparte îl 
ocupă revista proiectată, încă din 1891, de Artur Gorovei în odaia din 
Broşteni a învăţătorului Mihai Lupescu 59 . „Şezătoarea” a fost prima 
revistă de la noi care s-a hotărât să publice numai literatură populară, 
având un nucleu de neobosiţi culegători de folclor în satele de pe Valea 
Bistriţei şi cele din jurul Fălticenilor, cărora aveau să li se alăture 
corespondenţi din toate zonele locuite de români. Departe de a accepta 
statutul de publicaţie provincială, colectivul redacţional şi-a asumat, mai 
ales prin Artur Gorovei, sarcina rezolvării unor importante probleme 
teoretice, cum ar fi fixarea domeniului disciplinei, fiind adoptate cu 
precădere sugestiile franceze 60 . Revista fălticeneană nu s-a limitat la 
găzduirea în paginile sale a textelor corespondenţilor sau la analize 
teoretice de folclor ci, prin colaboratorii cei mai apropiaţi, întreprindea 
investigaţii în satele din jurul târgului, oferind tiparului texte inedite. 
Este cazul lui T. C. Ionescu - Dolhasca, N. Vasiliu - Tătăruşi, 
V. Costăchescu - Hârtop, V. Radovici şi D. Bălan - Preuteşti. Mereu 
nemulţumit, dorind să ridice valoarea revistei şi să alinieze activitatea 
folclorică din ţară la cerinţele europene, Artur Gorovei a dus mai mulţi 
ani o campanie pentru acceptarea de către culegători a unor chestionare 
care facilitau sistematizarea materialelor culese 61 . 

Mult discutată şi disputată a fost, în perioada de după 1859, 
problema asincroniei dintre sat şi oraş. Intelectualii locali au dus o 
activitate neobosită, aşa apărând „Case pentru sfat şi citire”, Ateneuri 
populare (Mălini), coruri, iar cercul „Deşteptarea sătenilor” edita chiar un 
ziar - „Vestitorul satelor” - conceput mai întâi la Baia, apoi la Bogdăneşti. 

Tot pe seama unui interes crescând faţă de datinile şi obiceiurile 
strămoşeşti, trebuie să punem şi participarea numeroasă a învăţătorilor 


59 Ion D. Lăudat, Rolul revistei „Şezătoarea” în cunoaşterea folclorului românesc şi 
ecourile ei peste hotare, în „Actele Simpozionului dedicat reciprocităţilor 
iugoslavo-române în domeniul literaturii populare”, Pancevo, 1972, p. 301. 

60 Petru Ursache, „Şezătoarea” în contextul folcloristicii , Bucureşti, Editura Minerva, 
1972, p. 76. 

61 Ibidem, p. 76-78. 




INTERFERENŢE ÎN OBICEIURILE DE IARNĂ... 

_î_ 


201 


din satele zonei la chestionarele iniţiate de Bogdan Petriceicu Hasdeu şi 
Nicolae Densuşianu, astăzi aflându-se în arhivele Academiei 
răspunsurile unor dascăli ca: I. C. Bondescu din Boroaia, P. Cucescu din 
Baia, P. Nicolescu din Ciumuleşti, T. C. Ionescu din Dolhasca, 
G. Demetriu din Dolheştii Mari, Gh. Popescu din Drăguşeni etc. Deşi 
catalogate între timp, aceste materiale, datorită uriaşului lor volum, nu 
au fost încă suficient exploatate. 

De la Crăciun la Bobotează. Practici arhaice şi ipostaze recente 

în literatura noastră de specialitate sunt contribuţii semnificative 
care analizează modul de percepţie şi organizare a timpului în 
mentalitatea populară. Curgerea acestuia, nicidecum temă şi lineară, a 
fost intuită din vechime ca o nesfârşită succesiune de suprapuneri ale 
ciclurilor cosmice şi vegetaţionale, întretăiate de praguri (echinocţii, 
solstiţii, începutul sau sfârşitul ciclului vegetal), momente critice care au 
marcat în diverse perioade sfârşitul şi începutul unui nou an. Indiferent 
însă dacă înnoirea anului se petrecea primăvara, toamna sau în plină 
iarnă, timpul îmbătrânit, degradat, avea nevoie de o perioadă de 
renovare rituală, dominată de „ideea perfecţiunii începuturilor” 63 . 

Transferat oficial de romani la 1 ianuarie (secolul I î.Hr.), Anul 
Nou din miezul iernii a catalizat în bună măsură şi manifestările care 
precedau începutul muncilor agricole sau pe cele care sărbătoreau 
strânsul recoltelor. Sărbătorile creştine, care s-au impus mai apoi, au 
adâncit confuzia, mai cu seamă odată cu mutarea datei Crăciunului (anul 
336) şi aşezarea sa peste Satumalii şi naşterea lui Mithra 64 . Schimbarea 
nu a rămas fără urmări şi explică, în parte, de ce aceleaşi obiceiuri, cu 
centrul la Crăciun, se întâlnesc în toată perioada până la Bobotează. în 
paralel cu aceste schimbări, atitudinea ierarhilor şi a clerului de rând era 
necruţătoare faţă de toate datinile păgâne, combătându-le cu fennitate. 
însă insuccesul lor este evident: în prima jumătate a mileniului I, 


62 Ion Muştea, Ovidiu Bârlea, Tipologia folclorului din răspunsurile la chestionarele 
lui B. P. Hasdeu, Bucureşti, Editura Minerva, 1970; Adrian Fochi, Datini şi eresuri 
populare de la sfârşitul secolului al XlX-lea. Răspunsurile la chestionarele lui Nicolae 
Densuşianu, Bucureşti, Editura Minerva, 1976. 

3 Ion FI. Ciubotarii, Catolicii din Moldova. Universul culturii populare, voi. II. 
Obiceiurile familiale şi calendaristice. Iaşi, Editura Presa Bună, 2002, p. 217. 

64 Petru Caraman, Colindatul la români, slavi şi la alte popoare. Studiu de folclor 
comparat. Ediţie îngrijită de Silvia Ciubotarii. Prefaţă de Ovidiu Bârlea, Bucureşti, 
Editura Minerva, 1983, p. 339-340. 

Tertulian definea aceste datini ca fiind „zămislite din eresuri şi idolatrie, 
închinate desfrâului şi plăcerii” 65 . Peste o mie de ani, ca un indiciu că 
situaţia era neschimbată, G. Heltai (un pastor sas din Ardeal) se plângea 
de începerea marelui praznic al diavolului, imediat după Crăciun 66 . 
Situaţia era identică şi în Scandinavia, unde Odin continua să fie 
sărbătorit cu ruguri, strigăte, ospeţe şi snopi de grâu legaţi pe 
acoperişurile caselor 67 sau în Gennania, unde se perpetuau spaimele 
despre călătoriile lui Votan şi Brechta prin ţară, binecuvântând şi 
pedepsind deopotrivă 68 . Intervalul destinat regenerării timpului se întinde 
de-a lungul celor douăsprezece zile cosmogonice dintre Crăciun şi 
Bobotează. Omul, devenit „oarecum stăpânul cosmosului” 69 , se insinua în 
lupta dintre întuneric şi lumină, participa simbolic la îndepărtarea 
haosului şi reaşezarea lucrurilor pe un făgaş favorabil. Deşi în mare parte 
înţelesurile iniţiale s-au pierdut, datinile şi obiceiurile care persistă în 
cadrul acestui scurt segment temporal au o mare densitate şi varietate, 
fără corespondent într-o altă perioadă a anului. 

Rezultat al întrepătrunderilor şi sintezei, datinile şi obiceiurile de 
iarnă solicită participarea întregii colectivităţi. Nici un segment social 
sau categorie de vârstă nu rămâne pe dinafară, cu toţii, de la copiii cei 
mai mici până la venerabilii membri ai obştii avându-şi rostul şi partea 
de distracţie. Ca şi în vremurile lui Tertulian sau Heltai, nici omul 
modern nu se rezumă în timpul acestor sărbători doar la intonarea 
cântecelor creştine. 

Şi pentru sătenii din zona Fălticenilor, fiecare din aceste zile ale 
ciclului hibernal încă mai reprezintă o lună a anului următor. întreaga 
perioadă este parcursă cu multă precauţie şi diverse interdicţii (se evită 
împrumutarea lucrurilor din gospodărie, se ocolesc certurile etc.), iar 
tuturor întâmplărilor, memorabile cu adevărat ori total nesemnificative, 
li se conferă valoare de omen 70 . 

începând de la Sfântul Andrei sau Sfântul Neculai şi până la 
Bobotează, ziua de ajun a marilor sărbători este considerată propice 
pentru diferite acte divinatorii, care prognozau fie regimul ploilor în 


65 Dimitrie C. Ollănescu, Teatrul la români, Bucureşti, Editura Eminescu, 1981, p. 39. 

66 Ovidiu Bârlea, Folclorul românesc, voi. I, Bucureşti, Editura Minerva, 1981, p. 267. 

67 Adolphe Bithard, Sărbătoarea Crăciunului. La diferite popoare. Bucureşti, Editura 
Luceafărul, 1913, p. 12. 

68 Davide Caselli, Crăciunul la diferite popoare, Bucureşti, Editura Minerva, 1915, p. 61. 

69 Ovidiu Bârlea, op. cit., p. 269. 

70 Ion H. Ciubotarii, Valea Şomuzului Mare..., p. 82. 

anul care urma şi implicit rodnicia ogoarelor, fie destinul individual. 
Evident, în trecut, ca şi în prezent, „nimeni nu e aşa de curios despre 
viitoarea lor soartă ca fetele cele mari” 71 . Câteva practici sunt 
generalizate în toată zona, fiind şi cele mai uzitate. Se crede cu tărie 
că unele atribute ale viitorului soţ pot fi aflate dacă, legată la ochi, 
fata merge în grădină şi numără nouă pari de lemn de la gard, 
legându-1 pe ultimul pentru a-1 recunoaşte a doua zi. în funcţie de 
aspectul parului (înalt, gros, noduros etc.) este conturat şi cel menit: 
slab - gras, înalt - scund, bogat - sărac etc. (Giuleşti, Boroaia, 
Ganea). Exact la miezul nopţii Sfântului Vasile, perechea mult aşteptată 
poate fi văzută cu o lumânare în apa fântânii (Oniceni) ori în casă, 
iluminând o oglindă cu flacăra unei lumânări (Şoimăreşti). Informaţii mai 
lacunare se obţin în coteţele porcilor, în funcţie de numărul grohăiturilor 
acestora când sunt strigaţi, calculându-se anii rămaşi până la măritiş. 
Modalitatea cea mai comodă de aflare a ursitului constă în stimularea 
viselor iar pentru aceasta, pe un areal mai larg, se aşeza sub căpătâi 
Epistolia Maicii Domnului - cea căzută din cer, cumpărată din vreme din 
iarmaroacele de la Fălticeni sau Roman . 

Când divinaţiile nu corespund aşteptărilor, fetele apelează la 
vrăji şi farmece de dragoste, descântând socul (Cornul Luncii) sau 

H'l 

afumându-se cu pene de cuc înainte de a merge la horă (Ţoleşti) . 
Fetele rămase multă vreme nemăritate, femeile despărţite sau văduvele 
încă tinere, caută sprijinul vrăjitoarelor care descântă pentru venirea 
peţitorilor prin învelirea focului şi înfigerea cuţitului în mijlocul 
acestuia (Ţoleşti) 74 . S-au consemnat şi practici de magie neagră, care 
vizau moartea rivalei (Dolheştii Mari). O astfel de vrajă („baterea 
penelor la trunchi”) ne dezvăluie încă o ipostază a nudităţii rituale, 
asumată în tandem de vrăjitoare şi fata bătrână 75 . 

Lipsiţi demult de preocupările celorlalţi, bătrânii fac estimări 
privind vremea, timpul optim pentru semănat şi lucrat pământul. „Dacă 
luna stă ca o coşarcă, ţine apa, va fi un an ploios; dacă are un colţ în jos, 


71 Simeon Florea Marian, Sărbătorile la români. Studiu etnografic, voi. I. Câmilegile. 
Ediţie îngrijită şi introducere de Iordan Datcu, Bucureşti, Editura Fundaţiei Culturale 
Române, 1994, p. 50. 

72 Silvia Ciubotarii, Obiceiuri nupţiale din Moldova. Tipologie şi corpus de texte. Iaşi, 
Editura Universităţii „Alexandru Ioan Cuza”, 2009, p. 181. 

13 Ibidem, p. 190-191. 

74 Ibidem, p. 193. 

75 Ibidem, p. 196. 

va fi secetă” (Oniceni). Se înşiruie atent pe masă, pe blidar sau culme 
calendarele din foi de ceapă ori coji de nuci, umplute cu sare. Până şi 
organele porcului sunt examinate cu atenţie după tăiere: „dacă splina îi 
groasă în spate, urmează iarnă lungă” (Lămăşeni). Zăbovind încă la 
sacrificarea porcilor, obicei care are vădite corespondenţe cu 
ceremoniile străvechi şi cu „zilele grase” ale Satumaliilor romane 76 , 
observăm că, spre deosebire de alte zone, nu s-a impus o anumită zi în 
care să se realizeze acest lucru. în Şasea Mare, Ignatul este considerat ca 
ideal. în alte părţi, această „treabă” poate fi amânată până în Ajunul 
Crăciunului. în Lămăşeni „nu se aude nici un guiţat de porc până după 
Crăciun, căci oamenii postesc”. 


* 

* * 

Mentalitatea populară păstrează viguros credinţa că, în timpul 
sărbătorilor de trecere la un an nou, cuvântul devine faptă, printr-o 
simplă rostire, prin urare putându-se transmite celor din jur „lucrurile şi 
stările dorite” 77 . De la Crăciun la Bobotează urările abundă, adresate 
după rânduieli bine ştiute şi păstrate care-şi găsesc expresia deplină în 
datina colindatului. Clasificarea formelor de colindat propusă de 
savantul ieşean Petru Caraman se regăseşte şi astăzi, după aproape opt 
decenii, în realităţile manifestărilor din zona Fălticenilor, chiar dacă nu 
toate elementele se exprimă cu aceeaşi tărie. Am mai adăuga categoriei 
profane a datinii teatrul haiducesc, bine reprezentat până în urmă cu 
puţin timp. 

în urma binecunoscutei cercetări pe care Traian Herseni a 
întreprins-o asupra cetelor de feciori din Ţara Oltului, s-a desprins 
aproape de la sine observaţia că acestea performează în zilele 
Crăciunului, în multe locuri din Ardeal, Anul Nou trecând aproape 
neobservat . In zona noastră de interes, ca de altfel în Moldova 
întreagă, marea majoritate a obiceiurilor de acest tip sunt concentrate în 
ajunul, noaptea şi ziua Sfântului Vasile. Fără a avea aceeaşi forţă şi 


76 G. Dem. Teodorescu, încercări critice asupra unor credinţe, datine şi moravuri ale 
poporului român , Bucureşti, Tipografia Petrescu-Conduratu, 1874, p. 19. 

77 Ovidiu Bârlea, op. cit., p. 269. 

78 Petru Caraman, op. cit., p. 7-8. 

79 Traian Herseni, Forme străvechi de cultură poporană românească. Studiu de 
paleoetnografie a cetelor de feciori din Ţara Oltului, Cluj-Napoca, Editura Dacia, 
1977, p. 89-91. 

dimensiuni, fenomenul colindatului este însă prezent şi la Crăciun. 
Grupurile de colindători au o slabă coeziune, constituindu-se în seara 
ajunului dintr-un mic nucleu: „Feciorii merg la casa fetei, colindă, apoi 
iau fata cu ei şi merg mai departe” (Oniceni). Nici diferenţierile nu sunt 
stricte, în rândul colindătorilor găsindu-şi uneori loc şi cei „Trei Crai”, 
iar de prin anii ‘60 ai secolului trecut şi un „Moş Crăciun”, de evidentă 
sorginte cărturărească. Locul obişnuit pentru prezentarea repertoriului 
era la fereastră, dar colindarea prietenilor, rudelor, vecinilor se face în 
casă 80 . Textele colindelor nu mai conţin elemente de arhaicitate. 
Melodica unora dintre ele este însă de factură veche, deosebite fiind 
variantele de tip „Vânătorii şi Sfântul Ioan”, „Cerbuşorul” etc., de 
influentă clar ardelenească, având asemănări „ce merg uneori până la 
identitate” cu piese culese în Maramureş, Bistriţa-Năsăud, Sălaj' . 

Un interes deosebit suscită, mai ales prin amploare, colindatul 
religios, marcat de particularităţile confesionale ale multor sate din 
zonă. De-a lungul Văii Moldovei în amonte, de la Drăguşeni şi satele de 
pe deal, începând cu Iorcanii Tătăruşilor, până în localităţile de pe 
Râşca, pitite sub Culmea Stânişoarei, o însemnată parte a populaţiei a 
rămas adepta calendarului iulian, de stil vechi, după reforma din 
octombrie 1924. Numiţi în mod obişnuit stilişti, vechi calendarişti sau 
pe vechi, aceştia sunt mai nou recunoscuţi ca adepţi ai Bisericii 
Ortodoxe de Stil Vechi din România, care îşi are sediul central chiar în 
zona Fălticenilor, la Mănăstirea Slătioara. 

Nedeosebindu-se de majoritari decât prin decalajul de 
treisprezece zile între aceleaşi sărbători, stiliştii nu sunt în nici un fel 
percepuţi ca fiind diferiţi. Practic, la nivelul comunităţilor săteşti nici nu 
s-a conturat cu mare claritate existenţa a două biserici. Pentru că 
frontierele dintre ele sunt ca şi inexistente, iar „dezertările” dintr-o parte 
în cealaltă, precum şi revenirile, uneori repetate, nu contrariază pe 
nimeni. Trecerea reprezintă o simplă opţiune a individului, 
neîmpiedicată de cereri, aprobări, botezuri, ceremonii de consacrare, 
jurăminte ori explicaţii. De cele mai multe ori schimbarea taberei se 
constată când poarta unei gospodării rămâne închisă la hramul şi 
sărbătorile de iarnă ale unui stil. Şi totuşi, fără a contrazice nimic din 
cele expuse mai sus, putem întrezări câteva nuanţe care îi 
individualizează pe păstrătorii vechiului calendar. Cei mai fervenţi 

80 Sărbători şi obiceiuri, voi. IV. Moldova, coord. I. Ghinoiu, Bucureşti, Editura 
Enciclopedică, 2004, p. 275. 

81 Ion H. Ciubotarii, Valea Şomuzului Mare..., p. 88. 

practicanţi dintre aceştia, în general persoane în vârstă, precum şi o 
parte a clerului, propovăduiesc un soi de puritanism, îndemnând sătenii 
să se reîntoarcă la un presupus mod de viaţă românesc de până la 1924: 
nunţile fără lăutari, neparticiparea tinerilor la hore, jocuri şi alte 
petreceri comunitare şi, bineînţeles, prohibirea totală a jocurilor cu 
măşti. Evident, puţini sunt cei convinşi să renunţe la datini şi obiceiuri 
înstăpânite de veacuri, fie tineri sau gospodari. 

Pentru subiectul nostru, principalul efect al acestor atitudini îl 
reprezintă perpetuarea constant bună a unor fonne de colindat religios. 
Copii din clasele primare şi gimnaziale, aflaţi sub ascultarea părinţilor, 
performează la Crăciunul pe stil vechi. Fetele, în grupuri de două până 
la cinci, interpretează colinde religioase cunoscute. Băieţii umblă mai 
ales cu Steaua, împodobită abundent cu beteală şi hârtie colorată. 
Ţinuţi, potrivit lui Mihail Kogălniceanu, la mare cinste încă de pe la 
începutul secolului al XlX-lea, Irozii ajunseseră să aibă reguli precise de 
joc care circulau şi în scris din 1860 . Distribuţia completă consemnată 
atunci: un împărat, doi îngeri, un stratiot, trei crai, un harap, doi ostaşi 
cu lănci, doi ostaşi cu săbii, este văzută tot mai rar, replicile fiind şi ele 
substanţial comprimate. Unele personaje („cei trei crai”) s-au desprins 
din grup evoluând independent, însă marea concentrare de datini are loc 
şi pe stil vechi tot la Anul Nou. în Drăguşeni, de pildă, noaptea 
Sfântului Vasile este sărbătorită de două ori cu aceeaşi intensitate de 
toată suflarea satului. 

Pregătirile pentru Anul Nou încep odată cu postul Crăciunului. 
De la copii până la însurăţei, se fac înţelegeri şi întovărăşiri, se 
distribuie roluri. Recuzita este coborâtă din poduri, reparată şi 
completată. De pe la Sfântul Nicolae, liniştea nopţilor este străpunsă de 
sunetul tobelor, comurilor şi harapnicelor, semn vădit al nerăbdării. 

Indiscutabil, apogeul manifestărilor populare la Anul Nou este 
marcat de apariţia alaiurilor de mascaţi, în cete organizate sau constituite 
ad-hoc. Deşi acest tip de colindat a căpătat o mare varietate de fonne, în 
fiecare sat se detaşează o ceată sau două (în raport cu mărimea localităţii), 
considerate ca reprezentative, emanaţie a colectivităţii. Numele lor diferă 
de la un loc la altul: Hora, Partia, Ceata satului, Roata, Berea (tennen 
similar cu unul din numele pe care-1 poartă cetele transilvănene), 
Malanca. Ultima denumire, răspândită mai ales în Bucovina, inclusiv cea 


S2 Teodor T. Burada, Istoria teatrului la români, Bucureşti, Editura Minerva, 1975, 
p. 51-54; Moses Gaster, Literatura populară română. Bucureşti, Editura Minerva, 
1983, p. 323. 

de nord , este întâlnită şi în partea de sud-est a zonei Fălticenilor. 
Din componenţa cetelor fac parte tineri cu vârste diferite, de la cei pe cale 
să-şi depăşească statutul de puber până la flăcăii în prag de însurătoare. 
Vechiul rol iniţiatic al acestor întovărăşiri este încă evident, prin modul 
de organizare şi atribuţiile asumate. Este vorba de o formă primară, 
originară, de agregare a cetelor, cu „o întovărăşire şi o căpetenie” , tip 
care a stat şi la baza celor transilvănene înainte de influenţa saşilor. 

Conducătorii cetelor - vătafi, ofiţeri, dragomani - sunt flăcăi 
care s-au impus ca lideri în sat de mai multă vreme. Nu am mai întâlnit 
urme ale dobândirii statutului de căpetenie prin vot, licitaţie sau 
confruntare dar, prin reguli nescrise, şefii trebuie să aparţină unor 
familii de oameni respectaţi, să nu aibă defecte fizice. înainte de toate 
„te gândeşti să ai ceva pe-acasă” (Ruşi), pentru a acoperi un eventual 
deficit. Atribuţiile lor nu se rezumă numai la organizarea colindatului. 
Tocmesc din timp lăutarii pentru jocuri şi umblatul prin sat, asigurând 
hrana acestora şi plata completă la final. închiriază sala de joc, îşi aleg 
oamenii pentru ceată (20-30), distribuindu-le rolurile. în 1943, Ion 
Chelcea a redactat un scurt material pe baza răspunsurilor la 
chestionarele aplicate în judeţul Baia, cu titlul Dragomanul ca 
dregătorie populară . Dincolo de împrejurările prin care o asemenea 
dregătorie a pătruns în popor, înlocuind termeni mai vechi (un studiu 
special pe această temă merită reluat), constatăm că în mare măsură 
prerogativele dragomanului au rămas aceleaşi până în momentul de faţă, 
cu excepţia atribuţiilor extinse peste an, când acelaşi personaj organiza 
hora şi scrânciobul la Paşti. 

Pentru a fi bine primiţi la casele gospodarilor, conducătorul şi 
membrii cetei organizează, în mod obligatoriu, trei zile de joc la 
Crăciun şi două la Bobotează, constituind prilejuri ideale pentru alte 
rituri de iniţiere, masculine şi feminine. Fetele de 15-16 ani, ţinându-se 
cont şi de înfăţişarea lor fizică, sunt scoase la joc în premieră, intrând 
astfel în categoria celor de măritat. Şi băieţii puteau debuta acum, însă 
„dansau numai cu fetele ce rămâneau [...] de la cei mari [...] prin 
unghere, să nu-i stingherească pe cei mai bătrâni” . 


83 Nicolae Băieşu, Grigore Bostan, Grigore Botezatu, Folclor din Ţara Fagilor, 
Chişinău, Editura Hyperion, 1993, p. 120-122. 

84 Traian Herseni, op. cit., p. 58. 

85 Ion Chelcea, Dragomanul ca dregătorie populară, în „Anuarul Liceului Naţional 
Iaşi”, Iaşi, 1946, p. 64-68. 

86 Silvia Ciubotarii, op. cit., p. 170. 

„Cea mai mare preocupare a tineretului în timpul sărbătorilor 

OH 

[este] căsătoria”, spunea, pe bună dreptate, Petru Caraman . 
Divinaţiile, vrăjile şi farmecele fetelor, apropierea prin dans, sunt 
urmate de alte gesturi simbolice, dar uşor descifrabile care netezesc 
parcursul apropierii între tineri, oferind posibilitatea căsătoriilor şi 
încuscririlor. La casele fetelor de măritat cetele zăbovesc mai mult, 
extinzându-şi repertoriul şi evoluând cu aplomb sporit. Unii 
îndrăgostiţi care nu fac parte din alai îşi constituie un grup restrâns, cu 
prietenii, urând numai în locurile unde au interes. Pe de altă parte, 
fetele cu gând de măritiş pregătesc un colac mare, uneori împletit în 
opt, pe care, la sfârşitul programului cetei, îl dăruiesc flăcăului 
îndrăgit. Este cea mai simplă şi clară declaraţie de dragoste şi un 
moment rar în care fetele îşi pot exprima fără echivoc alegerea. Dacă 
băiatul este nehotărât sau total lipsit de intenţii, primeşte colacul şi 
pleacă, răspunsul său fiind evident negativ. Când darul vine în 
întâmpinarea unor aşteptări febrile, colacul este primit, dar se invocă 
dificultatea transportului acestuia. Colacul este lăsat „în plăcere” fetei, 
urmând ca flăcăul să revină după el în zilele următoare. Este, fireşte, 
un pretext! La Drăguşeni, alesul apare chiar a doua zi cu băutură, 
petrecând cu părinţii fetei . Regula cea mai răspândită este ca abia la 
Bobotează, băiatul, însoţit de familia lui, să sosească „pentru tăierea 
colacului” la casa fetei, unde sunt aşteptaţi cu mari pregătiri. Se 
întâmplă uneori ca aşteptarea să fie în zadar: „La Crăciun joacă colacul 
şi la Bobotează Dracul” (Ruşi). 

în ajunul Anului Nou, începutul colindatului este lăsat în seama 
celor mici, care, prin inocenţa vârstei, oferă o „garanţie sigură a 
eficienţei urărilor” 89 . De la primele ore ale dimineţii, însoţiţi de unul 
dintre părinţi, pornesc din poartă în poartă, având un singur element de 
recuzită: clopoţelul. Cei mai mărişori se asociază câte doi, umblând cu 
buhaiul. Urătura este denumită generic Pluguşorul, atât la copii, cât şi la 
cetele celor mari. Cei mici stăpânesc un text prescurtat, pe care-1 rostesc 
la fiecare casă. Urătura celor mari este mult mai vastă, invocându-se 
ordinea muncilor la câmp, de la arat, semănat şi până la recoltat, 
reconstituindu-se apoi drumul de la treierat la moară, frământatul şi 
coptul colacilor. Adesea sunt cuprinse şi secvenţe cu destinaţie, pentru 
fete, notabilităţi etc., rostite intr-un ritm alert şi cu tentă satirică. 


87 Petru Caraman, op. cit., p. 579-588. 

88 Ion Chelcea, op. cit., p. 65. 

89 Ion H. Ciubotarii, Valea Şomuzului Mare ..., p. 68. 

Pluguşorul, cu sumedenia de variante întâlnite, a suferit 
influenţe serioase încă de multă vreme. Umblatul cu Plugul mare al 
flăcăilor abia mai persistă în amintirea celor bătrâni. Ca model de text, 
mereu adaptat la realităţile locale, a fost folosit Pluguşorul lui Vasile 
Alecsandri. Unele publicaţii, ca de pildă „Vestitorul satelor”, al cărui 
tiraj se distribuia cu precădere în jurul Băii şi apoi Bogdăneştilor, 
tipăreau tot felul de snoave, strigături, poveşti, provenite din orice loc, 
numai din zonă nu. In primul număr al „Vestitorului” din 1916, pe 
prima pagină apărea un pluguşor din... Vârful Câmpului, Dorohoi. Erau 
popularizate şi diverse broşuri, nesemnate (ex. „Cărticica de pluguşoare 
ce se ură în seara Sfântului Vasile”), care se puneau în vânzare pe lângă 
şcolile din sate. Este clar că asemenea producţii ieftine, scrise intr-un 
limbaj facil, serveau ca model pentru mulţi, alături de textele folclorice 
autentice, dar şi de creaţiile unor „talente” locale. 

în ultimele decenii, colindatul celor mici, răsplătiţi cu bani, 
colăcei sau fructe, s-a extins, poate şi ca urmare a pierderii din vigoare a 
alaiurilor constituite din flăcăi. După încheierea uratului cu buhaiul sau 
clopoţelul, copii, asociaţi în grupuri mici, se maschează, cel mai adesea 
în capre şi urşi, mergând la rude, prieteni sau la cei dispuşi să-i 
primească din nou. Cam aceleaşi tipuri de măşti folosesc şi însurăţeii 
care colindă la un număr restrâns de case. 

Spectacolele de teatru haiducesc ocupă un loc aparte în zonă, 
deşi se constată o lipsă de acurateţe a costumaţiei, mai puţină grijă 
pentru învăţarea şi interpretarea cântecelor sau apariţia unor replici 
îndoielnice 90 . Bucurându-se, timp de aproape un secol, de o 
popularitate deosebită, acest gen de teatru „fără scenă” a pătruns în 
cultura populară pe filieră cultă, fiind integrat tură rezerve în 
ansamblul obiceiurilor de iarnă. Fără a intra aici în prea multe detalii 
cu privire la geneza teatrului popular haiducesc, amintim doar că unii 
cercetători îi caută rădăcinile în culegerile lui Vasile Alecsandri de 
după 1852 91 . Piesa care l-a transformat însă intr-un personaj notoriu 
pe haiducul Jianu a fost scrisă şi montată de Matei Millo şi Ion 
Anestin în 1857. Atât Millo, cât şi Mihail Pascaly (care a reluat 
subiectul, păstrând aproape în întregime textul lui Millo) au 


90 Ovidiu Bârlea, op. cit., p. 277. 

91 Vasile Adăscăliţei, Un pol de contribuţii etnografico-folcloristice privind realităţile 
vasluiene, Vaslui, Centrul Judeţean al Creaţiei Populare, 2005, p. 112-113. 

92 V. G. Popa, Teatrul popular românesc , Bucureşti, Editura „Grai şi Suflet - Cultura 
Naţională”, 2006, p. XIX. 

întreprins turnee prin mici târguri şi iarmaroace. Cu rubedenii la 
Spătăreşti, localitate limitrofa a Fălticenilor, Millo era, aşa cum am 
mai arătat, nelipsit de la bâlciul Sfântului Ilie, în timp ce Pascaly se 
instala cu predilecţie la Roman. Considerăm că pe această axă, care 
leagă cele două târguri prin Valea Moldovei, s-a născut teatrul 
popular de haiduci, în ultima parte a secolului al XlX-lea, 
răspândindu-se apoi treptat. De altfel, o bună perioadă de timp, în 
Oltenia, „patria lui lancu Jianu”, acest teatru a rămas necunoscut . 
Titlurile mai răspândite ale acestor piese sunt Banda lui Jianu sau 
Jienii. în unele cazuri, termenul de jian l-a substituit pe cel de 
haiduc. Pentru a localiza acţiunea şi a-i da mai multă credibilitate, 
acelaşi scenariu (cu diferenţe minore dintr-un loc în altul) poartă 
nume diferite, de regulă pe cele ale haiducilor locali: Banda lui 
Pantelimon, Radu, Bujor, Coroi etc. Succesul acestor piese a dat frâu 
liber imaginaţiei tinerilor din diverse localităţi, care au scris şi jucat 
la cumpăna dintre ani scenarii cu subiecte istorice: Căderea lui 
Hitler, Ştefan cel Mare, Pacea Generală etc. Toate s-au dovedit 
efemere. într-o cercetare efectuată la Găineşti în 1998, unul din 
bătrânii satului ne-a relatat subiectul Păcii Generale jucate în sat 
până în anii ’30 ai secolului trecut. Scenariul aborda nici mai mult 
nici mai puţin decât sistemul tratatelor de pace de la Versailles! 
Personajele îi reprezentau pe liderii politici şi militari care au luat 
deciziile. Evident că, în scurt timp, memoria populară, bazată pe 
mecanismele oralităţii, nu a mai putut reţine cu exactitate 
amănuntele, care s-au dezistoricizat. în plus, costumaţia fastuoasă, cu 
eghileţi şi galoane era prea scumpă. 

* 

* * 

Umblatul alaiului mare al feciorilor începe cu puţin timp 
înaintea înserării. Traseul este stabilit din timpuri pe care nu şi le mai 
aminteşte nimeni, orice schimbare fiind cu neputinţă de făcut. 
Fiecare familie ştie dinainte ora la care i se va trece pragul. Singurul 
nemascat este vătaful sau dragomanul, îmbrăcat în ţinută militară. 
Toţi ceilalţi membri poartă măşti şi costumaţii diferite, zoomorfe şi 
antropomorfe. Dacă în genere s-a căzut de acord că apariţia 


93 Vasile Adăscăliţei, Aspecte din dramaturgia populară. Te5atrul popular de haiduci, 
în „Limbă şi Literatură”, voi. II, Iaşi, 1956, p. 20. 

mascaţilor trebuie pusă în concordanţă cu degenerarea timpului, 
asupra rostului deghizării părerile sunt mai nuanţate. Măştile ar 
reprezenta spiritele moşilor şi strămoşilor care stimulează 
fertilitatea 94 , având şi multiple valenţe apotropaice 95 . într-o altă 
accepţiune, deghizarea îi asigură individului deplinul anonimat la 
adăpostul căruia îşi refulează tensiunile sufleteşti acumulate peste an, 
printr-un comportament pe care nimeni nu şi le-ar permite în viaţa 
cotidiană 96 . Dar originea mascării trebuie căutată, înainte de toate, în 
ceremoniile străvechi, în care zeităţile apăreau substituite unui 
animal, după un scenariu păstrat până astăzi: sacrificarea animalului, 
zeu, jelirea acestuia, urmată de învierea lui care corespundea totodată 
cu renaşterea speranţelor întregii colectivităţi. 

Deşi imaginaţia colindătorilor este practic nelimitată iar 
varietatea măştilor foarte mare, câteva dintre acestea, cu o vechime 
ancestrală, nu lipsesc niciodată, având un loc distinct. Dintre măştile 
zoomorfe, Ursul şi Capra îşi dispută întâietatea. Cu toate că îşi 
limitează influenţa la Moldova subcarpatică, jocul Ursului este 
semnalat constant pe întreg teritoriul bătrânei provincii şi chiar în alte 
regiuni ale ţării, având, de asemenea, atestări îndelungate la ruşi şi 
polonezi, care îl practică prin gesturi „mimice şi groteşti între Crăciun 
şi Paşti” . Localizarea măştii în Moldova, intr-un spaţiu care nu a 
fost supus romanizării, a îndreptăţit apariţia unor ipoteze care caută 
originea obiceiului în societatea geto-dacă şi în cultul lui Zalmoxis, 
văzut ca o zeitate ursulină, după cum pledează şi terminologia tracă 
(zalmo = piele, olxis = urs) 98 . Masca-costum cea mai răspândită este 
confecţionată din blană de oaie. în unele sate apar, din timp, în timp şi 
costume vegetale, „din pănuşiţe de stuf cusute des pe un ţol” (Ruşi), 
reprezentare zoomorfă a demonilor vegetaţionali. în cea mai arhaică 
variantă a sa, jocul ursului era liber. Realităţile bâlciurilor, unde erau 
nelipsiţi urşii dresaţi ai ţiganilor, au atras treptat subordonarea măştii 
de către ursar. Şi în perioada actuală mai întâlnim o formă a magiei 


94 Ion Ghinoiu, Vârstele timpului, Bucureşti, Editura Meridiane, 1988, p. 119. 

95 Traian Herseni, op. cit., p. 106. 

96 Mihai Pop, Anul Nou. Lectura unui discurs ceremonial, în voi. Calendarul 
Maramureşului, Baia Mare, 1976, p. 8. 

97 Vasile Adăscăliţei, Jocul ursului de Anul Nou în Moldova, în „Analele Ştiinţifice ale 
Universităţii «Alexandru Ioan Cuza»”. Secţiunea III, tom 16, 1970, p. 21. 

98 Ovidiu Bârlea, Folclor şi istorie, în „Revista de Etnografie şi Folclor”, tom 11, nr. 1, 
Bucureşti, 1966, p. 14. 

prin contact legată de credinţa în ursul vindecător, la Anul Nou cei 
suferinzi de şale întinzându-se pentru a fi călcaţi. 

Capra, o mască mult îndrăgită şi răspândită, are în unele sate chiar 
un alai al ei. Corpul costumului este realizat dintr-un covor, uneori acoperit 
cu vârfuri de stuf şi bogat împodobit cu mărgele, oglinzi, panglici, batiste 
etc. Capul este cioplit din lemn, cu falca de jos mobilă care în timpul 
jocului este acţionată în ritmul muzicii, scoţând clămpănituri puternice. 
Purtătorul acestei măşti are nevoie de dexteritate şi multă prezenţă de spirit. 
Mişcările sunt ample şi imprevizibile, cu întoarceri şi salturi spectaculoase, 
cu ruperi de ritm şi dese schimbări de direcţie înspre asistenţă, provocând 
sentimente amestecate, de teamă şi ilaritate. 

O apariţie familiară în zonă, deşi nu la fel de răspândită ca 
celelalte măşti animaliere, sunt căiuţii, cu o muzică şi un dans special, 
evoluând cu „număr” propriu în spectacolul alaiurilor sau secondând, în 
cetele mai mici, ursul sau capra. Apariţii mai modeste au o serie de 
reprezentări animaliere, cum ar fi berbecul, cocostârcul, balaurul. 

Măştile antropomorfe coabitează cu celelalte, completându-le. 
De o importanţă şi valoare aparte sunt obrăzarele de urâţi, moşi, babe, 
reprezentând suferinţa şi degradarea timpului, dar amintind totodată de 
cultul strămoşilor. Pentru a deveni spectaculoasă, deghizarea implică 
muncă, cheltuială şi pregătiri. Uneori însă, dorinţa individului este doar 
de a se depersonaliza şi a participa în grupul de mascaţi, lucru obţinut 
lesne prin întoarcerea hainelor pe dos, puţină funingine pe faţă etc. 
Cu doar câteva însemne distinctive (un ciocan, o tinichea, o pungă 
legată la brâu, un stetoscop vechi), sunt sugerate diverse personaje: 
ţigani, ovrei, negustori, doctori etc. 

Programul începe cu urătura sub geam, pe fond muzical. Unii 
gospodari cer oprirea muzicii în timpul declamării oraţiei. Apoi, în 
desfăşurarea spectacolului, se perindă măştile care apar în prim plan 
atunci când este cântată melodia fiecăreia: mai întâi „artiştii”, „frumoşii”, 
urmaţi de urs, capră, căiuţi. în final, dansul nebunesc, însoţit de strigături 
triviale al urâţilor. Când şi când, în componenţa grupului intră şi nunta 
ţărănească, un segment distinct al cetei, care cuprindea personajele 
principale ale unui spectacol marital: mire, mireasă, naşi, popă etc. în 
ultima vreme acest obicei este tot mai rar văzut. Des întâlniţi sunt 
Vasilache şi Mărioara, două personaje care mai demult făceau deliciul 
comediilor din bâlciul de la Fălticeni, aşa cum Jidanii - şi ei o reflectare a 
târgului de altădată - sunt elementul picant, efectuând toate 
giumbuşlucurile şi obrăzniciile în curţile oamenilor. 

Mai mulţi informatori au relatat că în perioada de după al 
Doilea Război Mondial, cele mai „frumoase” grupuri mascate 
aparţineau „normaliştilor”. Aceştia erau elevi ai liceelor pedagogice, 
dar, prin extensie, erau denumiţi aşa toţi liceenii. Veniţi în vacanţă cu 
imaginaţia stimulată de lecturi şi din dorinţa de a se detaşa cumva de 
ceilalţi, au confecţionat şi purtat tot felul de măşti animaliere exotice, 
fără corespondent în fauna României sau Europei: zebre, struţi, 
cămile etc. Adesea, sugestiile lor au fost preluate, constituind încă o 
cauză a alterării jocurilor cu măşti. Textele compuse pentru aceste 
personaje erau în egală măsură noi şi ridicole, după şabloanele 
proletcultiste ale perioadei: „Struţule, hai mai departe/ Să umblăm 
prin şapte sate/ De bine să tot urăm/ Pe oameni să-i bucurăm/ Pe fete 
să le privim/ Republica s-o-nflorim/ Ţara noastră s-o iubim/ De-acu 
până-n veci, amin!” 99 

în unele sate mai izolate (Ruşi, Ioneasa, Negoteşti), drumurile 
din noaptea Sfântului Vasile sunt acoperite de cenuşa focurilor care se 
aprind cu paie şi strujeni „şi toată Malanca joacă în jurul lor”, obicei cu 
trimitere directă la vechile credinţe şi practici solstiţiale legate de 
confruntarea întunericului cu lumina, când în toată Europa se ardeau 
butuci sau se rostogoleau roţi aprinse 100 . 

în afara celor pierduţi pe drum, întregul alai îşi urmează vătaful 
până la „ultima casă”. Indiferent din ce loc ar porni diverse grupuri de 
mascaţi, „ultima casă” este întotdeauna aceeaşi pentru toţi, un loc 
comun de întâlnire în dimineaţa Anului Nou. Pentru că aceste locuri 
sunt adesea situate în interiorul satelor, credem că ele au fost fixate 
acolo de mult timp şi abia extinderea ulterioară a vetrelor de sat a făcut 
ca ele să fie acum plasate la distanţe mari de marginea localităţilor sau 
de întretăierea uliţelor. 

Câştigurile obţinute nu se împart. După plata muzicii şi sălii de 
joc, banii se păstrează pentru cheltuielile trebuincioase balurilor de la 
Bobotează. Indiferent dacă în urma umblatului prin sat cheltuielile au 
fost acoperite sau nu, în zilele de 6 şi 7 ianuarie jocul tot are loc, 
altminteri vătaful „nu mai poate da ochii cu gospodarii”. Eventualul 
profit rămâne organizatorului. Ceilalţi şi-au avut partea de câştig din 
sumele suplimentare oferite de gazde în dobele ursarilor şi moşilor 
Caprei sau în palmele insistenţilor ţigani, plătiţi mai ales pentru a se 


99 V. G. Popa, op. cit., p. 405. 

100 Petra Caraman, op. cit., p. 344. 

scăpa de impertinenţa cu care intră în casă, în grajd, urcă pe casă, lovind 
în acoperiş cu ciocanele. La apropierea mascaţilor, câinii, pisicile şi 
căruţele trebuiesc puse la loc sigur. 

Dansul şi băutura în comun de pe tăpşanul din faţa „ultimei 
case” pun capăt întovărăşirii. Nimeni nu mai este subordonat 
vătafului care, până la încheierea perioadei de sărbători, veghează 
singur (sau cu asociatul său de la cealaltă ceată a satului) la 
împlinirea celor cuvenite. 

Aşa cum se poate constata, manifestările populare din zona 
Fălticenilor sunt încă bine reprezentate în timpul sărbătorilor de iarnă. 
Baza unei abordări ştiinţifice a lor trebuie să o constituie principiul că 
nici un obicei de acum câteva secole nu mai poate fi identic cu unul 
actual, chiar dacă aparţine aceluiaşi sat. Acest principiu devine şi mai 
însemnat dacă ţinem seama că între momentul realizării primelor 
culegeri de folclor din aceste locuri şi până astăzi, societatea a suferit 
mai multe transformări decât în toate veacurile trecute la un loc. 

Şcoala, teatrele, tipăriturile au acţionat aici încă de timpuriu, 
aducându-şi un aport însemnat prin modelele şi sugestiile pe care 
le-au oferit la multe din transformările şi inovaţiile care acum au 
devenit obişnuinţă. O lovitură mare pentru vechile rânduieli ale 
satului a constituit-o apariţia instituţiilor moderne, care prin prezenţa 
lor le-au făcut inutile şi anacronice pe cele tradiţionale. Cluburile şi 
cercurile au înlocuit vechile şezători; căminele culturale au scos din 
circuit sălile de joc; rolul iniţiatic al cetelor de flăcăi a fost preluat de 
către armată etc. 

Adunarea alaiurilor de mascaţi se face tot mai anevoios. Media 
lor de vârstă este tot mai scăzută. Dacă înainte satul putea fi văzut şi ca 
o comunitate mai puţin permeabilă, în interiorul căreia încă mai 
domneau legi nescrise şi reminiscenţe cutumiare, astăzi parţial 
lucrurile s-au schimbat. între tinerii din acelaşi sat nu mai există 
solidaritatea de altădată. Plecând la şcoli ori la lucru, stând mult timp 
departe de casă, ei şi-au dobândit alte apartenenţe de grup (de clasă - la 
şcoală; de echipă - la serviciu; de pluton - în armată etc.). 
Colectivitatea sătească reprezintă doar una dintre identităţile la care 
pot apela. Şi colectivizarea agriculturii (care nu interesează aici ca act 
socio-politic) trebuie văzută, după opinia noastră, ca o importantă 
cauză a pierderii de conţinut a obiceiurilor. Rupt de pământul pe care 
îl stăpânea şi-l lucra, ţăranul a renunţat într-o oarecare măsură şi la 
practicile destinate fertilităţii lui. 

Pentru tânărul modern, colindatul nu mai reprezintă singura 
opţiune a nopţii de Anul Nou. Datinile tradiţionale sunt acum puse în 
situaţia de a face faţă concurenţei „revelionului”, obicei nou, care 
propune modalităţi variate, confortabile şi ispititoare pentru consumarea 
timpului sărbătorii. 

Şi totuşi, oricâte ar fi piedicile, zilele sfârşitului de an rămân 
animate, deşi realităţile economice şi sociale ale satului s-au 
schimbat. Spectacolul datinilor şi obiceiurilor se perpetuează, fie din 
teama de nu a lăsa neîndeplinite unele rituri neînţelese acum, fie 
datorită forţei tradiţiei. 


ILUSTRAŢII 


\uHCHS0» 

T»* 

I /pLBVn L 8 <?l- 


sutwi/fl V 

UHCaSOMl# . 

• ^OIOZIA 


r\ • - x 

/toOTtSti \ V™.P £N| _-r^LESţS' 

\brăMTEL/V I 

•V WwU A3‘“x\i L„> ta ' 


r ?LM ts r 1 / . 'Q rt hTJheie\ j 


XV • 1AMAŞEHI \\l 

X>ţRÂi» 5 Tfi/ / 

„tuTiHA 

/■£/ • «rÎNUNAMftl 


JOLHEStl 


/r.. 

•VĂLENI ST lMlSOftR.fi 

S ' •5UTlOflA3 

£. / ^ 3U0B 


; V.» STAÎAREMI 
1 ’ ilEVOJŞfttl 

• EÎNtfHA 


jmU' 

^OBOGPBHWr 


-OOMBKflViM i 

■—___ ’cfnfioAni 

>—• MtSIKtN / 
V HOviurti. 


ssgr n.uU'nV».-' 

vALenAJR t U * . 



. / •mOOTESTţ/ 

N^CiOMULESti. ’/. «TOLIŞII 
’• HHWSBWlţEWl 
M0Lţ#l/Ei\ 


/uyniiijnv '■y 

'BOROmitfY^ 
NOlSfl*' \ 

.y -> 

SRcotn 


1 • '’bfomi 

o(ilUU 51 l'\V.O$iofli/ • BHTOCENr 


AA f* \ 

• PR#R0W\ 

tociiu 



Zona Fălticenilor 







1. Partia (alai de mascaţi). Hârtop - Suceava 


2. Mască de capră. Arghira - Suceava 3. Mască de capră. Preuteşti - Suceava 

5. Mascaţi la Urs. Preuteşti - Suceava 


6. Măşti de lup şi urs. Preuteşti - Suceava 











7. Căldărar. Preuteşti - Suceava 8. Mascaţi. Leucuşeşti - Suceava 


9. Alaiul Caprei. Leucuşeşti - Suceava 

ETNOGRAFIA ROMÂNEASCĂ 
ÎN CONTEXT EUROPEAN* 


Din istoricul colecţiilor şi muzeelor din spaţiul românesc, 
începând chiar din secolul al XVIII-lea, observăm că obiectul 
etnografic a căpătat însemnătate doar treptat, mai cu seamă în 
condiţiile creşterii nevoii de evidenţiere a identităţii naţionale, pe 
măsură ce s-a cristalizat conştiinţa de sine a poporului român. 
Interesul colecţionarilor s-a îndreptat în primul rând asupra 
antichităţilor, artei, arheologiei, ştiinţelor naturii şi, abia mai târziu, 
spre arta populară. De altfel, se consideră că primul muzeu din 
spaţiul românesc, orientat cu preponderenţă spre arta europeană, a 
fost organizat la Sibiu de către baronul Samuel von Brukenthal 1 , în 
propriul palat, construit la 1779. In anii ’40 ai secolului al XVIII-lea, 
când se afla la Viena, Brukenthal a început să-şi creeze diverse 

o 

colecţii şi o bibliotecă valoroasă - lucru care a fost remarcat şi 
consemnat intr-un almanah din 1773 -, fiind enumerate printre cele 
mai însemnate colecţii particulare din Viena acelei vremi. Palatul de 


Referat pentru teza de doctorat. Evoluţia etnografiei româneşti în perioada 
contemporană, aflată în curs de elaborare sub îndrumarea prof. univ. dr. Ion Agrigoroaiei, 
Facultatea de Istorie, Universitatea „Al. I. Cuza” Iaşi. 

1 Corina Nicolescu, Muzeologie generală, Bucureşti, Editura Didactică şi 
Pedagogică, 1979, p. 24. Trebuie amintit că Francesco Griselini vizitează în 1774 
castelul Huniade din Timişoara şi admiră acolo o „sală de arme” cu trofee luate de la 
turci, dar şi un femur fosil, ceea ce dovedeşte prezenţa unor colecţii private care nu 
sunt neapărat deschise publicului larg şi care, cel puţin până la un timp când vor 
constitui suportul patrimoniului unui muzeu, rămân relativ ascunse. (Florin 
Mehedinţi, Contribuţii privind începuturile muzeologiei în Banat, în „Analele 
Banatului”, Timişoara, 1993, p. 353). După modelul Brukenthal, la sfârşitul 
aceluiaşi secol al XVIII-lea, la Apold, în Mureş, găsim o colecţie foarte bogată de 
mobilier, ceramică şi documente, „organizată expres a fi muzeu, aşa cum de altfel 
spune inscripţia de pe frontonul ei: Museum ” (Ioan Opriş, Transmuseographia, 
Bucureşti, Editura Oscar Prinţ, 2000, p. 40). 

2 Samuel von Brukenthal şi-a constituit colecţiile prin achiziţii făcute personal din 
Viena şi Transilvania sau prin intermediul pictorului Johann Martin Stock, preluând 
colecţii mai vechi precum cea a arhiducelui Leopold Wilhelm, cumpărând de pe piaţa 
de artă sau direct de la artiştii epocii (Martin Meytens şi Franz Neuhauser jun.). 

la Sibiu găzduieşte şi astăzi galeriile de artă, cabinetul de stampe şi 
biblioteca baronului şi este accesibil publicului încă din 1790 . 

Până la acest prim şi important pas spre organizarea 
muzeistică, documentele pomenesc o serie de colecţii particulare ce 
cuprindeau manuscrise, inscripţii, cărţi şi monede, chiar începând cu 
secolul al XVI-lea. Ii vom aminti doar pe Iohan Mezerzius, arhidiacon 
la Cluj-Mănăştur, în 1516, Iohanns Honterus, Peter Surius din 
Sighişoara, Ştefan Adami, Michael Pankratius şi Herman Lukas 3 4 . 

Timp de 186 de ani, adică până în vremea lui Constantin Cantemir 
(1685-1693), la Mănăstirea Putna s-a păstrat spre „pomenire”, din dorinţa 
clară a voievodului, arcul lui Ştefan cel Mare. La 1693, o armată de 
răsculaţi cazaci, Ieşi şi moldoveni a prădat mănăstirea, tăcând să dispară 
acest valoros obiect. Pe lângă arc, se mai păstrase şi un pahar „ce vorbeau 
călugării din mănăstire că este din iaspis” (o piatră scumpă) şi de care s-a 
ştiut până în timpul celei de-a treia domnii a lui Mihai Racoviţă când, 
Mihail Chisăliţă, egumenul mănăstirii, şi-a propus să se servească la masă 
cu paharul domnitorului, împreună cu nişte slugi boiereşti, „zlotaşi” 
(strângători de biruri). Ion Neculce spune că prin faptul că au băut din acel 
pahar „au stricat un lucru scump, domnesc şi de minune ca acela” 5 . 

Să nu-1 uităm nici pe Nicolae Mavrocordat, care era pasionat de 
cărţi şi monede vechi, a cărui colecţie valora, în 1758, atunci când a fost 
obligat să o vândă, 100.000 de piaştri 6 . 

La Colegiul Sf. Sava din Bucureşti, prin ordonanţa nr. 142 din 
3 noiembrie 1834 semnată de principele Alexandru Dimitrie Ghica s-a 
înfiinţat Muzeul Naţional de Istorie. La baza acestui muzeu a stat 
colecţia de ştiinţe ale naturii înfiinţată de cadrele didactice ale 


3 Muzeul Brukenthal, deschis publicului în 1790, cu trei ani înaintea inaugurării 
Muzeului Luvru din Paris, a fost gândit după modelul eteroclit al secolului al 
XVIIt-lea, cuprinzând efectiv o galerie de tablouri, cele mai multe pânze fiind ale 
artiştilor flamanzi, un cabinet numismatic, un tezaur de argintărie, o bibliotecă cu 
rarităţi (manuscrise, incunabule etc.), o colecţie de mineralogie şi ştiinţe naturale, o 
colecţie de arheologie şi piese istorice (Corina Nicolescu, op. cit, p. 25). 

4 Adolf Ambruster, Dacoromano-Saxonica, Bucureşti, Editura Ştiinţifică şi 
Enciclopedică, 1980, p. 48-64. 

5 1. A. Candrea, Din bătrâni. Cum şi ce povestesc cronicarii despre vremile şi domniile 
din trecut , Bucureşti, Biblioteca Minervei, 1909, nr. 37, p. 86-87. 

6 Nicolae Iorga, Ştiri nouă despre Biblioteca Mavrocordaţilor şi despre vieaţa 
muntenească în timpul lui Constantin Vodă Mavrocordat, Academia Română, 
„Memoriile secţiei istorice”, S. III, t. VI, Bucureşti, 1926, p. 135-145; Marcu Beza, 
Urme româneşti în Răsăritul Europei, Bucureşti, 1935, p. 30-32. 

Colegiului pentru nevoile de instrucţie 7 . Un rol important în aplicarea 
acestui proiect extrem de însemnat pentru istoria culturală a ţării a avut 
Mihalache Ghica, fratele domnitorului, care a motivat astfel propunerea 
sa: „Cele mai multe capitale ale Europii să fălesc cu muzeuri cu 
cabineturi de istorie naturală, şi cu alte deosebite colecţii (adunări) care 
au pricinuit atâta înaintare ştiinţelor şi au adus mari ajutoare industriei; 
alte iarăşi cetăţi mai puţin populate pătrunse de folosinţele acestea au 
aşezat pe o mai mică scară asemenea institut (...). Acest muzeu va primi 
obiecturi câte cu vremea vor completa un cabinet de istorie naturală, va 
strânge la un loc modeluri trebuincioase spre îmbunătăţirea agriculturii 
şi industriei naţionale; scopul însă mai deosebit al acestei aşezări va fi a 
strânge acolo câte antichităţi să mai găsesc risipite printr-acest Prinţipat 
care ar putea da orişicare lumină asupra istoriei naţiei noastre” 8 . 

Tot atunci, la Iaşi se înregistrează preocupări muzeografice 
începând cu Societatea medicilor naturalişti din Iaşi, ce avea ca 
proiect, între altele, deschiderea unui „Cabinet de Ştiinţe Naturale”. 
Acesta va fi un adevărat muzeu inaugurat în februarie 1834 9 . Una 
dintre activităţile care a rămas în istorie pentru premiera sa a fost 
prima expoziţie organizată la români, la Iaşi, pe 14 mai 1839 10 , 


7 A se vedea detalii în acest sens: Al. Marinescu, 1260 de ani de la înfiinţarea Muzeul 
Naţional, în „Revista Muzeelor” (RM), 3, Bucureşti, 1995, p. 45-52; Ştefan Pop, Colegiul 
Naţional Sf. Sava, în „Boabe de grâu”, IV, nr. 7, Bucureşti, iulie 1933, p. 400-415. 

s Elena Popescu, Mărturii despre înfiinţarea Muzeului Naţional la Bucureşti, în anul 
1834, RM, 1, 1970, p. 28. De altfel, Mihalache Ghica a făcut o donaţie substanţială către 
acest muzeu: o colecţie de 1250 monede, o colecţie de 150 minerale şi o colecţie 
cuprinzând 213 cochilii de moluşte. în 1837, Carol Wallenstein de Vella, profesor de 
desen (publicase la Bucureşti, în 1836, o carte pe care elevii Colegiului Sf. Sava o 
foloseau, Elemente de desen şi de arhitectură), a fost numit conservator şi director al 
muzeului. De asemenea, pentru istoricul înfiinţării acestui Muzeu Naţional, vezi Vladimir 
Dumitrescu, Muzeul Naţional de Antichităţi , Bucureşti, Editura Meridiane, 1968; Ioana 
Cristache Panait, Panait I. Panait, începuturile muzeografiei la Bucureşti, RM, 1, 1966, 
p. 37-43; Dorin Popescu, Centenarul Muzeului de Antichităţi, în RM, 4,1964, p. 345-348. 

9 Deschiderea solemnă a Cabinetului de Istorie Naturală în Iaşi, în „Albina 
Românească”, Iaşi, 1834, Supliment la nr. 21. Pentru o perspectivă mai largă, a se 
vedea Jean Livescu, Rolul societăţilor ştiinţifice din Moldova în dezvoltarea ştiinţei în 
ţara noastră, în „Studii şi cercetări ştiinţifice”, voi. I, Iaşi, 1950, Fasc. 1, p. 427. 

10 în Transilvania, prima expoziţie de acelaşi tip, organizată la iniţiativa Societăţii 
Agrare Ardelene, se desfăşoară la Dicio Sânmartin, la 1869. Legislaţia privind 
expoziţiile şi concursurile agricole şi industriale propusă de Alexandru Ioan Cuza prin 
ordonanţa din 12 iunie 1864 a stimulat evenimentele de acest fel care au înregistrat o 
ritmicitate sporită: expoziţia industrială de la Bucureşti, din 1865, expoziţia meseriilor 
din 1880, expoziţia cooperatorilor, 1883 şi 1887 etc. ( Enciclopedia României, voi. IV, 
Bucureşti, 1943, p. 283 sqq.) 

constând în „câte flori şi plante cresc în amândouă emisferele”, deci 
nu în obiecte etnografice, pentru că se ştie, ştiinţele naturii au 
reprezentat o mare curiozitate. 

Observăm aici foarte clar că există o influenţă a mişcării 
muzeistice din Europa asupra iniţiativelor instituţionalizate din spaţiul 
românesc, deşi şi colecţionarii particulari, care circulau în străinătate 
pentru studii, afaceri sau de plăcere, îşi cumpărau obiectele (şi) din 
Europa sau se inspirau vrând-nevrând din modelele de organizare ale 
colecţiilor apusene. 

în Europa, în secolul al XVIII-lea, ştiinţele au luat un avânt 
considerabil sub impactul Renaşterii şi al perioadei iluministe, aspect 
care se reflectă şi în domeniul muzeografiei. Este momentul în care 
apare nu numai ideea caracterului didactic al muzeelor, dar şi 
constituirea muzeografiei ca disciplină ştiinţifică. Astfel, în 1727 este 
tipărit primul tratat de muzeografie, prin implicarea negustorului englez 
Gaspar F. Neickel 11 şi se pun bazele muzeografiei moderne, în Franţa, 
prin trecerea la organizarea sistematică a colecţiilor, conservarea şi 
restaurarea lor, cât şi la realizarea unor arhitecturi care să annonizeze 
spaţiul, exponatele şi lumina . 

Corina Nicolescu sintetizează câştigurile şi inovaţiile esenţiale 
ale muzeografiei europene a secolului al XVIII-lea, care au avut efecte 
şi asupra muzeisticii din spaţiul românesc, începând cu primele decenii 
ale secolului al XlX-lea şi care au marcat, în ştiinţa muzeului, epoca 
modernă . Astfel, sporeşte numărul colecţiilor şi este stimulat gustul de 
a strânge opere de artă şi obiecte diverse; se conturează tendinţa de 
specializare şi organizare sistematică, după criterii clare şi separarea 


11 Corina Nicolescu, op. cit., p. 29. Merită să precizăm aici că termenul de monument 
nu a intrat în dicţionarele franceze decât în a doua jumătate a secolului al XlX-lea, deşi 
folosirea lui era deja răspândită de la începutul acelui secol şi consacrată de Guizot, 
care, după ce a fost numit ministru de interne în 1830 a creat postul de inspector al 
monumentelor istorice. Ba mai mult, termenul apăruse dinainte, încă din 1790, intr-un 
text scris de L. A. Millin, în contextul Revoluţiei franceze, în care sunt elaborate 
conceptul de monument istoric şi mijloacele de păstrare şi conservare (muzee, 
inventare, clasare, refolosire) care îi sunt asociate. (A se vedea în acest sens Franşoise 
Choay, Alegoria patrimoniului, Uniunea Arhitecţilor din România, Bucureşti, Editura 
Simetria, 1998, p. 14. Apud L. A. Millin, Antiquites nationales ou Recueil de 
monuments, Paris, 1790-1798, 6 volume, p. 77; F. Rucker, Les Origines de la 
conservation des monuments historiques en France, Paris, Jouve, 1913, p. 76 sqq). 

12 Primul experiment de folosire a luminii zenitale din plafon se face la Versailles, în 
Salonul Pătrat, cu prilejul unei expoziţii de pictură şi sculptură, în 1789 ( Ibidem , p. 30). 

13 Ibidem. 

colecţiilor în galerii de pictură şi sculptură, cabinete de curiozităţi, 
numismatică, argintărie, porţelanuri, colecţii privind ştiinţele naturii, 
etnografia; apare preocuparea de a colecţiona şi altceva decât opere de 
artă; se observă iniţiativa de a pune la dispoziţia publicului aceste 
colecţii, pentru formarea gustului şi spiritului artistic; se preocupă de 
conservarea şi restaurarea obiectelor, prin urmare apar atelierele de 
restaurare; se acordă atenţie spaţiilor care să fie destinate strict 
muzeelor; apare primul tratat de muzeografie. 

Ideile Revoluţiei Franceze au dat un impuls extraordinar 
concepţiilor noi în legătură cu conţinutul şi rolul muzeului. Concret, 
Revoluţia stă la baza înfiinţării unor mari muzee, ca urmare a trecerii 
bunurilor regale, nobiliare şi mănăstireşti în patrimoniul statului. 
Vechile colecţii au fost transfonnate în instituţii de stat. Ca teoretician al 
mişcării, Diderot a prevăzut înfiinţarea, la Luvru, a unui Muzeu central 
al artelor şi ştiinţelor, care s-a realizat doar parţial în forma propusă de 
el. Oricum, Luvru a devenit cel mai mare centru de cercetare artistică 
din Franţa, iar pe 10 august 1793, a avut loc deschiderea oficială a 
primului muzeu de stat din Franţa, în Palatul Luvru. Apoi, la Palatul 
Versailles s-a creat un mare depozit de artă deschis în martie 1797. 
Iniţiativele de care pomenim au detenninat o amplificare a mişcării 
muzeale - organizându-se muzee în Toulouse, Lille (muzeu organizat, 
în 1792, cu opere sechestrate de către pictorul Louis Watteau), Caen, 
Anvers, Douai (în urma confiscării operelor de artă ce aparţineau 
bisericilor şi mănăstirilor, în anii 1792-1794 14 ), Arras (muzeu organizat 
de pictorul Dominique Doncre, însărcinat să preia, în 1794, obiecte ce 
aparţinuseră nobilimii şi Bisericii, cu scopul „educării maselor” 15 ) 
etc. -, dar au deschis drumul către dezvoltarea acestei instituţii culturale 
în întreaga Europă. 

în contextul evenimentelor petrecute în acest domeniu în 
Franţa - la care se pot adăuga măsurile radicale iniţiate ulterior de 
Napoleon, ce au dus la creşterea semnificativă a patrimoniului 
muzeelor, aspecte asupra cărora nu vom mai insista - constatăm o 
emulaţie, o efervescenţă a mişcării muzeistice şi în celelalte ţări, 
inclusiv în spaţiul românesc. A fost necesar să facem acest excurs în 
Europa deoarece mişcarea premuzeală sau muzeală de la noi a fost 
foarte timidă în secolele XVII-XVIII, iar influenţa din afară a fost 


14 Vezi Musee de la Chartreuse Douai, Guide de visite. Peintures, 1994. 

15 Vezi Les Musees de Nord-Pas de Calais, Le Guide, Casterman, 1994, p. 10. 

definitorie (sau foarte mare). Cu trecerea timpului, iniţiativele 
româneşti capătă avânt, beneficiind şi de o legislaţie adecvată. Apusul 
continuă să fie o sursă de inspiraţie, dar amprenta naţională, interesele 
ştiinţifice, specificitatea devin tot mai pregnante. Este semnul evoluţiei 
de care a avut parte şi poporul român în secolul al XlX-lea, condiţie 
sine qua non pentru existenţa unor muzee valoroase, după cum afirma 
Grigore Tocilescu: „Muzeele nu sunt decât rezultatul unei civilizaţiuni 
prospere şi perfecţionate; cu cât un oraş sau o ţară progresează în viaţa 
intelectuală, cu atât simte îndată trebuinţa de un muzeu şi o bibliotecă, 
pentru că este în natura omului de a voi să cunoască punctul său de 
plecare, ca şi punctul său de popas; şi nicăieri mai bine nu se studiază 
rolul omului înainte, ca şi după istorie, decât în muzee, în reunirea 
inteligentă şi raţională a tot ce trecutul ne-a lăsat, chiar sub orice formă 
ar fi acel rămas strămoşesc” 16 . Acum se produce alinierea Ţărilor 
Române la cultura europeană. Ca dovadă a dezvoltării economice, a 
evoluţiei politice şi cristalizării unei pături de intelectuali, care 
determină o plus valoare în societatea românească, sunt muzeele, „cea 
mai desăvârşită expresie a culturii unei ţări”, după cum credea 
Alexandru Tzigara-Samurcaş. 

Jaroslav Krejci, profesor de studii europene la Universitatea din 
Lancaster, vorbeşte despre impactul uriaş pe care l-a avut Revoluţia 
Franceză, în secolul „luminilor”, pe termen lung, inspirând pe 
majoritatea naţionaliştilor şi republicanilor din „secolul naţiunilor” 17 . 


16 Arhivele Statului Bucureşti, fond Ministerul Instrucţiunii, dosar 4821-1889, apud 
Petre Oprea, Constantin Esarcu, colecţionar, RM, 3, 1970, p. 214. în acelaşi spirit sunt 
şi cuvintele rostite mai târziu, în 1921, anul înfiinţării Muzeului Renaşterii Române 
1821-1921, de către directorul acestei instituţii, I. D. Ştefanescu: „Neamurile cele mai 
cuminţi şi cele mai viteze au nevoie de întreaga lor putere ca să se poată îndrepta în 
valurile vremii. Ele ştiu însă că cel mai de seamă izvor al unei orientări sigure este 
conştiinţa şi simţirea trecutului: de acolo se desface deslegarea cea mai dreaptă a 
oricărei greutăţi”. Muzeul Renaşterii Române trebuia să fie „un institut de studii şi 
cercetări, în cel mai larg înţeles, pentru orientarea socială şi culturală a neamului, 
pentru mândria şi sporul de viaţă, care se naşte în preţuirea ştiută şi dreaptă a sufletului, 
care s-a mistuit în vremi”. De asemenea, trebuia să cuprindă „toate documentele epocii 
noastre de Renaştere (1821-1921), acte, fotografii, opere literare, istorice şi sociale, 
documente artistice, tablouri, sculpturi, documente etnografice, costume şi lucrări de artă 
casnică, mobile, scoarţe, crestături etc.” (apud Ioan Opriş, Alexandru Lapedatu şi 
contemporanii săi, Cluj-Napoca, Editura Albastră, 1997, p. 45-46). 

17 Jaroslav Krejci, Great Revolutions Compared\ The Search for a Theory, 
Wheatshecif Books, Brighton-Sussex, 1987, p. 204-206, apud Ioan Opriş, 
Transmuseographia, p. 40. 

Impactul nu se limitează doar asupra chestiunilor de ordin politic şi 
social, ci produce schimbări de viziuni şi în muzeografie. Astfel, în 
Franţa, întâlnim două principii care stau la baza noii organizări a 
muzeelor. Mai întâi, sunt grupate bunurile artistice şi culturale care 
aparţinuseră regalităţii şi nobilimii, lucru care determină înţelegerea 
acestor instituţii ca instrumente de educaţie patriotică şi estetică, având 
funcţie didactică . Apoi, rolul instituţiilor se extinde până la a fi 
adevărate centre de cercetare în istorie şi arheologie, arte şi ştiinţe. 

în spaţiul românesc, instituţionalizarea muzeelor şi colectarea 
obiectelor care le compun nu rezultă din confiscări, ca în Franţa, cât mai 
cu seamă din colecţii particulare valoroase, din iniţiative asociative între 
şcoală şi Biserică 19 sau pe baza materialului didactic (o adevărată 
colecţie), cum este cazul Muzeului Naţional de Istorie înfiinţat pe lângă 
Colegiul Sf. Sava. Mai mult, se impune să precizăm că influenţa 
franceză 20 se manifestă asupra conţinutului şi rolului pe care îl deţine 
muzeul, ca instrument de afirmare a ideii naţionale - , în condiţiile în 
care românii se aflau sub stăpânire austro-ungară sau otomană. Aceasta 
este etapa în care se remarcă înfiinţarea specializată a muzeelor de 
istorie şi de etnografie 22 . 

Contextul politic şi cultural de după 1848 a creat condiţii propice 
pentru dezvoltarea muzeografiei româneşti: s-au înfiinţat catedre 
specializate de istorie la universităţile din Iaşi şi Bucureşti, s-a înfiinţat 
Societatea Academică Română (1866), s-au pus bazele Muzeului 

'yi 

„Asociaţiunii” (ASTRA), au apărut unele publicaţii specializate, s-au 
semnat acte juridice şi organizatorice. Astfel, Alexandru Ioan Cuza a 


18 Colina Nicolescu, op. cit., p. 30. 

19 Virgil Mihăilescu Bârliba, începuturile Muzeului Arheologic din Piatra Neamţ, în 
„Memoria Antiquitatis”, XVIII, Piatra Neamţ, 1992, p. 315-319. 

20 Balzac spune foarte clar, în 1840, fără a se preocupa de aroganţa naţionalistă făţişă 
de care dă dovadă: „L’opinion se fait â Paris: elle se fait avec de l’encre et du papier” 
(Ioan Opriş, Transmuseographia, p. 45; apud Caroline Mathieu, Musee d’Orsay. 
Guide, Paris, 1992, p. 180). 

21 Colina Nicolescu, op. cit., p. 32. 

22 Colina Nicolescu are evidenţa mai multor muzee apărute în acest context în unele 
ţări europene: Muzeul Naţional din Praga, apărat ca reacţie la stăpânirea habsburgică; 
Muzeul culturii populare norvegiene (1895), ca formă de luptă de independenţă faţă de 
Suedia; Muzeul Skansen, muzeu etnografic în aer liber, pentru evidenţierea trăsăturilor 
proprii poporului suedez; Muzeul mişcării Risorgimentto, de eliberare şi unificare a 
Italiei, înfiinţat la Torino; Muzeul naţional german de la Nurenberg ( Ihidem, p. 32). 

23 Mihail Sofronie, Astra şi activitatea muzeistică, în „Centenarul revistei 
Transilvania”, Sibiu, 1969, p. 25-27. 

semnat Decretul nr. 1648 din 23 noiembrie 1864, care aproba 
Regulamentul şi organizarea Muzeului Naţional de Antichităţi şi 
Decretul nr. 1649 din 25 noiembrie 1864 prin care Nicolae Mavros a 
fost numit preşedinte pe viaţă al Comitetului arheologic din România 
(cu Al. Odobescu, V. A. Urechia şi August Treboniu Laurian, membri 
onorifici). Tot atunci s-a produs despărţirea dintre Muzeul de arheologie 
de cel de istorie naturală, primul fiind inaugurat pe 29 august 186 5 24 . 

în secolul al XlX-lea, un impact foarte important asupra difuzării 
noilor idei l-a avut presa , care atribuia instituţiilor muzeale un viitor 
strălucit. Este şi aceasta o cale prin care ajung să fie cunoscute în Ardeal 
ideile asociative preluate de la Goethe, de a înfiinţa societăţi de sprijin a 
muzeelor: Societatea Ardeleană pentru Ştiinţele naturii, fondată de saşii 
din Sibiu, în 1848-1849, sub conducerea lui Michael Bielz; Societatea 
Muzeului Transilvaniei din Cluj (1859); Societatea de Arheologie şi 
Istorie din Oradea (1870), cele de la Timişoara (1871), Sighetul Mannaţiei 

(1873), Deva (1880), Arad (1881), Alba Iulia (1886), Satu Mare (1891), 

•26 

Dej şi Baia Mare (1899), toate contribuind la dezvoltarea muzeografiei . 
De asemenea, elita românească intelectuală, profesională şi politică, având 
contact cu lumea civilizată mai ales prin intennediul studiilor pe care le 
săvârşesc la Paris, Viena sau Berlin, se constituie într-o adevărată 
generaţie de „luminători” , care a făptuit cu adevărat istoria secolului al 
XlX-lea şi pe care îi vom întâlni la revoluţiile din 1821 şi 1848, la unirea 
din 1859, în perioada marilor refonne dirijate de Alexandru Ioan Cuza, la 
războiul pentru independenţă de la 1877-1878. Pe mulţi dintre ei îi găsim 
implicaţi şi în fenomenul muzeografic 24 : Samuil von Brukenthal, Carol 
Wallenstein de Vell, Gheorghe Asachi, Alexandru Odobescu, Cezar 
Bolliac (este unul dintre premergătorii arheologiei ca ştiinţă, la noi), 
Grigore Tocilescu, apoi Titu Maiorescu, Spiru Haret şi alţii" . Dar în 


24 Ioan Opriş, Transmuseographia, p. 60. A se vedea şi Ion Ionaşcu, O ştire 
documentară despre deschiderea Muzeului Naţional de Antichităţi din Bucureşti în 
1865, RM, 5, 1967, p. 471. 

25 Ioan Opriş, Transmuseographia, p. 45. 

26 Ibidem, p. 48; de asemenea, Coriolan Petranu, Muzeele din Transilvania, Banat, Crişana 
şi Maramureş. Trecutul, prezentul şi administrarea lor. Bucureşti, 1922, p. 37-38. 

27 Nicolae Bocşan, Contribuţii la istoria iluminismului românesc. Timişoara, Editura 
Facla, 1986, p. 179-181. 

28 Ioan Opriş, Transmuseographia, p. 49. 

29 Aceşti intelectuali au venit cu soluţii importante pentru dezvoltarea muzeelor. 
Despre aceşti pionieri, a se vedea Corneliu N. Mateescu, Cezar Bolliac (1813-1881), 
în „Drobeta”, 1976, p. 213-214. 

procesul acesta nu vorbim neapărat doar de câteva nume, ci de o întreagă 
clasă a burgheziei româneşti care se cristalizează în secolul al XlX-lea şi 
care doreşte să acceadă la conducerea statului . Acest demers avea nevoie 
de instituţii culturale care să reflecte interesele sale economice şi politice. 
Istoria era principala zonă spre care s-a orientat. Chiar dacă Ardealul era 
orientat cu predilecţie spre Occident, iar Tara Românească şi Moldova 
încercau să se desprindă de modul de viaţă specific fanariotismului , 
legăturile intelectualilor ardeleni cu cei din Principatele Române au existat 
şi chiar s-au amplificat, deoarece aveau proiecte comune 32 impregnate de 
ideile înnoitoare care circulau în întreaga Europă. Rezultatele dialogului 
nu au întârziat să apară. 

Şederea în străinătate, la studii, a reprezentat pentru mulţi o 
perioadă nu doar de desăvârşire intelectuală personală, cât şi un prilej de 
înţelegere a sistemelor politice apusene, de însuşire a unor idei 
revoluţionare, de contact cu marile curente şi modele culturale, de 
vizionare a unor pinacoteci şi muzee cu un patrimoniu extrem de 
bogat şi valoros, ceea ce a făcut ca din rândul acestor elite să se 
constituie o adevărată clasă politică, în a doua jumătate a secolului al 
XlX-lea 34 . Era firesc să se implice cu pricepere şi în crearea instituţiilor 
muzeale din spaţiul românesc, a căror utilitate nu mai trebuia 


30 Vezi Alexandru Florin Platon, La genese de la bourgeoise dans Ies Principautes 
roumaines (seconde moitie du XVIII-e siecle-debut du XlX-e siecle). Considerations 
preliminaires, în „Nouvelles etudes d histoire”, număr special, 1995, p. 61-80. 

31 Vezi mai mult pe această temă în Gheorghe Platon, Alexandru Florin Platon, 
Boierimea din Moldova în secolul al XlX-lea. Context european, evoluţie socială şi 
politică (Date statistice şi observaţii istorice), Bucureşti, Editura Academiei, 1995, 
p. 59-90 şip. 117-129. 

32 La Paris, un grup de studenţi români (Ion Ghica, Al. G. Golescu şi D. Brătianu) au 
înfiinţat Societatea pentru învăţătura poporului român, la 20 august 1839. Ion 
Câmpineanu a fost trimis la Bucureşti cu actul de constituire al acestei grupări, pentru 
a face prozeliţi (Al. Cretzeanu, Din arhiva lui Dumitru Brătianu. Acte şi scrisori din 
perioada 1840-1870, voi. I, Bucureşti, Imprimeriile Independenţa, 1934, p. 10-11). 

33 Să-l amintim pe Dinu Brătianu care vizitează muzeele din Londra, la 1887 şi pe cel 
de pictură din Anvers, bisericile oraşelor Bruges şi Gând, „adevărate muzeuri”, 
muzeul din Lille, „mult mai frumos ca muzeul nostru, cu Stăncescu şi Aman”, în 1888; 
şi pe fratele lui. Ionel Brătianu, care era impresionat de Luvra (Din corespondenţa 
familiei Ion C. Brătianu, 1887-1888 (ian.-iunie), voi. III, Bucureşti, Imprimeriile 
Independenţa, 1934, p. 42-43, 108, 279-282, 362, 408-409). 

34 Elena Siupiur, Les intellectuels roumains du XlX-e siecle et la reorganisation de la 
classe politique et du systeme institutionnelle, în „Revue Roumaine d Histoire”, 
Bucureşti, 1995, janvier-juin, 1-2, p. 75-78. Autoarea studiului pomeneşte cifra de 
3000 de intelectuali implicaţi în viaţa politică. 

35 

justificată , ba chiar frecventarea lor devenise o obligaţie socială, 
riscând să atingă snobismul . Una dintre cele mai evidente măsuri de 
valorificare a trecutului este legea privind inventarierea monumentelor 
istorice dată de Alexandru Ioan Cuza în 1860, care privea şi 
reorganizarea, mai specializată şi după principii moderne, a muzeelor 

• • • • • • 'X'7 ^ 

naţionale de istorie, artă şi ştiinţe . In acest context, în 1864, apare 
Muzeul naţional de antichităţi, organizat de Alexandru Odobescu, 
pornind de la colecţiile din timpul lui Ghica. Acest nou muzeu 
intenţiona să ilustreze cultura din spaţiul românesc, din preistorie şi 
până în secolul al XlX-lea, prin obiecte arheologice, obiecte de artă, 
copii după picturi, stampe, desene, numismatică etc. 

Curentele ideologice naţionaliste de după 1850 au reverberaţii în 
toate formele de organizare asociativă. Aşa apar Junimea, la Iaşi, în 
1863 şi Societatea Culturală „Ateneul Român”, la Bucureşti, în 1865, 
care a avut drept scop „întemeierea de biblioteci publice, de colecţiuni şi 

•50 

pinacoteci” , asemenea altor organizaţii: ASTRA, Societatea 


35 Pe 16 iulie 1894, la deschiderea Muzeului Gorjului, iniţiatorii aveau următorul 
discurs: „Având nădejde neclintită în aportul rodnic al năzuinţelor noastre 
închinăm înfăptuirea Muzeului Gorjului sfintelor umbre ale strămoşilor noştri, 
care cu sabia în mână au scris în cartea vieţii drepturile ţării călcate în picioare de 
vrăjmaşi în vremi de grijă şi de mare cumpănă. Datoria noastră a urmaşilor este de 
a întreţine pururea aprinsă făclia amintirii faptelor şi năzuinţelor lor pentru 
păstrarea şi mărirea Patriei”. (Vasile Cărăbiş, începuturile Muzeului Judeţean 
Gorj, în „Revista muzeelor şi monumentelor” (RMM), muzee, 9, Bucureşti, 1984, 
p. 74). Aflat în Belgia, Ionel I. C. Brătianu a vizitat mai multe instituţii de cultură, 
iar apoi a comunicat familiei ce se poate învăţa prin cultivarea monumentelor şi a 
muzeelor: „Belgia poate împrumuta multe civilizaţiilor vecine, dar prin 
dezvoltarea ce le-a dat rămâne o ţară distinctă cu istoria ei, cu interesele ei, cu 
viaţa ei socială, economică şi artistică proprie. Individualitatea naţiei flamande, 
dezvoltarea puternică a instituţiilor sale se manifestă în organizaţia sa actuală, în 
prerogativele mobiliare ale comunelor sale, în monumentele sale, în splendidul 
trecut al artei, industriei şi comerţului flamand. Luptele pentru libertatea 
comunelor stau scrise pretutindeni de o burghezie mai zeloasă de drepturile sale 
decât cele mai aristocratice societăţi. Pe pieţele din Anvers şi de la Bruxelles se 
ridică statuile celor care n-au recunoscut şi au înfrânt năzuinţele regilor francezi. 
La Bruxelles şi la Gând pe pieţe şi în muzee se păstrează viu suvenirul celor care 
s-au răsculat întâi contra formidabilului imperiu spaniol” ( Din corespondenţa 
familiei Ion C. Brătianu, scrisoare către Ion C. Brătianu, 29 iuni2/10 iulie 1888, de 
la Dunkersque, p. 426). 

36 loan Opriş, Transmuseographia, p. 61. 

37 Ibidem, p. 63. 

38 Ateneul Român, Statute, 1922, art. 2. 

Transilvania (fondată în 1867), Liga pentru Unitatea Culturală a tuturor 
Românilor, din 1890, din ale căror activităţi şi programe au rezultat 
muzee. Ioan Opriş remarcă însemnătatea sintetică a eforturilor de 
modernizare culturală pe care a avut-o Academia Română (începând din 
1867), care adunase întreaga intelighenţie românească. 

Expoziţiile mondiale 

Pe lângă avântul pe care îl iau iniţiativele de organizare a 
muzeelor în secolul al XlX-lea, un fenomen ce a înregistrat o audienţă 
accentuată e reprezentat de marile expoziţii europene (din 1801 39 ) şi 
universale (din 1851 40 ). Ideea care a motivat şi mobilizat aceste 
evenimente a fost dorinţa de popularizare a unor produse de factură 
economică, dar şi culturală. Aşa încât, treptat, s-a observat o creştere a 
concurenţei ca factor de stimulare a productivităţii, a creativităţii şi a 
dialogului. Important de spus e că aceste expoziţii exprimau identitatea 
naţională, prin aportul unor mari arhitecţi şi prin girarea exponatelor de 
consilierea savantă a unor intelectuali redutabili 1 . Ţările Române au 
participat la expoziţia universală de la Londra din 1851 cu o serie 
modestă de produse agricole şi industriale 42 . 

Un impact deosebit în lumea artistică şi a muzeografilor a avut-o 
prima expoziţie pariziană a impresioniştilor din 1874 43 . Cum lumina şi 
culoarea erau chintesenţa noului curent, s-a impus nevoia unor tehnici 
de înrămare şi a unor modalităţi de expunere diferite. Acest lucru a 
inspirat noi viziuni asupra organizării sălilor de muzeu. Dar Ionel I. C. 
Brătianu remarcă nu numai acest aspect, la vechile muzee din Bruxelles, 
ci şi organizarea cronologică sau pe şcoli a expoziţiilor: „E ceva curios 
să observi intr-un muzeu mersul ascendent al artei. Plecând de la prima 
şcoală italiană, care nu e decât bizantină curată, e foarte instructiv să 
vezi direcţiile deosebite în care conform caracterului lor propriu s-au 


39 Plin Expoziţia Produselor Industriei din 1801, de la Luvru, s-a încercat încurajarea 
acestui domeniu. 

40 în perioada 1 mai - 11 octombrie 1851, la Londra are loc prima expoziţie 
universală, organizată cu scopul de a încuraja industria engleză şi pentru a ridica South 
Kensington Museum (vezi Ioan Opriş, Transmuseographia, p. 67). 

41 Ibidem, p. 66. 

42 Vezi Georgeta Penelea, Participarea Ţării Româneşti la Expoziţia Universală de la 
Londra din 1851, RM, 2, 1966, p. 167-169 şi Victor Slăvescu, Participarea Moldovei 
la Expoziţia Universală de la Londra din 1851. Rolul lui Mihail Kogălniceanu, 
Bucureşti, 1941. 

43 Atunci au fost expuse 165 de lucrări semnate de 30 de artişti, între care Cezanne, 
Degas, Monet, Pissarro, Renoir şi alţii. 

dezvoltat, pe de o parte, şcoalele nordice flamandă şi germană, pe de 
alta cele italiene; să vezi reprezentate, la început cu aceleaşi proceduri, 
materialismul unora şi idealismul celorlalţi” 44 . 

Evident, se poate pune întrebarea în ce mod au influenţat aceste 
expoziţii instituţiile muzeale? De exemplu, după expoziţia universală de la 
Londra din 1851 a fost deschis South Kensington Museum, care devine 
mai târziu Muzeul de Ştiinţe; italienii au plecat acasă cu idei şi au înfiinţat, 
în 1862, Muzeul Industrial Italian de la Torino; Muzeul Etnografic din 
Budapesta a inspirat expoziţia mondială din Viena din 1873 etc 45 

Românii au înţeles însemnătatea participării la aceste 
evenimente mondiale, chiar dacă prezenţa a fost, la început, mai 
modestă: Londra (1851), Paris (1867), Viena (1873), Paris (1889, 
1900). De pildă, Alexandru Odobescu justifica astfel participarea 
românilor la Expoziţia Universală de la Paris din 1867, unde a fost 
delegat: „arătând lumii străine mult-puţin cât ţara şi naţia produc, acea 
lume ne va deschide ochii asupra lucrurilor de preţ ce posedăm” 46 . 
Elementele care reprezentau identitatea noastră culturală sau naţională 
trebuiau puse în evidenţă. Pavilionul românesc a fost atunci inspirat de 
arhitectura bisericii episcopale de la Curtea de Argeş, proiectat de 
arhitectul Baudry şi realizat de C. Storck. în cei 560 m 2 ocupaţi de 
standurile românilor, au putut fi vizionate operele lui Gheorghe 
Tattarescu, Theodor Aman, Carol Pop de Szathmari, H. Trenk şi 
Nicolae Grigorescu, dar şi tezaurul de la Pietroasa şi obiecte de 
etnografie. Şcolile de arte şi meserii din Craiova, Bucureşti, Ploieşti, 
Galaţi, Câmpulung Moldovenesc au adăugat creaţiile artistice ale 
elevilor 47 . La scară mai mică, în Ardeal, ASTRA a organizat expoziţii, 
începând din 1862, şir care s-a finalizat în 1905 cu inaugurarea 
muzeului propriu. Dar sunt muzee din Transilvania - Alba Iulia, Cluj, 
Sfântul Gheorghe, Sibiu - care au participat la expoziţiile universale 
de la Viena (1875), Paris (1900), Londra, Brugge 48 . 


44 Din corespondenţa familiei Ion C. Brătianu, 1887-1888 (ian.-iunie), voi. III, 
Bucureşti, Imprimeriile Independenţa, 1934, în scrisoarea către Pia, 22 iunie/4 iulie 
1888, p. 414-416, 421-422. 

45 Vezi Ioan Opriş, op. cit., p. 68-69. 

46 Corina Nicolescu, Alexandru Odobescu, cel dintâi istoric al artei româneşti, RM, 2, 
1967, p. 140. 

47 Georgeta Penelea, op. cit., p. 167-169; Corina Nicolescu, Participarea României la 
Expoziţia Universală de la Paris (1867), RM, 6, 1967, p. 572; Ion Jercan, Participarea 
judeţului Prahova la expoziţii internaţionale în secolul al XlX-lea, în „Anuarul 
Muzeului de Istorie - Arheologie Prahova”, I, Ploieşti, 1991, p. 255-256. 

48 Coriolan Petranu, op. cit., p. 35-36. 

De fiecare dată când s-a hotărât participarea la expoziţii, problema 
care s-a pus a fost legată de criteriile de selecţie a exponatelor care 
însemnau cu adevărat o valoare reprezentativă pentru mesajul pe care 
românii doreau să-l transmită străinilor, deoarece An. Stolojan - ministrul 
Domeniilor însărcinat cu pregătirile pentru Expoziţia Universală de la 
Paris din 1900 - considera următoarele: „Acea expoziţie va fi un 
inventar documentat de tot ce au produs mai însemnat artele, ştiinţa şi 
activitatea economică din întreaga lume în acest secol. Pe lângă că este 
o chestiune de cuviinţă internaţională de a răspunde la chemarea unei 
ţări amice, interese politice şi economice de întâiul ordin ne impun 
datoria de a participa la această expoziţie. Este vorba să dovedim şi pe 
acest tărâm că am făcut progrese însemnate de când am rămas stăpâni 
pe politica noastră comercială şi economică. E deci de datoria tuturor 
românilor să ne dea concursul lor patriotic pentru ca şi cu această 
ocaziune să mărim vaza României şi să întindem bunul ei renume” 49 . 
Puţin înainte, cu ocazia unei alte expoziţii, Em. Kiriţescu cel puţin 
considera că scopul participării este de „a face cunoscute străinilor 
bogăţiile şi resursele de care dispun (...), de a atrage capitalurile 
indispensabile la dezvoltarea comerţului şi a industriei şi apoi a dobândi 
prin studii serioase şi variate elemente necesare pentru a putea fi puse în 
poziţiunea de a profita de toate binefacerile civilizaţiei moderne” 50 . 

Scopul acestor întâlniri prilejuite de marile expoziţii era nu 
numai de a ne face cunoscute produsele româneşti, cât şi de a fi la 
curent cu tot ce este nou în artă, ştiinţă, inventică, economie etc. Aşa a 
fost constatat impactul impresionant al fotografiei, fonografiei şi 
cinematografiei, care s-a manifestat şi în domeniul muzeografiei. 

Fotografia a fost inventată în 1824 de chimistul francez 
Nicephor Niepce (1765-1833). Primele fotografii se numeau 
daguerreotype, după numele lui Louis-Jacques-Maude Daguerre 
(1787-1851), care a perfecţionat-o. în România, Carol Popp de 
Szathmari (1821-1885) a deschis primul studio foto din zona Balcanică, 
la Bucureşti, în 1850. El este considerat primul fotoreporter de război, 
deoarece a participat şi a luat imagini din timpul Războiului de 
Independenţă (1877-1878). Dar înainte de aceste realizări, el a întocmit, 
în 1843, un album, Ardealul în imagini, care surprinde realităţi 


49 Stelian Popescu, Participări româneşti la târguri şi expoziţii internaţionale până la 
primul război mondial , în „Muzeul Naţional", VII, Bucureşti, 1983, p. 238; apud Em. 
Kiriţescu, Dare de seamă asupra expoziţiei române din Viena, Bucureşti, 1873, p. 7. 

50 Ibidem, p. 236. 

etnografice, folclorice şi istorice ale vremii. Din fotografiile lui, la fel ca 
şi din cele ale lui Franz Duschek, s-a inspirat Theodor Aman 51 pentru a 
realiza lucrările Micii lăutari, Votul de la 24 ianuarie, Constituanta. 
Carol Popp de Szathmari a fost numit fotograful curţii princiare, în 

52 ? 

1863, titlu ce i-a fost acceptat şi de Carol I . 

Witold Rolla Piekarski (1857-1909) este un alt mare fotograf de 
materiale etnografice, el realizând aproximativ 150 de fotografii în 
perioada 1894-1900, în zona Olteniei şi Munteniei. Lucrările lui au fost 
expuse în pavilionul României la Expoziţia universală de la Paris din 
1900 . Datorită contribuţiei sale la inovarea, prin fotografie, a muzeului, 
Piekarski este înscris printre pionierii muzeografiei din România. 

Memorarea imaginii prin fotografie 54 şi a sunetului cu ajutorul 


51 Adrian Silvan Ionescu, Theodor Aman şi fotografia, în Centenar Theodor Aman - 1991, 
Bucureşti, Editura Venus, 1991, p. 119-126. C. Săvulescu, Cronologia ilustrată a 
fotografiei din România, Bucureşti, Editura AAF, 1985. 

52 Ioan Opriş, Transmuseographia, p. 90. 

53 Ecaterina Bosoancă, Ţara Loviştei reflectată în fotografii de la sfârşitul secolului al 
XlX-lea aflate în Muzeul „Regiunii Porţile de Fier”, RM, 4, 1995, p. 42-49. Despre 
însemnătatea lui Witold Rolla Piekarski în domeniul artei, fotografiei şi al muzeografiei, 
vezi I. Moisil, Vitold Rolla Piekarski - o schiţă biografică, în ,Anuarul Olteniei”, nr. 27, 
1926, p. 310; V. Cărăbiş, Vitold Rolla Piekarski - Tantal, în RM, 3, 1981, p. 56. 

54 în textul de faţă am consemnat apariţia şi însemnătatea fotografiei, fără a face o 
filosofie a problemei. Merită să aruncăm totuşi o privire asupra impactului pe care l-a 
avut această descoperire tehnică şi ce idei a generat la un creator precum Victor Hugo, 
la fel cum în secolul al XVI-lea s-a întâmplat cu inventarea tiparului, lucru care a 
stârnit reacţia entuziastă a lui Charles Perraul care vedea, în 1688, în înmulţirea 
cărţilor, dispariţia limitelor ce apăsau memoria: „astăzi..., aproape nimic nu se mai 
învaţă pe dinafară, pentru că de obicei cărţile pe care le citim sunt la îndemână, astfel 
încât se poate recurge la ele la nevoie, şi din care se pot cita mai sigur pasajele 
copiindu-le, decât din memorie, cum se făcea altădată” ( Parallele des anciens et des 
modernes, voi. I, Paris, 1688, p. 63; apud Francoise Choay, Alegoria patrimoniului. 
Uniunea Arhitecţilor din România, Editura Simetria, Bucureşti, 1998, p. 9). De o cu 
totul altă părere a fost Platon, care nu vorbea de multiplicarea textelor, ci de apariţia 
literelor, care, în viziunea filosofului, are efecte chiar asupra naturii umane. Un 
instrument care uşurează munca va duce în timp la pierderea unor abilităţi naturale pe 
care omul le are. în Phaidros, este relatată o legendă fascinantă a modului cum a fost 
primit scrisul, ca mare descoperire. Zeul Theuth (Flermes) din Egipt a descoperit mai 
întâi numerele şi socotitul, geometria şi astronomia, jocurile de table şi zarurile, iar 
apoi literele. Peste Egipt domnea atunci regele Thamus. Zeul îi sugerează regelui să 
răspândească artele descoperite de el printre oameni pentru a-i ajuta. „Priveşte rege, 
ştiinţa aceasta îi va face pe egipteni mai înţelepţi şi mai cu ţinere de minte; găsit a fost 
leacul uitării şi deopotrivă al neştiinţei”, la care regele îi răspunde: „Tu acum ca 
părinte al literelor, şi de dragul lor, ai pus în seamă tocmai contrariul a ceea ce pot face 

fonografului, iar apoi realizarea filmelor, a însemnat o adevărată 
revoluţie pentru muzeografie şi a oferit posibilitatea ridicării acestui 
domeniu la nivel ştiinţific. Prin aceste descoperiri, documentarea devine 
mai elaborată şi mai bogată. 

Expoziţia Universală de la Paris din 1900 a reprezentat pentru 
români un eveniment foarte important deoarece, retrospectiv, se observă 
claritatea cu care diriguitorii delegaţiei noastre înţelegeau cum anume să 
se prezinte. Intr-o epocă în care dezvoltarea industriilor era pe primul 
plan şi, mai cu seamă, se anunţa sfârşitul epocii atelajelor trase de 
animale pentru a fi înlocuite definitiv cu automobilul, românii au decis că 
ei trebuie să arate lumii cine suntem, ce avem şi ce dorim, prin 
intermediul simbolurilor tradiţionale aplicate noilor tehnologii. Concret, 
standurile din Grand Palais - concepute de Camille Fonnige ca o 
compoziţie din arhitectura religioasă ce reproducea uşile de la biserica 
Mănăstirii Hurez, ferestrele de la Stavropoleos 55 , coloanele de la 


ele. Căci scrisul va aduce cu sine uitarea în sufletele celor care-1 vor deprinde, 
lenevindu-le ţinerea de minte; punându-şi credinţa în scris, oamenii îşi vor aminti din 
afară cu ajutorul unor icoane străine şi nu dinlăuntru, prin caznă proprie. Leacul pe 
care tu l-ai găsit nu e făcut să învârtoşeze ţinerea de minte, ci doar readucerea-aminte. 
Cât despre înţelepciune, învăţăceilor tăi nu le dai decât una părelnică şi nicidecum pe 
cea adevărată. După ce cu ajutorul tău vor fi aflat o grămadă de prin cărţi, dar fără să fi 
primit adevărata învăţătură, ei vor socoti că sunt înţelepţi nevoie mare, când de fapt cei 
mai mulţi n-au nici măcar un gând care să fie al lor. Unde mai pui că sunt şi greu de 
suportat, ca unii care se cred înţelepţi fără de fapt să fie” (Platon, Phaidros. Traducerea 
de Andrei Cornea, Bucureşti, Editura Humanitas, 2006, 274c-275b). 

La rândul său. Victor Hugo credea că inventarea imprimeriei duce inevitabil 
la moartea monumentului. „Intuiţia sa de vizionar - spune Francoise Choay - a fost 
confirmată prin crearea şi perfecţionarea noilor modalităţi de conservare a trecutului: 
memoria tehnicilor de înregistrare a imaginilor şi sunetelor, care reţin şi restituie 
trecutul sub o formă mai concretă pentru că se adresează direct simţurilor şi 
sensibilităţii, memorii ale sistemelor electronice mai abstracte şi mai descărnate” 
(Francoise Choay, op. cit., p. 9). 

Cu toate acestea, ni se pare foarte interesantă discuţia pe care o face Francoise 
Choay pe marginea unei afirmaţii făcută de Roland Barthes în 1980 (în cartea La 
Chambrer claire, Cahier du cinema, Gallimard - Le Seuil, Paris, 1980), cum că 
societatea modernă a renunţat la monument. Choay spune că fotografia este o formă de 
monument adaptată individualismului epocii noastre: „monumentul unei societăţi 
private, care permite fiecăruia să obţină în secret reîntoarcerea morţilor, privaţi sau 
publici, care îi fundamentează identitatea. Incantaţia memorială se împlineşte de acum 
mai liber, cu preţul unei munci modeste pentru aceste imagini care păstrează un dram 
de ontologie” ( Ibidem, p. 10). 

55 Şi la expoziţia din Paris din 1867, pavilionul românesc a reprodus biserica 
Stavropoleos din Bucureşti 

Mănăstirea Argeş şi streaşină de la Trei Ierarhi din Iaşi - au găzduit 
obiecte culturale, piese etnografice şi de artă populară produse în 
industria casnică, în şcolile de artă şi meserii ori în fabricile din Botoşani, 
Dorohoi, Suceava, Neamţ şi Iaşi 56 , sculpturi, picturi şi planuri de 
arhitectură, premiate la final cu trei medalii de argint, nouă de bronz şi 
şapte menţiuni 57 . 

? # # co 

Aceeaşi sinceritate, care risca să pună în umbră România' 
(judecat din perspectiva evoluţiei vieţii economice) în raport cu celelalte 
ţări expozante - 14 state europene şi China, Egipt, Camerun - a stat şi la 
baza conceperii standurilor de la Expoziţia Internaţională de la Berlin din 
1909, unde cele mai multe obiecte erau de factură tradiţională, ce ilustrau 
societatea rurală dominantă încă 59 , dar admirate de Otto Odrich, care a 
scris despre ele în „Welt auf Reisen” (pe 1 martie 1909). în 1910, 
România participă la o mare expoziţie de vânătoare şi industrie casnică, 
organizată la Viena. Acolo au fost expuse, intr-un spaţiu amenajat de 
arhitectul Popovici, piese de costum popular şi ustensile casnice din 
patrimoniul Muzeului Naţional. Şi tot atunci a fost editată placheta 
Rumanische Volkskunst ce purat legenda Viitorul ţării îl ţese femeia 60 . 

Alexandru Tzigara-Samurcaş, cel care a stat la baza organizării 
prezenţei României la aceste expoziţii, a insistat cu precădere asupra 


56 Cleopatra Ionescu, Participarea judeţelor Botoşani, Dorohoi, Suceava, Neamţ şi 
Iaşi Ia Expoziţia Universală de la Paris din anul 1900, în „Hierasus”, Botoşani, 1981, 
p. 167-173. 

57 Alexandru Tzigara-Samurcaş, Memorii, I, 1872-1910. Ediţia Ioan Şerb şi Florica 
Şerb, Bucureşti, Editura „Grai şi Suflet - Cultura Naţională”, 1991, p. 139-140. 

58 Nerezolvarea problemei agrare (cunoscută în epocă drept „chestiunea agrară”) a 
generat mari dificultăţi şi încetiniri de ritm în viaţa economică şi socială, deşi în 
industrie se remarcă o adevărată efervescenţă. 

59 Alexandru Tzigara-Samurcaş, Memorii, I, p. 269-272. Faptul că domina încă 
societatea rurală, ca un semn negativ de stagnare şi involuţie, a fost observat şi 
consemnat chiar de români, cu câţiva ani înainte, cu prilejul Expoziţiei jubiliare din 
1906 din Bucureşti, deşi, această expoziţie a fost un exerciţiu muzeistic cu efecte 
benefice pentru mai multe tipuri de muzee (Ioan Opriş, Transmuseographia, p. 76). 
Vintilă Brătianu a constatat că ardelenii care au venit în Bucureşti au fost impresionaţi 
de înapoierea ţăranilor din regat, cauzată de lipsa de şcoli, de cultură şi de pământ. De 
aceea, el credea că „în chestiunea ţărănească vedem nu numai o datorie a oamenilor de 
stat actuali ca să răscumpere vina că nu au ajutat pe cât trebuie pe fraţii cei mai slabi şi 
mai numeroşi, dar şi o chestie cu caracter naţional, pentru a aduce statul român acolo 
unde merită prin calităţile întregului popor român” (Vintilă I. C. Brătianu, Scrieri şi 
cuvântări, voi. I, 17 iunie 1899 - 31 dec. 1906, publicate de G. Marinescu şi 
C. Grecescu, Bucureşti, Imprimeriile Independenţa, 1937, p. 378-387). 

60 Al. Tzigara-Samurcaş, Memorii, I, p. 269-272. 

exponatelor de artă şi etnografie, pe care le considera reprezentative 
pentru noi: la Viena (1910), Roma (1911), Munchen (1913), Geneva şi 
Paris (1925), Barcelona (1929), Bruxelles (1935 - aici au fost prezentate 
piese de o mare valoare artistică, cum ar fi aerele brodate de la Putna) 61 
şi Oslo (1936). 

Demersuri pentru înfiinţarea muzeelor etnografice 

Trebuie remarcat un lucru. Din primele decenii ale secolului al 
XX-lea, tematica expoziţiilor se diversifică extrem de mult şi generează 
ideea organizării mai specializate a muzeelor pe domenii, mai cu seamă 

şi datorită clarificării unei legislaţii privind protejarea bunurilor 

62 

culturale. Existau deja câteva legi : una din 1892, completată în 1893; 


61 Ibidem, p. 77. 

62 Legea, promulgată prin decretul nr. 3658 din 17 noiembrie 1892 şi publicată în 
Monitorul Oficial din 24 noiembrie 1892, este importantă datorită soluţiilor pe care le 
oferea pentru organizarea după criterii ştiinţifice a bunurilor culturale, cât şi pentru 
protejarea lor. Mai întâi, a fost statuată înfiinţarea Comisiei monumentelor publice, 
compusă din cinci membri, care îşi desfăşurau activitatea pe lângă Ministerul 
Instrucţiunii Publice. Trei componenţi ai Comisiei erau numiţi de ministrul de resort, 
cu obligativitatea ca doi să fie membri ai Academiei, al patrulea era un arhitect, iar 
celălalt, directorul Muzeului de antichităţi din Bucureşti. Sarcina Comisiei era să 
alcătuiască „inventarul general al tuturor edificiilor şi obiectelor vechi din ţară care 
prezintă un deosebit interes istoric sau artistic, pentru a căror conservare urmează să se 
ia măsuri”. în articolul 3, se precizează că „nici un monument trecut în inventarul 
general nu va putea fi dărâmat, reparat sau restaurat, fără prealabila autorizare a 
Ministerului cultelor şi instrucţiunii publice, care va hotărî, după ce va fi luat avizul 
Comisiei monumentelor publice”. Un amănunt semnificativ referitor la conservarea şi 
protejarea monumentelor a fost adăugat prin Regulamentul pentru conservarea şi 
restaurarea monumentelor publice, publicat în Monitorul Oficial pe 28 ianuarie 1893 şi 
care se constituia ca un instrument de lucru foarte precis şi concis. De pildă, acum a 
fost definit monumentul public: „orice zidărie cu dependinţele ei, aflătoare la suprafaţa 
pământului, sub pământ, precum şi orice obiect vechi, care are valoarea unui 
monument istoric sau artistic”. 

în lucrarea sa intitulată Rolul muzeelor în România interbelică, Iaşi, Editura 
Junimea, 1998, p. 34-37, Adriana Ioniuc face o prezentare foarte detaliată a acestor 
două acte normative, la fel ca şi pentru Legea din 1913, din 28 iulie 1919 sau cea din 
1932. în ultima dintre ele, urmare a iniţiativei ministrului Constantin Angelescu, 
constatăm o noutate: apare ideea de rezervaţie şi luarea de măsuri penale împotriva 
celor care distingeau, mutilau sau înstrăinau bunurile culturale. Vigilenţa autorităţilor 
creşte şi mai mult când se iau în calcul bunurile de patrimoniu, astfel că în Legea din 
1932 este foarte clar spus că „funcţionarii oficiali de vamă care vor lăsa să treacă peste 
graniţă obiecte de muzeu fără aprobarea factorilor în drept, vor fi pedepsiţi cu cinci 
luni de închisoare” (art. 12 din Legea din 1932). 

alta din 1913, având aceeaşi denumire - Legea pentru conservarea şi 
restaurarea monumentelor publice (istorice) - şi altă lege, de după 
război şi Marea Unire, din 1919 sau din 1932. în perioada în care 
membri ai Comisiei Monumentelor Istorice au fost Dimitrie Onciul 
(1919-1923) şi Nicolae Iorga (1923-1940) au fost iniţiate o serie de 
acţiuni care vizau extinderea conceptului de patrimoniu. Astfel, s-a pus 
un accent deosebit pe monumentele de lemn, considerate „minunate 
comori de artă românească” , poate şi sub impactul celebrităţii 
sculptorului Constantin Brâncuşi la Paris şi în SUA. 

De pildă, între 1920 şi 1936, România a organizat 12 expoziţii cu 
obiecte cultural-artistice, în străinătate: la Paris, în Muzeul Jeu de Paume 
(1925), la Geneva, în Muzeul Rath (1925), covoare şi textile la Luvru (în 
1927), la Haga şi Amsterdam (1930), Helsinki şi Oslo (1935) etc. 64 
Exponatele au fost scoase din expoziţia de bază sau din depozitul unui 
muzeu şi puse în valoare, individual sau contextual, cu scopul de a arăta 
ce este reprezentativ pentru români în zona artelor, de exemplu. Aşa s-a 
născut ideea amenajării expoziţiilor pentru a transmite un mesaj cu 
ajutorul obiectelor simbol sau prin maniera de expunere a pieselor: pot 
fi individualizate categorii sociale care au particularităţi total diferite de 
altele, pentru a evita uniformizarea înţelegerii globale; sau pot fi 
ilustrate momentele semnificative ale vieţii omului; sau impactul 
credinţelor religioase în muncile agricole etc. 

în acest context dinamic de căutare a unui drum propriu în 
muzeografie îşi exprima Romulus Vuia opinia sa despre ce anume este 
reprezentativ pentru naţia română: „între feluritele neajunsuri de cari 
suferă ţara noastră în domeniul cultural, este şi lipsa muzeelor 
întemeiate şi organizate pe baze ştiinţifice. Străinul, venit să ne 
cerceteze, va căuta pentru a ne cunoaşte, în primul rând, muzeele 
etnografice, cari prin materialul lor prezintă imaginea vieţii şi a 
civilizaţiei poporului nostru. Fiind un fel de depozitare a civilizaţiei 
unui popor, muzeele sunt totodată un criteriu de înţelegere a dezvoltării 
sale. Nu mai vorbim despre rolul lor în educaţia maselor mari, cari, 
după terminarea şcoalei, au aproape numai două izvoare de cultură: 
muzeele şi teatrele. Va trebui deci să se dea o altă importanţă muzeelor 
la noi şi a o soluţiona temeinic în conformitate cu însemnătatea ei ca 
factor cultural” 65 . 


63 Ioan Opriş, Ocrotirea patrimoniului cultural. Bucureşti, Editura Meridiane, 1986, p. 110. 

64 Ibidem, p. 78. 

65 Romulus Vuia, apud Ioan Opriş, Transmuseographia, p. 147. 

Principiul care a stat la baza întregii activităţi a lui Romulus 
Vuia nu era neapărat nou, dar odată cu el şi cu generaţia de etnografi 
contemporani lui, muzeul de etnografie a căpătat dimensiuni tot mai 
extinse, s-a cristalizat, s-a individualizat în raport cu celelalte ramuri. 
Până acum însă, expoziţiile de pe întreg parcursul secolului al XlX-lea 
au pregătit terenul pentru valorizarea obiectului etnografic în urma unor 
transformări politice şi de modernizare care impuneau acest lucru. 
Reformele lui Alexandru Ioan Cuza şi măsurile luate de Carol I vizau în 
mod particular ţărănimea din perspective şi interese multiple, ca o 
consecinţă a transfonnărilor care s-au produs în plan social după 1848 şi 
care au oferit un context favorabil ţărănimii să se manifeste ca o 
categorie majoritară, cu aport economic semnificativ şi cu importanţă 
majoră sub raportul politicii moderne. Aşa-zisa „problemă ţărănească” 
nu era dezbătură doar de politicieni, ci a constituit un subiect de 
meditaţie, de inspiraţie şi de acţiune pentru scriitori, artişti, gazetari, 
dascăli, preoţi. Fotografii, picturi, opere literare, articole de presă, 
pagini de jurnal redau chipuri ale ţăranului, costumat, lângă casa lui 
umilă, aspecte din satul românesc. Atât în ţară, cât şi în afară, acest 
subiect stârneşte uimire, simpatie, interes şi admiraţie. De aceea, 
simbolurile naţionale prezente la expoziţiile universale au devenit 
aproape obsesive. 

Prima participare cu piese etnografice la o expoziţie de 
anvergură internaţională a fost la Londra, în 1851; apoi, la Paris, în 
1867, cu costume populare din zonele Maramureş, Năsăud, 
Hunedoara, Caraş, Timiş; iar în 1878, tot la Paris, cu o casă de ţăran 
român din Oraviţa, cu tot inventarul ei; la Londra, în 1884, cu costume 
populare; la Paris, în 1889, cu ceramică. Toate exponatele au fost, de 
fiecare dată, admirate, au stârnit interesul, au fost apreciate 66 . Un plus 
de atenţie a venit şi din partea unor artişti străini care vizitaseră Ţările 
Române şi care au ştiut să întâmpine oferta expoziţională a românilor 
cu entuziasm, cu familiaritate şi cunoaştere 67 . Străinii admirau şi 
apreciau ceea ce este cu adevărat românesc, nu-şi puneau problema 
neapărat în termeni economici. 


66 Ioan Godea, Prezenţa artei populare româneşti în diferite expoziţii organizate în 
veacul alXIX-lea, oglindită în revista „Familia”, RM, 2, 1973, p. 153-159. 

67 Silvia Păduraru, Mircea Dumitrescu, Preliminarii la o viitoare istorie a 
muzeografiei româneşti, VI, RMM, muzee, 10, 1984, p. 75-80. De asemenea, Anca 
Vasiliu, Descoperirea romantică a artei populare, RMM, muzee, 4, 1988, p. 18-23. 
Aici se vorbeşte despre Raffet, Doussault, Lancelot, Volkers, Bouquet, Preziosi etc. 

Şi în plan naţional se menţinea atenţia asupra „problemei 
ţărăneşti” prin intennediul actelor culturale, aşa încât, la una din 
expoziţiile de la Sibiu, din 1881, au fost expuse aproximativ 3000 de 
obiecte „din productul ţărancei române din preţioasa-i industrie de 
casă”, apoi în 1884 şi în 1902, peste 1700 de piese asemănătoare, la care 
s-au adăugat interioare de case din Sălişte, Răşinari, Avrig. 

Originalitatea evenimentului a constat în demonstraţiile Iive făcute de 

•68 * 

ţărănci . In urma acestor manifestări, la Sibiu a fost inaugurat Muzeul 
ASTRA, la intervenţiile şi cererile făcute, pe rând, de N. Densuşianu şi 
Daniil P. Barcianu, determinaţi de valoarea de netăgăduit a colecţiilor 
etnografice de aici 69 . 

Conştientizarea de sine a naţiunii române nu era un fenomen 
particular, ci s-a manifestat intr-un context mai larg, european, după 
cum spuneam şi mai sus. Astfel, expoziţiile au avut în vedere şi 
delimitarea etnică prin intermediul exponatelor. Aspectul acesta este 
evident, în Europa, mai cu seamă începând cu expoziţia etnografică de 
la Praga din 1895. Un lucru trebuie totuşi subliniat, şi anume că dacă 
în spaţiul european (de pildă, la Muzeul Etnografic al Universităţii 
Libere din Berlin) interesul era orientat cu predilecţie spre etnografia 
unor spaţii exotice - dacă nu pur şi simplu extraeuropene -, în 
România, muzeografia etnografică a fost dictată de nevoia susţinerii 
ideilor naţionale, a interesului pentru unire. Cu aceste idei s-a 
prezentat ţara la expoziţiile de la Berlin (1909), Roma (1911) şi 
Munchen (1914). Mai târziu, în 1925, George Vâlsan avea să 
catalogheze obiectele etnografice drept „o comoară pentru ştiinţă, 
fiindcă înaintează cunoaşterea vieţii populare până în preistorie”; mai 
mult, „un bun muzeu etnografic e răspunsul cel mai demn şi mai 
zdrobitor pentru cei ce dispreţuiesc poporul român” . Pe aceeaşi linie 
merge şi Alexandru Tzigara-Samurcaş atunci când încearcă să 
argumenteze necesitatea înfiinţării unui muzeu în aer liber, în 1933: 


68 Valeriu Butură, Muzeul etnografic al Transilvaniei. Secţia în aer liber, Cluj, 1968, p. 4. 

69 Vasile Netea, Iniţiative şi realizări muzeografice româneşti în Transilvania până la 
1918, RM, 1, 1965, p. 41. De fapt, la una din adunările ASTREI, la Turda, în 1880, s-a 
făcut propunerea înfiinţării unui muzeu istorico-cultural şi etnografic la Sibiu, idee 
reluată la Lugoj, în 1896. De atunci, s-a pus bazele unei Comisii pentru procurarea 
obiectelor în scopul viitorului muzeu etnografic, prezidat de Al. M. Marinescu. Finalul 
a fost inaugurarea, în 1905, a Muzeului ASTREI (a se vedea Mihai Sofronie, Muzeul 
ASTREI 1905-1950, în „Studii şi comunicări”, nr. 13, Sibiu, 1967, p. 503 - 518). 

70 Lucia Mureşan, George Vâlsan şi problemele etnografiei româneşti, RM, 3, 1967, 
p. 229. 

„în lumea civilizată, noţiunea Muzeu 71 este sinonimă cu şcoala - şcoala 
înaltă - sau cu biserica. Muzeul este, după cum am arătat de atâtea ori, 
un templu în care se păstrează pe veci odoarele cele mai scumpe ale 
unui popor şi îndeosebi tradiţia naţională, sub înfăţişarea ei cea mai 
vorbitoare (subl. n.)” . 

Istoricul muzeelor de etnografie din Moldova 

în spaţiul românesc, etnografia ca ştiinţă s-a afirmat destul de 
târziu comparativ cu Europa apuseană, abia la sfârşitul secolului al 
XlX-lea şi începutul secolului XX, iar înfiinţarea muzeelor cu specific 
strict etnografic a avut de aşteptat destul de mult. Aceasta nu înseamnă 
că nu au existat preocupări şi chiar o activitate individuală bogată în 
domeniu. Unii intelectuali, cum ar fi profesorul Teohari Antonescu sau 
Orest Tafrali, au încercat, cu instrumentele care le erau la îndemână, să 
tragă semnale de alarmă şi să îndemne autorităţile să organizeze acest 
tip de instituţii de cultură. Alţii însă, cum a fost cazul lui Teodor 
Burada, a acţionat singur pe teren ca un adevărat cercetător. 

Nu putem să nu amintim activitatea de cercetare etnografică şi 
folcloristică pe care a întreprins-o Teodor Burada în satele româneşti. 
El luase contact cu aceste discipline încă din timpul studiilor de la 
Paris. A făcut lungi călătorii pentru a învăţa cântecele populare, pe care 
le reproducea la propria vioară, îşi nota melodiile, a făcut desene, a 
notat informaţii legate de obiceiuri şi tradiţii româneşti, a achiziţionat o 
serie de obiecte însemnate (păpuşi de lut - scaloianul din Dobrogea; 
obiecte legate de datinile şi obiceiurile populare, note şi vechi tipărituri, 
manuscrise muzicale etc.), în special instrumente muzicale (fluiere, 
buciume, cimpoaie etc.), a adunat, în final, un bogat material 
documentar - „adunat cu atâta trudă, ştiinţă şi gust încât - spunea 
Nicolae Iorga - trebuie păstrată această colecţie întreagă aşa cum 
este” - care i-au sugerat ideea închegării unui „muzeu al muzicii 
româneşti” 7 . Pentru pasiunea, cantitatea de muncă şi lungimea 


71 Alexandru Tzigara-Samurcaş a considerat dintotdeauna muzeul o entitate vie, cu 
multe valenţe: de educare, de conservare, de stimulare a gestului artistic, motiv pentru 
care, dintotdeauna, el a scris Muzeu, cu majusculă. Alexandru Tzigara-Samurcaş, 
Muzeografia românească. Bucureşti, 1936, p. 15. 

72 Ibidem, p. 9. 

73 Nicolae Iorga, Oameni cari au fost, Bucureşti, 1936, voi. III, p. 128. 

74 Petru Cazacu, Preocupări pentru organizarea unui muzeu etnografic la Iaşi, în 
„Cercetări istorice”, VII, Iaşi, 1976, p. 18. 

călătoriilor făcute pentru a aduna folclor l-au determinat pe Nicolae 
Iorga să-l numească pe Teodor Burada un „pelerin” 75 . 

După ce colecţia sa a căpătat dimensiuni considerabile, iar 
valoarea pieselor era, pentru toţi oamenii de ştiinţă care le-au văzut, 
indiscutabilă, Teodor Burada a început să o scoată lume. Ca atare, în 
1891, el solicită sprijinul şi intervenţia Conservatorului de muzică şi 
declamaţiune din Iaşi, ca ţara noastră să participe la Expoziţia de teatru 
şi muzică din Viena. în pregătirea acestei participări şi pentru a 
stimula mobilizarea autorităţilor române, a organizat expoziţii în ţară 
şi la Praga . In 1895, a participat la Expoziţia etnografică a 
popoarelor slave de la Praga, iar la întoarcere a înaintat autorităţilor 
memorii în care cere să se organizeze şi la noi evenimente similare, 
mai ales că el însuşi putea furniza material pentru expoziţie. în 190 1 77 , 
după zeci de ani de muncă şi speranţe, indignat de inerţia autorităţilor 
locale, Theodor Burada şi-a donat întreaga colecţie de instrumente 
muzicale populare - „cea întâi şi unică în ţara noastră” - Muzeului 
de antichităţi din Bucureşti. 

Concomitent cu încercările lui Theodor Burada de a organiza un 
muzeu, se remarcă şi iniţiativele altor personalităţi culturale din epocă 
pentru înfiinţarea unui muzeu cu profil mixt, istoric-etnografic. Mai 
mulţi membri ai Societăţii „Arhiva” - A.D. Xenopol, Grigore 
Buţureanu, Nicolae Beldiceanu, Theodor Burada, P. Râşcanu etc. -, la 
27 aprilie 1890, au propus înfiinţarea unui „Muzeu de ştiinţe 
arheologice şi alte asemenea lucruri vrednice de a fi păstrate” . 
Propunerea a fost amânată o perioadă mai lungă de timp, revenind altora 
sarcina de a o pune în practică, mult mai târziu. 

Pe 13 noiembrie 1897, profesorul universitar Teohari 
Antonescu îi trimitea decanului Facultăţii de litere din Iaşi o 
scrisoare în care aducea argumente ştiinţifice pentru nevoia înfiinţării 
unui muzeu cu caracter istoric şi etnografic pe lângă universitatea 
ieşeană, ca o condiţie sine qua non pentru dezvoltarea învăţământului 
superior. Reproducem doar o parte dintre aceste argumente: 


75 Nicolae Iorga, Oameni cari au fost, p. 128. 

76 Petru Cazacu, op. cit., p. 18. 

11 Ibidem, p. 18-29. 

78 Ziarul „Evenimentul” din 6 iunie 1901. 

79 Petre Cazacu, op. cit., p. 18. De asemenea, Emil Diaconescu, Tradiţii ale muzeisticii 
ieşene, în „Cercetări istorice” (serie nouă), II, Iaşi, 1971, p. 25. 

„Pretutindeni unde ne-am întoarce privirile noastre, ne isbim de 
rămăşiţele bogate istorice şi preistorice ale popoarelor care au locuit 
aceste ţinuturi ale Moldovei. Descoperiri însemnate s-au făcut în 
ultimul timp, mai ales pe terenul preistoric la noi, şi nu cu prea mare 
trudă şi nici cu mari sume de bani s-ar desveli acele comori ascunse 
astăzi în pământ. (...) Acestor descoperiri existând un muzeu 
etnografic, li s-ar da un asii şi ar fi scăpate astfel de inevitabila ruină 
la care sunt expuse. Poate chiar prin existenţa acestui locaş s-ar da 
putinţa şi râvna multora din cei ce posedă unelte şi obiecte de cultură 
preistorică, să aducă şi să contribuie prin aceasta la păstrarea unor 
produse născute din felurite împrejurări ale vieţii noastre româneşti, 
aşa de tulburate, şi din felul de a fi al rasei noastre”. 

De asemenea, muzeul etnografic ar avea, după Teoharie 
Antonescu, şi un alt rost, acela de a fi „asii pentru produsele noastre 
naţionale moderne. Sunt doar atâtea obiecte de us casnic, sunt atâtea 
unelte, unelte curioase ca forme, interesante pentru foloasele ce le 
aduce ţăranului, sunt atâtea produse născute din nevoile neamului 
nostru, unelte şi produse cari dispar cu vremea, înlăturate de influenţa 
aprigă a mărfurilor din apus şi din cari s-ar putea forma o icoană 
instructivă de formele vieţii noastre din trecut şi din present. în acest 
muzeu s-ar da scăpare unui întreg ram de activitate naţională, 
sculpturii din lemn şi sculpturii murale din trecut şi mai nouă. Căci, în 
adevăr, cine dintre noi, Domnule Decan, vizitând satele mai în lături 
de influenţele oraşelor şi prin aceasta de influenţele spiritului apusan, 
n-a admirat sculpturile frumos săpate în lemn pe portalurile de intrare 
ale curţilor ţărăneşti mai bogate? Cine n-a rămas încântat de măiestria 
şi fineţea daltei acelor meşteri pietrari necunoscuţi, cari au săpat, cu 
răbdare îngerească pe pervazurile de piatră sau pe uşile de lemn ale 
bisericilor, o lume întreagă de flori şi de animale, curioase prin 
formele lor şi mai curioase prin croiala atitudinilor lor? Orice 
necunoscut, minte sănătoasă stă surprinsă de bogăţia şi fantasia 
stranie a zugravilor naţionali cari au împodobit pereţii locaşurilor 
sfinte cu scene din mintea lor plăsmuite, adeseori cu scene din lumea 
Bibliei şi nu arareori luate chiar din lumea realităţii (...). S-ar putea 
din aceste picturi murale (...) s-ar putea reconstitui felul de 
îmbrăcăminte şi portul oamenilor noştri de pe vremuri. (...) Nu mai 
zic nimic despre alesăturile fine ţărăneşti şi despre toată industria 
textilă de la ţară, care înlocuite pe fiece zi cu mărfurile din Apus, sunt 
menite să dispară şi cu aceasta să facă uitată pentru totdeauna, una din 

cele mai frumoase produse intelectuale ale neamului nostru - căci 
produs intelectual este orânduirea cu gust a culorilor, - produse de 
aceiaşi valoare cu cele mai alese creaţiuni poetice populare ale rasei 
noastre. Vedeţi, dar, Domnule Decan, - îşi termină Teohari 
Antonescu expunerea - ce importanţă extraordinară ar putea să aibă 
pentru Universitatea noastră în special, pentru România în general, 
crearea acestui muzeu etnografic” 80 . 

în 1905, Teohari Antonescu revine asupra propunerii formulate 
cu câţiva ani înainte, aceea de a înfiinţa un muzeu mixt, dar memoriul 
său nu a fost nici măcar înregistrat în actele Facultăţii de litere şi nici nu 
a fost discutat în consiliul profesoral . 

De asemenea, Orest Tafrali, care a fost profesor la catedra de 
arheologie şi antichităţi la Universitatea din Iaşi, începând cu 1913, 
după ce a ajuns cu o misiune diplomatică la Paris, la 20 martie 1919, a 
făcut un raport 82 către Ministerul Instrucţiunii Publice în care atrăgea 
atenţia asupra unei probleme care îl preocupa de mai multă vreme, 
aceea a înfiinţării unui muzeu important la Iaşi: „în România Mare 
cultura poporului va juca un rol din cele mai însemnate. De dânsa 
depinde dezlegarea multor probleme de care conducătorii statului îşi 
dau perfect seama. Nici un sacrificiu material nu va fi prea mare pentru 
a întări cultura care va cimenta neamul intr-un tot indisolubil şi va 
forma sufletele tinerimii noastre. (...) Necesitatea unui muzeu la Iaşi este 
foarte simţită. Iaşii trebuie puşi cel puţin pe picior de egalitate cu un 
oraş din străinătate care nu are însemnătatea lui culturală...” Pe 
2 ianuarie 1920, Orest Tafrali revine printr-o adresă a Muzeului de 
Antichităţi către Ministerul învăţământului în care aminteşte de 
memoriu din anul precedent arătând că „Facultatea noastră de Litere 
sprijină şi are nevoie de un muzeu demn de oraşul nostru istoric unde să 
se poată adăposti antichităţile autentice ce posedăm şi de asemenea este 
nevoie să se întreprindă săpături arheologice care să permită profesiei să 
contribuie la înaintarea ramurei de ştiinţă şi de asemenea, să înlesnească 

ST 

studenţilor cercetări originale proprii” . 


80 Emil Diaconescu, Muzeistica ieşeană în documente, în „Cercetări istorice”, Muzeul 
de Istorie a Moldovei, Iaşi, 1970, p. 345-347. 

81 Arhivele Statului Iaşi, Fond Facultatea de Litere, dosar 906,1905-1906, voi. I, fila 156. 

82 Rodica Radu, Orest Tafrali - Personalitate a vieţii spirituale ieşene , în „Cercetări 
Istorice”, serie nouă, tomXII-XIII, Iaşi, 1981-1982, anexa 3, p. 677. 

83 Arhivele Naţionale Iaşi. Fond Rectoratul Universităţii „Al. I. Cuza” Iaşi, dosar 
929-1920. 

Am consemnat aceste iniţiative pentru a dovedi că preocupările 
oamenilor de ştiinţă pentru domeniul muzeografic etnografic, la 
sfârşitul secolului al XlX-lea şi începutul secolului XX, nu era 
suficient de bine nuanţat, creându-se confuzii între termenii ce 
defineau antichităţile, istoria, etnografia şi folclorul. Altfel nu se poate 
explica de ce N. Macarovici, profesor de geologia la Universitatea din 
Iaşi, în articolul „Muzee moldoveneşti”, publicat în 1943 84 , nu 
pomeneşte nimic despre vreun muzeu etnografic sau despre exponate 
de acest gen , deşi atunci, la Rădăuţi, exista deja un muzeu etnografic 
al Moldovei foarte valoros, urmat de cel de la Câmpulung 
Moldovenesc. Faptul realizării acestor muzee altundeva decât într-un 
centru universitar cum e laşul - unde era mai uşor de presupus că se 
vor mobiliza şi concentra energii pentru concretizarea unor asemenea 
proiecte muzeistice care necesită cunoaştere specializată - se datorează 
conştientizării propriei identităţi naţionale a românilor şi manifestării 
spiritului de independenţă. Astfel, deşi la Iaşi în 1910-1912, ing. Virgil 
Hălăcianu a înfiinţat un „muzeu etnografic” într-o sală din turnul 
Mănăstirii Golia , acesta nu putea şi nu poate fi considerat ca atare 
deoarece exponatele erau de altă natură: „Sunt acolo adunate multe 
obiecte interesante, inscripţii lapidare, documente istorice, arme trăsuri 
vechi, stampe, odoare bisericeşti” etc. Ne vom opri totuşi asupra 
activităţii lui Virgil Hălăcianu când ne vom apleca asupra istoricului 
muzeului de etnografie din Iaşi. 

Se cade să aducem aminte şi de încercările din anii 1935-1936 
ale lui Constantin Mărgăritărescu de a înfiinţa un muzeu etnografic la 
Iaşi. Şi el s-a izbit la inerţia autorităţilor locale, dar a apelat, în final, 
la Societatea Astra din Sibiu căreia îi oferea „un palat adus până 
aproape de acoperiş cu construcţia, la promenada Copou - Iaşi, în 
valoare de 25.000.000 lei pentru Muzeul etnografic al Moldovei, 
căruia îi dăruiesc şi eu colecţii şi bibliotecă de peste 2.000.000 îndată 
ce-1 veţi termina. Are 16 saloane... cu trei hectare loc” . Societatea 
Astra nu a putut răspunde acestei solicitări ambiţioase din simplul 
motiv că scopurile sale se limitau la zona Transilvaniei. 


54 în ziarul „Prutul”, V, din 21 şi 22 ianuarie 1943 

55 Ion Chelcea, Muzeografia etnografică în Moldova. Preocupări şi realizări, în 
„Anuarul Muzeul Satului”, Bucureşti, 1966, p. 178. 

56 N. A. Bogdan, Oraşul Iaşi - Monografia istorică şi socială ilustrată. Ediţia a 11-a, 
Iaşi, 1913, p. 271. 

57 Apud Petre Cazacu, op. cit., p. 22. 

Până să apară la Iaşi muzeul mult aşteptat de generaţii de 
cărturari, în Moldova îşi făceau deja apariţia câteva muzee 
etnografice cu un inventar bogat şi valoros. Astfel, la Rădăuţi, 
muzeul etnografic a luat fiinţă în 1933 , ca rezultat al muncii lui 
Samuel Ioneţ şi a Eugeniei Ioneţ, ambii învăţători. Ei au început 
colectarea primelor obiecte încă din perioada 1899-1907, când erau 
învăţători în Şarul Dornei, de unde au adunat orice li se oferea. Cu 
timpul, cei doi învăţători au acordat o atentie deosebită cusăturilor de 
pe cămăşile bunicilor, din care Eugenia Ioneţ a alcătuit un album . 
Apoi, Samuel Ioneţ a fost numit director de şcoală în Dorna 
Cândrenilior, unde în 1910 s-a deschis prima librărie românească din 
Bucovina, cu cărţi aduse din ţară. Peste o vreme, tot aici, au înfiinţat 
ateliere pentru aplicarea artei ţărăneşti din domeniul cusăturilor şi 
ţesăturilor. Când Samuel Ioneţ a fost numit revizor la Rădăuţi în 
1926, el şi-a propus să înfiinţeze un muzeu din colecţia lui, care 
încăpea în zece lăzi. Planul s-a concretizat mai întâi în propria casă, 
apoi la şcoală, pentru ca, în final, să obţină „sala mare” din Camera 
de agricultură, deschisă publicului larg în 1933, iar în 193 5 90 să se 
mute în spaţiul pe care îl ocupă şi azi. 

Numărul exponatelor creşte semnificativ şi prin contribuţia 
unui simplu ţăran din Marginea, Vasile Fundu, care a înţeles 
însemnătatea muncii celor doi învăţători. Astfel, în 1943, colecţia 
muzeului din Rădăuţi se ridica la aproximativ 7000 de piese, 
majoritatea foarte valoroase. Războiul a distrus însă aproape întregul 
fond de obiecte, care chiar dacă a fost refăcut ulterior, nu s-a putut 
recupera ceea ce s-a pierdut. 

Cam în aceeaşi vreme, în 1936, la Câmpulung Moldovenesc a 
fost deschis muzeul etnografic ca urmare a activităţii profesorului ion 
Ştefureac şi a lui Constantin Brăescu. Spre deosebire de învăţătorii 
din Rădăuţi, care au adunat orice obiect provenit din satele prin care 
au trecut, Ion Ştefureac a manifestat un interes deosebit pentru 


I. Chelcea, Muzeografia etnografică în Moldova, p. 179. A se vedea şi Maria 
Cioacă, Zona etnografică Rădăuţi , Bucureşti, Editura Sport-Turism, 1979. 

89 Albumul de izvoade şi cusături româneşti din Bucovina, prefaţat de Alexandru 
Tzigara-Samurcaş, a apărut în 1921 şi s-a bucurat de multă apreciere, fiind distins cu 
un premiu şi cu medalia de aur la expoziţia-târg de la Bucureşti, din acelaşi an. 

90 Deşi era intitulat „judeţean”, muzeul era considerat reprezentativ pentru întreaga 
Bucovină. A se vedea Revista „Făt-Fmmos”, nr. IX, Cernăuţi, 1934, nr. 2-3. A se 
vedea şi Mihai Spînu, Gheorghe Bratiloveanu, Zona etnografică Suceava, Bucureşti, 
Editura Sport- Turism, 1987. 

mobilierul ţărănesc, iar munca lui nu a constat numai în colecţionat, 
ci a făcut fotografii sau a desenat: „Eu voi veni singur în comuna 
dumneavoastră - spune el în Apel către învăţători - spre a desena şi 
fotografia după împrejurări şi a cumpăra asemenea lucruri, pentru 
muzeul ţărănesc pe care nădăjduim să-l înfiinţăm la Câmpulung”; 
„Vreau - spune el în 1910 - să alcătuiesc o colecţie de fotografii 
după obiecte originale, ce se mai pot afla pe la poporeni” 91 . 

Ideea conceperii unui album de mobilier ţărănesc a mers mână 
în mână cu ideea organizării unui muzeu cu caracter etnografic la 
Câmpulung, deoarece Ion Ştefureac a înţeles însemnătatea unui 
asemenea demers în contextul istoric respectiv. El a avut posibilitatea 
să se raporteze la produsele de factură ţărănească atât de pe poziţia 
celui specializat la Viena la o şcoală de arte şi meserii , a celui care 
se situează un timp la distanţă de propria ţară şi a celui care are un 
simţ artistic cultivat, căci profesorul era, după cum am spus, un 
foarte bun desenator şi fotograf 03 . Contactul cu străinătatea i-a 
sensibilizat trăirile şi l-a ajutat să valorizeze altfel propria moştenire 
naţională. Exemplul pe care l-a primit de la vienezi l-a încurajat 
pentru a face demersuri în domeniul lui de interes, în propria ţară. Ne 
amintim că acelaşi lucru a făcut şi Dinu Brătianu, şi fratele lui Ionel 
Brătianu, şi toţi cei care au studiat la Paris, Berlin, în Belgia sau 
oriunde în vestul Europei. Românii au înţeles că nu-şi au rost 
complexele şi că exemplul străinilor poate fi urmat fără nici un risc, 
ba chiar cu avantajul de a contura foarte evident trăsăturile naţiei 
acesteia situate periferic în imperiu şi în Europa, mai ales că ţările 
apusene nu se pot mândri „cu astfel de producţii artistice populare” 94 

Ion Ştefureac atrăgea astfel atenţia „lumii culte de la noi 
asupra unei lipse care trebuie înlăturată. Avem atâtea lucruri 


91 T. Bălan, Corespondenţa cu Gh. Tofan, Cernăuţi, 1943, p. 89. 

92 Ion Ştefureac a absolvit K. K. Osterr. Museum fur Kunst und Industrie sub 
conducerea profesorului Oskar Bayer (I. Chelcea, Muzeografia etnografică în 
Moldova, p. 181). 

93 Albumul cu mobilier ţărănesc cuprinde aproximativ 100 de planşe lucrate în tuş şi în 
culori. Modul în care a fost conceput albumul dovedeşte că Ion Ştefureac nu a fost 
doar un pasionat colecţionar care a ştiut să valorifice ştiinţific materialul etnografic, ci 
şi un artist care a ştiu să arate cum se poate „naşte din motivele ţărăneşti, artă 
decorativă naţională superioară” (Octavian Tăslăoanu, Mobile româneşti, în 
„Luceafărul”, VIII, Sibiu, 1909, nr. 14-15). 

94 T. Bălan, op. cit., p. 91. 

originale, de o vechime seculară, care aşezate după sistem intr-un loc 
anumit, ar pune baza pentru un mare muzeu al neamului nostru, 
pentru un muzeu ţărănesc” 95 ; „Avem comori întregi de artă 
ţărănească. Avem un vechi meşteşug de clădire al nostru propriu şi 
avem o foarte frumoasă şi originală artă decorativă naţională, pe care 
numai un popor cu înalte însuşiri de cultură a putut-o produce. 
N-avem voie să le lăsăm să se piardă, trebuie să le păstrăm până ce 
vom avea un muzeu românesc” 96 . înfiinţarea unei asemenea instituţii 
culturale se constituia şi ca o armă de luptă împotriva celor care 
„neagă însăşi originalitatea românească” . 

Ani la rând, profesorul Ion Ştefureac a adunat peste 400 de 
obiecte: mobilier, unelte, instrumente muzicale, ţesături, obiecte de uz 
casnic. Dar nu reuşeşte să-şi vadă colecţia aranjată după criterii 
ştiinţifice - aşa cum visa el - pentru că în 1920 moare. Abia în 1936, 
colecţia lui va forma nucleul muzeului judeţean din Câmpulung 
Moldovenesc, planul lui Ştefureac fiind continuat de Constantin 
Brăescu, pasionat mai ales de numismatică, dar care până în 1950 a 
crescut numărul exponatelor la 1200. Valoarea unor obiecte este 
excepţională: hreabănele de cules afine, care se întâlnesc în adevăratele 
lor forme numai în Modova de nord; hreabănele de scănnănat lâna; 
carul în întregime din lemn, cu roţi din lemn şi fără şină de fier, folosit 
la cărat vinul care este unicat în ţară; un pat sculptat, având un 
dispozitiv pentru lumânare; ştergare cu motive florale, în culori 
vegetale; o solniţă din lemn de mesteacăn pe care e sculptată o scenă în 
care Făt-Frumos omoară un balaur cu toporul 98 etc. 

95 „Junimea literară”, VI, 1909, nr. 2, p. 34. 

96 Apel către învăţători, 1910, apud I. Chelcea, Muzeografia etnografică în Moldova, 

p. 181. 

97 în acea vreme. Bucovina se afla sub stăpânire austriacă, deci exista un plan pentru 
afirmarea limbii române. Ion Ştefureac a avut un rol semnificativ în acest proces. în 
1910 el a fost ales consilier judeţean al oraşului Câmpulung. Chiar de la prima şedinţă, 
el a propus decretarea limbii române ca limbă oficială în oraş. Ion Ştefureac, sprijinit 
de colegul său, sculptorul Ion Pâşlea, făcuse deja câteva demersuri în avans când a 
cerut redactarea în limba română a proceselor verbale de la şedinţele Şcolii de arte şi 
meserii unde lucra. Evident că existau şi partizani ai puterii, aşa încât, în „Revista 
Bucovinei” (V, Cernăuţi, 1943, nr. 5) se face observaţia că lupta se dădea atunci între 
„cei ademeniţi de mierea avansărilor şi cruciuliţelor cu care austriecii le ungeau 
buzele” şi cei care nu se lăsau ademeniţi (I. Chelcea, Muzeografia etnografică în 
Moldova, p. 181.) 

98 Ibidem, p. 182. 

La Fălticeni, profesorul Vasile Ciurea" începe demersurile 
pentru înfiinţarea unui muzeu încă din 1914. Dar chiar şi după 
înfiinţarea efectivă a acestuia, în 1930, el nu poate fi considerat 
etnografic, ci istoric. Ba am putea spune chiar că materialul 
etnografic expus îşi pierdea din valoare amestecându-se printre altele 
de altă factură şi care aveau un rost precis. După 1943, s-a încercat o 
reorganizare după criterii ştiinţifice, astfel încât, Ioan Chelcea a 
remarcat o piesă foarte interesantă şi valoroasă, o unealtă de tortură, 
din fier, care se punea la gâtul robilor ca pedeapsă, apoi linguri mari 
de stână, o crintă de stors caşul, meliţoaie duble, cătuşe şi coarne de 
fier, încuietori de lemn 10 . 

Tot prin 1914, Tudor Pamfile vorbea despre un „Muzeu 
regional de istorie şi etnografie al judeţului Tutova”, susţinând că pe 
lângă „urme istorice” ar mai fi şi alte aspecte care ar putea interesa 
„conţinutul obiectului de muzeu”. Astfel, obiectele etnografice sau 
chiar cele cu caracter folcloric ar fi destinate „să ne vorbească 
intr-adevăr, nu de un trecut prea îndepărtat, ci răspicat şi sigur, de 
unul mai aproape de zilele noastre, care ne este scump tocmai prin 
faptul că ne este vecin” 101 . Reprezentative pentru acest muzeu ar fi, 
după Tudor Pamfile, „un car de demult, un plug, o cruce de ţintirim, 
un covor, o horbotă, un port local, o lozniţă de perje şi altele”. 
Muzeul de istorie de la Bârlad a luat fiinţă, însă etnografia nu a fost 
reprezentată, deci dorinţa lui Pamfile a rămas la nivel de proiect, iar 
noi am ţinut să-l pomenim pentru viziunea sa foarte largă asupra 
conceptului de muzeu-document, viziune care în alte locuri a dat 
roade concrete. Iată, prin urmare, care este parcursul muzeisticii 
etnografice din Iaşi. 


99 Profesorul Vasile Donici a fost sprijinit în activitatea sa de către Artur Gorovei, care 
a obţinut autorizaţia Ministerului Instrucţiunii de a instala muzeul în clădirea 
gimnaziului „Alecu Donici”. Adriana Ioniuc, Rolul muzeelor în România interbelică. 
Iaşi, Editura Junimea, 1998, p. 64. 

00 I. Chelcea, Muzeografia etnografică în Moldova, p. 183. Ion Chelcea subliniază că 
la deschidere, muzeul din Fălticeni avea o bibliotecă de 3000 de volume şi circa 600 
de documente originale privind perioada dintre 1528-1870 (a se vedea, în acest sens, 
Vasile Ciurea, Muzeul Fălticeni. Catalog. Sumar şi călăuză, Fălticeni, 1940, p. 59). 

101 Tudor Pamfde, Muzeul regional de istorie şi etnografie al judeţului Tutova, în 
revista „Miron Costin”, II, 1914, nr. 7, p. 97 (a se vedea şi ediţia anastatică a întregii 
colecţii a revistei, apărută la Vaslui în 2007). în schimb, în 1914, la Bârlad ia fiinţă 
Muzeul de istorie. 

MUZEOGRAFIA ETNOGRAFICĂ DIN IAŞI 

1. Controverse privind datarea Muzeului Etnografic 
al Moldovei 

înfiinţarea Muzeului Etnografic al Moldovei este legată de 

personalitatea lui Ion Chelcea, care în 1943 a fost numit de către 

rectorul Universităţii „Al. I. Cuza” Iaşi la catedra de etnografie, el fiind 

considerat „etnograful cel mai indicat” pentru organizarea viitoarei 

102 

instituţii de cultură, „care până astăzi lipseşte laşului” . 

Totuşi, în perioada anilor 1991-1996, s-a stârnit o adevărată 
polemică între Constantin Ostap şi Emilia Pavel, pe tema datării 
Muzeului Etnografic. în timp ce Emilia Pavel nu are nici o îndoială 
când afirmă începuturile în 1943, aducând ca argument şi bibliografia 
temei din vremea respectivă - A. Al. Rădulescu, Muzeul etnografic 
al Moldovei, în „Revista Geografică Română”, VI, Cluj, 1943, fasc. 
I-II, p. 78-79; Teodor Onişor, La Iaşi a luat fiinţă Muzeul etnografic 
al Moldovei, în „Viaţa”, 19 oct. 1943; Iosif Naghiu, Cronica 
muzeologică, în „Brazda”, I, 31 dec. 1943; prof. univ. Paul 
Nicorescu, Muzeul etnografic al Moldovei, în „Moldova Liberă”, 

I iulie 1945; T. I., La Muzeul etnografic din Iaşi, în „Tribuna”, III, 
1959, nr. 109, p. 9; Gheorghe Bodor, Muzeul etnografic al Moldovei, în 
„Tribuna” III, Cluj, 1959, nr. 24-123; idem, Muzeul Etnografic al 
Moldovei din Iaşi, în „Revista Muzeelor”, I, 1964, nr. 3, p. 235-237 -, 
Cosntantin Ostap vine cu alte informaţii şi vorbeşte, pe larg, despre 
activitatea inginerului Virgil Hălăceanu (1874-1917), spunând că 
documentele păstrate la Arhivele Statului din Iaşi, cât şi relatările din 
presa anilor 1912-1916 dovedesc faptul că primul muzeu etnografic 
din Iaşi a fost inaugurat pe data de 3 iunie 1912, într-o încăpere din 
curtea Mănăstirii Golia (fostul „Externat de fete”), afirmaţie făcută 
chiar şi de către Nicolae Iorga în cartea lui Oameni cari au fost, voi. 

II (în capitolul intitulat chiar Virgil Hălăceanu ): „Toată lumea care a 
cunoscut pe inginerul Hălăceanu va regreta moartea lui înainte de 
vreme. Om de nesfârşită bunăvoinţă, dorind din toată inima să ajute 
cauzele de cultură, ieşean iubitor de oraşul său (...), el a avut ideea de 
a dărui oraşului chiar dacă nimeni nu şi-a manifestat dorinţa de a-1 


102 Din Raportul Comisiei de Chemare la catedra de etnografie a profesorului ton 
Chelcea. A se vedea şi Monitorul Oficial, partea I, nr. 24-29,1, 1943, p. 813. 

cerceta, un muzeu al Moldovei. A cules de pretutindeni, cu o nesfârşită 
râvnă fără a fi descurajat de indiferenţă sau de refuzuri (...) tot ce putea 
servi scopului său. într-o hală modestă, el a adunat unele acte, unele 
pietre cu inscripţii, unele publicaţii vechi care sunt de o reală valoare 
(...). Avem datoria să nu uităm recolta de sfinte rămăşiţe, pe care a 
închinat-o el cu dragoste vechii glorii moldoveneşti”. 

Vom reda câteva informaţii care stau la baza teoriei lui 
Constantin Ostap pentru a ne argumenta, la final, poziţia. 

Ziarul „Evenimentul” din 25 mai 1912 a publicat un anunţ: 
„Duminică, 3 iunie 1912, se deschide Muzeul etnografic, pus sub 
conducerea domnului inginer Hălăceanu. S-au depus foarte multe 
obiecte (...)”. Un alt articol din aceeaşi publicaţie, de pe 7 iunie 1912, 
are titlul Muzeul Naţional Etnografic al Moldovei şi cuprinde numele 
donatorilor. în numărul din 4 ianuarie 1914 al ziarului „Evenimentul” se 
spunea: „Domnul inginer Virgil Hălăceanu, secretar general al Muzeului 
Etnografic al Moldovei, a primit în timpul din urmă, din partea mai 
multor persoane şi societăţi, mai multe cărţi şi obiecte istorice pentru 
acest muzeu...” 

Raportul lui Theodor Burada către Primăria Iaşi, din 7 martie 
1913, face referire la o piatră inscripţionată de la fosta „cişmea Başotă” 
din strada Sărărie, „care s-a scos de acolo şi s-a depus în Muzeul 
Etnografic de la Golia”. 

Tennenul de muzeu etnografic revine foarte frecvent în 
documente. De pildă, în monografia lui N. A. Bogdan, apărută în 1913: 
„Prin strădaniile inginerului Virgil Hălăceanu şi contribuţiile mai multor 
donatori, s-a înfiinţat de acum trei ani un muzeu etnografic, în o sală 
rămasă de la arsul externat de fete din ograda mănăstirii Golia. Sunt 
acolo adunate multe obiecte interesante, inscripţii lapidare, documente 
istorice, arme, trăsuri vechi, stampe, odoare bisericeşti etc.” 104 
Observăm că această colecţie deţinea un număr foarte variat de 
exponate, dar nici unul de natură etnografică. 

De asemenea, termenul de muzeu etnografic apare în raportul 
Comisiei Monumentelor Istorice adresat Primăriei Iaşi la 13 noiembrie 
1914: „Comisia noastră, luând cunoştinţă de mai multă vreme că piatra 
cu inscripţie de la Fântâna lui Başotă a fost scoasă de la locul ei şi 
depusă în Muzeul Etnografic din Iaşi etc.” Răspunsul e dat pe 


103 Constantin Ostap, Din nou despre primul Muzeul Etnografic al Moldovei, în 
„Convorbiri Literare”, Iaşi, martie 1996. 

104 N. A. Bogdan, Monografia oraşului Iaşi, tară an, ediţia a Il-a, p. 271. 

17 noiembrie 1914, când primăria dă sarcină arhitectului Mihăilescu să 
aşeze „la locul ei piatra cu inscripţie de la Fântâna lui Başotă şi care 
acum e depusă la Muzeul Etnografic din Iaşi etc”. 

în 1921, a luat fiinţă Muzeul Municipal Iaşi. în procesul verbal 
al şedinţei inaugurale se menţionează următoarele: „Se ia cunoştinţă cu 
plăcere de procesul verbal întocmit de membrii Muzeului istoric şi 
etnografic Virgil Hălăceanu, prin care se opinează că a venit timpul de 
a se ceda toate obiectele acestui muzeu Muzeului Municipal, cu 
condiţia expresă ca o secţie să poarte pe veci numele de Secţia inginer 
Virgil Hălăceanu 

în revista „Ion Neculce”. Buletinul Muzeului Municipal Iaşi, în 
Fascicola din octombrie 1921, găsim o informaţie, între altele, care 
merită consemnată: „Iniţiativa lăudabilă a răposatului inginer Virgil 
Hălăceanu izbutise să adune la un loc multe din odoarele laşului...” 

Fără a pune la îndoială activitatea de mare colecţionar 
desfăşurată de către inginerul Virgil Hălăceanu, şi fără a contesta 
iniţiativa de a pune bazele unui muzeu în curtea Mănăstirii Golia în 
1912, observăm din toată înşiruirea de dovezi pe care le aduce 
Constantin Ostap că în afară de denumirea de muzeu etnografic, nimic 
din fondul acestei colecţii-depozit nu trădează că ar fi vorba de un 
muzeu cu adevărat etnografic, cât mai ales de un muzeu cu o colecţie 
eclectică. Iată motivul pentru care Emilia Pavel sau alţi specialişti 
etnografi din Iaşi nu au luat în calcul, când au scris istoria Muzeului 
Etnografic al Moldovei, acest început. Chiar dacă Theodor Burada a 
folosit în raportul din 1913 - de care pomenim mai sus - tennenul 
muzeu etnografic, el nu face decât să repete o denumire deja consacrată 
în oraş şi în documente, căci altfel el are proprietatea acestei sintagme, 
fiind unul dintre marii etnografi ai laşului. 

Poate cea mai clară informaţie care dezminte existenţa unui 
muzeu etnografic la Iaşi sunt adresele pe care le fac, separat, Romulus 
Vuia şi, apoi, Muzeul Etnografic al Transilvaniei către Consiliul de 
Miniştri şi ministerul de resort, în 1939, înainte de a se pregăti numirea 
conferenţiarului Ion Chelcea ca director al unui muzeu etnografic: 
„Mărturiile civilizaţiei noastre populare sunt ameninţate să dispară cu 
desăvârşire datorită faptului că nu avem suficiente muzee etnografice 
care să întreprindă o viguroasă acţiune de salvare a acestui nepreţuit 
tezaur al civilizaţiei noastre etnice”. înfiinţarea unei asemenea instituţii 
la Iaşi se impunea, căci „în celelalte provincii ale ţării, chiar dacă nu 
există muzee etnografice independente, totuşi în cadrul muzeelor 

regionale se găsesc însemnate colecţiuni etnografice. Singura provincie 
unde se constată mai mare neglijenţă din acest punct de vedere este 
Moldova. Prin urmare, centrul universitar de la Iaşi este locul cel mai 
indicat pentru un muzeu etnografic care să salveze mărturiile civilizaţiei 
noastre populare dintre Nistru şi Carpaţi” 105 . Totuşi, este cazul să 
amintim că exista o secţie de „artă naţională” în Muzeul de antichităţi 
înfiinţat în 1916, secţie deschisă de Orest Tafrali. Aici au fost adunate o 
serie de icoane, sfeşnice şi cruci sculptate, scoarţe ţărăneşti din 
Bucovina şi „una oltenească”, ţesături din Banat, ouă încondeiate etc. 
Inventarul acestei secţii a trecut, în întregime, în patrimoniul Muzeului 
Etnografic al Moldovei, în 1949 106 . 

2. Domeniul distinct al etnografiei 

Controversa care a fost legată de datarea muzeului etnografic 
din Iaşi a plecat aşadar de la neînţelegerea termenilor. Etnografia îşi 
face loc foarte greu între disciplinele umaniste. Abia după ce se 
lămuresc în această chestiune tinerii români plecaţi la studii în 
străinătate, chestiunea se clarifică, treptat, şi la noi. Un rol foarte 
important l-a avut în această privinţă, George Vâlsan, cunoscut 
geograf, care s-a aplecat asupra etnografiei în perioada studiilor 
săvârşite la Berlin (1911-1912). încă din 1911, el ţine o conferinţă în 
cadrul Societăţii Academiei Române din Berlin intitulată O nouă 
ştiinţă - Etnografia. Repetă conferinţa la Cluj în 1926, apoi, în 1927, 
publică textul. El face o prezentare succintă a acestui domeniu 
ştiinţific şi a situaţiei muzeelor de etnografie din Occident şi de la noi, 
insistând asupra rolului ce revine etnografilor români, mai precis, „să 
descurce fiinţa etnică actuală şi trecută a poporului român (...) Toate 
sunt de folos însă documentele se păstrează mai bine în biblioteci, 
limba e scrisă în cărţi şi trăieşte în graiul atâtora, iar pământul şi viaţa 
geografică a poporului evoluează foarte încet, încât o studiere a 
acestor fenomene nu aduce o prea mare pierdere. Materialul etnografic 
însă se preface în unele privinţe destul de repede. Din foarte puţin ce a 
fost cercetat, şi mai mult de străini decât de noi, se poate spune că 
avem o comoară de care nu ne dăm destul de bine seama” 107 . 


105 Cf. adresa Muzeului nr. 573-574 din 27 noiembrie 1939, în Arhivele Statului 
Bucureşti, Fond MCA, Direcţia Artelor, dosar nr. 88-1939, fila 72, fila 86. 

106 Petre Cazacu, op. cit., p. 20. 

107 G. Vâlsan, O ştiinţă nouă - Etnografia, Cluj, 1927, p. 13. 

Romulus Vuia este primul român care a făcut studii de 
muzeografie etnografică. A lucrat şi s-a pregătit în Muzeul etnografic 
din Budapesta, apoi a urmat cursuri de antropologie şi etnografie la 
Universitatea din Berlin şi face lucrări practice la Muzeul etnografic din 
Berlin. El e cel care pune bazele Muzeului etnografic din Cluj în anii 
1922-1923 şi tot în jurul lui s-a fonnat prima „şcoală de etnografie” din 
ţară. In 1926 este numit directorul Muzeului Etnografic al Transilvaniei 
şi profesor titular al catedrei de etnografie şi folclor, poziţie din care şi-a 
permis să adune în jurul lui câţiva discipoli care vor da contur acestei 
discipline care aştepta de mult să-şi contureze identitatea. Toţi au făcut 
practică în marile muzee etnografice din Europa şi apoi s-au răspândit în 
ţară unde au încercat, prin activitatea lor, să-i facă cinste profesorului 
lor Romulus Vuia. 

între discipolii profesorului clujean se numără Ion Chelcea, care 
este acum considerat părintele Muzeului Etnografic al Moldovei din Iaşi. 

3. Metoda de organizare 

Nevoia unui muzeu etnografic al Moldovei (cu Bucovina şi 
Basarabia) a fost justificată de Ion Chelcea - cel care a pus bazele 
acestei instituţii însemnate la Iaşi - mai întâi pentru că toate celelalte 
provincii locuite de români aveau în anii 40 muzee „care să le 
oglindească existenţa” şi, în al doilea rând, deoarece Moldova, 
Basarabia şi Bucovina erau atunci mai puţin cunoscute sub raport 
ştiinţific-etnografic . Apoi, el a ţinut cont de îndemnul lui Simion 
Mehedinţi, care, încă din 1930, atrăgea atenţia asupra nevoii unei 
cercetări sistematice şi riguros ştiinţifice în plan etnografic, justificând 
graba prin aceea că poporul este supus prefacerilor ce nu pot fi stăvilite. 
Iar dacă arheologii îşi permit să amâne săpăturile sau geologii să 
studieze pământul, vâltoarea adusă de viaţa modernă obligă la acţiunea 
grabnică a etnografilor 109 . 

Principiul care a stat la baza cunoaşterii (cercetării) 
etnografice a provinciei Moldova a fost, mai întâi - ca şi în alte 
ştiinţe, după modelul prezentat de Vasile Pârvan în Probleme de 


108 Ion Chelcea, Menirea Muzeului etnografic al Moldovei, în „Anuarul Muzeului 
Etnografic al Moldovei”, nr. 1, Iaşi, Editura Junimea, 2001, reproducere integrală a 
articolului publicat în 1943, p. 11. 

109 Simion Mehedinţi, Caracterizarea etnografică a unui popor prin munca şi uneltele 
sale. Bucureşti, 1930, p. 23. 

Arheologie în România 110 - viziunea generală comparată, prin 
colecţii, cu specificul regional, astfel încât să nu se piardă imaginea 
întregului 111 . în al doilea rând, întrucât materialul etnografic diferă de 
cel istoric şi arheologic - unul reflectând exclusiv trecutul, celălalt 
incluzând mesaje trecute, dar vorbind şi despre prezent pentru că 
îndeplineşte încă o funcţie practică în viaţa oamenilor (deci s-ar putea 
spune că vorbeşte într-o oarecare măsură şi despre viitor) - metoda de 
cercetare se impune a fi şi ea concepută diferit. Din punctul de 
vedere al celui care a conceput şi organizat Muzeul Etnografic al 
Moldovei, Ion Chelcea, natura obiectului este cea care impune 
meditaţie asupra metodei de abordare, aşa încât el situează studiul 
obiectului etnografic între ştiinţele naturii şi cele ale spiritului , cu 
scopul principal de a cunoaşte poporul „prin mijlocirea formelor sale 

* 113 * 

de viaţă” . Căci acest demers etnografic şi muzeologie nu constă 
numai în strângerea de obiecte cu un caracter mai mult sau mai puţin 
eterogen, ci în cunoaşterea ansamblului vieţii, motiv pentru care - spune 
Ion Chelcea - metoda de cercetare seamănă mai degrabă cu cea a 
botaniştilor „fiindcă mediul ambiant, ecologia naturaliştilor, stă într-o 
corespondenţă organică cu obiectele aduse în muzeu” 114 . 

Urma ca Muzeul Etnografic al Moldovei să fie conceput după o 
acţiune de cunoaştere sistematică, susţinută de o concepţie ştiinţifică 
serioasă, abordare de care nu se mai uzase în spaţiul românesc, 
exceptând acţiunile lui Romulus Vuia din Ardeal de după Primul 
Război Mondial, care va constitui un alt subiect asupra căruia ne vom 
apleca atenţia. în domeniul cunoaşterii etnografice din spaţiul 
românesc s-a lucrat până la acest moment de care pomeneşte Ion 

110 Articol publicat în Transilvania”, LII, nr. 1-2, Cluj, 1943, p. 4-14. Punctul de 
plecare a fost conceput de Vasile Pârvan sub formă de „problemă a începutului”. 
Planul avea în vedere regiunile ce urmau a fi cercetate; instituţiile ce urmau să se 
înfiinţeze - între care un loc central ocupa Muzeul Etnografic Naţional - care aveau ca 
scop colectarea şi studierea materialelor specifice naţiunii române, dar şi minorităţilor 
naţionale şi naţiunilor vecine. Urma apoi să se înfiinţeze un Muzeu de Artă Industrială 
română şi maghiaro-săsească, pe lângă muzeele regionale cum erau cele despre care 
am vorbit deja, din Rădăuţi, Câmpulung şi Fălticeni. 

111 Ion Chelcea a fost de părere că numai respectarea principiului regional va duce cu 
adevărat la o sinteză care era de dorit în domeniul etnografic. (Ion Chelcea, Menirea 
Muzeului Etnografic al Moldovei, p. 13). 

112 Ibidem. 

113 Ibidem. 

114 Ibidem, p. 14. 

Chelcea, „sporadic şi întâmplător”. Acesta este motivul pentru care nu 
putem vorbi de muzee etnografice organizate după criterii ştiinţifice, 
care să fi urmărit metode şi idei coerente. Realizările învăţătorilor din 
Rădăuţi şi ale profesorilor din Câmpulung nu pot fi ignorate şi s-au 
bucurat de aprecierea specialiştilor, dar nu se ridică la nivelul de 
cunoaştere pe care îl urmăreau Ion Chelcea şi Romulus Vuia şi la care 
Europa apuseană ajunsese de mult. Diferenţa dintre amatori şi 
specialişti este dată de perspectiva pe care o are fiecare asupra 
colecţiilor. Diletanţii au credinţa că obiectele adunate la un loc vorbesc 
de la sine. Deci că documentul etnografic are o valoare în sine. Pentru 
un etnograf, o colecţie chiar şi de obiecte rare nu cântăreşte prea mult 
dacă nu vorbeşte despre contextul din care provine, dacă nu transmite 
un mesaj coerent sugerat de o vecinătate sau dacă nu este pus în relaţie 
de cauzalitate cu evoluţia istorică sau cu împrejurările geografice în 
care ele au jucat un rol. 

în afară de acestea, ni se pare foarte important să amintim 
încă o dată că pentru Ion Chelcea, un muzeu etnografic reprezentativ 
pentru Moldova nu consta numai într-o bogată şi frumoasă colecţie 
de obiecte, ci el era înţeles şi ca o marcă identitară a poporului 
român. Merită să-l cităm, urmărind preocuparea şi îngrijorarea lui 
faţă de impactul distrugător al modernităţii faţă de cultura populară, 
exprimată poetic de Mihai Eminescu prin versurile: „şi cum vin cu 
drum de fier, toate cântecele pier” - şi care duce la „pierderea 
simţământului românesc” la masele largi ale poporului: „Altă dată 
Ştefan cel Mare căuta să stăvilească intervenţiile de orice fel din 
afară printr-un brâu de cetăţi fortificate de-a lungul Nistrului, astăzi 
acestea nu mai ajung să oprească declinul nostru ca neam în aceste 
părţi; trebuie luate măsuri adecvate timpului în care trăim. Ne trebuie 
şi alte arme defensive adaptate împrejurărilor. Muzeul Etnografic 
prin natura lui răspunde unei astfel de chemări, având un întreit scop: 
mai întâi acela de salvare a mărturiilor de civilizaţie şi cultură 
populară, pândite la tot pasul de desfiinţarea şi pieirea lor fără urmă: 
cedând în faţa civilizaţiei urbane, ori a influenţelor popoarelor 
învecinate. Al doilea scop e pur ştiinţific. în el se cuprinde ceea ce 
Pârvan numea cercetare şi sinteză. Al treilea scop îl formează muzeul 
ca mijloc de educaţie publică” 115 . 


115 


Ibidem, p. 14-15. 

Spre deosebire de documentul istoric care vorbeşte despre trecut, 
documentul etnografic dă informaţii - după cum spuneam - despre 
prezent şi despre viitor, căci el poate fi analizat ca „o vieţuitoare, 
pentru că are încă un rol în contemporaneitate ca şi când ar avea un 
suflet care se manifestă, urmărindu-1 ne urmărim pe noi; cercetându-1 
ne cunoaştem pe noi. Precum individual ne cercetăm atent forţele 
fizice şi spirituale, datori suntem la fel, ca şi din punct de vedere 
etnic să ne urmărim forţele cu aceeaşi grijă, mai ales acolo unde 
simţim că suntem în slăbire” 116 . De aceea, Ion Chelcea vedea viitorul 
Muzeu Etnografic al Moldovei ca pe „un avertisment aspru dat 
individului pentru conduita sa faţă de grupul etnic din care face parte 
şi din graţia căruia trăieşte”. De aici recurge, după cum simplu putem 
înţelege, şi rostul educativ al muzeului, căci instituţia a fost 
concepută între altele, ca un „organism viu” întreţinut de cercetători 
şi de corespondenţii permanenţi ai muzeului, de o revistă şi o Arhivă 
de folclor 117 . 

4. Organizarea Muzeului Etnografic al Moldovei 

în aprilie 1943, ministrul I. Popovici a acordat muzeului o 
primă subvenţie de 30.000 de lei pentru „a putea păşi la primele 
înfăptuiri” 118 , ca răspuns la cererea lui Ion Checea adresată cu 12 zile 
mai înainte, care îşi propunea să dea următorul rost acestui 
aşezământ cultural: „ar urma să fie oglinda fidelă a individualităţii 
etnice a provinciilor: Moldova, Basarabia şi Bucovina, adică 
Moldova istorică şi etnografică de totdeauna”. Totodată, urma să fie: 
„1. Un institut pentru salvarea vechii şi autenticei noastre culturi 
populare; 2. Un institut de cercetare a vieţii şi civilizaţiei poporului 
român din nordul şi răsăritul ţării; 3. Un institut de educaţie şi 
revenire la matca vechiului nostru fond autohton de simţire şi 
gândire, oferind publicului in concreto propria noastră individualitate 
ca neam în răsărit” 119 . 


116 Ibidem, p. 17. 

111 Ibidem, p. 18. 

118 Cf. adresa nr. Direcţiei Artelor, semnată de I. Jalea către I. Chelcea, nr. 20932 din 
29 aprilie 1943, în Arhivele Statului Bucureşti, Fond MCNC, Direcţia Artelor, dosar 
nr. 71-1943, fda 26. 

119 Cf. cererea înregistrată la MCNC, cu nr. 20932 din 17 aprilie 1943, în Arh. St. 
Bucureşti, Fond MCNC, direcţia Artelor, dosar 71-1943, fila 21. 

Chiar de la primele demersuri de organizare a Muzeului 
Etnografic al Moldovei, în 1943 se înregistrează un succes real prin 
gestul lui Iuliu Pascu , fost magistrat ieşean stabilit la Bucureşti, 
care şi-a donat întreaga colecţie de artă populară, aproximativ 340 de 
piese, constând în ţesături, ceramică, unelte şi obiecte de lemn. 
Singura lui dorinţă a fost ca în dreptul fiecărui exponat să fie 
specificat „darul Măriei şi Iuliu Pascu” “ . Apoi, intră în muzeu 
colecţia Cuejd, Gârcina - Neamţ (toc de coasă, scafă de pisat, furcă 
de tors, vatale, ladă de zestre); colecţia Voineşti - Iaşi (scaun de olar, 
buhai, toporâşte cu lamă, vârtelniţă); colecţia de ouă încondeiate 
adunate de studenţii de la Facultatea de Geografie care urmau cursul 
de etnografie . 

O altă donaţie substanţială e făcută de Artur Gorovei, în 1944 
constând în 500 de volume, cărţi şi reviste ' . Astăzi, biblioteca 
muzeului îi poartă numele folcloristului fălticenean. 


120 într-un document emis de rectorul Universităţii „Cuza Vodă” din Iaşi, pe 5 mai 
1943, adresat conferenţiarului Ion Chelcea, se precizează următoarele: „Avem onoare 
a vă face cunoscut că sunteţi delegat a vă deplasa la Bucureşti, unde vă veţi prezenta 
domnului consilier permanent al Consiliului Legislativ, Iuliu Pascu, spre a primi un 
dar de o excepţională valoare pentru Muzeul nostru Etnografic, de care aţi luat 
cunoştinţă prin adresa noastră nr. 1827 din 5 mai a.c.” - Adresa 1845 din 5 mai 1943. 

121 Adresa lui Iuliu Pascu nr. 1280, din 4 mai 1943, către Rectorul Universităţii din 
Iaşi, apud Emilia Pavel, Din istoricul Muzeului Etnografic al Moldovei - Iaşi, în 
„Anuarul Muzeului Etnografic al Moldovei”, nr. 1, Iaşi, Editura Junimea, 2001, p. 19. 

122 Ibidem, p. 20-21. 

123 Pentru aducerea la Iaşi a acestei donaţii. Senatul Universităţii i-a acordat lui Ion 
Chelcea suma de 20.000 de lei „pentru cheltuielile necesare aducerii bibliotecii 
donate Muzeului Etnografic al Moldovei de către domnul Artur Gorovei din 
Fălticeni - a se vedea Adresa 913 din 25 februarie 1944 emisă de Rectorul 
Universităţii Cuza Vodă din Iaşi către conferenţiarul Ion Chelcea. Mai târziu, în 
1947, acelaşi director al Muzeului Etnografic scrie o scrisoare lui Ion Creţu din 
comuna Tătămşi, judeţul Baia, cu intenţia de a completa fondul de carte şi 
documente donat de folcloristul fălticenean: „Din Informaţiile pe care le deţinem 
prin domnul Artur Gorovei, dumneavoastră aţi mai avea, în întregime, colecţia 
revistei Şezătoarea, condusă de Dumnealui între ani 1892-1929. Cum la Iaşi, pe 
lângă Universitate a luat fiinţă un Muzeu Etnografic al Moldovei, domnul Artur 
Gorovei a binevoit a dona Muzeului întreaga sa bibliotecă de specialitate, din care 
lipseşte revista sus amintită. Se mai menţionează că biblioteca Muzeului este pusă la 
îndemâna studenţilor în etnografie, aşa că am avea nevoie de această revistă. în cazul în 
care sunteţi hotărât să ne-o daţi contra cost - la un preţ redus - sau în dar, v-am ruga să 
ne anunţaţi, rămânându-vă îndatoraţi pentru înţelegerea Dvs. întru ajungerea 
scopului ce urmărim”. Adresa nr. 5 din 1947 - Universitatea din Iaşi, Muzeul 
Etnografic al Moldovei, Conferenţiar de Etnografie Ion Chelcea. 

în anul 1948, colecţia Comarna - Iaşi donată de preotul Oană a 
fost transportată la Iaşi „de carul cu boi”, fiind importantă datorită 
numărului mare de obiecte şi pieselor reprezentative pe care le 
cuprinde (râşniţă, ştiubeiul de sfărâmat porumb). Urmează donaţii din 
partea Muzeului de Antichităţi din Iaşi şi a Bibliotecii Universităţii 
Iaşi. Dar în acelaşi an, 1948, s-a făcut o consemnare oficială a 
pierderilor suferite în urma refugiului din martie 1944, când întregul 
fond al muzeului a fost evacuat, în mare grabă, la Zlatna, din cauza 
apropierii frontului. 

în 1943, conferenţiarul Ion Chelcea a primit sarcina de a 

125 

organiza un muzeu etnografic, dar abia prin legea nr. 450 din 1945 
s-a înfiinţat, la Iaşi, un Muzeu Etnografic al Moldovei. Printr-o adresă a 
ministrului Culturii către Ion Chelcea, se aminteşte această lege şi faptul 
că Ministerul Culturii Naţionale şi al Cultelor „a luat măsurile necesare 
pentru fonnarea consiliului de sprijin şi îndrumare conform art. 6” . 

Legea prevedea că „muzeul va fi patronat de un consiliu de sprijin şi 
îndrumare format din 13 persoane printre care: mitropolitul, rectorul 
universităţii, primarul oraşului, un membru al Academiei, directorii 
muzeelor din Iaşi etc.”, ceea ce însemna că muzeul se bucura de 
sprijinul tuturor instituţiilor din oraş. De asemenea, urma, conform 
actului legislativ, ca muzeul să fie condus „de un comitet de direcţie, 
restrâns, fonnat din cinci membri: rectorul universităţii, un membru din 
consiliul de sprijin desemnat de minister, un membru ales din consiliu 
de sprijin. Director al muzeului a fost numit prof. I. Chelcea”. 


124 „Proces-verbal - Astăzi 30 decembrie 1948. Subsemnaţii prof. O. Mayer, 
conferenţiar Ion Chelcea, prof. I. Gugiuman şi Spiridon Iordăchescu, contabil şef al 
Universităţii, care s-a ocupat cu evacuarea în prima etapă a inventarului Universităţii, 
întruniţi la Muzeul Etnografic al Moldovei de pe lângă Universitatea din Iaşi, 
constatăm următoarele: în urma refugiului din 1944, parte din obiectele Muzeului n-au 
putut fi îmbarcate, iar altele fiind fragile au suferit stricăciuni - din care cauză urmează 
ca aceste obiecte să fie scoase din inventar. N-au putut fi îmbarcate următoarele 
obiecte: luntre dintr-o bucată, în care se găseau ştiubeiul de lemn dintr-o bucată; baniţă 
de coaje de teiu; tăvălug de lemn pentru treierat; crâsnic de pescuit”. Fiecare obiect are 
trecut numărul de inventar. De asemenea, s-au stricat mai multe vase de lut şi icoane 
pictate pe sticlă, toate cu număr de inventar. Proces verbal din 19 decembrie 1948 
(Arhiva Muzeului Etnografic al Moldovei). 

125 Legea a fost publicată în Monitorul Oficial nr. 126 din 6 iunie 1945. 

126 Adresa nr. 164.256 din 6 iulie 1945 din partea Ministerului Culturii Naţionale şi al 
Cultelor (Arhiva Muzeului Etnografic al Moldovei). 




258 


Vasile MUNTEANU 


După apariţia Legii de organizare a muzeului, Senatul 
Universităţii a numit o comisie formată din profesorii Petru Caraman, 
Gheorghe Năstase şi Ion Botez care urmau să discute modul cum vor 
pune în aplicare acest act. Părerile erau împărţite, mai ales cu privire 
la modul de organizare al muzeului 127 . Ion Botez îl vedea organizat 
sub forma unui mare muzeu etnologic, care să cuprindă mai multe 
secţii, între care şi antropologia şi paleontologia. Petru Craman 
propunea ca muzeul să se numească etnologic, dar să fie împărţit pe 
două secţii: etnografie şi folclor. Dezbaterile păreau să nu se mai 
încheie şi pentru că nu se ajungea la un consens în privinţa 
autonomiei. Caraman a sugerat ca muzeul să depindă de universitate 
numai prin mijlocirea profesorului de etnografie Ion Chelcea, care 
era totodată şi directorul instituţiei. Oricum, a fost nevoie de mai 
mulţi ani pentru a se lămuri statutul, bugetul, organigrama şi localul. 
Deoarece instituţia nu avea încă un spaţiu propriu, legea dădea 
libertate consiliului de sprijin, care „în înţelegere cu Primăria, să 
aleagă localul cel mai potrivit pentru instalarea lui” . Aşa se face că 
pe 12 septembrie 1945, consiliul de sprijin al Muzeului Etnografic al 
Moldovei - mitropolitul Irineu, P. Nicorescu, Ioan Gr. Botez, Iuliu 
Pascu, I. Irimescu, Petru Caraman şi Ion Chelcea - îi scriau lui 
Alexandru Lapedatu, solicitându-i să aprobe funcţionarea instituţiei 
în palatul Cuza de pe strada Lăpuşneanu. Cererea nu este aprobată 
până la urmă, şi nici cea din decembrie 1948, când au fost solicitate 
trei camere din Biblioteca Central Universitară, apoi la Academia 
Belle Arte, iar în 1949 clădirea din parcul expoziţiei cu câteva 
hectare de teren. 

în sfârşit, în 1950, Comisia monumentelor istorice avea să 
accepte instalarea Muzeului Etnografic al Moldovei în trei încăperi din 
„Muzeul Cuza”, dar mutarea s-a făcut abia în 1952 după ce s-a tot 
aşteptat finalizarea reparaţiile cauzate de război, lucru care nu s-a 
întâmplat decât în 1955, perioadă în care colecţiile muzeului au fost 
mutate dintr-o încăpere în alta, iar piesele nu au putut fi puse în valoare. 

Tot ce se întâmplă aşadar în anii de început este strict legat de 
numele directorului Ion Chelcea. Până în 1951, activitatea muzeului 
este concentrată în jurul Conferinţei de etnografie, care-şi avea sediul 
în biroul conferenţiarului Chelcea, unde se găseau şi cele 653 de 


127 Petra Cazacu, op. cit., p. 25. 

128 Legea 126 din 6 iunie 1945. A se vedea şi articolul lui P. Nicorescu, Muzeul 
etnografic al Moldovei, în „Moldova liberă”, Iaşi, nr. 239 din 12 iunie 1945. 

piese etnografice şi biblioteca de specialitate, toate obţinute prin 
donaţie. Un nou pas în a căpăta stabilitate instituţională este făcut în 
1951 când muzeul trece de sub egida Universităţii în subordinea 
Secţiei Culturale a judeţului Iaşi, în rândul Aşezămintelor Culturale; 
devine instituţie bugetară, i se aprobă un stat de funcţii, un spaţiu şi 
un buget. 

întrucât cercetarea etnografică urma să fie una dintre 
activităţile de fond ale muzeului, primii angajaţi de specialitate (în 
1951) au participat la primul curs de muzeografie organizat pe plan 
naţional la Bucureşti de către Direcţia Aşezămintelor Culturale din 
cadrul Ministerului Culturii. în perioada 1954-1959 a urmat o amplă 
campanie de cercetare organizată de Academia Română în zona Bicaz, 
unde urma să se construiască Complexul hidroenergetic de pe Valea 
Bistriţei 129 . Ca un rezultat al cercetărilor, pe lângă volumele publicate, 
muzeul a căpătat o mare colecţie de obiecte, o întreagă arhivă de 
desene documentare (semnate de Viorica Balan, angajată ca 
desenatoare), o fototecă cu fotografii document. Dar activitatea de 
cercetare şi colectare de obiecte etnografice s-a desfăşurat, în paralel, 
în mai multe localităţi din Moldova, cu mai mare intensitate mai ales 
după 1955. Muzeografii erau obligaţi să colecteze orice obiect autentic 
găseau în teren, chiar dacă acelea nu vizau tematica lor de interes. 
Emilia Pavel aminteşte în acest context de colecţia de obiecte din 
Vrancea, a profesorului Ion Diaconu, colecţia din Pomârla, Ibăneşti, 
Hilişeu, Zamostea, Văculeşti,, Dumbrăveni, judeţul Botoşani; colecţia 
din judeţul neamţ, de la Pipirig, Ghindăoani, Crăcăoani, Oşlobeni, 
Bodeşti; colecţia de pe Valea Bistriţei, Colecţia din Vama - Câmpulung, 

9 ,,, , 5 130 

Straja - Rădăuţi şi Ilişeşti - Suceava . 

Problema profilului muzeului a fost lămurită cu adevărat abia în 
septembrie 1954, în cadrul Consfătuirii muzeografilor din ţară, la 


129 Echipa de etnografi de la Academia Română era condusă de Romulus Vuia, 
profesorul de etnografie de la Cluj al lui ton Chelcea. Acesta din urmă a făcut şi el 
parte din echipa de cercetători, fiind interesat de meşteşuguri, temă de care răspundea 
în cadrul Muzeului Etnografic al Moldovei. în acelaşi timp. Emilia Pavel a cercetat 
portul popular din zonă şi a achiziţionat o colecţie valoroasă de ţesături, port popular, 
mobilier şi unelte legate de industria casnică. Ulterior, în 1969, rezultatele cercetării au 
fost publicate de Emilia Pavel în volumul Arta populară de pe Valea Bistriţei, Editura 
Academiei, iar în 1973, intr-un volum colectiv, Etnografia Văii Bistriţei - zona Bicaz, 
a publicat şi Ion Chelcea un capitol intitulat „Industria sătească, zona Bicaz”. (Emilia 
Pavel, op. cit., p. 21-22). 

130 Ibidem, p. 25. 

Suceava. Până atunci s-a perpetuat ideea unui muzeu istorico-etnografic, 
deci mixt, lucru care explică prezenta între obiecte a multora de factură 
istorică. Şi tot aşa se explică prezenţa în patrimoniul muzeului a 
colecţiei de obiecte istorice care a aparţinut Muzeului Municipal şi care 
se aflau depozitate într-o încăpere de la Mănăstirea Golia. După 1954, 
aproximativ 1000 de obiecte istorice au fost transferate la Muzeul de 
istorie a Moldovei. Dar de acum, lucrurile au fost limpezi, muzeul este 
etnografic, asemeni celui din Cluj, aşa cum şi-a plănuit chiar de la 
început Ion Chelcea. 

în anii 1952-1955, sediul muzeului etnografic era, după cum 
spuneam, în actualul Muzeu al Unirii, pe strada Lăpuşneanu, spaţiu 
insuficient pentru expoziţia permanentă care se proiecta şi se 
pregătea. Dar lucrurile s-au schimbat printr-o hotărâre a Consiliului 
de Miniştri, din decembrie 1954, când Palatul Administrativ, care 
găzduia toate instituţiile administrative din oraş, a fost transformat în 
Palat Cultural, care urma să cuprindă muzeele ieşene şi biblioteca 
„Gh. Asachi”. Aşa se face, după cum povesteşte Emilia Pavel, martor 
viu şi participant la aceste evenimente, că în luna martie 1955 a 
început mutarea patrimoniului în Palatul Cultural în zona în care 
fusese Tribunalul judeţean. 

în prima fază după mutare, în 1955, a fost amenajată o 
expoziţie temporară cu obiecte din lemn privind ocupaţiile din 
Moldova - agricultură, viticultură, păstorit şi meşteşuguri -, dar se 
făceau demersuri serioase pentru organizarea expoziţiei permanente. 
Pentru aceasta era necesară însă restaurarea şi amenajarea spaţiului. Prima 
expoziţie din Palat a avut un mare succes, în perioada aprilie - noiembrie 
1955, fiind vizitată de 5000 de persoane. Acest lucru dovedeşte, după 
Petru Cazacu , cel puţin trei aspecte esenţiale: calitatea 
neîndoielnică a exponatelor, nevoia unui spaţiu larg ca răspuns la 
cererea publicului interesat, conceperea unui mobilier adecvat. în 
aprilie 1957, a început montarea mobilierului pentru expoziţia de 
bază (executat la întreprinderea „Decorativa” Bucureşti, ce se ocupa 
cu organizarea expoziţiilor de muzeu şi a târgurilor internaţionale), 
care a fost inaugurată pe 16 februarie 1958 . In aprilie 1957, Ion 

Chelcea a fost pensionat, iar pe postul lui a venit Gheorghe Bodor. 


131 Ibidem, p. 23. 

132 Petru Cazacu, op. cit., p. 27. 

133 Emilia Pavel, op. cit., p. 25, 27. 

Emilia Pavel - unul dintre actanţii principali ai definirii şi 
organizării Muzeului Etnografic al Moldovei - povesteşte că anii 
1951-1958 au fost, pentru instituţie, cei mai dificili şi totodată cei mai 
fertili, perioadă în care s-au pus bazele colecţiilor etnografice pe teme şi 
a fost amenajată expoziţia permanentă. Este ştiut că modelul acestui 
muzeu a fost cel din Cluj, însă la Iaşi s-a venit cu inovaţii conceptuale. 
De pildă, spune Petru Cazacu, original a fost modul de prezentare a 
mobilierului ţărănesc şi cum au fost expuse pe holul de 230 mp 
instalaţiile tehnice ţărăneşti, care până atunci nu mai fuseseră prezentate 
într-o expoziţie pavilionară 134 . Ideea fundamentală după care s-a gândit 
amenajarea expoziţiei de bază a fost, după Ion Chelcea, „prezentarea 
colecţiilor pe fenomene” , reprezentarea integrală a vieţii, nicidecum o 
expunere a artei populare, aspect care a fost remarcat şi apreciat la 
deschiderea oficială a expoziţiei permanente, pe 16 februarie 1958. 
Punerea în plan a acestui concept destul de complex a fost posibilă 
numai după un studiu foarte aprofundat a cadrului de viaţă, urmărit până 
în cele mai îndepărtate vremuri, „ideea înlănţuirii istorice a fenomenelor 
etnografice constituind osatura întregului mod de expunere” . 



Aurora Turcu, Emilia Pavel, Petru Cazacu, Gheorghe Bodor 
(Fototeca Muzeului Etnografic al Moldovei) 


134 Petru Cazacu, op. cit., p. 28. 

135 ton Chelcea, Muzeografia etnografică în Moldova, p. 184. 

136 Ibidem, p. 184. 

PECETEA INCONFUNDABILĂ A TRADIŢIILOR 


A apărut de curând, la Editura Presa Bună din Iaşi, cel de al 
doilea volum al cărţii Catolicii din Moldova. Universul culturii 
populare, o amplă cercetare monografică pe care etnologul ieşean, 
prof. univ. dr. Ion H. Ciubotaru, 
o consacră aşezărilor romano-catolice 
din această parte a ţării. O lucrare 
monumentală, intrată deja în atenţia 
specialiştilor, care nu au ezitat să 
situeze această nouă apariţie între 
evenimentele editoriale de excepţie, 
evidenţiind totodată contribuţia ştiinţifică 
remarcabilă pe care o aduce această carte 
la elucidarea controverselor ce mai 
planează încă asupra obârşiei şi 
identităţii comunităţii investigate. 

Lansările de la Iaşi, Cluj- 
Napoca şi Bucureşti au prilejuit 
veritabile colocvii ştiinţifice, la care au 
participat specialişti de prestigiu din 
domeniile etnologiei, istoriei, lingvisticii, sociologiei şi antropologiei 
culturale. Presa scrisă, radioul, televiziunea şi chiar internetul au 
reflectat pe larg evenimentul, consemnând opiniile comunităţii 
academice, nu doar ale specialiştilor implicaţi în prezentarea lucrării, 
ci şi ale altor reputaţi cărturari, care au ţinut să fie prezenţi la 
întrunirile respective. înscriem în acest generos context şi iniţiativa 
noastră de a purta un dialog cu autorul, poate cel mai în măsură să 
detalieze, pentru cititorii „Revistei române”, câteva dintre problemele 
importante ale acestui demers ştiinţific. 

- Stimate domnule profesor, vă rog să precizaţi ce loc ocupă 
acest al doilea volum în cadrul cercetărilor pe care le efectuaţi asupra 
universului culturii populare din satele catolicilor moldoveni? 


ION H. CIUBOTARI: 


UNIVERSUL CULTURII POPULARE 



Dialog cu prof. univ. dr. Ion H. Ciubotaru, Universitatea „Al. I, Cuza”, Iaşi, în 
„Revista română”, anul VIII, nr. 4 (30), Iaşi, decembrie 2002. 





264 


Vasile MUNTEANU 


- Având în vedere problematica deosebit de complexă pe care o 
supune atenţiei cititorului, cea a obiceiurilor tradiţionale, este limpede 
că volumul recent apărut reprezintă centrul de greutate al trilogiei pe 
care am proiectat-o. Ne aflăm în faţa unuia dintre cele mai importante 
compartimente ale spiritualităţii folclorice, întrucât obiceiurile 
concentrează în structura lor credinţe şi practici rituale străvechi, ce au 
supravieţuit până în zilele noastre, fără a li se modifica sensurile de 
odinioară. Obiceiurile alcătuiesc un repertoriu de o vechime 
impresionantă. Ele nu se dobândesc de la o generaţie la alta şi nici nu se 
schimbă ca urmare a proceselor de aculturaţie. Vin de departe, poartă 
prin vremuri mesajele generaţiilor anterioare, iar dacă cei de astăzi şi le 
asumă ca pe bunurile cele mai de preţ, înseamnă că pecetea lor 
inconfundabilă este încă foarte viguroasă. 

- Pe aceeaşi linie, în cuvântul său introductiv, atât de sugestiv 
intitulat Treptele devenirii noastre, episcopul Petru Gherghel considera 
că numeroasele obiceiuri comentate în această carte nu sunt „simple 
documente de istorie şi civilizaţie rurală ”, ci reprezintă „ însuşi glasul 
moşilor şi strămoşilor noştri”. In ce măsură obiceiurile tradiţionale, 
existente în satele catolice pe care le-aţi cercetat, se deosebesc de cele 
ce se păstrează în aşezările cu populaţie ortodoxă din Moldova ori din 
alte regiuni ale ţării? 

- Urmărind tradiţiile, actele ceremoniale şi riturile arhaice 
conservate în aproape toate aşezările Diecezei de Iaşi, am avut revelaţia 
existenţei unui patrimoniu etnocultural uimitor de bogat şi variat. S-a 
eliminat astfel prejudecata, ce dăinuia de mai multă vreme, că, în 
aşezările romano-catolice, tradiţiile ar fi sărace ori mai puţin interesante. 
La corectarea acestei optici au contribuit decisiv oamenii cu care am stat 
de vorbă, mulţi dintre ei dovedindu-se a fi interlocutori de excepţie. 
Constatarea cea mai importantă a fost însă aceea că întregul repertoriu 
de datini şi obiceiuri din aceste sate se integrează armonios, sub toate 
aspectele, în arhiva nescrisă a poporului român. 

Toate obiceiurile familiale şi calendaristice, de care ne ocupăm 
în acest volum se remarcă printr-o puternică unitate cu datinile similare 
de pe întreg cuprinsul ţării, faptul pledând, o dată în plus, pentru 
identitatea românească a catolicilor din Moldova. Este şi concluzia 
Cuvântului semnat de episcopul Petru Gherghel, care vede în aceste 
datini pecetea neamului românesc, „matricea noastră spirituală, pe care 
avem datoria să o cunoaştem aşa cum se cuvine şi să o lăsăm moştenire 
celor ce vor veni”. Pentru că, adaugă Excelenţa Sa, „destinul 

comunităţii noastre nu poate fi disociat nicicând de cel al poporului 
căruia îi aparţinem” (p. VI). 

- Pe lângă bogăţia, atât de evidentă, a repertoriului de 
obiceiuri şi tradiţii identificat în comunitatea catolică pe care aţi 
cercetat-o, volumul în discuţie dezvăluie o serie întreagă de practici 
ritual-ceremoniale mai puţin cunoscute în literatura noastră de specialitate 
ori chiar inedite. Vă rugăm să vă referiţi la câteva dintre acestea. 

- Intr-adevăr, noutăţile pe care le aduce acest volum în planul 
unei mai bune cunoaşteri a obiceiurilor familiale şi calendaristice nu 
sunt de neglijat. Şi de data aceasta însă trebuie precizat că nu este vorba 
de particularităţi ale tradiţiilor din satele investigate, ci de componente 
importante ale întregii culturi populare româneşti. Acestea, dintr-un 
motiv sau altul, au dispărut la un moment dat din comunităţile ortodoxe 
ori se află intr-un acut proces de disoluţie. Ele s-au păstrat însă până 
astăzi, aproape intacte, în satele cu populaţie catolică. Faptul are o dublă 
semnificaţie: pe de o parte, pune în evidenţă ataşamentul acestor oameni 
faţă de valorile spiritualităţii strămoşeşti, iar pe de altă parte, 
preocupărilor de a nu-şi pierde identitatea. 

Vom lua în discuţie doar câteva exemple. Nunta tradiţională 
se remarcă prin bogăţia repertoriului de practici maritale, ca şi prin 
arhaicitatea mai multor secvenţe rituale: organizarea petrecerii 
nupţiale în două locuri, masa de primire (primiţie ) pusă sub semnul 
magiei darului, simbolistica obiectelor rituale etc. Este de reţinut 
apoi accentul ce se pune pe atribuţiile speciale ale nunilor faţă de 
cele ale naşilor, pe importanţa familiei socrilor mari ( cuscri ) în 
raport cu cea a socrilor mici ( pochinzeri ), pe rolul druştei, al 
chemătorilor ş.a. Remarcabilă este şi bogata tenninologie parentală, a 
cărei semantică arhaică prezintă un viu interes. Analiza unor cuvinte 
precum socru-soacră, cumnat-cumnată, cuscru-cuscră, a apelativului Ier, 
cu sensul de cumnat (soţul surorii mai mari), sau a fonetismelor de tipul 
cruscu-cruschi, contribuie la o mai bună înţelegere a evoluţiei unor 
tenneni de origine latină în graiurile româneşti. 

Din cadrul obiceiurilor funebre reţin atenţia practicile privitoare 
la pomana apei, precum şi construcţiile speciale, din crengi înverzite 
sau ramuri împodobite cu flori, alcătuind cupole sui-generis ce se ridică 
în unele localităţi, pe sicriele şi pe mormintele tinerilor necăsătoriţi. 
Trebuie amintite apoi semnele distinctive pentru crucile femeilor şi ale 
bărbaţilor, pomenile numite merişoare, tipurile de bâlciuri cu sensul de 
slujbe de pomenire etc. 

- Supravieţuiri ale unor practici străvechi apar şi în cadrul 
obiceiurilor calendaristice. Care ar fi cele mai interesantei 

- Reţin atenţia mai întâi manifestările folclorice prilejuite de 
Lăsatul Secului de Postul Mare. Serbările carnavaleşti (. Matahalele ) din 
satele catolicilor moldoveni păstrează rezonanţe ale Satumaliilor 
romane. La rândul lor, obiceiurile ciclului pascal reunesc practici 
străvechi, cum ar fi udatul şi legănatul ritual, înfrăţirea şi suroratul la 
Duminica Albă şi Primonda. Obiceiul din urmă reprezintă o datină 
pascală ce dăinuie astăzi doar în câteva localităţi şi este raportată la 
practica darului primiţial, a jertfelor primordiale. Un loc aparte ocupă şi 
relictele din sfera obiceiurilor agrare, cu multiplele variante ale 
spiritului holdei, organizarea bâlciurilor pentru aducerea ploilor cu 
mană ş.a. Trebuie menţionate şi cele câteva sărbători arhaice de tipul 
Armindenului, Sânzienelor sau Rusaliilor, în contextul cărora se 
împletesc ecouri ale dendrolatriei şi totemismului carpatic, simboluri 
legate de uitate divinităţi telurice, demoni casnici, spirite ale apei, 
focului şi aerului. 

- în capitolul intitulat Rusaliile şi cultul înălţimilor aţi întreprins 
un remarcabil excurs istoric. Şi nu este vorba doar de amplele referiri 
pe care le faceţi la contextul ce a favorizat cultul Sfinţilor Cosma şi 
Damian, ci şi de relaţiile cu alte practici străvechi ce se înfăptuiau în 
perioada Moşilor de vară, unele dintre ele având ecouri până foarte 
aproape de zilele noastre. Este o abordare extrem de interesantă, pe 
care vă rugăm să o detaliaţi. 

- Aşa după cum se ştie, sărbătoarea Rusaliilor este un exemplu 
de amalgam subtil între credinţele antice şi cele creştine, între 
substratul geto-dac şi influenţele romane sau bizantine de mai târziu. 
La romani, Rusaliile sunt zilele în care oamenii se feresc de Iele, acele 
zâne ale văzduhului despre care se spune că trebuie ocolite, pentru a 
nu fi prins în jocul lor, întrucât este extrem de primejdios. Rusaliile 
reprezintă perioada cea mai propice pentru culegerea plantelor de leac, 
şi tot atunci sufletele defuncţilor, care au bântuit o vreme printre 
pământeni, se reîntorc în tainicele lor lăcaşuri. Este ziua în care 
creştinii sărbătoresc Pogorârea Duhului Sfânt, iar prin tradiţie ţin 
Moşii de vară, prilej cu care se fac numeroase pomeni pentru sufletele 
celor răposaţi. 

Pornind de la informaţii mai vechi - cuprinse în diverse surse 
documentare, printre care, la loc de cinste, se numără şi Codicele lui 
Marco Bandini, - corelate cu unele datini ce se păstrează şi în zilele 

noastre, s-au putut semnala rudimente ale unui cult al înălţimilor, care 
leagă spiritualitatea catolicilor moldoveni de cutume româneşti 
asemănătoare existente în alte ţinuturi ale ţării. In capitolul pe care l-aţi 
invocat sunt urmărite trei probleme de un interes cu totul aparte: 
procesiunile ce se făceau la Rusalii pe vârful unui munte din preajma 
Târgului Trotuş, la o bisericuţă consacrată Sfinţilor Cosma şi Damian; 
săvârşirea unor vindecări miraculoase şi, în fine, mirajul rotirii lăcaşului 
de cult în jurul axei sale, fenomen ce trimite la cultul înălţimilor. 
Documentele consemnate de Marcus Bandinus dovedesc, o dată în plus, 
cât de utilă este studierea universului fascinant al teologiei populare, în 
care se pot descoperi - aşa cum spune Mircea Eliade - reinterpretate şi 
creştinate, numeroase tradiţii arhaice, din neolitic până la religiile 
orientale şi elenistice. 

- Cel ce parcurge cu atenţie volumul al doilea al trilogiei pe 
care aţi proiectat-o asupra culturii populare din satele catolicilor 
moldoveni rămâne impresionat de numărul foarte mare de trimiteri 
bibliografice, atât la lucrările de specialitate româneşti, cât şi la cele 
maghiare. Care este concluzia acestui amplu demers comparativi 

- Intr-adevăr, documentele etnologice identificate în aşezările 
Diecezei de Iaşi au fost raportate în pennanenţă la surse bibliografice 
importante din spaţiile româneşti şi cele maghiare. Parcurgând numeroase 
monografii, colecţii şi studii de folclor sau de etnografie - referitoare la 
Oltenia, Muntenia, Banat, centrul şi sudul Transilvaniei, Bihor, 
Maramureş, Năsăud, Dobrogea, Basarabia ori nordul Bucovinei, - am 
constatat existenţa a numeroase asemănări, ba chiar şi identităţi ale 
credinţelor, datinilor şi practicilor ritual-ceremoniale din ţinuturile 
respective cu cele înregistrate în satele de care ne ocupam. Şi mai 
apropiate se vădesc a fi, aşa cum era şi de aşteptat, relaţiile 
etnologice şi socio-culturale dintre catolicii moldoveni şi ortodocşii 
din această provincie, inclusiv cei aflaţi în satele din stânga Prutului. 
Concluzia că identitatea acestei populaţii este, prin excelenţă, 
românească, se desprinde, cu toată claritatea şi fără nici un dubiu, din 
volumul foarte mare de documente etnologice pe care le-am 
comparat la tot pasul. 

- Ce spun referirile la bibliografia maghiarăl 

- Bibliografia maghiară asupra culturii populare din satele 
catolicilor moldoveni este foarte bogată. O parte dintre aceste studii au 
stat şi în atenţia noastră. Ceea ce ne-a surprins mai întâi a fost faptul că 
specialiştii unguri, indiferent dacă sunt din ţară sau din afara 

graniţelor, nu manifestă o preocupare specială pentru cercetarea 
comparativă a documentelor etnologice pe care le consemnează. Şi nu 
este vorba doar de evitarea, cu obstinaţie a bibliografiei româneşti, 
inclusiv a surselor de referinţă, ci şi de absenţa unor trimiteri 
concludente la materiale etno-folclorice maghiare, existente în unele 
zone ale ţării noastre sau la ungurii din alte părţi. In ceea ce ne 
priveşte, trebuie să arătăm că toate relaţiile pe care le-am făcut cu 
bibliografia cercetătorilor unguri atestă, fără putinţă de tăgadă, că 
spiritualitatea populară a catolicilor moldoveni nu relevă nici un fel de 
convergenţe cu folclorul maghiar. 

- Spuneaţi undeva că există' unele trimiteri la câteva obiceiuri, 
aproape identice, din Ungaria, pe care însă nu le consideraţi 
concludente. Despre ce este vorba ? 

- Au existat, intr-adevăr, câteva tentative de a se compara unele 
obiceiuri din satele aşa-zişilor ceangăi moldoveni cu realităţi similare 
existente în trei sau patru localităţi din Ungaria. Raportările ce se fac la 
aşezări precum Egyhâzaskozâr, Szârâszpuszta, Mekenyes ori Bikal, din 
judeţul Baranya, nu au nici o relevanţă, întrucât populaţia acestor sate 
este alcătuită din catolici moldoveni care, dintr-un motiv sau altul, s-au 
stabilit în Ungaria pe la începutul deceniului al treilea al veacului trecut. 
De altfel, un studiu asupra obiceiurilor de nuntă din aceste comunităţi, 
efectuat de cercetătorul maghiar Domokos Pâl Peter, dovedeşte cu 
asupra de măsură identitatea românească a locuitorilor din aşezările 
menţionate. Prin urmare, asemănările frapante dintre datinile catolicilor 
moldoveni şi cele ale confraţilor stabiliţi cândva în Ungaria sunt cât se 
poate de fireşti. 

- Cum trebuie privită cercetarea dumneavoastră în contextul 
bibliografiei româneşti pe această temă ? 

- Ca o lucrare de specialitate ce era de mult aşteptată. 
O abordare sistematică a universului culturii populare din satele 
catolicilor moldoveni, o cercetare realizată după riguroase criterii 
ştiinţifice, teoretice şi metodologice. Concluziile studiului dovedesc, cât 
se poate de convingător, că elementele ce ţin de tradiţia unui neam se 
cristalizează în succesiunea generaţiilor şi se transmit din tată în fiu. 
Sunt modele de relaţii rituale, juridice, socio-culturale, afective, 
principii de conduită, simboluri esenţiale ce au jalonat, de-a lungul 
vremurilor existenţa acestor oameni, iubitori de ţară şi neam. 




GHERĂEŞTI - UN SAT DIN ŢINUTUL ROMANULUI 


Tradiţia monografiilor locale se sprijină la noi atât pe o 
anumită vechime, cât şi pe un număr apreciabil de apariţii editoriale. 
Utilitatea unor astfel de lucrări a fost evidenţiată suficient, cu diverse 
prilejuri, ele putând constitui un suport serios pentru cercetări mai 
ample sau măcar având menirea de a sublinia particularităţile unei 
comunităţi, fapt deloc neglijabil în timpurile noastre, marcate şi de 
înmulţirea demersurilor identitare. 

Din păcate, multe din „producţiile” monografice se situează 
mai cu seamă sub semnul inegalităţii valorice. Amatorismul s-a putut 
manifesta nestingherit în acest domeniu, având, în principal, două 
surse de stimulare: una, preponderent pragmatică, susţinută constant 
de necesitatea ca un mare număr de persoane să acceadă cu astfel de 
lucrări la diverse grade profesionale, atestate etc.; cealaltă, mai 
sensibilă, are la bază ambiţia sau nostalgia locului de baştină. 
Intre coordonatele menţionate, scrierile de acest gen sunt adesea 
stereotipe sau, dimpotrivă, amplifică până la ridicol rolul şi importanţa 
istorică a vreunui cătun obscur. în aceste circumstanţe, devin 
explicabile precauţiile cercetătorilor, f 
uneori excesive, de folosire a unor 
asemenea surse bibliografice. 

Volumul Gherăeşti - un sat 
din ţinutul Romanului , recent apărut, 
restaurează în bună măsură statutul 
deteriorat al monografiilor săteşti. 

El vine să continue/întregească un 
proiect mai larg, de cercetare a 
satelor catolice din Moldova, care 
are până acum rezultate remarcabile, 
proiect iniţiat şi sprijinit constant de 
monseniorul Petru Gherghel, căruia îi 
este dedicat acest ultim volum, cu 
prilejul împlinirii a 25 de ani în fruntea 
Episcopiei Romano-Catolice de Iaşi. 



* Recenzie la volumul Gherăeşti - un sat din ţinutul Romanului, Iaşi, Editura Presa 
Bună, 2003, în „Revista română”, anul X, nr. 2(36), Iaşi, iunie 2004. 

Beneficiind de aportul a cinci specialişti, binecunoscuţi pentru 
domeniile pe care le reprezintă, lucrarea consacrată Gherăeştilor 
reuşeşte să nu fie un conglomerat de studii, ci, mai degrabă, o 
radiografie convingătoare a aşezării din diverse perspective. 

Din tabloul evoluţiei istorice a aşezării, întocmit de tânărul 
universitar Petronel Zahariuc, reţinem vechimea locuirii pe aceste 
meleaguri, de la descălecatul ţării, iar apoi, veacuri de-a rândul, o 
vieţuire liniară, neconvulsivă, până la începutul convieţuirii dintre 
ortodocşi şi catolici. De atunci, din a doua jumătate a secolului al 
XVIII-lea, ştirile se înmulţesc, aşa cum se înmulţesc şi locuitorii pe 
care-i regăsim căutându-şi dreptatea prin judecăţi, îndeplinind 
corvezi extraordinare sau revoltându-se violent împotriva stăpânirii. 
Este drept, veacurile anterioare de linişte pot fi doar o aparenţă, 
provocată de absenţa uricelor şi a ispisoacelor cele vechi, înecate în 
apele Bistriţei. Evident, această pierdere a îngreunat considerabil şi 
munca cercetătorului ieşean, un iscusit tălmăcitor şi interpret al 
documentelor medievale. 

Părintele profesor Anton Despinescu şi-a asumat meticuloasa 
sarcină de a reconstitui istoria comunităţii catolice din Gherăeşti, 
structurată în două capitole: primul, de la începuturi şi până la 
înfiinţarea parohiei, al doilea fiind o sinteză nuanţată a zbuciumatului 
secol XX, pentru configurarea căreia a fost necesară parcurgerea a circa 
20000 de pagini din arhiva parohiei catolice Gherăeşti. 

Sprijinindu-se pe o îndelungată şi temeinică cercetare a 
diverselor fonduri arhivistice, Dănuţ Doboş se opreşte asupra bisericii 
ortodoxe, însă doar asupra instituţiei, nu şi a comunităţii de credincioşi, 
şi începând abia cu jumătatea secolului al XlX-lea. Două instituţii 
importante în procesul de modernizare a satelor, şcoala şi căminul 
cultural, sunt amănunţit prezentate, în conformitate cu impactul pe care 
l-au avut asupra comunităţii. 

în studiul dedicat toponimiei satului Gherăeşti, binecunoscutul 
lingvist Dragoş Moldovanu revine inspirat asupra ipotezelor privind 
originea hidronimului Moldova, deşi „nu a fost creat de localnici, ci 
doar menţinut de ei şi de locuitorii celorlalte sate riverane”. 
Convingătoare este şi analiza evoluţiei numelui satului, de la strămoşul 
întemeietor (Biro) şi până la forma actuală. Din multitudinea de 
informaţii oferite, greu abordabile pentru nespecialişti, remarcăm 
identificarea vechii vetre a satului pe baza toponimiei, schimbare 
petrecută cu mult mai devreme de secolul al XlX-lea. 

O importantă secţiune a volumului, intitulată „Dăinuiri 
etno-folclorice”, vine să întregească şi, foarte adesea, să acopere lacunele 
pe care istoricii le semnalau în paginile scrise de ei. Se dovedeşte încă o 
dată că absenţa sau „zgârcenia” infonnaţiilor istorice poate fi suplinită de 
documentele etnologice, folosite cu măsură şi pricepere. 

Profesorul Ion H. Ciubotaru, autorul studiului etno-folcloric, 
realizează în fapt o monografie de sine stătătoare, analizând în parte 
elementele ce alcătuiesc structura satului tradiţional, evidenţiind 
arhaicitatea unor gesturi, rituri, datini, obiceiuri sau îndeletniciri, 
identificând totodată cauzele şi modalităţile de transformare a aşezării 
şi oamenilor. 

Aspecte mai aride (fenomenul locuirii, ocupaţiile fundamentale 
şi secundare, meşteşugurile etc.), tratate în multe locuri de către alţi 
autori într-o manieră descriptivă, sunt abordate oarecum diferit de către 
profesorul Ciubotaru. Alegerea locului pentru amplasarea gospodăriei 
este indisolubil legată de riturile pentru purificarea spaţiului, zidirea de 
jertfă. Agricultura nu este simplă succesiune de munci pe ogor. 
Rodnicia este strict condiţionată de îndeplinirea unor rosturi, la timpul 
cuvenit, începând din iarnă şi până la strângerea recoltelor, aşa cum 
pentru sănătatea şi fertilitatea animalelor acţionează tot soiul de 
interdicţii şi obligaţii, suprapuse ritmului vieţii păstoreşti. 

Riturile de trecere, împărţite în mod convenţional în cele două 
mari cicluri, obiceiuri calendaristice şi obiceiuri familiale, sunt abundent 
documentate cu mărturiile unui mare număr de informatori. Ortodocşi şi 
catolici, străbat împreună pragurile anilor şi evenimentele esenţiale ale 
vieţii, un parcurs cu destule repere, în viziunea autorului: „Călători 
vremelnici în această lume, oamenii au nevoie de un cod al dreptei 
trăiri, al înţelegerii adevăratului rost a toate cele. Pe lângă credinţa 
creştină, le-a stat mereu alături tezaurul experienţei străbune”. 

In concluzie, Gherăeşti - un sat din ţinutul Romanului se 
dovedeşte a fi o lucrare echilibrată şi bine întocmită, un model de 
cercetare interdisciplinară pe care l-am dori tot mai prezent. 

LA ÎNCEPUT DE DRUM 



Organizarea unui târg al meşteşugurilor populare la Iaşi 
reprezintă, pentru toţi deopotrivă (organizatori, expozanţi, vizitatori), un 
act iniţiatic şi aproape o provocare. La umbra arhitecturii eclectice a 
Palatului se vor intersecta, timp de două zile, muzeografi uimiţi de 
îndrăzneala faptei lor, meşteri ţărani stingheriţi, smulşi din mediul firesc 
şi aduşi la manifestare în postură de mari vedete, orăşeni curioşi, dornici 
să (re)descopere o lume insolită şi exotică. 

Paradoxal, în Moldova nu au existat preocupări constante pentru 
iniţiative de acest gen. Excepţie fac, 
desigur, deja consacratul târg al olarilor 
„Cucuteni 5000” şi eforturile de dată 
mai recentă din Bucovina. Demersul 
nostru, pe care l-am dori 
permanentizat, nu este doar expresia 
menirii fireşti a unui muzeu etnografic. 

Dincolo de a prezenta publicului larg, 
secvenţial sau desfăşurat, satul 
românesc şi valorile sale, acţiunea 
la care vă propunem să participaţi 
are şi vădite intenţii pragmatice: 
stimularea meşteşugurilor ţărăneşti, 
segment important al civilizaţiei 
tradiţionale, presupune şi o adecvare 
la realităţile contemporane: târguri, 
expoziţii, demonstraţii, publicitate etc. 

Modernitatea, prin particularităţile 
sale, a declanşat o rapidă disoluţie a 
structurilor comunităţilor patriarhale. 

Referindu-ne doar la meşteşuguri, 
constatăm cum în doar câteva decenii, 
prezenţe obişnuite în peisajul cotidian 
pentru persoanele de vârstă medie: rotarul, olarul, cojocarul, 


„Târgul meşterilor populari din Moldova”, buletin editat de Muzeul Etnografic al 
Moldovei, Iaşi, 13-14 octombrie 2000, p. 1. 

sumănarul etc., sunt percepute de către cei mai tineri cel puţin ca 
nişte curiozităţi. Intr-un timp atât de scurt, industria şi produsele sale 
de serie, ieftine şi relativ bune, au provocat o aparent ireversibilă 
criză a meşteşugurilor tradiţionale. Unele dintre ele au dispărut, 
altele încă mai supravieţuiesc, anacronice cu vremurile sau ca o 
expresie a postmodernismului. Anumite îndeletniciri s-au adaptat 
vremurilor, cu preţul deplasării accentelor, supradimensionându-se 
latura estetică a obiectelor, crescând tot mai mult funcţia decorativă 
în defavoarea celei utilitare. Dar, mai cu seamă, meşterii populari şi-au 
pierdut pieţele tradiţionale pe care le-au stăpânit fără concurenţă 
veacuri la rând. Clienţi predilecţi odinioară, sătenii cumpără azi doar 
sporadic produsele concepute şi executate pentru ei. S-a produs un 
transfer de destinaţie, vizându-se cu precădere mediile orăşeneşti. 

Aşadar, degrevate de orice responsabilitate practică, piesele 
meşterilor ţărani sunt propuse spre a ne împodobi apartamentele. Este 
miza creatorilor în încercarea de a-şi perpetua arta. Este şansa noastră de 
a accede la o artă ieftină şi autentică. Mai mult decât atât, poate fi ispita 
primului pas înspre recuperarea propriei noastre identităţi. 


PRELUCRAREA LEMNULUI* 

O manifestare de amploare ca Târgul meşterilor populari, 
care se doreşte a fi o sinteză a meşteşugurilor tradiţionale de la răsărit 
de Carpaţi, nu poate fi concepută fără o reprezentare, sintetică şi 
selectivă, a lucrului în lemn. Acest material, abundent odinioară şi 
relativ uşor de prelucrat, a constituit secole de-a rândul, principala 
materie primă a românilor, folosită deopotrivă în construcţiile 
gospodăreşti sau la confecţionarea uneltelor, obiectelor şi ustensilelor 
casnice, a pieselor de mobilier. Omniprezenţa lemnului şi măiestria 
prelucrării lui au condus la sintagme inspirate, impuse de multă 
vreme: „civilizaţia românească a lemnului”, „arta românească a 
lemnului” etc., formule grăitoare prin ele însele, care ne scutesc de 
lămuriri suplimentare. 

Spectrul atât de vast al prelucrării lemnului a determinat ca în 
cadrul aceluiaşi domeniu să întâlnim specializări şi meşteşuguri 


Publicaţia menţionată, p. 3. 

diverse, începând cu chiar lucrul la pădure, o îndeletnicire de bază 
pentru un important segment de populaţie, care presupunea, pe lângă 
un efort considerabil, stăpânirea tehnicilor şi uneltelor de exploatare şi 
transport, uneori la mari distanţe. In consonanţă cu aspectul autarhic al 
comunităţilor rurale tradiţionale, fiecare sătean avea cunoştinţele şi 
deprinderile necesare prelucrării, măcar sumare, a lemnului, 
construind şi întreţinând, singur sau la clacă, inventarul gospodăresc. 
Totuşi, lucrările care presupuneau o specializare temeinică erau lăsate 
în seama dulgherilor, tâmplarilor, rotarilor, dogarilor etc., personaje 
indispensabile în lumea satului, care s-au identificat intr-atât cu 
meseriile practicate, încât denumirile acestora sunt frecvente în 
onomastica românească. 

Locuitorii din unele zone montane, condiţionaţi de puţinătatea 
terenurilor agrare şi a altor mijloace de subzistenţă, au adoptat 
diverse meşteşuguri de prelucrare a lemnului ca pe ocupaţii 
fundamentale. Sate întregi s-au specializat într-o meserie sau alta, 
priceperea transmiţându-se din generaţie în generaţie. Creativitatea, 
ingeniozitatea, bunul gust au transformat cele mai banale obiecte 
uzuale în desăvârşite opere de artă. 

Târgurile şi iannaroacele, care înţesau întreg spaţiul românesc, 
asigurau desfacerea mărfurilor în bani sau în natură. 

Realităţile prezente oglindesc şi în domeniul pe care l-am 

schiţat schimbări esenţiale. 
Lemnul a devenit şi el o materie 
primă industrială, prelucrat de 
maşini sau de cele mai multe 
ori, exportat în stare brută. 
Obiectele manufacturate au 

pierdut lupta cu cele de serie. 
Unele dintre ele sunt chiar 
anacronice cu vremurile pe care 
le trăim, fiind condamnate 

definitiv. în acest sens, 

confecţionarea butucilor pentru 
roţile din lemn la strujniţă 

(o instalaţie arhaică) va fi cu 
siguranţă privită de cei mai 
mulţi dintre vizitatorii târgului 
nostru ca un fapt insolit. 

în acelaşi timp, realizări artistice remarcabile pledează pentru 
perpetuarea, în parte, a acestor meşteşuguri. 

Tiparele de caş din Vrancea, încrustate cu 
simboluri străvechi (soarele, bradul, coamele 
berbecului, crucea stilizată), lingurile bogat 
ornamentate din zona Fălticenilor, obiectele din 
recuzita stânii de la Voitinel şi cele din doage de 
la Straja, vor reprezenta cu siguranţă o tentaţie de 
nestăvilit pentru iubitorii de frumos şi autentic. 



PIETRĂRITUL* 



Percepută ca materializare concretă a veşniciei, ca locul cel mai 
nimerit al sălăşluirii sufletelor strămoşilor, piatra, sumar sau migălos 
prelucrată şi-a găsit cele mai diverse întrebuinţări, prin stăruinţa 
continuă a oamenilor de a conferi durabilitate lucrurilor. 

Exploatarea şi prelucrarea pietrei 
nu are o distribuţie uniformă pe teritoriul 
Moldovei, meşteşugul fiind condiţionat, 
evident, de prezenţa carierelor, dar şi de 
calitatea materialelor. Piatra destinată 
construcţiilor, necesitând o prelucrare 
sumară, are o largă întrebuinţare atât în 
zonele montane cât şi în cele de podiş, 
unde însă extragerea blocurilor este 
deosebit de anevoioasă. 

în unele centre, cioplitul pietrei 
depăşeşte stadiul unei simple 
îndeletniciri, având configuraţia unui 
meşteşug de sine stătător, cu tehnicile, 
uneltele şi secretele sale. Valenţe 
estetice deosebite au meşterii din 
Şcheia - Iaşi, care dăltuiesc stâlpii de 
casă sau de poartă, troiţele şi stelele 
funerare, transpunând în piatră vechea 


Publicaţia menţionată, p. 3 

ornamentică specifică artei lemnului. La Tansa, meşterii italieni, sosiţi 
la începutul secolului al XlX-lea, au influenţat decisiv, ca şi în alte 
locuri, pietrarii autohtoni, care au preluat noi tipuri de unelte, dar şi 
tehnici de şlefuire, ornamentaţie şi zidire. Au rezultat construcţii 
remarcabile (biserici, poduri, monumente ale eroilor) iar meşteşugul, 
restrâns astăzi, este perpetuat de urmaşii pietrarilor pomeniţi în 
documente. Oricum, lucrul în piatră este la Tansa cu mult anterior 
sosirii italienilor, mărturie stând până astăzi crucile din cimitirul vechi. 

Tot italienii au adăugat noi valenţe pietrăritului din Iaşi, 
descendenţii meşterilor „vechilor zidiri” deprinzând în urmă cu vreun 
secol modalităţile de lucru care au stat la baza multora din construcţiile 
pe care le admirăm azi, durate din piatră de la Repedea. 

Pentru ilustrarea acestui meşteşug în cadrul târgului, ne-am oprit 
însă asupra unui centru celebru odinioară - Deleni, locul unde veacuri 
de-a rândul s-au cioplit pietrele de moară şi râşniţă, trebuincioase 
întregii Moldove şi adesea exportate. Cu unelte rudimentare dar mişcări 
sigure, Ilie Şalaru, ultimul pietrar care deţine secretele acestei meserii, 
ne va face proba măiestriei sale. 


CONFECŢIONAREA MĂŞTILOR* 

Momentul cel mai aşteptat din timpul trecerii de la un an la altul 
este apariţia alaiurilor de mascaţi, care stârnesc deopotrivă teamă şi 
ilaritate. în funcţie de zonă, Capra, Ursul, Boul, Struţul etc. îşi 
subordonează celelalte măşti din cortegiu. încă bine reprezentat pe 
întreg teritoriul Moldovei, acest tip extrem de colindat este parte 
componentă a scenariului complex de renovare rituală a anului. 

în genere, s-a căzut de acord că măştile trebuie puse în 
concordanţă cu degenerarea timpului, reprezentând în mentalitatea 
arhaică spiritele moşilor şi strămoşilor care „ar transmite prin dialog, 
gesturi, jocuri, principiul fertilităţii în noul an”. Totodată mascarea are 
vădite rosturi apotropaice, normale într-o perioadă incertă, înţesată de 
spirite malefice. Ca un act de autoreglare a mecanismelor comunităţilor 
tradiţionale, deghizarea mai reprezintă şi o modalitate de refulare a 
tensiunilor sufleteşti acumulate peste an, masca oferind garanţia 


Publicaţia menţionată, p. 7. 

deplinului anonimat şi deci posibilitatea înfăptuirii unor gesturi pe care 
nimeni nu şi le-ar permite în viaţa cotidiană. 

Pregătirile pentru Anul nou încep încă din postul Crăciunului, 
cel mai adesea din 6 decembrie (Sfântul Nicolae). Atunci se stabilesc 
conducătorii, cunoscuţi sub nume diferite: „şefii cetei”, „vătafi”, 
„ofiţeri”, „dragomani”; aşa cum şi numele alaiurilor diferă: „Ceata 
satului”, „Roata”, „Berea”, „Malanca” etc. Se tocmesc lăutari, se 
închiriază sălile pentru balurile de Crăciun şi Bobotează, se coboară din 
podul caselor vechile costume, măşti, tobe, zurgălăi, pocnitori. Fiecare 
rol în cadrul cetei este asumat cu seriozitate maximă de cel căruia i s-a 
atribuit, în sarcina lui căzând procurarea recuzitei. Confecţionarea 
măştii-costum sau a obrăzarului presupunea multă migală şi 
îndemânare, atenţie pentru respectarea detaliilor şi obţinerea trăsăturilor 
dorite. în unele zone întâlnim ipostaza cea mai arhaică a măştilor 
zoomorfe, din stuf sau femei de paie. Arderea lor la sfârşitul 
festivităţilor se datoreşte unor vechi reflexii ale simbolului uciderii şi 
învierii anuale a demonului teluric al vegetaţiei. Cel mai adesea însă 
măştile, confecţionate din piele, pânză, câlţi, împodobite în funcţie de 
caracteristicile personajului reprezentat, erau păstrate cu grijă şi 
transmise celorlalţi, atunci când vârsta sau starea socială nu mai 
permitea participarea la ceată. 

în afara măştilor emblematice pomenite la început, se organizează 
alaiul, sunt aproape nelipsite obrăzarele de moşi, babe, draci, ţigani, evrei, 
amăuţi etc., nelipsind în perioada actuală nici exagerările determinate de 
necunoaşterea tradiţiei şi căutarea senzaţionalului. 

Creatorii populari care se ocupă de confecţionarea măştilor, 
inspirându-se din tradiţiile zonelor de unde provin, fac o bună 
popularizare obiceiurilor şi datinilor româneşti, aducându-le constant în 
atenţie orăşenilor şi străinătăţii. 

TIPARE ŞI PĂPUŞARE DE CAŞ* 

Pentru contemporani, tiparele şi păpuşarele de caş reprezintă mai 
cu seamă o dovadă a măiestriei cioplitorilor în lemn din zonele 
montane, obiectele respective, devenite astăzi în primul rând exponate 
de muzeu, fiind catalogate drept „comori de artă populară românească”. 

Legate indisolubil de practicarea păstoritului, tiparele de caş 
s-au întrebuinţat pe un larg areal care s-a restrâns treptat, încât astăzi se 
întâlnesc cu predilecţie în Vrancea. Caşul proaspăt, fărâmiţat sau tăiat 
felii, se pune intr-un ceaun cu apă caldă sau zăr, amestecându-se până se 
formează o pastă. Se presează apoi în tipare, presărându-se deasupra 
sare sau fiind pus în saramură. După un interval variind între câteva ore 
şi două zile, caşul este scos, afumat şi uscat timp de două săptămâni şi 
păstrat apoi în grinda din „casa mare”, fiind consumat cel mai adesea la 
ospeţele bărbaţilor. 

Executate mai ales din lemn de tei sau paltin, uneori din lemn 
de nuc, tiparele au o formă circulară, iar cele cunoscute sub numele 
de „păpuşar” sunt dreptunghiulare şi, foarte des, antropomorfe, fiind 
constituite din două piese. 

Bogăţia ornamentelor, realizate 
prin crestarea cu o custură, 
trimite cu gândul la perioade de 
timp foarte îndepărtate, când 
probabil caşul obţinut astfel avea 
întrebuinţări ritualice. întâlnim 
diverse motive arhaice, frecvenţa 
cea mai mare având-o rozeta, în 
variante multiple, dar nelipsind 
bradul, coarnele berbecului, 
steaua, dintele etc. 

O piesă deosebit de 
valoroasă, aflată în colecţia 
Muzeului Etnografic al Moldovei, 
provenită din Ceahlău - Neamţ şi 
datată 1846, atestă răspândirea de 
odinioară a tiparelor şi păpuşarelor 



Lumea păstorilor”, buletin editat de Muzeul Etnografic al Moldovei, Iaşi, 2001, p. 4. 

de caş, atrăgând atenţia şi prin originalitatea desenului încrustat: doi 
şerpi încolăciţi, încoronaţi, motiv în plus pentru a observa din nou că 
cercetările care au avut în vedere acest gen de obiecte s-au mărginit doar 
la sublinierea laturii utilitare şi a tentaţiei românilor de a-şi împodobi 
până şi cele mai banale obiecte din uz. 


CALENDARUL PASTORAL* 

Reglementând cu precizie timpul diverselor munci, sărbători 
şi obiceiuri, calendarul popular include în complexitatea sa şi 
reperele temporale în cadrul cărora se desfăşurau activităţile 
comunităţilor pastorale. 

Ca şi în cazul anului agrar, al cărui început se situează însă cu o 
lună şi jumătate mai devreme, anul pastoral era format practic din două 
anotimpuri, hotărnicite de sărbătorile Sfântului Gheorghe şi a Sfântului 
Dumitru. în credinţele populare, cele două personaje mitologice apar ca 
deţinătoare ale „cheilor vremii”, Sfântului Gheorghe încuind iarna şi 
deschizând primăvara, iar Sfântul Dumitru întrerupând vremea 
favorabilă şi deschizând calea iernii 1 . împărţirea în două semestre a 
anului pastoral coincide astfel cu ciclul vegetaţional, în funcţie de 
evoluţia acestuia putând fi planificate învoielile cu ciobanii, strânsul 
turmelor, urcatul oilor la munte, iernatul etc. 

în acelaşi timp, diviziunea calendaristică mai sus pomenită se 
suprapune şi peste ciclul de reproducţie a oilor şi caprelor: „un sezon 
fertil (împerecherea, gestaţia, fătatul şi înţărcatul puilor), între Sâmedru 
şi Sângiorz, şi un sezon steril, când animalele se hrănesc bine pentru a 
supravieţui capriciilor iernii, între Sângiorz şi Sâmedru” . 

Trecerea de la un sezon pastoral la altul nu se făcea brusc, fiind 
necesare mai multe zile pentru renovarea rituală a timpului. Atât 
Sângeorzul cât şi Sâmedrul, reprezentând hotare ale timpului, se 
caracterizează şi prin prezenţa unor obiceiuri, credinţe şi practici de 
înnoire temporală, configuraţia celor două sărbători fiind asemănătoare 
cu a altor începuturi de an (Anul Nou oficial, Paştele, Anul Nou agrar). 


* Publicaţia menţionată, p. 6 

1 Sim. FI. Marian, Sărbătorile la români. Studiu etnografic, voi. III. Cincizecimea, 
Bucureşti, Institutul de Arte Grafice Carol Gobl, 1901, p. 197. 

2 Ion Ghinoiu, Vârstele timpului, Bucureşti, Editura Meridiane, 1988, p. 230. 

La Sângiorz, una din preocupările de căpetenie o reprezintă 
apărarea de spiritele malefice. Agresivitatea acestora, îndreptată cu 
predilecţie asupra manei animalelor, era contracarată prin diverse practici 
apotropaice: vegherea turmelor peste noapte, afirmarea animalelor sau 

•5 

ungerea lor cu usturoi, bătutul tobelor sau cântatul din bucium etc. Dar, 
în acelaşi timp, se pomeneau morţii, împărţindu-se pomeni, obicei bine 
reprezentat şi la Sfântul Dumitru (Moşii de toamnă). 

Ritualurile purificatoare, menite curăţirii spaţiului, 
îndepărtării vrăjitoarelor, bolilor şi năpastelor de tot felul ce puteau 
cade asupra oamenilor şi animalelor, se concretizau în aprinderea 
focurilor („focul viu” la Sângiorz; focul lui Sâmedru), scăldatul în 
rouă sau râuri, bătutul cu urzici, ramura verde prinsă în faţa 
gospodăriilor (Sângiorz). Obişnuite pentru cele două sărbători sunt şi 
previziunile astronomice şi meteorologice, elemente ale magiei 
premaritale sau destinale etc. 

Cu mici diferenţieri zonale, calendarul pastoral indică 
succesiunea activităţilor din stână, fixând zilele sau intervalele de timp 
pentru acestea: „alesul oilor”, tunsul oilor, „trâmbiţa oilor” - urcatul 
turmelor la munte. La 15 august, baciul împarte brânza târlaşilor, iar la 
14 octombrie (Vinerea Mare) „se dau berbecii la oi” 3 4 . După această 
dată turmele sunt conduse în apropierea aşezărilor, păşunatul 
continuând, printr-o învoială separată („tomnatul”) până la Sfântul 
Nicolae (6 decembrie). 

Lunga perioadă de izolare şi abstinenţă a ciobanilor, angrenaţi în 
activităţile specifice stânei din primăvară până toamna târziu, are puţine 
momente de întrerupere. Bune prilejuri de ieşire în lume erau constituite 
de nedei, dar acest lucru se întâmpla după miezul verii, fiindcă „până la 
Sfântul Ilie baciu, cioban, văcar, orice ar fi, nu coboară de la munte la 
vale, nici nu trebuie să vadă «trup de femeie», ci trebuie să rămână 
«curaţi», căci altfel, «merge tare rău la stână»” 5 . 


3 Adrian Fochi, Datini şi eresuri populare de la sfârşitul secolului al XlX-lea: 
Răspunsurile la chestionarele lui Nicolae Densuşianu, Bucureşti, Editura Minerva, 
1976, p. 294-296. 

4 Ion Diaconu, Ţara Vrancei, Bucureşti, 1930, p. 14. 

5 Tr. Herseni, Probleme de sociologie pastorală , Bucureşti, 1941, p. 103. 

PRIMA EDIŢIE A 

TÂRGULUI MEŞTERILOR POPULARI DIN MOLDOVA* 

(Palatul Culturii, 13-14 octombrie 2000) 

în anul de graţie 2000, în cadrul „Zilelor Iaşilor”, la 57 de ani de la 
crearea Muzeului Etnografic al Moldovei şi la 42 de ani de la deschiderea 
expoziţiei de bază, s-a organizat la Iaşi prima ediţie a unui târg al meşterilor 
populari! Pentru a nuanţa puţin această afirmaţie, trebuie spus că în Iaşi un 
asemenea târg are oarecum tradiţie. Există documente care amintesc că, pe 
la 1850-1860, în Beilic, nu departe de locul unde se află astăzi Palatul 
Culturii, se făceau adesea târguri în care se vindeau cofe, coveţi, căruţe şi 
alte obiecte din lemn; de asemenea, până spre cel de-al doilea război 
mondial, lângă Biserica Sfânta Vineri, o dată pe an, nu întâmplător la 
Sărbătoarea Sfintei Vineri (dată pe care, firesc, am preluat-o şi noi pentru 
desfăşurarea târgului!) se adunau producători de obiecte şi unelte din lemn, 
lut, lână, fier, textile ş.a., ţărani din toate judeţele Moldovei, aceştia 
vânzând şi cumpărând tot ceea ce aveau nevoie; există informaţii că 
autorităţile locale ieşene încurajau serios acest târg, scutindu-i pe cei ce 
comercializau aceste produse de plata călătoriei la întors acasă şi 
oferindu-le posibilitatea vizitării tuturor obiectivelor cultural-religioase din 
Iaşi şi din împrejurimi în cele două-trei zile cât stăteau în Iaşi. 



* „Meşteşuguri populare”, buletin editat de Muzeul Etnografic al Moldovei, Iaşi, 12-14 
octombrie, 2001, p. 2. Coautor Marcel Lutic. 

Revenind la zilele noastre, amintim că având în vedere modul în 
care Ion Chelcea, întemeietorul Muzeului Etnografic al Moldovei, a 
creionat destinul acestei instituţii, organizatorii târgului s-au gândit la 
reprezentarea meşteşugurilor populare din arealul pe care, cel puţin fonnal, 
muzeul ieşean îl păstoreşte, adică la teritoriul Moldovei istorice. Din 
considerente de ordin practic, care ţin de slaba reprezentare sau de 
dispariţia meşteşugurilor în unele zone de câmpie ale Moldovei, târgul a 
cuprins mai mult meşteri populari din zona montană a Moldovei, peste 
jumătate din meşterii populari prezenţi la Iaşi venind din judeţele Suceava 
(cei mai mulţi - cea. 20!), Neamţ şi Vrancea, din Republica Moldova 
ajungând la Iaşi nu mai puţin de opt creatori populari, majoritatea din Bălţi. 
In total, au venit la Iaşi aproximativ 60 de meşteri şi creatori populari, 
reprezentând 10 domenii majore ale artei şi tehnicii tradiţionale, precum 
prelucrarea lemnului (incluzând aici şi confecţionarea in strumentelor 
muzicale populare), confecţionarea măştilor, olăritul (cu reprezentanţi şi de 
la Horezu - Vâlcea), industria casnică, împletiturile vegetale, cojocăritul şi 
prelucrarea pieilor, încondeierea ouălor şi pictarea icoanelor pe lemn şi 
sticlă (cu reprezentanţi numai din judeţul Sălaj). O notă aparte a 
constituit-o meşterul rotar Dumitru Parfenie din Tansa - Iaşi, acesta 
impresionând publicul prin demonstraţiile pe care le-a făcut la strujniţă, 
ilustrarea în cadrul târgului a unor meşteşuguri strict utilitare fiind, pentru 
organizatori, o direcţie de urmat şi la viitoarele ediţii. Din păcate, deşi au 
fost invitaţi, nu au putut veni la Iaşi meşteri pietrari şi spătari. 

Revenind la perioada de „gestaţie” a acestui târg, amintim că prin 
anii 1996-1997 s-a pus pentru prima oară, la modul serios, problema 
organizării unei astfel de manifestări muzeale de anvergură. Cinci motive 
principale au silit practic tinerii muzeografi ieşeni să realizeze prima ediţie 
a Târgului Meşterilor Populari din Moldova. Primul motiv se referă la 

funcţia unui muzeu etnografic, funcţie care obligă la acţiuni specifice de 
salvare a mărturiilor lumii tradiţionale şi de încurajare a puţinilor 
supravieţuitori ai civilizaţiei arhaice, mai ales prin crearea de pieţe de 
desfacere; al doilea motiv a fost reprezentat de nenumăratele mesaje venite 
dinspre meşterii şi creatorii populari din Moldova, cu toţii exprimându-şi 
regretul inexistenţei unei manifestări care să-i reunească, măcar o dată pe 
an, în vechea capitală a Moldovei; al treilea motiv se leagă de amenajarea 
în 1998 a Magazinului de artă populară în Palatul Culturii, sediul Muzeului 
Etnografic al Moldovei, magazin supervizat de specialiştii muzeului; 
existenţa acestui magazin şi mai ales aprovizionarea cu produse autentice, 
cerea imperios intensificarea legăturilor cu producătorii de artă populară şi 
artizanat din Moldova; al patrulea motiv rezida în bunele raporturi ce s-au 
creat în ultimii ani cu reprezentanţii Uniunii Meşterilor Populari din 
Republica Moldova, îndeosebi cu Ion Bălteanu, preşedintele acestei 
Uniuni, prin organizarea târgului sperându-se în intensificarea acestor 
raporturi; în fine, al cincilea motiv, ţinea de oportunitatea specială ivită cu 
ocazia includerii municipiului Iaşi în cadrul celor cinci oraşe europene de 
pelerinaj, Sărbătoarea Sfintei Parascheva şi Zilele Iaşilor din octombrie 
2000 devenind astfel puncte de atracţie pentru sute de mii, chiar milioane 
de români, şi pentru zeci de mii de pelerini străini. Nu ascundem faptul că 
acest târg s-a născut şi dintr-o invidie profesională, am spune pozitivă, faţă 
de colegii de la Bucureşti, Cluj, Suceava şi mai ales Sibiu, precum şi din 
alte oraşe ale ţării, colegi care, de zeci de ani sau măcar de câţiva ani, 
organizează asemenea târguri; oarecum în legătură cu motivele enumerate 
mai sus, precizăm că un factor stimulator a fost reprezentat şi de doleanţele 
publicului vizitator, doleanţe exprimate în scris intr-un sondaj de opinie 
realizat în anii 1995-1997; din aceste doleanţe reieşea evidenta dorinţă a 
publicului de diversificare a ofertei muzeale, cea mai mare parte a 
vizitatorilor dorindu-şi efectiv să vadă cum prindeau „viaţă” obiectele 
expuse în muzeu, eventual, să participe la acest proces de creaţie. 

Organizarea târgului, în contextul pe care l-am schiţat sumar, a 
reprezentat pentru toţi cei implicaţi (specialişti, colaboratori, meşteri 
populari, vizitatori) un act iniţiatic şi aproape o provocare. Desfăşurat în 
umbra eclectică a Palatului Culturii, târgul a adus faţă în faţă meşteri 
ţărani, parcă stingheriţi, smulşi din mediul lor firesc, deveniţi peste 
noapte adevărate vedete, şi orăşeni curioşi, dornici să descopere o lume 
insolită şi exotică, o lume care-şi caută locul ei într-o altă lume, cea 
contemporană, condusă de alte reguli şi legi, îndepărtate mult de 
obiceiurile lumii arhaice. 

Iniţiatorii Târgului Meşterilor Populari din Moldova au pornit de 
la premisa că relictele civilizaţiei arhaice, îndeosebi cele ţinând de 
meşteşuguri, ar putea interesa omul modern, adeseori prea grăbit şi rupt 
de nonnele lumii tradiţionale, considerând că aceste relicte merită să 
aibă şi la Iaşi un cadru organizat de manifestare. Instituţia muzeală 
ieşeană, în contextul disoluţiei accelerate a structurilor arhaice, într-o 
perioadă în care kitsch-ul ia proporţii alarmante, şi-a propus, prin 
realizarea acestui târg, câteva obiective, unele realizate în chiar timpul 
târgului, altele ţinând, ca să zicem aşa, de „durata lungă”; punctual, 
aceste obiective, ar fi următoarele: 

1. cunoaşterea unor meşteşuguri rare sau pe cale de dispariţie, 
încurajând şi menţinând astfel interesul pentru meşteşugurile populare; 

2. educarea publicului vizitator în spiritul tradiţiei şi a bunului 
gust, pe această cale putându-se reflecta nuanţat identitatea etnică şi 
culturală a românilor trăitori în Moldova şi 

3. atragerea unui public potenţial înspre muzeu, aici regăsindu-se 
în pennanenţă multe dintre produsele meşterilor populari. 

Organizatorii târgului, incluzând Muzeul Etnografic al Moldovei 
şi Serviciul Marketing al Complexului Muzeal Naţional „Moldova” Iaşi 
şi, într-o mai mică măsură, Primăria Municipiului Iaşi, au beneficiat de 
sprijinul câtorva instituţii, fără acest sprijin, de ordin logistic mai ales, 
realizarea manifestării fiind pusă serios sub semnul întrebării. Aceste 
câteva instituţii, de stat sau private, sunt: Despărţământul ASTRA 
„Mihail Kogălniceanu”, Fundaţia „Prietenii Palatului Culturii”, 
Inspectoratul Şcolar Judeţean, Info-Turism, Asociaţia „Partener” şi 
Corpul 10 Annată Teritorial. în acelaşi sens, mai amintim şi contribuţia 
semnificativă a mai multor sponsori locali, pomenind aici numai 
ajutorul substanţial acordat de cunoscuta S.C. POLIROM S.A. în 
realizarea majorităţii materialelor de popularizare, precum şi un post 
privat de radio (anume RADIO HIT), pe acest post difuzându-se, 
începând cu patru zile înaintea deschiderii târgului, cât şi în timpul 
târgului, un spot publicitar de 50 de secunde, special conceput pentru 
mediatizarea manifestării. La capitolul „mediatizare”, trebuie spus că 
organizatorii au gândit o întreagă campanie mediatică, cu trei zile 
înainte de deschiderea oficială a târgului, având loc o conferinţă de 
presă la sediul muzeului, conferinţă dedicată în întregime desfăşurării 
primei ediţii a târgului. în urma acestei conferinţe de presă, a doua zi, pe 
prima pagină a unui prestigios cotidian ieşean („Evenimentul”) a apărut 
un articol întreg consacrat evenimentului ce urma să se desfăşoare la 

sfârşitul săptămânii, asemenea articole fiind pentru mass-media ieşeană 
aproape unicate. De asemenea, au apărut materiale şi interviuri cu 
muzeografii organizatori pe PRO TV şi TVR, la Radio Hit, Radio Iaşi, 
Radio Popular şi Radio Trinitas, precum şi în mai multe ziare locale. 
Menţionăm că mediatizarea susţinută nu a însemnat neglijarea 
mijloacelor deja tradiţionale de promovare a acţiunilor muzeale, adică 
afişele şi invitaţiile-program, acestora adăugându-li-se diplome de 
participare pentru meşteri şi diplome pentru colaboratori, sprijinitori şi, 
în special, pentru sponsori, precum şi un ziar al târgului, numit chiar 
Târgul Meşterilor Populari din Moldova. 

La capitolul „sponsori”, ar mai fi de adăugat că, în condiţiile 
neincluderii manifestării pe agenda acţiunilor patronate de Ministerul 
Culturii, şi deci fără finanţare de la buget, greutatea finanţării a revenit 
firmelor şi societăţilor comerciale ieşene şi din împrejurimi, acestea 
asigurând în jur de 80% din totalul cheltuielilor necesare organizării unei 
manifestări de asemenea anvergură. S-a demonstrat, încă o dată, că, în 
condiţiile în care o acţiune culturală bine gândită, cu priză la marele public, 
generatoare de imagine şi reclamă, poate atrage sponsori chiar şi în zone 
mai puţin dezvoltate economic, cu aceste ocazii putându-se stabili 
colaborări pentru perioade mai îndelungate, ceea ce s-a întâmplat şi la Iaşi. 

Târgul Meşterilor Populari s-a dorit, din start, unul dinamic, 
animat, plin de viaţă, mulţi dintre meşterii şi creatorii populari fiind rugaţi 
să aducă, alături de produsele finite, materie primă şi, în măsura 
posibilităţilor, unelte specifice meseriei lor. în acest sens, au făcut senzaţie 
meşterul rotar Dumitru Parfenie din Tansa - Iaşi, meşterul olar Jenică 
Castan din Dumeşti - Vaslui, Natalia Cangea din Criuleni - Republica 
Moldova, Domnica Gheţ din Soveja - Vrancea, Gheorghiţă Ţugui din 
Vorona - Botoşani, Vasile Bălan din Bălţi - Republica Moldova, precum şi 
câteva meşteriţe în ouă încondeiate din Paltin - Suceava. 

în timpul celor câteva luni de pregătire a târgului, urmare a 
contactelor cu meşterii populari, s-a conturat ideea, din partea 
specialiştilor de la Muzeul Etnografic al Moldovei, de a înfiinţa o 
Asociaţie a Meşterilor Populari din Moldova, prin intermediul acesteia 
având posibilitatea intensificării contactelor între creatorii populari şi 
muzeografii ieşeni; urmează ca, pe baza discuţiilor pe care le vom avea 
cu reprezentanţii asociaţiilor şi organismelor deja constituite din 
România şi Republica Moldova, să luăm o hotărâre în acest sens, 
nefiind exclusă varianta ca la Iaşi să se creeze o filială a Asociaţiei 
Creatorilor Populari din România. 

Apropiindu-ne de finalul acestei treceri în revistă, precizăm că 
organizatorii acestui târg au socotit întreprinderea lor, în linii mari, drept 
reuşită ! Afluenţa de public, reacţiile acestuia, bucuria cu care au venit cei 
mai mulţi meşteri la Iaşi, abnegaţia personalului muzeal şi a celui 
administrativ, sprijinul consistent din partea colaboratorilor, sponsorilor şi a 
mass-mediei, încurajările cunoscuţilor şi necunoscuţilor, faptul că peste 
80% din vizitatori au apreciat organizarea ca fiind foarte bună şi că 99% 
dintre aceştia şi-ar dori să revină la cea de-a doua ediţie, toate acestea şi 
multe, multe altele, sunt argumente în favoarea reeditării târgului, tinerii 
muzeografi ieşeni fiind decişi ca Târgul Meşterilor Populari să intre în 
rândul manifestărilor culturale tradiţionale din vechea capitală a Moldovei. 


NICOLAE POPA* 

Mistuit decenii de-a rândul de ideea imortalizării „strămoşilor 
mitici” în lemn, piatră sau în măştile de Anul Nou, Nicolae Popa a 
devenit astăzi el însuşi un strămoş în viaţă, decan de vârstă al artiştilor şi 
creatorilor populari. 

Notorietatea numelui său 
depăşeşte cu mult graniţele ţării. 

Produsele pe care le lăureşte poartă 
amprenta inconfundabilă a creatorului 
din Târpeşti, inspirat deopotrivă din 
bogatul fond al tradiţiilor locale şi din 
plastica neolitică. 

Născut în 1919 în Târpeşti - Neamţ, 

Nicolae Popa s-a impus de timpuriu ca 
un meşter iscusit în confecţionarea 
măştilor, captând treptat atenţia 
consătenilor, a locuitorilor din satele 
învecinate, pentru a deveni mai târziu 
unul dintre puţinii artişti din ţară 
preocupaţi constant de realizarea 
recuzitei sărbătorilor de iarnă. 

Din 1960, în urma contactelor pe 
care le-a avut cu şantierele arheologice 



Publicaţia menţionată, 2001, p. 5. 

din zonă, Nicolae Popa şi-a descoperit vocaţia de cioplitor, reproducând 
creator formele străvechi descoperite în săpături. 

Creaţiile sale au putut fi admirate (şi cumpărate) cu ocazia 
nenumăratelor expoziţii personale şi colective la care a participat, în mai 
toate centrele mari din România. Peste hotare, a început cu Bratislava, 
ajungând apoi să expună în Italia, Franţa, Elveţia, Belgia sau Suedia, 
până în Canada, S.U.A., Japonia, China şi chiar Mongolia. Multe din 
muzeele cu patrimoniu etnografic sau de artă naivă şi-au îmbogăţit 
inventarele cu piesele meşterului nemţean. 

Personalitate complexă, Nicolae Popa se evidenţiază şi ca un 
important colecţionar. Neistovit îl regăsim ca dascăl al satului, 
scenarist, organizator de spectacole, versificator. Gospodăria sa este în 
acelaşi timp un valoros muzeu, un ansamblu armonios cuprinzând 
curtea şi clădirile ce adăpostesc atât creaţiile meşterului cât şi o bogată 
colecţie de obiecte istorice şi etnografice. Adaptându-se vremurilor 
noi, Nicolae Popa a izbutit să-şi promoveze numele şi talentul, 
Târpeştii devenind astăzi dintr-un sat anonim, un punct turistic 
atractiv, nelipsit din traseele turistice. 

Prezenţa lui Nicolae Popa la Târgul Meşterilor Populari este un 
fapt mai mult decât onorant pentru manifestare, mijlocindu-se astfel 
relaţia directă dintre public şi celebrul meşter. 



CERCETĂRI MONOGRAFICE* 

Luna august a fost dedicată 
cercetărilor de teren. Ca o premieră 
pentru muzeul nostru a fost constituită 
o echipă din care au făcut parte 
majoritatea muzeografilor instituţiei. 
Ancheta, având un caracter 
monografic, s-a desfăşurat la Cucuteni 
şi Băiceni, localităţi cu o puternică 
rezonanţă istorică, celebre prin 
uimitoarele descoperiri arheologice, 
dar care nu s-au bucurat vreodată de 
atenţia etnografilor. 


* Publicaţia menţionată, 2002, p. 2. 

Au fost chestionaţi zeci de informatori, s-au fotografiat şi realizat 
relevee ale caselor, anexelor gospodăreşti şi locuinţelor temporare; lăzile 
de zestre ale bătrânilor au fost deschise şi scotocite pentru ca noi să 
documentăm portul şi textilele de interior. Nu au scăpat atenţiei nici 
ocupaţiile fundamentale, meşteşugurile, obiceiurile calendaristice şi din 
ciclul familial. Odată cu încheierea deplasării (6-30 august 2002) 
activitatea continuă la fel de intens în cabinet: transcrierea casetelor, 
ordonarea fotografiilor, completările bibliografice şi, după caz, reveniri 
în cele două sate. 


ROTARUL DUMITRU PARFENIE* 

Văzut alături de strujniţa lui, Dumitru Parfenie pare coborât din 
vechile imagini care ilustrează sălile Muzeului Etnografic. 

In vârstă acum de 80 de ani, meşterul s-a îndeletnicit aproape 
toată viaţa cu prelucrarea lemnului, rămânând în permanenţă credincios 
uneltelor, tehnicilor şi formelor moştenite din bătrâni. In atelierul lui din 
Tansa timpul pare să fi încremenit la anul 1900... Sau poate mai 
devreme. De altminteri în Tansa, veche aşezare moldovenească, mai 
sunt locuri unde, aproape neverosimil, se perpetuează meşteşugurile 
tradiţionale: olărit, pietrărit, împletituri, dogărit etc. 

Odinioară reprezentat în aproape toate satele, rotăritul se află în 
vremurile actuale în mare suferinţă, învins fiind de mijloacele de 
deplasare şi transport auto, dar chiar şi de noile tipuri de care şi trăsuri 
cu roţi de cauciuc. Tipurile de roţi care au făcut carieră seculară (roata 
plină, roata cu obezi sau cu obada dintr-o singură bucată) sunt 
întrebuinţate tot mai puţin. 

Dumitru Parfenie îşi are însă clienţii lui, colegi de generaţie, 
„de-un leat”, care se încăpăţânează şi ei să întrebuinţeze în continuare 
lucrurile aşa cum le-au apucat. 

Pentru ei îşi instalează meticulos, la fiecare comandă, strujniţa, 
una dintre cele mai simple, ingenioase şi arhaice instalaţii de strujit 
butucii pentru roţi, formată dintr-un suport, o prăjină elastică şi o 
frânghie, legată la un capăt de prăjină iar la celălalt de un călcător - în 
realitate o veche scară de şa. îndemânarea şi experienţa îndelungată în 
folosirea acestui dispozitiv limitează timpul de lucru al unui butuc la 


Publicaţia menţionată, 2002, p. 3. 

15-20 de minute. Mâinile şi piciorul meşterului acţionează ca un 
mecanism sincron. întrebându-1 de ce nu foloseşte un motor, am aflat că 
dincolo de respingerea, aproape organică, a noilor tehnologii, nu s-ar 
putea adapta pur şi simplu utilajelor modeme, reflexele formate decenii 
de-a rândul determinând antrenarea întregului corp în timpul lucrului. 

Celelalte unelte şi instalaţii folosite pentru confecţionarea altor 
componente sau pentru asamblarea roţilor fac parte tot din arsenalul 
meşteşugurilor tradiţionale: scăunoaia pentru spiţe (ciolane), cobâla 
pentru rotunjit obezile, borul pentru găurit, masa pentru cercuit etc. 
Simpla asociere între termenul „târg” şi meşteşugul rotăritului, pe care 
Dumitru Parfenie îl reprezintă în centrul Iaşilor, poate stârni reacţii 
contradictorii sau măcar nedumeriri. Cine şi pentru ce să-i achiziţioneze 
roţile? Spre deosebire de alte meşteşuguri care au supradimensionat 
latura estetică în dauna utilitarului, rotăritul nu are această şansă. 
Răspunsul îl vom găsi dacă vom percepe Târgul Meşterilor Populari nu 
ca pe un spaţiu al tranzacţiilor ci, în primul rând, ca pe un veritabil fapt 
de cultură. 

ANUARUL MUZEULUI ETNOGRAFIC AL MOLDOVEI* 

încă din 1943 Ion Chelcea, întemeietorul muzeului nostru, 
sublinia într-un articol program (. Menirea Muzeului Etnografic al 
Moldovei ) necesitatea tipăririi unei reviste „de strictă specialitate”, în 
paginile căreia să fie reunite 
rezultatele cercetărilor, materialele 
şi studiile muzeografilor ieşeni. 

Tumultul anilor de război, 
greutăţile de tot felul care au 
marcat perioada postbelică, l-au 
împiedicat însă pe reputatul 
specialist să realizeze acest proiect. 

Ideea nu a fost abandonată 
nici după îndepărtarea profesorului 
Chelcea. Definitivarea expoziţiei de 
bază, deţinerea unui patrimoniu bogat 
şi deosebit de valoros, exemplele 
oferite de alte instituţii muzeale, au 
constituit argumente convingătoare 
pentru includerea anuarului în 
planurile de muncă timp de aproape 
şase decenii. Motive diverse, pe care nu le dezvoltăm aici, au făcut ca una 
dintre cele mai importante instituţii muzeale etnografice din ţară să fie 
lipsită de propriul instrument de comunicare ştiinţifică. 

în cadrul programului mai amplu, care vizează promovarea 
imaginii Muzeului Etnografic al Moldovei, o mai bună valorificare a 
patrimoniului şi a rezultatelor cercetării ştiinţifice, editarea şi publicarea 
anuarului ocupă un loc distinct. în octombrie 2001 această veche 
preocupare s-a materializat, în sfârşit, prin apariţia primului număr, 
lansat cu ocazia Târgului Meşterilor Populari din Moldova. 

Tipărirea „Anuarului Muzeului Etnografic al Moldovei” 
nu reprezintă un scop în sine. Strategia noastră editorială urmăreşte 
ca publicaţia să se impună în mediile de specialitate. Pentru aceasta, 
unul dintre criteriile de bază îl constituie ţinuta articolelor şi valoarea 
colaboratorilor. 



* Publicaţia menţionată, 2002, p. 7. 

Membrii colectivului de specialişti ai muzeului sunt primii 
chemaţi să contribuie la realizarea sumarului cu rezultatele cercetărilor 
de teren sau a patrimoniului. Lor li se adaugă foştii angajaţi ai muzeului, 
etnografi de prestigiu cu o activitate îndelungată: Emilia Pavel, Victoria 
Semendeaev, Gheorghe Bodor, Rodica Ropot etc. 

Tot dintre ieşeni, au colaborat deja ori s-au anunţat cu materiale 
pentru numerele viitoare cercetători cunoscuţi ai vieţii tradiţionale de la 
institutele Academiei şi Universitate: Ion H. Ciubotaru, Stelian 
Dumistrăcel, Lucia Cireş, Petru Ursache etc. 

Conceput iniţial ca o sinteză a civilizaţiei tradiţionale din 
întreaga provincie istorică Moldova, Muzeul Etnografic al Moldovei a 
putut abia după 1990 să etaleze o parte a patrimoniului provenit din 
spaţiul basarabean. în ultimii doi ani ne-a preocupat şi strângerea 
legăturilor cu specialiştii de dincolo de Prut, în primul rând prin acţiuni 
punctuale (expoziţii comune, meşteri populari), care să depăşească 
stadiul obişnuit al declaraţiilor comune. O modalitate de conlucrare o 
reprezintă şi publicarea unor autori ca: Eugen Bâzgu, Tudor Colac, 
Varvara Buzilă, situaţie pe care o dorim permanentizată. 

Spaţiu tipografic este rezervat de asemenea conservatorilor şi 
restauratorilor, care propun soluţii şi metode adecvate pentru păstrarea, 
depozitarea şi prelungirea vieţii obiectelor de patrimoniu. 

Nu în cele din urmă, interesul nostru se îndreaptă şi asupra 
recuperării unor texte inedite scrise de autori acum trecuţi în nefiinţă. 
Vom continua seria de restituiri cu alte contribuţii ale lor sau ale altor 
nume notorii: Petru Caraman, Ion Diaconu, Artur Gorovei. etc. 


MĂŞTILE POPULARE, 

ÎNTRE DATINĂ ŞI TĂRG* 

Indiscutabil, apogeul manifestărilor populare prilejuite de 
sărbătoarea Anului Nou în Moldova este reprezentat de apariţia 
mascaţilor. în cete organizate din timp (conduse de Vătafi, Dragomani, 
Căpitani etc.) ori constituite ad-hoc, mascaţii colindă satul întreg, 
suscitând în cel mai înalt grad interesul comunităţii. 


* Publicaţia menţionată, 2003, p. 5. 

în genere, s-a căzut de acord că apariţia mascaţilor trebuie pusă 
în concordanţă cu degenerarea timpului. Asupra rostului mascării s-au 
emis însă păreri diferite: măştile „reprezintă în mentalitatea arhaică 
spiritele moşilor şi strămoşilor care ar transmite prin dialog, gesturi, 
jocuri, principiul fertilităţii în noul an”; alte surse susţin doar rolul 
apotropaic al fenomenului, sau văd în deghizare o modalitate de refulare 
a tensiunilor sufleteşti acumulate peste an, masca oferind garanţia 
deplinului anonimat şi deci posibilitatea înfăptuirii unor gesturi pe care 
nimeni nu şi le-ar permite în viaţa cotidiană. 

Organizatorii Târgului Meşterilor Populari din Moldova 
încearcă, an de an, să aducă în atenţia vizitatorilor meşteri populari 
specializaţi în confecţionarea măştilor 
şi a pieselor din recuzita alaiurilor de 
colindători. Deşi datinile şi 
obiceiurilor legate de anul nou se 
păstrează încă bine, sunt uşor 
sesizabile numeroase „inovaţii” şi 
„creaţii artistice” fără suport 
tradiţional. Cumpărătorului neavizat i 
se propun măşti-costum sau obrăzare 
insolite, inspirate din fauna exotică 
sau imitaţii după reprezentări 
totemice ale unor populaţii de pe alte 
meridiane. Materialele folosite, ca şi 
tehnica de lucru a acestora sunt, de 
asemenea, diferite de cele întâlnite la 
măştile noastre tradiţionale. 

Ca o garanţie a unei alegeri 
bune pe care o puteţi face, Muzeul 
Etnografic al Moldovei intermediază, cu prilejul Târgului, întâlnirea cu 
unii creatori recunoscuţi pentru autenticitatea obiectelor pe care le 
produc. Gheorghe şi Gheorghiţă Ţugui (din Vorona-Botoşani), Nicolae 
Popa (Târpeşti-Neamţ), Şerban Terţiu (Nereju-Vrancea) etc., ne oferă 
posibilitatea achiziţionării unor adevărate documente etnografice, cu 
valoare de simboluri mitice, dar şi de transsimboluri artistice. Având ca 
sursă de inspiraţie tradiţiile satelor de provenienţă, dar şi a zonelor 
înconjurătoare, meşterii pomeniţi sunt, în contextul actual, 
reprezentativi pentru evidenţierea unor particularităţi locale în contextul 
sărbătorilor de iarnă. 












294 


Vasile MUNTEANU 


CERCETĂRI MONOGRAFICE* 

Tradiţia recentă a Muzeul Etnografic al Moldovei impune ca 
anual, specialiştii instituţiei să participe la cercetările de teren colective 
organizate în diferite zone. Anul acesta în atenţia noastră s-a situat 
Valea Telejnei, o mică unitate geografică şi etnografică situată la o 
distanţă de circa 20 km de oraşul Vaslui. 

Investigaţiile desfăşurate în Zăpodeni, Bereasa, Ciofeni, Telejna, 
Butucăria au avut în vedere tipurile de aşezări, vechiul tip de proprietate 
(comunităţi răzăşeşti puternice), modalităţile de organizare a gospodăriilor. 
Pentru documentarea arhitecturii populare din zonă au fost căutate cu 
insistenţă construcţiile cele mai vechi, cu pereţii din bârne orizontale, dar 
şi casele realizate prin tehnica ceamurului, sau „pe furci”, predominante 
de pe la sfârşitul secolului al XlX-lea. Nu au scăpat din vedere nici 
bisericuţele din lemn, prezente în fiecare sat. 

Ancheta etnografică, având o durată de aproape o lună, s-a 
concentrat deopotrivă şi asupra celorlalte segmente ale vieţii tradiţionale 
din satele investigate: ocupaţii, industrie casnică, meşteşuguri, interioare 
ţărăneşti, port popular, obiceiuri. 

Alături de un volum considerabil de materiale foto, video şi 
casete audio, care urmează a fi transcrise şi informaţia clasificată, 
muzeul şi-a îmbogăţit cu acest prilej colecţia, printr-o serie de obiecte 



* Publicaţia menţionată, 2003, p. 7. 

FINALIZAREA UNUI PROIECT EDITORIAL 


INTRODUCERE 

Valoarea şi bogăţia patrimoniului, vechimea, tematica şi 
suprafaţa expoziţiei de bază situează Muzeul Etnografic al Moldovei 
printre cele mai importante instituţii de profil pavilionare din 
România. In pofida acestor realităţi, muzeul nu-şi ocupă locul meritat, 
fixându-se de mai multă vreme într-o postură de relativ anonimat în 
mediile de specialitate. 

în ultimul timp câteva din cauzele „tăcerii” au fost 
îndepărtate, organizându-se manifestări de mare amploare: târguri de 
meşteri, acţiuni interactive, expoziţii temporare, realizarea site-ului 
pentru internet etc. însă, în opinia noastră, unul dintre motivele 
esenţiale care au privat această instituţie de imaginea meritată, 
nesituând-o constant în miezul dialogului ştiinţific, se regăseşte în 
politica editorială defectuoasă. 

Preocupările editoriale la Muzeul Etnografic al Moldovei, dacă 
nu au lipsit cu desăvârşire, au fost cu totul sporadice. Ghidul muzeului 
datează din 1965; un pliant pentru vizitatori a mai fost tipărit în 
1996... Etnografi cunoscuţi pretutindeni în ţară (Emilia Pavel, Victoria 
Semendeaev, Gheorghe Bodor, Rodica Ropot etc.) au fost nevoiţi să-şi 
publice realizările la diverse edituri, în revistele altor muzee sau în 
regie proprie; Catalogul obiectelor de păstorit realizat de regretatul 
Petru Cazacu a rămas până astăzi în manuscris; fototeca organizată de 
Ion Chelcea şi îmbogăţită de cei care i-au succedat, cuprinzând 
imagini inedite, nu a fost aproape deloc folosită. 

Sunt acestea câteva din considerentele care ne-au îndemnat să 
reevaluăm activitatea editorială a Muzeului Etnografic al Moldovei, 
îndreptând-o pe un făgaş nonnal, prezentând în materialul de faţă 
rezultatele deja obţinute în ultimul an şi jumătate. 


* Lucrare prezentată cu prilejul susţinerii examenului de atestare la Muzeul Etnografic 
al Moldovei, Iaşi, 2002. 

ANUARUL MUZEULUI ETNOGRAFIC AL MOLDOVEI 

încă din 1943 Ion Chelcea, întemeietorul muzeului, sublinia 
într-un articol program (Menirea Muzeului Etnografic al Moldovei ) 
necesitatea tipăririi unei reviste „de strictă specialitate”, în paginile 
căreia să fie reunite rezultatele cercetărilor, materialele şi studiile 
muzeografilor ieşeni. Tumultul anilor de război, greutăţile de tot felul 
care au marcat perioada postbelică l-au împiedicat însă pe reputatul 
specialist să realizeze acest proiect. 

Ideea nu a fost abandonată nici după îndepărtarea profesorului 
Chelcea. Definitivarea expoziţiei de bază, deţinerea unui patrimoniu 

bogat şi deosebit de valoros, 
exemplele oferite de alte instituţii 
muzeale au constituit argumente 
convingătoare pentru includerea 
anuarului în planurile de muncă 
timp de aproape şase decenii. 
Motive diverse, pe care nu le 
dezvoltăm aici, au făcut ca una 
dintre cele mai importante instituţii 
muzeale etnografice din ţară să fie 
lipsită de propriul instrument de 
comunicare ştiinţifică. 

în cadrul programului mai 
amplu, care vizează promovarea 
imaginii Muzeului Etnografic al 
Moldovei, o mai bună valorificare a 
patrimoniului şi a rezultatelor 
cercetării ştiinţifice, editarea şi publicarea anuarului ocupă un loc 
distinct. în octombrie 2001 această veche preocupare s-a materializat în 
sfârşit prin apariţia primului număr. 

Demersurile consecvente pe care le-am întreprins în acest scop 
nu au izvorât din pripeala sau dorinţa de a realiza o premieră. 
Activitatea intensă şi riguroasă pentru realizarea acestui obiectiv 
reprezintă mai degrabă un gest de reabilitare a firescului în activitatea 
instituţiei noastre. 











A CTIVITA TE EDITORIALĂ 


299 


Colaboratorii anuarului 

Tipărirea „Anuarului Muzeului Etnografic al Moldovei” 
nu reprezintă un scop în sine. Strategia noastră editorială urmăreşte 
ca publicaţia să se impună în mediile de specialitate. Pentru aceasta, 
unul dintre criteriile de bază îl constituie ţinuta articolelor şi valoarea 
colaboratorilor. 

Membrii colectivului de specialişti ai muzeului sunt primii 
chemaţi să contribuie la realizarea sumarului cu rezultatele cercetărilor 
de teren sau a patrimoniului. Lor li se adaugă foştii angajaţi ai muzeului, 
etnografi de prestigiu cu o activitate îndelungată: Emilia Pavel, Victoria 
Semendeaev, Gheorghe Bodor, Rodica Ropot etc. 

Tot dintre ieşeni, au colaborat deja ori s-au anunţat cu materiale 
pentru numerele viitoare cercetători cunoscuţi ai vieţii tradiţionale de la 
institutele Academiei şi Universitate: Ion H. Ciubotaru, Stelian 
Dumistrăcel, Lucia Cireş, Petru Ursache etc. 

Colegii noştri din ţară au devenit neîncrezători după atâtea 
amânări succesive încât nu au mai răspuns invitaţiei de a publica, 
excepţia notabilă constituind-o materialul domnului Mihail-Ion 
Gorgoi. Avem însă certitudinea modificării acestei situaţii pentru 
numărul viitor, invitaţiile de colaborare fiind însoţite şi de câte un 
exemplar din nr. I al anuarului. 

Conceput iniţial ca o sinteză a civilizaţiei tradiţionale din 
întreaga provincie istorică Moldova, Muzeul Etnografic al Moldovei a 
putut, abia după 1990, să etaleze o parte a patrimoniului provenit din 
spaţiul basarabean. în ultimii doi ani ne-a preocupat şi strângerea 
legăturilor cu specialiştii de dincolo de Prut, în primul rând prin acţiuni 
punctuale (expoziţii comune, meşteri populari), care să depăşească 
stadiul obişnuit al declaraţiilor comune. O modalitate de conlucrare o 
reprezintă şi publicarea unor autori ca: Eugen Bâzgu, Tudor Colac, 
Varvara Buzilă, situaţie pe care o dorim permanentizată. 

Spaţiu tipografic este rezervat de asemenea conservatorilor şi 
restauratorilor, care propun soluţii şi metode adecvate pentru păstrarea, 
depozitarea şi prelungirea vieţii obiectelor de patrimoniu. 

Nu în cele din urmă interesul nostru se îndreaptă şi asupra 
recuperării unor texte inedite scrise de autori acum trecuţi în nefiinţă. 
Am început cu Ion Chelcea şi Eugen Agrigoroaiei. Vom continua seria 
de restituiri cu alte contribuţii ale lor sau ale altor nume notorii: Petru 
Craman, Ion Diaconu etc. 

Redacţia 

Deoarece volumele apar sub egida muzeului, am considerat 
necesar ca din comitetul de redacţie să facă parte doar specialiştii 
angajaţi ai instituţiei, asumându-ne astfel întreaga responsabilitate a 
editării (conţinut, aspect, formă). în cadrul şedinţelor redacţionale s-au 
întocmit invitaţiile pentru colaboratori, s-au stabilit destinatarii şi s-au 
selectat textele. Tot membrii redacţiei au efectuat corecturile (în număr 
de trei), stabilindu-se sumarul şi ordinea articolelor. 

în unna analizei întreprinse după apariţia primului număr, am 
hotărât ca pe viitor să optăm pentru o clasificare mai precisă a sumarului 
(studii şi cercetări, materiale, corespondenţă, memorialistică) şi totodată 
pentru introducerea unor rubrici noi, care să ilustreze activitatea 
muzeului de peste an, recenzii etc. 

Pentru viitorul număr (octombrie 2002) se va constitui şi o 
„comisie de lectură”, formată din specialişti ieşeni (Ion H. Ciubotaru, 
Emilia Pavel) care fără a decide conţinutul anuarului, se va pronunţa 
asupra materialelor propuse spre publicare. 


Aspecte tehnice ale editării anuarului 

Aflat la început de drum, proiectul realizării anuarului Muzeului 
Etnografic al Moldovei a întâmpinat şi greutăţi, cauzate fie de 
neîncrederea celor din jur, fie de dotarea precară şi uneori de 
insuficienta comunicare. 

Din cauza presiunilor bugetare am decis ca întregul proces de 
culegere, machetare şi tehnoredactare să fie realizat în muzeu în 
condiţiile (remediate între timp) dotării cu un computer neperformant. 
Textele nefiind transmise de către autori pe suport magnetic, volumul de 
muncă destinat culegerii a fost substanţial, depăşind adesea orele de 
program. Grafica şi scanările de imagini s-au realizat tot în muzeu. 

Textele volumului sunt însoţite şi de un scurt rezumat în 
limba franceză. 

Formatul anuarului este cel „academic”, devenit clasic, mult 
uzitat în cazul acestor genuri de publicaţii: 16x70/100. 

Coperta a fost aleasă după multe căutări. Intenţionăm ca şi 
numerele viitoare să păstreze aceleaşi caracteristici grafice pentru 
copertă, cărţile putându-se astfel individualiza, fiind recunoscute cu 

uşurinţă. Vom schimba, fireşte, de la număr la număr, imaginile şi 
nuanţa cernelii. 


Extrasele 

In afara exemplarelor broşate s-au executat şi extrase din anuar, 
cuprinzând articolele specialiştilor. Am apelat la această soluţie, uzitată 
pretutindeni, în primul rând pentru a putea oferi autorilor un număr mai 
mare din textele lor, pe lângă publicaţia completă. Totodată acest tip de 
materiale, individualizat şi el prin copertă, având dimensiuni mici, 
facilitează transmiterea şi circulaţia informaţiilor cuprinse în text. 


Promovarea şi difuzarea anuarului 

Pentru prezentarea „Anuarului Muzeului Etnografic al 
Moldovei” intr-un cadru festiv, oficial, am ales deloc întâmplător ziua 
de 14 octombrie 2001, sărbătoarea Sfintei Paraschiva, patroana Iaşilor. 
Un prilej pentru ca sute de mii de pelerini să poposească anual în oraş. 
Aparent este nepotrivită situarea lansării publicaţiei noastre intr-un 
segment temporal atât de agitat, riscând ca evenimentul să-şi piardă 
importanţa, diluându-se în noianul de acţiuni religioase. 

Cu acest prilej însă Muzeul Etnografic al Moldovei organizează 
„Târgul meşterilor populari”, manifestare de mare amploare, cu 
participarea a zeci de creatori. Esplanada Palatului Culturii devine timp de 
două zile neîncăpătoare, prezenţa vizitatorilor fiind impresionantă. între ei, 
desigur, mulţi cunoscători ai fenomenului etnografic, specialişti ai altor 
instituţii, invitaţii muzeului, membrii juriului Târgului, reprezentanţi ai 
mass-media şi, nu în ultimul rând, meşterii populari. Organizată în sala 
Petru Caraman, lansarea volumului s-a bucurat de succesul scontat. 

O nouă ocazie pentru a face cunoscută apariţia cărţii a constituit-o 
„Sesiunea Naţională a Muzeelor Tehnice”. într-o şedinţă specială, având 
ca scop prezentarea publicaţiilor Complexului Naţional Muzeal 
„Moldova”, a fost discutat (şi oferit) volumul nostru. 

Pentru cititorii interesaţi, o parte a tirajului a fost pus în vânzare 
la standurile muzeale, organizate la intrarea în Palatul Culturii şi în 
muzeu. Un număr limitat de exemplare a fost propus spre difuzare 
librăriilor, iar din stocul încă disponibil se vor expedia cu prioritate 
volume pentru schimbul muzeal şi biblioteci. 

COMPACT DISK-UL 

Realizarea unui compact disk al Muzeului Etnografic al 
Moldovei reprezintă doar un aspect al încercărilor de a adapta 
activităţile muzeului la noile realităţi sociale. In epoca interactivităţii şi 
a informatizării, când calculatorul aproape a devenit banal şi în 
România, se impunea (de mai mult timp) să facilităm utilizatorilor de 
computere vizitarea virtuală a muzeului nostru. 

Aşadar, o ediţie în sistem digital pe care o prezentăm aici; în fapt 
o variantă avansată de lucru. Se impun câteva retuşuri la unele imagini 
neclare, vor fi inserate texte explicative mai ample, urmând ca prima 
ediţie să fie lansată pe piaţă. 

Un prim avantaj al acestor genuri de „publicaţii” este acela că se 
pot opera practic multe modificări şi îmbunătăţiri, fără a fi implicate 
costuri suplimentare. 

In varianta actuală CD-ul pennite explorarea muzeului în două 
variante opţionale. Una dintre ele unnează circuitul propriu-zis de vizitare, 
dintr-o sală în alta; cealaltă pennite vizualizarea obiectelor pe domenii: 
agricultură, păstorit, ceramică, interioare, scoarţe, port popular etc. 

încă de la conceperea acestui material nu am dorit să realizăm un 
CD-catalog exhaustiv al expoziţiei de bază, selectând doar piese 
reprezentative, dar într-un număr substanţial. Astfel, vizita virtuală nu 
epuizează ci, mai degrabă, invită la muzeu. 

Dimensiunile mari ale unor piese, motivele decorative de 
excepţie sau măiestria unor lucrături nu pot fi totdeauna puse în valoare 
prin fotografii de ansamblu. Am apelat în aceste cazuri la detalii, care 
pot fi uşor accesate, printr-un simplu „click” pe imaginea mărită. în 
două cazuri am experimentat (cu succes) panoramarea imaginilor, 
procedeu pe care îl vom extinde. 

Pentru început, impedimente de ordin birocratic (aprobări, 
dovezi etc.) ne împiedică să introducem fondul sonor în toate sectoarele. 
Filmele care vor însoţi imaginile de patrimoniu (jocuri cu măşti, olărit, 
rotărie) ne aparţin şi se află în plin proces de transferare din sistem 
analog în cel digital. 

Pentru o mai largă difuzare, CD-ul va avea şi o variantă în 
limba engleză. 

Prin contribuţia noastră s-a realizat şi un alt CD, al întregului 
Complex Naţional Muzeal „Moldova”, nouă revenindu-ne sarcina 
îngrijirii părţii de etnografie. 

PUBLICAŢII OCAZIONALE 

Este de multă vreme evidentă suferinţa satului românesc şi a 
civilizaţiei tradiţionale. Chiar în locurile unde s-au plămădit şi perpetuat, 
datinile şi obiceiurile, modul arhaic de existenţă, sunt tot mai puţin 
practicate şi chiar înţelese. în lumea oraşelor percepţia fenomenului 
tradiţional este fragmentară şi confuză. 

Dacă în urmă cu trei-patru decenii o expoziţie etnografică 
prilejuia, în cele mai multe cazuri, vizitatorului citadin o reîntâlnire cu 
obiecte familiare, astăzi aceleaşi imagini sunt percepute ca insolite şi 
chiar exotice. 

Pornind de la aceste constatări comune, am considerat că unele 
expoziţii şi manifestări ale muzeului nu se exprimă „prin ele însele”, 
fiind necesare informaţii suplimentare. Un prim exemplu l-ar constitui 
expoziţia „Măsuri şi măsurători de altădată”, unde tematica a fost 
întocmită ţinând cont de expresiile păstrate în paremiologie („un cap cât 
o baniţă”, „l-am prins cu ocaua 
mică”, „lung ca o prăjină” etc.), 
expresii rostite astăzi fără a mai 
avea o reprezentare mentală a 
obiectului invocat. De aceea 
pliantul nu a putut avea o 
înfăţişare obişnuită, cu fotografii 
şi cu un text sumar, fiind 
necesare explicaţii privind 
vechile sisteme de măsură. 

Cu prilejul „Târgului 
meşterilor populari”, ediţia I, 

2000, am constatat un mare 
interes al publicului, dar în 
egală măsură dezorientat în faţa 
standurilor, nedeţinând reperele 
care să-i permită selectarea şi 
achiziţionarea unor obiecte de 
certă valoare. Aşa a apărut 
ideea editării şi tipăririi 
ediţiilor speciale ale Muzeului Etnografic al Moldovei, ziare în 
format mic (8x70/100), cuprinzând texte de popularizare a 



Târgul meşterilor 
populari din Moldova 

ediţia I, 13-14 octombrie 2000 

Ediţie specială editată de Muzeul Etnografic al 


La început de drum 

meşteşugurilor, medalioane de meşteri populari, reclame ale 
muzeului. Tirajul obişnuit este de 5000-6000 exemplare 
(sponsorizate), 8 pagini, fiind distribuit gratuit. 

Acelaşi tip de publicaţie a însoţit şi expoziţia temporară 
„Lumea păstorilor” (mai - iunie 2001), expoziţie de mare amploare, 
reunind obiecte din patrimoniile mai multor muzee: Muzeul Etnografic 
al Moldovei, Muzeul Etnografic al Bucovinei - Suceava, Muzeul 
Naţional de Etnografie - Chişinău, Muzeul Etnografic din Piatra 
Neamţ. Ziarul a cuprins texte referitoare la activitatea lui Petru Cazacu 
(în memoria căruia s-a făcut expoziţia) dar şi articole care subliniau 
importanţa păstoritului în trecutul poporului român, tipurile de 
păstorit, stâne, repere ale calendarului pastoral, elemente de medicină 
populară etc. 



Având deja experienţa editării unor astfel de materiale, bine 
primite de public, vom extinde această practică şi asupra manifestărilor 
viitoare care necesită materiale asemănătoare. 





























ALTE PREOCUPĂRI EDITORIALE 


După o tăcere care a durat jumătate de veac, impusă de 
împrejurări binecunoscute, Basarabia a revenit în atenţia cercetării 
româneşti. Preocupările constante din ultimul deceniu s-au 
concretizat prin apariţia unor noi 
lucrări valoroase sau prin reeditarea 
unor scrieri mai vechi. Aproape în 
exclusivitate însă, maniera de 
abordare a subiectelor a fost una 
istorică, abuzându-se de metodele şi 
argumentele acestei ştiinţe. 

Studiile cuprinse între coperţile 
cărţii de faţă reprezintă - cel puţin în 
viziunea editorilor - o altă modalitate 
de ilustrare a problemei basarabene, 
completând şi nuanţând demersul 
istoric prin contribuţiile altor 
discipline socio-umane. Apărute în 
perioada interbelică şi a celui de-al 
doilea război mondial, materialele pe 
care le propunem spre lectură şi-au 
păstrat valoarea, nefiind afectate de 
trecerea timpului. Tendinţele naţionaliste - în sensul desuet al 
termenului - care se manifestă în unele pasaje, sunt rezultanta 



Basarabia. Recurs la identitate. Ediţie îngrijită de Vasile Munteanu şi Costică 
Asăvoaie. Studiu introductiv de Prof. univ. dr. Ion Agrigoroaiei, rezumate în limba 
franceză de Rocsana Buştan-Josanu, rezumate în limba rusă de Vitalie Josanu. Cu un 
cuvânt al editorilor. Iaşi, Editura Agora, 2000, 228 p. Volumul reuneşte următoarele 
studii: Petru Caraman, Romanitatea Basarabiei văzută de ştiinţa oficială sovietică, 
p. 1-38. A apărut, mai întâi, în revista „însemnări ieşene”, anul V, nr. 11, Iaşi, 1940, 
p. 258-283; Petru Cazacu, Moldova dintre Prut şi Nistru sub Imperiul rus, p. 39-80. 
A fost reprodus după „Viaţa Românească”, nr. 5, 1923; Sirnion Mehedinţi, Fruntaria 
României spre răsărit, p. 81-110. A fost reprodus după „Revista Fundaţiei Regale”, an 
VIII, nr. 8-9, 1941; Viorel Virgil Tilea, Chestiunea Basarabiei, p. 111-162. A fost 
preluat din volumul Acţiunea diplomatică a României {noiembrie 1919 - martie 
1920), Sibiu, 1925; Olga C. Necrasov, Problema originii găgăuzilor şi structura 
antropologică a acestui grup etnic, p. 163-200. A fost reprodus după Lucrările 
Societăţii Geografice „Dimitrie Cantemir”, voi. III, Iaşi, 1941. 

contextului politic în care evolua România la momentul scrierilor; la 
aceasta mai trebuie adăugate şi concepţiile politice ale autorilor. 

Asimilate, în momentul primelor editări, eforturilor intelectualităţii, 
de justificare şi apărare a României Mari, textele recuperate în acest 
volum pot împreună căpăta noi valenţe, constituindu-se astăzi într-o 
adevărată pledoarie pentru redefinirea unei identităţi pe care noi o 
considerăm, dacă nu pierdută, măcar confuză. 

Ianus Bifrons, prezent pe copertă, sugerează clar nehotărârea, 
privind deopotrivă spre apus şi răsărit. Dar, în acelaşi timp, prin efigia 
sa erau simbolizate toate (re)începuturile. 

Intervenţia editorilor în textele de bază este minimă, rezumându-se 
la îndreptarea tacită a unor greşeli de tipar sau gramaticale. A fost însă 
necesară revizuirea întregului aparat bibliografic, unificând, completând 
şi actualizând notele în vederea unei consultări mai facile. 

